
Saateks 


See raamat kõneleb Eesti looduslikest pühapaikadest — hiiekohta- 
dest, pühapuudest, ohvrikividest ja -allikatest. Samuti nende 
olukorrast ja tähendusest meie kultuuri- ja identiteediruumis nii 
minevikus kui ka kaasajal. 

Ehkki looduslikke pühakohti võib pidada siinse põliskultuuri 
lahutamatuks osaks, on nende järkjärguline taandumine elavast 
kultuuripildist alanud ammu. Paljud neist hävitati võõraste isan- 
date käsul juba mõisaajal, veelgi tõsisemat mõju avaldasid aga 19. 
sajandil toimunud suured muutused maarahva väärtushinnangu- 
tes ja võõrdumine vanadest tõekspidamistest. Arvukatele püha- 
paikadele said nüüd saatuslikuks talunikest põllumehed, sageli 
ümberasujatest uusasukad — tavalised inimesed, kelle jaoks oli 
esmatähtis maast saadav tulu. Eelkõige majanduslikult mõtlevaid 
inimesi on leidunud läbi aegade. Suur hulk pühapaiku hävis ka 20. 
sajandi teisel poolel maaparanduste ja ehitustööde tagajärjel ning 
kahjuks on pühakohad vahel praegugi vaid takistuseks äriprojek- 
tide teostamisel. 

Paljud looduslikud pühapaigad ei ole aga hävinud, vaid on 


lihtsalt unustusse langenud, sest läbi suurte aja- ja kultuuri- 

murrangute pole teadmised, tõekspidamised ja arusaamad ühelt 
põlvkonnalt teisele edasi kandunud. See, mis oli tähtis vanasti, 
on praeguseks tihti asetunud mälu ääremaadele ja teadmine pai- 
kadest, mille kohta võib rahvaluulearhiividest leida veel küllalt- 
ki üksikasjalikke pärimusi, püsib täna sageli vaid kohanimedena. 
Ka mäletavad looduses olevaid pühakohti ja oskavad neid kät- 
te näidata enamasti üksnes vanemad põlisasukad — need, kelle 
lapsepõlv jääb sõjaeelsesse aega. Paraku on selliseid inimesi alles 
Jäänud vähe, sest nõukogude aeg tõi suuri katkestusi asustuse ja 
teadmiste järjepidevusse. 

Siiski võiksid eestlased oma kultuuritraditsioonide kestvuse 
Ja pikaealisuse üle uhkust tunda. Läbi aegade on siinse maarahva 
teadvuses leidunud kindel koht looduses asuvatele pühapaikadele 
ning need kohad on olnud ka praktilise abi allikad. Nõnda on see 
olnud 19. sajandi ärkamisajani ning kohati kauemgi. Sedavõrd 
suur uskumuslik mitmekesisus ja põliskultuuri traditsioonide 
säilimine kristliku kultuuri üldises raamistuses on läänepoolse 
Euroopa laiemal taustal silmapaistvalt erandlik. 

Vaatamata aegade muutumisele pole pühapaigad kaotanud 
oma tähendust ka kaasaegses Eestis. Vastukaaluks linnastumi- 
sele ja tänapäevasele rahamaailmale on ühiskonnas selgesti ole- 
mas teistsugused — loodust, keskkonda ja traditsioone toetavad 
väärtushinnangud. Ehkki mitte enam samal viisil kui sajandite 
eest, vajatakse pühakohti ning teadmist nende kohta ka praegu. 
Inimesi, kelle jaoks on tähtis side looduse ja minevikuga, leidub 
ühtviisi nii maal kui linnas. 

Tuleb tõdeda, et riiklikul tasandil on looduslike pühapaikade- 
ga seotud probleemid jäänud kõrvaliseks ühtviisi nii loodus- kui 
ka muinsuskaitse seisukohast. Seda mitte ainult nõukogude aja 
vältel, vaid Eesti omariikluse aegadelgi. Et tagada Eesti kultuuri- 
Ja loodusruumis leiduvate väärtuste säilimine, pöördus Maavalla 
Koda 2000. aasta paiku looduslike pühapaikade küsimuses mitme 

riigiasutuse poole. Nii Kultuuri-, Sise-, kui Keskkonnaministee- 
riumis saadi positiivse tagasiside osaliseks. Pikaajalise töö tule- 
museks oli Eesti looduslike pühapaikade riiklikku programmi 
ettevalmistava töörühma loomine Kultuuriministeeriumi juures. 
Töörühm tegutses 2004. aasta sügisest 2005. aasta hiliskevadeni, 
määratledes kavandatava ajaloolisi looduslikke pühapaiku käsit- 
leva riikliku programmi ülesanded ja valmistades ette selle es- 
mased alusdokumendid. 

Seda töörühma juhtis Muinsuskaitseameti noor peadirek- 
tor Agne Trummal, keda iseloomustas ühest küljest asjalikkus 
Ja keskendumisvõime, teisalt aga suur inimlik soojus ning soov 
Ja võime mõista kõiki osapooli. Ja lisaks teadmine, et muinsus- 
kaitse peaks hõlmama mitte ainult materiaalsete mälestiste, vaid 
ka vaimse pärandi ja kultuuritraditsioonide kaitsmist. Siiras tahe 
Jõuda probleemide olemuseni ning püüd neile parimat lahendust 
leida olid Agnele omased ka pühapaiku puudutanud aruteludes, 
olgu siis tegemist töörühma koosolekutega või nõupidamistega 
Paluküla hiiemäe küsimuses. 

Tõsiselt häid juhte ei ole palju, ühega neist oli võimalus kok- 
ku puutuda ka pühakohtade töörühma liikmetel. Paraku mitte 
kauaks: Agne lahkus meie hulgast Tallinn-Tartu maanteel 2005. 
aasta pimedal novembriööl. See raamat on tehtud teda mälesta- 
des ja tema mälestuseks. 

Raamatu lähtekohaks on 2005. aasta 17. märtsil Rahvusraa- 
matukogus Maavalla Koja eestvõtmisel toimunud konverent- 
si “Eesti ajaloolised looduslikud pühapaigad eile, täna, homme” 
ettekanded. Ürituse avasõnavõtt pärineb Agnelt. Samal kombel, 
sissejuhatusena järgnevale, avab see ka käesoleva raamatu. Et te- 
gemist on helilindilt mahakirjutatud tekstiga, mida kõneleja pole 
ise näha ega muuta saanud, on toimetamine olnud vähene ning 
hõlmab vaid mõnede kõnekeelele omaste ütlemisviiside ja lausete 
kohendamist. 

Nii nagu konverentsil, on ka raamatus mitmelaadseid üles- 
astumisi ja sõnavõtte: mõned rohkem mõtisklevad-arutlevad, tei- 
sed teaduskesksema lähenemisega. Arvestades pühapaikade tee- 
ma iseloomu, pole ühtluse ja ühtsuse taotlemine omaette sihiks 
olnudki. On ju looduslikud pühapaigad avar ja mitmepalgeline 
valdkond, mis puudutab väga erineva tausta, mõtteviisi, haridus- 
tee Ja suundumustega inimesi. Lõppkokkuvõttes vahendab kirju- 
tatu aga ikkagi ühte ja sama — lihtsat, looduslähedast, ökoloogi- 
list ja kultuuritraditsioonide hoidmist pooldavat mõtteviisi. 

Raamat hõlmab mitmesuguseid vaatenurki: muinsus-, loodus- 
Ja keskkonnakaitse ning erinevate teaduste omasid. Kirjutised 
võiksid pakkuda kaasamõtlemist üsna erinevate huvidega ini- 
mestele. Autorid loodavad, et raamatust on abi ka nende otsuste 
langetamisel, mis puudutavad Eesti looduslike pühapaikade tule- 
vikku nii riigi kui ka kohalikul tasandil. Kuna paljud looduslike 
pühapaikade saatust määravad otsused võetakse vastu omavalit- 
sustes, võiks raamat jõuda iga vallavalitsuseni. Olen kindel, et 
ajaloolisi looduslikke pühapaiku leidub kõigis Eesti haldusüksus- 
tes — seda vaatamata asjaolule, et paljud neist pole riikliku kaitse 
all ega kajastu mälestiste registrites. 

Ligi kahe aasta eest Rahvusraamatukogus toimunud ürituse 
ülesandeks oli veidi üksikasjalikumalt avada kavandatava Eesti 
looduslike pühapaikade riikliku programmi tähtsust ja eesmär- 
ke: ei paku ju ametliku dokumendi tekstile esitatavad mahu- ja 
kontsentreeritusnõuded selleks kuigi palju võimalusi. Vajadus 
tutvustada Rahvusraamatukogus kõneldut laiemale avalikkusele 
pole kadunud ka praegu. Osalt rohkem otsesõnu, osalt ridade va- 
hel on looduslikele pühakohtadele riikliku tähelepanu pööramise 
vajadus ka käesoleva kogumiku kirjutiste teemaks. 

Agne juhitud töörühm täitis oma ülesanded 2005. a kevadel 
ennetähtaegselt. Selle tegevuse tulemusena on tänaseks langeta- 
tud otsus käivitada Kultuuriministeeriumi haldusalas aastateks 

2008—2012 riiklik valdkonna arengukava “Eesti ajaloolised loo- 
duslikud pühapaigad. Uurimine ja hoidmine”. Ehkki teisenenud 
õiguslikus raamistuses ei kõnelda enam riiklikest programmi- 
dest, on muudatus üksnes vormiline. Erinevalt riigi tasandil käi- 
vitatavatest riiklikest programmidest kuuluvad valdkonna aren- 
gukavad ühe ministeeriumi haldusalasse ning sisuliselt see isegi 
lihtsustab asjaajamist. 

Kavandatav arengukava on tehtud eeldusega, et Eesti loodus- 
like pühapaikade inventeerimine jätkub ka järgmisel viiel aastal: 
töö on mahukas ja piiratud ressursse arvestades pole ülesannet 
ühekorraga võimalik täita. Väga pingeliseks kujuneb töö aga ka 
kümneaastase programmi puhul. 

Peagi käivituva arengukava üldiseks eesmärgiks on kaitsta 
Ja väärtustada kultuuripärandit — olgu siis tegemist konkreetsete 
kohtadega maastikul või mälestuste, hoiakute ja väärtushinnan- 
gutega. Selgesti võib määratleda mitu alaeesmärki. 

Esiteks tuleb läbi viia Eesti looduslike pühapaikade inven- 
tuur: koondada kokku kõik erinevate asutuste arhiivides leiduvad 
pühapaiku puudutavad teated ning need maastikul välitööde käi- 
gus üle kontrollida. Kuna esimene aasta kulub ettevalmistuseks 
Ja viimane peaks jääma otsade kokkutõmbamiseks ning sedavõrd 
suure projekti puhul paratamatuteks järeltöödeks, tuleb kahek- 
sa aasta vältel läbi käia keskeltläbi 14 kihelkonda aastas. Paljude 
kaitse all mitte olevate pühapaikade seisundi ja täpse asukoha 
kohta puuduvad igasugused andmed, kuid kohalike inimeste abi- 
ga õnnestub loodetavasti suur osa neist veel üles leida. Ka kaitse- 
aluste pühapaikade osas on andmestik katkendlik, ühekülgne ja 
killustatud. Teisisõnu, andmete koondamise ja välitöödega tuleb 
luua ülevaade olnust ja olevast. 

Kavandatava arengukava teiseks eesmärgiks on seni riikliku 
kaitseta või puudulikult kaitstud looduslike pühapaikade kaitse 
korraldamine: kaitsekorralduse põhimõtete väljatöötamine ja 

reeglistiku kehtestamine. Määratletud peaksid saama pühapai- 
kade hoidmise põhimõtted — nii üldiselt kui ka iga konkreetse 
üksikjuhu puhul eraldi. 

Arengukava kolmas suurem eesmärk on teadvustada ühiskon- 
nas seda, millest tegelikult pole kuigi palju räägitud: looduslike 
pühapaikade tähendust Eesti kultuuripildis ja looduses, seda nii 
minevikulises kui olevikulises võtmes. Eriti tuleb meenutada pal- 
Jude jaoks juba unustatud tõde, et pühapaigad pole tähtsad mitte 
kui ainuüksi materiaalsed objektid. Tähenduslikud on ja hoidmist 
vajavad ka ümbritsev keskkond ning pühakohtadega liituv vaim- 
ne ehk mentaalne ruum — see, mis seostub püha mõistega. Neid 
tähendusi mõistis ja tunnetas ka Agne. 

See raamat on jälg toimunud konverentsist, teisalt aga märk 
Agne kui väga ilusa ja hea, meie seast saatuse tahtel liialt vara 
lahkunud inimese mälestuseks. Ning ühtlasi ka tänuks temale siin 
oldud aja ja tehtu eest. Looduslike pühapaikade arengukava käivi- 
tamisega jõuab lõpule esimene järk ühest Agne lühikeseks jäänud 
elus alustatud tööst — väga osavõtliku südamega tehtust. Samas 
kaasnes ka selle tööga teadmine paratamatusest, et ainuüksi riik- 
lik kaitse ja kuulumine muinsuskaitseobjektide registrisse ei suu- 
da meie kultuuripärandi säilimist tagada. Lõppkokkuvõttes sõltub 
kõik eelkõige inimestest, nende suhtumistest ja hoiakutest. Jäägu 
siinkohal kirjutatut lõpetama Agne sõnum: väärtuste hoidmiseks 
on vaja nende tundmist ja mõistmist. Ning soojust ja päikest — 
seda, mida Agne eneses kandis. 


Heiki Valk 

Preface 


The present book discusses the natural sanctuaries of Estonia 
— groves, holy trees, stones, springs, etc., as well as their present 
situation and meaning for the native cultural identity, both in the 
past and present. 

Holy natural places, an integral part of'the Estonian traditio- 
nal culture, started to lose their former sacred and cultural me- 
aning only in the 18*, especially the 19° century — rather late in 
the general European context. Natural sanctuaries have greatly 
lost their former sacred meaning and many are known merely as 
toponyms, but many Estonians still perceive them as an essential 
part of'ithe indigenous cultural traditions. 

The non-governmental organisation Maavalla Koda (Es- 
tonian House of Native Religions) initiated a state-budgeted 
development plan to grant state support for the holy natural 
places. Respective work group lead by Agne Trummal, head of 
the National Heritage Board, laid foundations for the project in 
2004/2005. 

Unfortunately, Agne Trummal became a victim of a tragic 
traffic accident in November 2005. The present book contains 
the papers of'a conference on holy natural places held in the Es- 
tonian National Library in Tallinn in March 2005 and is also 
a commemoration to her. The book includes contributions from 
different perspectives: heritage and nature protection, folklore, 
nature studies, archaeology, semiotics, and law. The aim is to 
disseminate ideas and knowledge about the meaning of' natural 
sanctuaries in the present-day society, especially at the level of 
local authorities and leaders of'local communities. 

By now, a decision has been made by the Ministry of Culture 
of Estonia to launch the state-budgeted development plan Histo- 

rical Natural Sanctuaries for the years 2008—2012. The objective 

of the project is to protect holy natural places and raise public 

awareness. The plan has three main goals. First, it foresees the 

establishment of'an inventory of holy natural places in the course 

of extensive fieldworks. A database ofnatural sanctuaries will be 

created on the basis of'available archival data, which will be chec- 
ked on the landscape. Second, state protection will be granted for 
the preserved sites; methodological principles will be established 

for protecting the sites, both in general terms and in case of' sing- 
le objects. The third goal is to increase general understanding 
about the meaning of'natural sanctuaries. It should be underlined 

that not only material objects themselves form a meaningful part 
of the cultural heritage, but also their environment and “mental 
space” are egually important. 


Heiki Valk 


Konverentsi 
“Eesti ajaloolised looduslikud pühapaigad 
eile, täna, homme” avasõna 


Agne Trummal 


Tere päevast kõigile ka minu poolt! 

Meie ühiskond põhineb ja tugineb traditsioonidel: kommete, 
tavade ja rituaalide võrgustikul. See raamistik, milles toimime, 
tekitab meis uhkustunnet, paneb meid tundma end kindlalt ja 
turvaliselt, tajuma, et oleme omade keskel. See võrgustik algab 
kommetest, mida järgitakse pereringis, laienedes sellele, mis toi- 
mub lähemas kogukonnas. On rituaale, mida viivad läbi riigid, on 
päevi, mida tähistatakse ja tähtsustatakse riiklikul tasandil. Kui 
mõelda ainuüksi sellele, kui uhkelt võime öelda: Mezl on kombeks, 
et... 

Kommete ja traditsioonide säilimine sattub tavaliselt löögi 
alla, kui ühiskond elab läbi tormilisi arenguetappe. Nii on ka meil 
Eestis üsna värskelt selja taha jäänud 1990. aastad. Sellisel pe- 
rioodil iseloomustab ühiskonda üldiselt materialism, pragmatism, 
küünilisus, džungliseadused. Ja sellistel aegadel on alati pärand 

kõikides oma vormides väga ohustatud. On ohustatud traditsioo- 
nide järjepidevus, kombestike säilimine ning elujõulisena püsimi- 
ne. Ja kahtlemata eriti vaimne kultuuripärand, mis on habraste 
nähtamatute niitidega kinnitatud ja kinnistatud meie ning meid 
ümbritseva keskkonna külge. Nende niitide — mis võivad kohati 
olla väga tugevad, kohati haprad — püsimise kindlustab tavaliselt 
inimpõlvede järjepidevus ning teadmiste, kommete ja väärtuste 
edasiandmine. Kuidas seda tagada, selle jaoks puuduvad ilmselged 
seadusandlikud kaitse- või reguleerimismehhanismid. Nagu mai- 
nisin, on sellistel tormilistel arenguajajärkudel, nagu 1990ndad 
Eestis olid, kõikvõimalikud kaitseasutused — nagu muinsuskait- 
se, looduskaitse — alati väga raskes situatsioonis, tavaliselt ka ise 
kaitse- Ja tõrjeseisundis. Ja tuleb tunnistada, et objektide kait- 
se on väga raske, kui on kadunud traditsioonid ja lugupidamine. 
Vana teadmist, et nz e tehta, ei tekita ega reguleeri ei Vabariigi 
Valitsuse määrustega ega Riigikogu poolt vastu võetud seadus- 
tega. Nii et sellega on kahtlemata seletatav ka praeguses Eestis 
valitsev olukord, kus nii loodus- kui muinsuskaitse tihtilugu ei 
ole objektide kaitsel nii edukad, kui tahaksime ning nendelt insti- 
tutsioonidelt ja valdkondadelt ootaksime. 

Laialdasse probleemidespektrisse, millega tegelevad muinsus- 
Ja looduskaitse, on viimasel ajal lisandunud ajalooliste looduslike 
pühapaikade teema. Probleem on ilmselge: head kaitsemehhanis- 
mid puuduvad, samas on läinud kaduma traditsioonid ja tavad, 
mis tihti parimate kaitsemehhanismidena töötavad. Ajalooliste 
looduslike pühapaikade säilimise ja kaitsega seotud probleemid 
on kindlasti veelgi keerulisemad kui küsimused, mis kerkisid üles 
mõisaparkide puhul, kuigi mõlemal juhul on tegemist interdist- 
siplinaarse valdkonnaga — probleemiga tegelevad nii loodus- kui 
muinsuskaitse (kohati küll veidike erinevatelt lähtekohtadest tule- 
nevalt). Looduslike pühapaikadega seoses üles kerkinud küsimus- 
te lahendamiseks on nüüd kaalumisel riikliku hiite programmi 

käimalükkamine, mille ettevalmistav töögrupp käib koos Muin- 
suskaitseameti juures. Arvan, et praegu on küllaltki üksmeelselt 
suudetud programmi raames sätestada järgmised võimalikud 
tegevused, mis on vajalikud looduslike ajalooliste pühapaikade 
teadvustamiseks, säilitamiseks, kaitseks, väärtustamiseks. 

Esiteks: andmete kogumine. Kõikide olemasolevate ja võib- 
olla ka seni tuvastamata andmebaaside kokkupanek. 

Teiseks: neist andmetest tulenevate objektide tuvastamine või 
lokaliseerimine maastikul, vastavate kaartide loomine. Võib-olla 
ka osa objektide kohatine tähistamine või märgistamine, et tuua 
need antud piirkonna mentaalsele kaardile tagasi. 

Kolmandaks: töö avalikkuse ja omavalitsustega. Just nimelt 
selle jaoks, et taas veidikene tekitada seda eelkirjeldatud vana 
loomulikku reaktsiooni inimestes — kui sinu õuel, sinu maatükil 
asuvad sellised ja sellised objektid, kui leiad selliseid ja selliseid 
tunnusmärke, siis ära ni tee, nii ei tehta. 

Neljandaks: kindlasti ka kogutud andmete ja infopanga tea- 
duslik analüüs, mis võiks päädida suurejoonelise kogumiku välja- 
andmisega ajaloolistest pühapaikadest Eestis läbi aegade. 

Leian, et kõik need punktid on hea tahte ja finantside ole- 
masolul täiesti teostatavad. Keerulisem on küll endiselt küsimus, 
kuidas korraldada looduslike pühapaikade kaitse, kuidas tagada 
nende säilimine. On see võimalik looduskaitse- või muinsuskait- 
seseaduste kaudu, mis praegusel juhul panevad kooskõlastamise 
õiguse, tegevuslubade väljastamise ja järelevalve ministeeriumite 
Ja neile alluvate institutsioonide õlule? Kas kaitse toimib selli- 
ses vormis või oleks seda küsimust võimalik lahendada ka muud 
moodi? Ehk siis taas — kuidas ja milliste mehhanismidega tekita- 
da ühiskonnas taas arusaamist ja lugupidamist, sõlmida vahepeal 
katkenud niite? 

Nii neile küsimustele vastamiseks kui ka eespool loetletud 
eesmärkide saavutamiseks on esmalt hädavajalik kõigi teemaga 

tegelevate osapoolte koostöö, kõigi poolte hea tahe ja vastastiku- 
ne arusaamine. Kui siin on tõesti ette tulnud vaenu kiskumist ja 
tülitsemist, tuleb teadvustada, et see on äärmiselt libe tee. Kui 
tahta üle jää mandrilt Hiiumaale minna, siis sileda nahktallaga 
saapaid jalga ei panda. Nii et arvan, et meil kõigil tasub välja 
otsida just retkeks sobiv varustus ning niimoodi edasi liikuda. 
Soovin meile kõigile selles edu ning et tänane päev oleks meeldiv, 
asjalik ja viljakas. 
Aitäh. 


Greetings to the conference Historical Natural 
Sanctuaries Yesterday, Today, Tomorrow 


Summary 


Agne Trummal 


Continuity of culture and society is based on traditions, which 
become endangered in times of big social changes. This gene- 
ral rule concerned also the 19905. Discontinuity of traditions 
hinders greatly state protection of monuments, especially holy 
natural places. Launching a new state development plan creates 
preconditions for protecting the natural sanctuaries of Estonia. 
More complicated, however, is the guestion how to grant pre- 
servation of'the sites in the situation when traditional values are 
often ignored or forgotten. Not only laws, but also good will, 
cooperation, and mutual understanding of'all partners is needed 
to achieve the aim. 


<— Künnapuu Kiigeoru hiiesalus. Võnnu khk Koke k. 
Foto Ahto Kaasik 2006. 


An old elm in the Kiigeoru grove (Tartumaa County). 


Ajaloolised looduslikud pühapaigad — 
väärtused looduse ja kultuuri piirimail 


Ahto Kaasik 


Sissejuhatus 


Ajaloolised looduslikud pühapaigad on põlisrahva pärandkultuu- 
ris sügavalt tähenduslik nähtus. Pärandkultuur on aga eesti kul- 
tuuri osa ja moodustab ühtlasi selle aluse. Hiied, pühad allikad, 
kivid ja teised ajaloolised looduslikud pühapaigad seovad meie 
kui põlisrahva ajaloolist mälu, kohapärimust, pärimuslikke tava- 
sid, uskumusi ja loodushoidlikke väärtushinnanguid. Samuti hoia- 
vad ja taasloovad need paigad kogukonna põlvkondadevahelist 
ühtsustunnet. Kaasaegses eesti kultuuris on sõna “hiis” saanud 
märgiks, mis tähistab sügavat ja põlist pühadust. Nii ehk teisiti 
kuuluvad hiied jt ajaloolised looduslikud pühapaigad lahutama- 
tult põlisrahvaks ja eestlaseks olemise juurde, meie identiteeti. 
Seega on ajaloolised looduslikud pühapaigad mitmetähendusli- 

kud mälestised, milles on põimunud nii vaimse kui asise kultuuri 
Ja looduse minevikulised ning olevikulised väärtused. 

Üleilmastumise surve rahvuskultuurile ja rahvuslikule iden- 
titeedile suunab üha enam otsima tähenduslikke seoseid enese 
Ja oma põliskultuuri püsiväärtuste vahel. See on omakorda suu- 
rendanud huvi looduslike pühapaikade ja nendega seotud vaimse 
traditsiooni vastu. 

Pühapaikade hea käekäik on kahtlemata meie rahvuslik ühis- 
huvi, mida toetavad rahvusvahelised dokumendid, nagu näiteks 
UNESCO vaimse kultuuripärandi kaitse konventsioon (VKKK).' 
Eesti oma seadustikus puudub aga seni loodusliku pühapaiga 
mõiste ja täpsem käsitlus. 

Looduslikud pühapaigad on käegakatsutavad kinnismälesti- 
sed, millega on lahutamatult seotud suurem või väiksem tükk 
maapinda. Seetõttu toimub pühapaikade uurimine, hoidmine ja 
kasutamine paratamatult omandisuhete taustal ning selles põi- 
muvad avalikud ja erahuvid. 


1. Pühapaikade tähtsus ja tähendus 


Püha mõiste on pärimuskultuuri ja pärandmaastiku lahutama- 
tu osa. Põllud, niidud, karjamaad, kiigeplatsid, kalmed, hiied ja 
teised looduslikud pühapaigad moodustavad terviklikus pärand- 
maastikus mustri, mis kordub talust tallu ja külast külla. Püha ja 
argise korrapärane seos tagab rahva jätkusuutliku elulõime ajas 
Ja ruumis. Looduslikud pühapaigad ning nendega seotud kohapä- 
rimus, uskumused ja tavad hoiavad ja taasloovad sidet põlvkon- 
dade vahel. Ilma ajalooliste looduslike pühapaikadeta poleks me 
enam põlisrahvas oma külas, kihelkonnas ega Eestis tervikuna. 


' Vt EALP arengukava käesolevas kogumikus, ptk 1.6.1. 

Ajaloolist looduslikku pühapaika eristab mistahes muust pai- 
gast maastikul vaimne pärand — paljude põlvkondade loomingu- 
na sündinud ja arenenud vaimne ruum, mis muudab pühapaiga 
meie jaoks eriliseks ja väärtuslikuks. Vaimset ruumi võib nimeta- 
da ka mentaalseks ruumiks“ või mütoloogiliseks ruumiks (Siikala 
2004, 57). 

Väärtustest, mis asuvad ajaloolistes looduslikes pühapaika- 
des või on nendega seotud, tuleneb avalik huvi nende paikade 
hoidmiseks ja edasikestmise kindlustamiseks. Avalik huvi tingib 
vajaduse kaitsta ja hoida pühapaiku, sõltumata maa omandivor- 
mist või eraomandi puutumatusest (Kaasik 2006, 2). Avalik huvi 
ei piirdu siinkohal Eesti ühiskonna huvidega. 

Looduslikud pühapaigad hõlmavad looduslikke, kultuurili- 
si ja ühiskondlikke väärtusi. Kultuurilised väärtused jagunevad 
asisteks (materiaalseteks) ja vaimseteks, ühiskondlikud väärtused 
aga usulisteks (religioosseteks), piirkondlikeks (regionaalseteks) 
Ja kosutavateks (rekreatiivseteks). 


1.1 Looduslikud väärtused 

Ajalooliste looduslike pühapaikade looduslikud väärtused on mit- 
mekesised (Kaasik 2004a, 16). Pühapaik võib olla nii väärtuslik 
maastik (Panga hiis Mustjala kihelkonnas), kaitstav looduse ük- 
sikobjekt (Tamme-Lauri tamm Urvaste kihelkonnas), esmatähtis 
elupaigatüüp (Paluküla hiiemägi Rapla kihelkonnas), haruldase 
liigi püsielupaik (Lehmja hiietammik Vaskjala e Jüri kihelkonnas) 
või vääriselupaik (Väkra hiis Valjala kihelkonnas). Sageli koondab 
üks pühapaik erinevaid loodusväärtusi. Näiteks Paluküla hiiemä- 
gi on korraga nii väärtuslik maastik, kaitsealuse liigi püsielupaik 
kui ka esmatähtis kasvukohatüüp. 


2 Vt Mall Hiiemäe artiklit käesolevas kogumikus. 

Kiigeoru hiiesalus kasvavad looduskaitsealused künnapuud. 
Võnnu khk, Koke k. Foto Indrek Raudsepp 2006. 
State-protected elms in the Kiigeoru grove (Tartumaa County). 


Tulenevalt põlistest tavadest on maarahvas looduslikke püha- 
paiku hoidnud peaaegu puutumatute loodusaladena, mille koos- 
lused on saanud vabalt areneda (Kütt 2004, 44). Toimunud väli- 
uuringute põhjal saabki väita, et hästi säilinud pühapaikades 
leidub erinevaid loodusväärtusi märgatavalt rohkem kui ümbrit- 
sevas maastikus. 


1.2 Kultuurilised väärtused 


Vaimne kultuuripärand 

Kuigi looduslikud pühapaigad on maastikul käegakatsutaval ku- 
Jul, seisneb nende peamine väärtus vaimses kultuuripärandis ja 
sellega haakuvas rahvuslikus identiteedis ning ühiskondlikes 

sidemetes (Siikala 2004, 53). Looduslike pühapaikadega seotud 
vaimne pärand avaldub näiteks vaimse ruumi, usundiliste tõeks- 
pidamiste, hoiakute, tavade, ajaloolise mälu, kohapärimuse või 
suulise rahvapärimuse muude vormide näol. 

UNESCO vaimse kultuuripärandi kaitse konventsioon 
(VKKK) hõlmab tavasid, esitus- ja väljendusvorme, teadmisi, os- 
kusi ja nendega seotud [---] kultuuriruume, mida kogukonnad, 
rühmad ja mõnel juhul üksikisikud tunnustavad oma kultuuri- 
pärandi osana. Vaimne pärand esineb muuhulgas suulise tradit- 
siooni, kogukondliku tegevuse, rituaalide ja pidulike sündmuste- 
na ning loodusega seotud teadmistes ja tavades. Seda pärandit, 
mida antakse edasi põlvest põlve, loovad kogukonnad ja rühmad 
pidevalt uuesti, mõjutatuna oma keskkonnast, loodusest ja aja- 
loost. Vaimne kultuuripärand annab neile identiteedi ja järjepide- 
vuse tunde ning edendab seeläbi ka kultuurilist mitmekesisust ja 
loometegevust. 

Kuna looduslikud pühapaigad on tajutavad ja piiritletavad 
paigad maastikul, moodustab vaimne pärand koos loodusobjekti- 
ga tervikliku vaimse ruumi. Vaimsel ruumil on ka ajaline mõõde, 
mis ulatub minevikku, kuid võib kanduda järeltulevate põlvede 
kaudu tulevikkugi. 

Vaimne ruum muudab looduslikud pühapaigad tähendusli- 
kuks ja väärtuslikuks ning eristab muudest paikadest isegi siis, 
kui pühapaik pole heas korras. Näiteks Kunda hiiemägi, mis on 
kaotanud sajandite jooksul hiiemetsa ja kaevetööde tõttu ühe 
mäenurga, võib teadmatule või hoolimatule vaatlejale tunduda 
väheütlev ja või lausa troostitu. Kultuuripärandit ja põlvkondade- 
vahelist sidet kandvale ja väärtustavale vaatlejale on see paik aga 
ainukordne ja püha. Seda sügavat ajaloolist sidet ja ühtekuuluvus- 
tunnet oma maa ja rahvaga ei ole üheski läheduses asuvas loodus- 
metsas. Seda tähenduslikku sidet ei ole võimalik luua, kuna 

hiiemäe kultuuripärand on tekkinud kindlas paigas, kogukonna 
osalusel ja väga pika aja jooksul. 

Kunda hiiemäe folkloristlikust eksperthinnangust (Hiiemäe, 
Remmel, Västrik 2006) nähtub, et mägi on selle kandi rahva aja- 
looline püha mägi, kus käidi jumalaid palumas ja kuhu maeti sur- 
nuid. Pandi tähele, et mäge tabab ühtelugu pikne. Varem laius 
mäel hiiemets ja seal asusid ohvrikivid. Hiiemetsa haldjad kait- 
sesid Kunda küla. Võõrad (mõis) hävitasid hiiemetsa ja pärimuses 
hullumeelseteks nimetatud inimesed rajasid sinna kruusakaevan- 
duse. Hiis on jätkuvalt püha paik, kuhu kirjutamata seadused ei 
luba ehitada ega taotleda sealt majanduslikku kasu. 

Looduslikud pühapaigad on meie ajaloo ja omakultuuri süm- 
bolid. Nad ei vaja arendamist, vaid hoidmist, väärtustamist ja 
toimivat kaitset kooskõlas põliste tavadega (Hiiemäe, Remmel, 
Västrik 2006). Kõneldes looduslikest pühapaikadest kui mälestis- 
test, tuleks neid mõista mitte ainult kui paiku, vaid ka kui paika- 
dega lahutamatult seotud ajaloolist vaimset ruumi. 


Paikkondlik loodushoidlik identiteet 
Looduslikud pühapaigad ja nendega seotud kultuuripärand on nii 
märgina kui erinevaid kultuuritahke edasikandva nähtusena rah- 
vusliku identiteedi olulised säilitajad ja taasloojad. Anna-Leena 
Siikala leiab, et väikerahvaste püsimajäämisel on looduslike pü- 
hapaikade säilimine esmatähtis, kuna paigad ja tavad, mis aitavad 
hoida sidet esivanemate ja rahva ühise minevikuga, ühendavad 
Ja taasloovad kogukondi ka tänapäeval (Siikala 2004, 66). Mall 
Hiiemäe sõnul pole looduslike pühapaikade säilitamine pelgalt 
pühadusetaju küsimus, vaid ka rahva kodutunde ja juurte küsi- 
mus rohkem, kui arvata oskame (vt artikkel selles kogumikus). 
Kuna looduslikke pühapaiku leidub pea kogu Eestis, on nad 
oma sügava ajaloolise, kultuurilise, maailmavaatelise ja loodus- 

hoidliku taustaga kohaliku — kihelkondliku, küla ja talu — iden- 
titeedi hoidjad. Artiklis “Hiis — eestlase endaksjäämise kaitseala” 
avab kirjanik Berk Vaher (2003, 11) hiite väljavaated muutunud 
kultuuriruumis: “Kuid hiis kui põlisusu pühamu on ühtlasi kin- 
del tugi meie julgusele jääda Euroopas iseendaks, avatud meelega 
loodusrahvaks, kelle vaimsus ei kapseldu kiviseinte vahele, vaid 
võidab linnaruumi looduskeskkonnale tagasi.” 


Pühapaigad ja soome-ugri identiteet 

Meie ajaloolised looduslikud pühapaigad ja maausk üldjoontes 
sarnanevad ning teatud üksikasjades isegi kattuvad hõimurahvas- 
te omaga. Pühade salude austamine kuulub soome-ugri hõimude 
vaimse kultuuri vanemasse kihistusse (Sarv, Vladõkin 1988, 150). 
Samuti on maarahva pühaaiad ülimalt sarnased kaugemate hõi- 
murahvaste omadega (Loorits 1935, 240). Looduslikke pühapaiku 
austava rahvana ei ole me maailmas üksi, vaid jagame sarnaseid 
pühadusi ja märgikeelt teiste soome-ugrilastega (Prozes 2007). 


Aineline kultuuripärand 

Hiites ja teistes looduslikes pühapaikades võib leida vähemalt ko- 
hati ka ainelisi kultuuriväärtusi. Kalmed, tuleasemed, üksikleiud 
Ja üldisemalt kogu kultuurkiht sisaldavad hindamatuid andmeid 
pühapaikade varasema kasutuse kohta. Pühapaikade arheoloogi- 
listeks väljakaevamisteks puudub praegu aga vastav metoodika ja 
reeglina ka pakiline vajadus (erandiks on üksikud möödapääsma- 
tud päästekaevamised). Kindlasti tuleb arvestada sellega, et ajas 
muutuvad tehnilised võimalused lubavad tulevikus kaevamistel 
saada sellist teavet, mis nüüdisaegsete võimaluste juures võib 
Jääda märkamatuks või hävida. Seetõttu tuleks maapõues peitu- 
va teabe kaitsmiseks probleemkaevamistega oodata ning pööra- 
ta seni enam tähelepanu olemasolevate andmete töötlemisele ja 
maastikuarheoloogilisele analüüsile. 

1.3 Ühiskondlikud väärtused 

Ideoloogilistel ja ajaloolistel põhjustel pole eelmistel aastakümne- 
tel ja sajanditel looduslike pühapaikade olevikulistest väärtustest 
avalikult kõneldud. Samas on pühapaikadel ühiskondlike väär- 
tuste hoidjana läbi aegade olnud põlisrahva jaoks kindel koht. 


Usuline tähtsus 

Ajaloolised looduslikud pühapaigad kuuluvad lahutamatult meie 
põlisesse paikkondliku iseloomuga loodususundisse ehk maausku. 
Pühapaigad on usuliste toimingute kohaks, kuid hoiavad vaimset 
väesidet ka siis, kui inimene viibib eemal. Puudele seotud paelad 
Ja kividele jäetud annid üksnes kinnitavad sidet. 


Tammealuse hiis. And loob sideme paiga ja inimese vahel. 
Mahu (Viru-Nigula) khk, Samma k. Foto Ahto Kaasik 2006. 
Tammealuse grove (Virumaa County). Giving a gift makes 
a connection between the place and the person. 

Maausu edasikandmine aitab inimestel ja kogukondadel tun- 
netada oma kohta ja tähendust põlisrahva põlvkondade ahelas. 
Tasakaalu ja rahumeelsust tugevdab maausus kätkev sügav ja va- 
hetu looduse- ehk tegelikkusetunnetus. 

Üks põhilisemaid, kuid samas märkamatumaid hiietavasid on 
hiies olemine — vägeva paiga rahu, esivanemate ja loodusjõudude 
lähedalolek muudavad inimese terviklikumaks ja tervemaks. Ini- 
mese vaimset terviklikkust tugevdab ka muude ajalooliste tavade 
Järgimine: pühapaikadega seotud rahvakalendri tähtpäevade kom- 
bestiku täitmine, andide viimine, palvetamine, tervistamine jm. 


Pühapaigad tervise ja heaolu allikana 

Peale muude põliste usutavade kustumist on looduslikud püha- 
paigad küllalt sageli jäänud edasi kohaks, kuhu tullakse jaluta- 
ma ja mõtisklema. Mõnessegi hiide on taas rajatud lõkkekohad 
või ehitatud kiiged. Nõnda pakuvad heas korras säilinud püha- 
paigad võimalusi koguda jõudu ja kosutada meeli igapäevasteks 
tegemisteks. Arvestades seda, et looduslikke pühapaiku leidub 
meie maastikul üsna palju, peitub neis arvestamisväärne rekreat- 
siooniväärtus, st väärtus kosutust ja jõu taastumist võimaldavate 
paikadena. Alahinnata ei maksaks ka pühade allikate, kivide ja 
puude aastasadu kasutatud tervendavat Jõudu. 


Piirkondlik jätkusuutlikus 

Maapiirkondade jätkusuutlikkuse kindlustamine on Eesti riigi, 
samuti meie põliskultuuri edasikestmise üks olulisemaid tagatisi. 
Seni pole kahjuks osatud hinnata võimalusi, mida pakuvad aja- 
loolised looduslikud pühapaigad talude, külade, valdade ja kihel- 
kondade elukeskkonna hoidmiseks ja parandamiseks. Ajalooliste 
looduslike pühapaikade väärtustamine muudab kodukoha tähen- 
duslikumaks, tõstab paikkondlikku eneseteadvust ja väärikust, 
parandab rahulolu oma eluga ning tugevdab inimese sidemeid 

kodukohaga. Need mõned, harva mõnedkümned hektarid sage- 
li põllumajanduslikult väheväärtuslikku maad sadade ruutkilo- 
meetrite kohta ei 100 tootmismaana märkimisväärset tulu, kuid 
annavad pühapaigana regionaalarengusse hindamatu panuse. 
Pühapaikade väärtustamise ja taaskasutusele võtmise kaudu tu- 
gevnevad sidemed on kindlasti lisapõhjus jääda kodukohta elama 
või asuda tagasi esivanemate maile. 


1.4 Ülemaailmne tähtsus 

Enamasti ei ole meie looduslikud pühapaigad praegu maastiku- 
objektidena Eesti, veel vähem ülemaailmses ulatuses tähelepanu- 
väärsed vaatamisväärsused. Siiski on nende paikade tähtsus 
vaieldamatu ka maailmakultuuri taustal — seda enan, et kristli- 
ku kultuuritraditsiooni raamistuses on looduslikud pühapaigad 
läänepoolses Euroopas enamasti unustatud. Kui jätta kõrvale 
saami pühapaigad ja looduslikud pühakohad Lätis, Leedus, Valge- 
venes ja Venemaa endistel ning praegustel soome-ugri aladel, on 
laiemal Euroopa taustal kultuurilises võtmes tegemist üsnagi 
ainulaadsete mälestistega. Maastikuobjektina on pühapaik väär- 
tuslik kõigile neile, kes otsivad seal rahu ja sidet looduse ja paik- 
konna kohalike kultuuritraditsioonidega 

Eesti ja ülemaailmses ulatuses on oluline, et meie ajaloolised 
looduslikud pühapaigad säiliksid võrgustikuna, mis tagab põlise 
vaimse kultuuripärandi edasikestmise. Pühapaigad ja nendega 
seotud traditsioonid aitavad otseselt säilitada meie rahvusliku 
identiteedi põliskultuurile tuginevat osa. Hoides maarahva põlis- 
kultuuri, hoiame ühtlasi maailma kultuurilist mitmekesisust, mis 
on oluline inimliigi elujõulisuse tagamiseks. 

Ülemaailmne avalik huvi meie looduslike pühapaikade hoid- 
miseks on vormistatud rahvusvahelistes lepetes. Eesti Vabariik 
on ühinenud ülemaailmse kultuuri- ja looduspärandi kaitse kon- 
ventsiooniga (ÜKLKK), mille kohaselt kultuuri- ja looduspärandi 

mis tahes objektide kahjustumine või hävimine tähendab maailma 
rahvaste ühisvara hukutavat vaesestumist. Konventsioon rõhutab 
riigipoolse rahalise toetuse vajadust kultuuri- ja looduspärandi 
väljaselgitamiseks, kaitseks, säilitamiseks, populariseerimiseks ja 
edasiandmiseks järeltulevatele põlvedele. Konventsiooni objektiks 
liigituvad ka Eesti ajaloolised looduslikud pühapaigad. 

2006. a kinnitas Eesti vaimse kultuuripärandi kaitse kon- 
ventsiooni (VKKK), mis rõhutab vaimse kultuuripärandi tähtsust 
kultuurilise mitmekesisuse edasiviijana ja säästva arengu taga- 
tisena, samuti vaimse kultuuripärandi ning ainelise kultuuri- ja 
looduspärandi tihedat omavahelist seotust, mis tuleb eriti ilme- 


kalt esile ajalooliste looduslike pühapaikade puhul. 


2. Looduslikud pühapaigad: 
mõiste ja peamised rühmad 


Argikeeles on looduslike pühapaikade kohta levinud mõisted /215, 
ohvriallikas, ohvrikivi ja ohvripuu, viimasel ajal on juttu olnud ka 
ristipuudest. Erilaadseid pühapaiku on siiski tunduvalt rohkem ja 
nende tegelik olemus ei ühti sageli argikujutelmadega. Nii näiteks 
nimetatakse 19. sajandi argi- ja teaduskeelest pärineva mõistega 
ohvrikiviks ka lohukive (vt Tvauri 1997) või peetakse hiieks üks- 
nes tammikut. 

Seoses looduslike pühapaikade riikliku programmi (hiljem 
arengukava) ettevalmistamisega on Maavalla Koja, Tartu Üli- 
kooli ja Eesti Rahvaluule Arhiivi seminaridel, samuti Kultuuri- 
ministeeriumis 2004./2005. a tegutsenud pühapaikade riikliku 
arengukava ette valmistanud töörühma koosolekutel ühtlustatud 
asjakohaseid mõisteid ning piiritletud erinevate pühapaikade ring 
(vt lisa 1: EALP arengukava, 1.4.3). 

Ajalooliste looduslike pühapaikade all mõeldakse loodusliku 
välisilmega maa-alasid ja üksikmälestisi, millega seostub ohver- 
damisele, pühakspidamisele, ravimisele, palvetamisele vm usuli- 
sele või taialisele tegevusele viitavaid pärimuslikke, arheoloogi- 
lisi, ajaloolisi ja etnoloogilisi andmeid. Seejuures peab pühapaiga 
kasutamise algus ulatuma 20. sajandist varasemasse aega (v.a 
ristipuud, mida tekib juurde ka tänapäeval). 

Ajaloolised looduslikud pühapaigad võivad olla nii ühend- kui 
üksikmälestised. Ühend- e kompleksmälestised (nt hiied, risti- 
puumetsad) hõlmavad teatud maa-ala, mille raames võib eristada 
selgepiirilisi üksikmälestisi (nt pärimuse või kohanimede põhjal 
erilist tähendust kandvad puud, allikad, kivid, vared või lohud 
hiiealal). Maa-alana määratletud mälestiste puhul hõlmab loodus- 
liku pühapaiga mõiste ka maastiku pinnavorme, seal paiknevaid 
üksikobjekte ja taimestikku. 

Allpool annan ülevaate looduslike pühapaikade peamistest 
rühmadest ja erinevate mälestiste iseloomust (seonduvate koha- 
nimede kohta vt lisa 2). Lähtekohana on valdavalt kasutatud kä- 
sitlusi, mis toetuvad varasematele allikatele ja uuringutele ega 
anna täpset tervikpilti pühapaikade arvust, asukohast ja seisun- 
dist kaasajal. Erandiks on värsked piirkondlikud väliuuringud 
Mahu (Viru-Nigula) ja Muhu kihelkonnas, samuti ristipuid kä- 
sitlev valdkondlik väliuuring.” 


Hiied 

Ühendmälestiste iseloomulikuks näiteks on hiied. Mõnel puhul 
kuni kümneid hektareid hõlmavad pühapaigad asuvad reeglina 
ajaloolise külasüdame läheduses, harvemini asustusest eemal 


* Ristipuude asukohti ja seisundit ning nende tähendust ajaloolise Võru- 
maa matusekombestikus on käsitlenud usundiuurija Marju Torp-Kõivu- 
puu (2003 ja artikkel käesolevas kogumikus). 


Liesaar Pärnu jões. Tori khk, Muraka k. Foto Ahto Kaasik 2006. 


Liesaar (grove island) in the Pärnu River (Pärnumaa County). 


soodes või laantes. Hiis võib asuda tasandikul või hõlmata kõr- 
gendiku, oru, panga või väikese saare. Enamus hiitest asub siiski 
kõrgematel kohtadel (Kaasik, 1996, 407; Viires 2000, 64). 

Hiies leidub reeglina eriliselt väärtustatud üksikmälestisi: 
pühi kive, allikaid, kalmeid, vanu tantsu- ja tulekohti, lohke ja 
eriliselt tähtsustatud puid või nende murdumisest jäänud kän- 
de ja tüvesid. Hiie peamiseks osaks on maapind ja seejärel kõik 
see, mis seal looduslikult asub või kasvab (Sarv, Vladõkin 1988, 
149; Kaasik 1992, 38; Kütt 2004, 44). Seetõttu võib hiiemets olla 
tammik, männik, kuusik, kaasik, sanglepik, tavaliselt aga siiski 
segamets. Hiies peetakse ühtviisi pühaks ja puutumatuks kõiki 
puid ja põõsaid, mis selle pinnast sirguvad. Kuna hiie pühadus 
lähtub maapinnast, ei ole olemas kindlat hiiepuu liiki. Samal põh- 
jusel on hiis alles seni, kuni säilib tema pinnas. 

Rahvapärimuse kohaselt on hiied kogukondlikud pühapaigad 
— neid on pika aja jooksul kasutanud ühe või mitme küla rahvas. 
Samas leidub selliseidki hiisi, mida on kasutanud kihelkonna või 
veelgi suurema kogukonna inimesed. Näiteks Mahu (Viru-Nigu- 
la) kihelkonna Samma Tammealuse hiis oli kihelkonna rahvale 
oluliseks kooskäimiskohaks veel 20. sajandi alguses. Lõuna-Ees- 
tis, kus hiienimelisi ja ka kogukondlikke pühapaiku on teada 
vähe, on valdavalt tegemist üksikute perede pühapuudega (Rem- 
mel 1998, 12). 


Teised ühendmälestised 

Looduslike pühapaikade tüübid ja nimetused on Eesti ulatuses 
mõnevõrra erinevad. Isegi Zze sõna levikualal Virumaal leidub 
hiielaadseid pühapaiku, mida pole teadaolevalt hiieks nimetatud. 
Selline on näiteks Viru-Jaagupi Ulvi külas asuv allikast, ohvri- 
kivist, künkast ja pühadest puudest koosnev pühapaik. Järgnev 
teade kõneleb ühe küla kasutuses olnud pühapaigast: 

Ohvri lohg. Halliste kihelkonnas, Kaarli vallas on Taukle talu põl- 
lu sees üks suur madal koht, mida “Ohvrilohuks” kutsutakse. Lohus 
seisnud vanal [ajal] suur ohvri kivi. [--=) Vanemad inimesed nimeta- 
vad, et räägitud ohvrilohk ja kivi ainult Sammaste küla jaoks olnud. 
H III 24, 699/700 (1) < Halliste — J. P. Sõggel (1896). 

Ühendmälestiseks võivad olla veel näiteks pühad ja puutuma- 
tud metsad ja salud ning samuti ristipuude kogumid. Ajaloolise 
Võrumaa piires säilinud Ja matusekombestikuga seotud ristipuid 
eristab muudest pühapaikadest siiski oluliselt asjaolu, et neid on 
lubatud vigastada ristide lõikamisega (Kõivupuu 2003, 92). Risti- 
puud või ristipuumetsad asuvad reeglina kalmistutele suunduva- 
te teede ääres. 2005. a toimunud ristipuude ülevaatusel leiti 60 
üksikut ristipuud või puuderühma ja 20 ristipuumetsa.* 


* Marju Torp-Kõivupuu suuline teade 2007. 

Kivid 

Eestis on teada üle 400 püha kivi, mida on kasutatud andide too- 
miseks, palvetamiseks, ravimiseks või muude taigade toimetami- 
seks (Tvauri 1999, 38). Suurem osa neist asuvad pärandmaastikel, 
osa lausa talude õues või aias. Pühad kivid on reeglina graniidist 
rändrahnud, teateid on vaid mõnest lubjakivist. Kivide kõrgus 
ulatub mitme meetrini ja läbimõõt mõnekümnest sentimeetrist 
kümnekonna meetrini. Enamus kive on siiski sellise kuju ja mõõ- 
tudega, mis lubavad sinna mugavalt ande või raviesemeid asetada. 
Suurem osa pühi kive on ilma inimtekkelise lohuta — rikkumata, 
nagu see on tavaline teistegi looduslike pühapaikade puhul. Osal 
kividel leidub looduslikke nõgusid või “Jälgi”, millega on seotud 
rohkesti rahvapärimust (Viidalepp 1940, 16—17). Leidub kive, 
mida on argiselt kasutanud üks pere, samuti niisuguseid, mille 
tagamaa moodustas suurem kogukond. 

Eestis on teada veel umbes 1750 lohukivi, millest vaid 11 on 
teadaolevalt kasutatud ohverdamiseks või ravimiseks (Tvauri 
1997, 34).* Neistki vaid kolme puhul on kindlasti teada, et annid 
pandi lohkudesse. Ülejäänud lohukivide puhul pole otsest alust 
väita, et neid oleks peetud pühaks. 


Puud ja põõsad 

Üksikuid pühi puid ja põõsaid on teada rohkem Lõuna-Eestis 
(Valk 1998, 489). Sarnaselt hiiepuudele pole nendegi puhul tege- 
mist kindla liigiga. Fred Pussi koostatud uurimuses (1995, 7) Ja- 
gunevad 347 Eesti eri paigus kasvanud või kasvavat pühapuud 
liigiti järgmiselt: tamm — 25%, mänd — 15%, pärn — 12%, kask 


2 1970.—80. aastatel kasutas arheoloogiateadus lohukivi tähistamiseks 

mõistet “väike(se)lohuline kultusekivi (vt ka foto 1k 107)”, eeldades, et loh- 
kude tegemisel on seos mingi kultusega. Tegelikult võiks pärimussidusate 

lohukivide hulk olla siiski suurem. — Toimetaja märkus. 

— 8%, kuusk — 8%, pihlakas — 4%, kadakas — 4%, jalakas — 3%, lepp 
— 3%, remmelgas — 3%, liik teadmata — 7%. Mõnest muust liigist 
pühapuid leidub 11%, näiteks: haab, künnapuu, saar, metsõuna- 
puu, türnpuu, toomingas, sarapuu vm. 

Piirkonniti võib pilt Eesti keskmisest erineda üsna oluliselt. 
Näiteks Põlva kihelkonnast teadaolevate pühapuude hulgas leiab 
kadakat 7, mändi 7, kaske 5, pihlakat 5 ja kuuske 1 korral. 

Pärimuse põhjal näib, et pühade puude seas leidub erakord- 
sete omadustega (erilise suuruse, kuju, kiduruse, lehestiku vm) 
isendeid sagedamini kui looduses üldiselt (Viires 2000, 64; Puss 
1995, 5). Oluline on, et puu pühadus säilib ka siis, kui ta kuivab 
või murdub. Vana pühapuu asemele kasvanud puud, isegi kui see 
on teisest liigist, peetakse jätkuvalt pühaks (Ariste 1977, 147). 

Kõik Uku puud ja ie salud olnud pühad. Neid ei tohtinud keegi 
rikkuda ega maha raiuda. Oli torm teda maha murdnud, siis pidi ta 
sinna paika jäetama, muidu olla suurt õnnetust karta. [---) 

E 38614 (3) < Tarvastu, Vooru — J. Kala (1899). 


Pühaaiad 

Peamiselt Lõuna-Eestis on üksikute talude, aga mõnel puhul ka 
külade kasutuses olnud pühaaiad. Need on asunud talude õues või 
aias ja vahel ka talust eemal. Pühaaiad on olnud nii ümmargused 
kui ka kandilised. Mõnikord on aias olnud andide panemiseks 
ohvrikivi, mõnikord on aga keelatud üldse aeda siseneda. 

Kõnnu küläh om vanal ajal kats pühä aida olnu, tõine aid om tõi- 
sen külä veeren olnu. Neil katte vana rahva pühä paikel om ümarkone 
md ümbre tettu. Ja sinna omava kük külä rahvas omi andit viinuva. 
Ne paika omava külä rahvas niida pühäs pidanuva, et neide aido sisse 
ei tohtnu ütski oma jalga pista. 

EKS 8° 5, 533 (11) < Räpina, Kõnno k, Miko t — Jakob Jagomann (1876). 

Vared 

Pühade varede näol on tavaliselt tegemist ühe-pere pühapaikade- 
ga, mis asuvad maja vahetus läheduses või põllul. Ilmselt inim- 
tekkeliste mälestiste puhul ei ole selge, kas tegemist on algselt 
põllukivihunnikute, kalmete või just ahtmiseks e ohverdamiseks 
mõeldud mälestistega. Lõuna-eesti keeles kasutataksegi selliste 
paikade nimetamiseks ahz-/ahe- eesliitega nime (Loorits 1935, 
267—272).° Välistada ei saa ka seda, et mõnel puhul võib olla tege- 
mist ehitise, nt reheahju varega (Paulson 1997, 87). Erinevalt ko- 
gukondlikest pühapaikadest oli selliste paikade kasutajate, tead- 
Jate ja mäletajate ring kitsam. Suurem osa varedest ja tõenäoliselt 
ka muudest ühe-pere pühapaikadest on hävinud majandustege- 
vuse või unustuse tõttu. 

Holstres olnud Kumpsu talul üks ahevars, kuhu nad mitmesugusid 
asju ja uudist söögi kraami nagu kümeseks [ kümniseks] kannud. Kui 
sinna midagi ei ole viinud, siis sündinud õnnetus. 

H II 49, 217 (2) < Paistu, Holstre — J. Leppik (Punabu) (1895). 


Veekogud 

Eestis leidub üle 400 püha allika (Tamla 1985, 128—129), mis 
võivad paikneda maastikul üksikult või olla osa hiiepaigast vm 
ühendmälestisest. Püha on ka allikate ümbrus. Pühade allikate 
tüüp, suurus ja voolusuund on mitmekesised. Leidub nii väikseid 
aeg-ajalt kuivavaid umballikaid kui ka suuri, maa seest välja voo- 
lates kohe jõe moodustavaid allikaid. Kõige sagedamini omista- 
takse erilist jõudu allikatele, mis voolavad itta ja põhja. Pühadel 


° Ahikotused ja ahevared on pühapaiga nimetusena kasutusel peamiselt 
Tarvastu kihelkonnas. Samas arvab J. Simm, et ka Tartu- ja Võrumaa Ahi- 
Ja Ähijärved viitavad otseselt ahtmisele ehk ohverdamisele (Kallasmaa 
1996, 14—15 < Simm 1973). 

allikatel esineb lisaks tervistavale jõule vahel ka mõni muu eri- 
line omadus. Näiteks ennustatakse nende seisundi järgi ilma. Ju- 
lius Krohni järgi on Urvaste kirikuõpetaja Johann Gutslaff 1644. 
a ilmunud raamatus pühakspeetud Võhandu jõe kohta” märkinud 
Järgmist: “[---] selle jõe hallik olla mäe nõlval, ilusa metsatuka 
sees, aed ümber. Kogu ümbrus, 25 jalga igale poole, olla niisama 
püha, kui hallik ja vesi; ei siin tohtida keegi puid raiuda, ega oksi 
murda, kui surra ei tahtvat.” (Krohn 1895, 179). 

Leidub ka pühi veesilmi, järvi, ojasid ja jõgesid. Teada on ise- 
gi mõned pühad merealad. 


Kalmed ja muud paigad 

Eesti põliskultuuris on sarnaselt looduslikele pühapaikadele pü- 
haks peetud ka kalmistuid ja kalmeid. Nende rahu ja puhtust ei 
tohi rikkuda, sealt ei tohi midagi ära viia ning seal käiakse tea- 
tud tähtpäevadel teatud kombeid täitmas. Looduslike pühapaika- 
de hulka loetakse käesoleva arengukava raames kokkuleppeliselt 
siiski vaid sellised kalmed, mis kuuluvad ühendmälestise koos- 
seisu või millel asub pühaks peetud puu või kivi. Näiteks asus 
Kullamaa kihelkonnas Laukna küla kivikalmel ohvrikivi (Viida- 
lepp 1940, 11). 

Eraldiseisva pühapaikade rühma moodustavad teede ääres 
asunud, ohvrisunduse jt taigadega seotud reo- e rihupaigad. Möö- 
dudes tuli sinna iga kord midagi anda või sooritada seal teatud 
toimingud. Tavaliselt visati või pisteti reopaigas maasse oks (Ei- 
sen 1996, 127; Laugaste, Normann 1959, 530). Selliseid paiku lei- 
dub Saaremaal, samuti mujal Põhja-Eestis. 


7 1644. a ilmunud raamatut ,Kurtzer Bericht und Vnterricht von den 
Falsch-heilig genandten Bäche in Lieffland Wöhhanda” on Eestis säilinud 
vaid üks Tallinna Linnaarhiivis hoitav eksemplar. — Toimetaja märkus. 

Viieristi metsas Hullu küla juures Sõrve poolsaarel asub nn Vire- 
risti risu. Seal lõikuvad 2 teise klassi maanteed ja 1 külatee. Nõnda 
moodustub 5-haruline rist. Suur-Tõllu auks oli niisugune komme, et 
iga viieristi teeharust möödamineja pidi sinna midagi viskama, esial- 
gu oli sinna visatud ikka midagi väärtuslikku, pärast aga aitas sinna 
lihtsalt viskamisest. 

ERA II 232, 577/8 (5) < Anseküla khk, Salme v, Lõmala k — O. Erelt < 
Villem Erelt, 62 a (1939). 

Võimalike looduslike pühapaikadena vajavad tähelepanu 
muudki andide viimise ja taigadega seotud paigad: põlised kesk- 
sed jaanitulekohad, Setumaa lautsipuud, muude kombetalituste 
(nt ilma muutmine, viljakuse ja abieluõnne taotlemine, matuse- 
tavad jm) kohad. Ka maastikul asuvad üksikud kiviristid ja kabe- 
liasemed võivad otseselt viidata looduslikule pühapaigale. Katoli- 
kuaegsete rajatiste püstitamine looduslikesse pühapaikadesse oli 
osa kohaliku põlisrahva ristiusustamise sihikindlast poliitikast 
(Eisen 1996, 116, 121). Nii on kabeli-liitega kohanimed vanade 
matusekohtade kõrval tõenäoliselt kinnistunud kohati ka loodus- 
likele pühapaikadele. 

Eelnevast nähtub, et ajalooliste looduslike pühapaikade ring 
on nii ilmelt kui tähenduselt mitmekesine ja mälestiste rühmade 
vahelised piirid saavad sageli olla vaid kokkuleppelised. Kuigi 
valdav osa looduslikest pühapaikadest on algupäraselt loodus- 
likud ja puutumatud, leidub nähtuse äärealadel selliseidki paiku, 
mida on kunagi kujundanud inimene (mõnikord vared ja kalmed) 
või mille pühadus tekib veel praegugi inimtegevuse läbi (risti- 
puud). Veel raskem on liigitada mälestiste rühmi nende sihtots- 
tarbelise kasutusviisi järgi. Sama puu, kivi või allikas võib olla 
korraga nii palvetamise ja ravimise paigaks kui ka suhtlevaks 
isikuks. Üsna keeruline, et mitte öelda mõttetu, on eristada püha- 
paika jäetud raviesemeid muudest andidest. Seetõttu õigustabki 
end ehk kõige paremini rahvasuust talletatud arusaam, mille 

kohaselt pühapaigad jagunevad laias laastus perekondlikeks ja 
kogukondlikeks. 

Eespool esitatud pühapaikade arvandmed annavad nende hul- 
gast vaid ligikaudse pildi. Viidatud käsitlustes esitatud arvud ei 
ole lõplikud, kuna ülevaate koostamisel pole kasutatud kõike seni 
arhiividesse kogutut. Küllaltki palju leidub selliseidki pühapaiku, 
mille olemasolu on seni teada vaid kohalikele elanikele. Viimastel 
aastakümnetel toimunud väliuuringute põhjal võib kindlalt väita, 
et pühapaiku on tunduvalt rohkem, kui varem arvati. 


3. Teabeallikad 


Kuna pühapaikadel puuduvad reeglina erilised nähtavad tunnu- 
sed või pole välised tunnused alati usaldusväärsed, tuleb püha- 
kohtade määratlemisel kasutada muid andmeid. Üheks peami- 
seks teabeallikaks on suuline või kirjapandud rahvapärimus, mis 
võib vahendada teateid usundiliste tõekspidamiste ja tegevuste, 
inimeste hoiakute, pühapaikade asupaiga ja tüübi kohta, samu- 
ti muid olulisi andmeid. Sarnast teavet vahendavad ka varased 
kroonikad ja hilisemad trükised ning kodu-uurimuslikud tööd. 


3.1 Allikmaterjalid 


Esimesi nappe teateid pühapaikade asukohast, väljanägemisest ja 
nendega seotud usundist leidub juba Henriku Liivimaa krooni- 
kas. Lõuna-Virumaal asuv (arvatavasti Ebavere) hiis olnud “mägi 
Ja väga ilus mets” (LH XXIV: 5). Kareda küla juures asunud 
hiiemets paiknes aga väljade taga: “Ja sakslased jälitasid neid kü- 
last väljale, tappes neid mööda välju kuni nende hiieni ja rüveta- 

sid seda nende püha metsa nende paljude tapetute verega” (LH 
XXIII: 9). 

Detailsemaid teateid edastavad hilisemad kroonikad. Näiteks 
17. sajandi alguses Viljandi praostina töötanud Dionysus Fabricius 
toob kirjelduse, mis võib iseloomustada nii Viljandimaa kui Läti 
olusid: “Mõned austavad igasuguseid tammesid ja teisi kaharaid 
ning tohutusuuri puid, mille kaudu nad kunagi said teada vai- 
mude ettekuulutusi. Teised kummardavad salusid, mida lasevad 
kasvada külade ja majade lähedal, mida peetakse nii pühadeks, 
et neis ei tohi põõsastki hävitada, ja nad arvavad, et sellega, kes 
selle pühaduseteotuseks peetava kuriteo on toime pannud, juhtub 
kole õnnetus.” (Metssalu 2004, 58). 

19. sajandil kasvas huvi põlisrahvaste elu-olu kirjeldamise 
vastu. Tolle perioodi saksakeelsetes kirjalikes allikates leidub 
juba küllaltki palju teateid maarahva looduslikest pühapaikadest. 
Samast huvist kantuna algas 19. sajandil ulatuslik rahvaluule ko- 
gumine, mis kestab tänini. 

Looduslike pühapaikadega seotud ajaloolise mälu kõige teabe- 
rikkamaks hoidjaks on rahvapärimus. Folkloristide arvates sisal- 
dab eesti hiiepärimus tõenäoliselt tuhandeid aastaid vanu lades- 
tusi (Hiiemäe, Remmel, Västrik 2006). Eesti Rahvaluule Arhiivi 
Ja teistesse kogudesse talletatud rahvapärimus on seega püha- 
paikade uurimisel esmaseks ja kõige olulisemaks allikaks. 

Pühapaikadega seotud ajaloolist mälu on aastasadu, koha- 
ti võib-olla aastatuhandeid edasi kandnud ka kohanimed. Vana 
kohanime muudavad pühapaiga määratlemisel tähenduslikuks 
näiteks sõnad püha, hiüs/üs, (h)ue, ohvri-, ravi-, taara- uku-, silma- 
läte, maa-aluste kivi jt. Ka Eesti Keele Instituudi murdesektori 
kohanimearhiiv on huvipakkuvate kohanimede väljaselgitamisel 
üheks oluliseks allikaks. 

Rahvapärimuse paikapidavust võivad kinnitada väga erine- 
vad lisatõendid. Etnoloogiline aines ehk erinevad märgid selle 

kohta, et inimesed on pühapaika kasutanud või kasutavad prae- 
gugi sihtotstarbeliselt, võib avalduda mitmeti. Kivil või selle kõr- 
val leidub münte, hobuseraudu või vanu klaasikilde, puu külge on 
seotud paelu või riideräbalaid, puu korbas on näha vanu hobuse- 
rauanaelu või on sellesse lõigatud ristimärke, allikale on tallatud 
rada ja selle vees leidub münte jne. 

Üsna palju teavet looduslike pühapaikade paiknemisest ja sei- 
sundist annavad lisaks rahvaluuuleandmetele Tallinna Ülikooli 
Ajaloo Instituudi ja Tartu Ülikooli arheoloogia kabineti topo- 
graafilised arhiivid. Lisateavet võivad pakkuda ka arheoloogi- 
lised leiud ja leiuteated ning mõnel puhul pühapaigale viitavad 
kaevamistulemused. 

Rahvapärimuslikele jm andmetele toovad olulist lisa ajalooli- 
sed kaardid. Kuigi kaartidele pole kantud kaugeltki kõiki püha- 
paiku, saab nende abil täpsustada muudest allikatest teadaolevate 
objektide asukohti ning võib leida ka täiesti unustatud pühapaiku 
(Vilbaste 1947, 157, 161). Loomulikult pole kaugeltki mitte kõik 
pühapaigad kaartidele märgitud. Pühapaiga asukoha määramine 
eeldab lisaks muude andmete analüüsimisele ka vastava piirkon- 
na maakasutuse muutumise uurimist eri ajastute kaartide võrd- 
lemise teel. 

Kuigi juba nõukogude ajal toimunud arheoloogiliste maas- 
tikuinspektsioonide käigus hakati kaitsealuseid pühapaiku koos 
teiste muististega kandma piisavalt täpsetele (1:10 000) kaartide- 
le, ei leia sealt andmeid pühapaikade piiride kohta. Pühapaikade 
Ja nende piiride kirjeldamiseks on siiani puudunud vajalikud eel- 
teadmised ja metoodika. 


3.2. Pühapaigad kui varjatud teave 

Nii üllatav kui see ka ei tundu, on pühapaikade väljaselgitamist ja 
uurimist takistanud tõenäoliselt ka nendega seotud traditsiooni 
elavus. 19.—20. sajandil olid pühapaikadega seotud tavad ja usku- 

mused veel kohati küllaltki elujõulised (Kütt 2004, 51; Viidalepp 
1940, 26—27). Tõekspidamistest ja ajaloolisest kogemusest lähtu- 
des ei julgenud traditsiooni järgijad oma teadmisi pühapaikadest 
võõrastele uurijatele või lugejatele kaugeltki alati avaldada. Ühelt 
poolt võib saladuse teatavaks tegemine tuua kaasa pühapaiga jõu 
kahanemise, teisalt võivad võõrad seda oma uudishimu või paha- 
tahtlikkusega ka otseselt kahjustada. Ajaloolisi teateid looduslike 
pühapaikade otsimisest ja hävitamisest võõrvõimude või teistsu- 
guste tõekspidamistega inimeste poolt leidub külluses. 

Traditsiooni varjujäämist Haljala kihelkonnas isegi kohalike 
inimeste eest juba 1875. a kirjeldab ilmekalt Toomas Lepp-Viik- 
mann. Jutustaja leiab Vihula hiieniidu sipelgapesast sinna toodud 
toiduained ja võtab neist kanamunad koju kaasa. 

[---] Kodu ma rääkisin emale, mis ma metsas leitsin, ja palusin 
munad mulle ära keeta, ema akkas muuga tõrelemma, ja käskis vii- 
bimatta munad senne tagasi viia, sest kes teab, kellele need õnne või 
õnnetust sääl toovad, sest see koht on ju endine ie niit, kus enne ühte 
puhku seda viisi asju viidi. [---) 

E 8188/9 < Haljala khk, Vihula v — T. Lepp-Viikmann 1875 ja 1892. 

Kuid ka pool sajandit hiljem polnud asjad palju muutunud. 
Teabe varjamisele võõraste eest viitab näiteks Muhu saare püha- 
paikade kohta kogunenud andmete talletamislugu. 1925. a, pärast 
kihelkonna arheoloogilist kirjeldamist, teadsid uurijad Muhumaal 
vaid 8 looduslikku pühapaika (Tiitsmaa 1924, 137—138). Richard 
Viidalepp, kes huvitus eriliselt pühadest kividest, kogus Muhu- 
maal rahvapärimust 1937. ja 1938. a ja sai andmeid veel 7 püha- 
paiga kohta. Alustades 2005. a Muhumaal looduslike pühapaikade 
ülevaatust, oli uurijatel andmeid juba 28 pühapaiga kohta. 2006. a 
välitööde lõpuks oli aga andmeid koguni 62 loodusliku pühapaiga 
või selles seoses tähendusliku mälestise kohta. 

Kuigi viimaste uuringute käigus on Muhus pühapaiku otsi- 
tud metoodiliselt ja ulatuslikult, ei saa see kindlasti olla peamine 

põhjus, miks kohalikud inimesed on teadmisi alles nüüd avalda- 
nud. Kui varasemate pühapaikadega seotud teadete hulgas pea- 
aegu puuduvad enesekohased ravi-, ohvri- jms toimingute kir- 
Jeldused, siis uuemate teadete seas on need sagedased. Siit võib 
järeldada, et pühapaigad olid mõnes piirkonnas elavas kasutuses 
veel enne II maailmasõda ja on seda paiguti veel nüüdki. 


3.3 Väliuuringud ja andmete kogumine 

Esimese tõhusama panuse pühapaikade arvelevõtmisse andis 19. 
sajandi lõpus ja 20. sajandi alguses tegutsenud harrastusarheo- 
loog Jaan Jung (Lõugas, Selirand 1989, 34). Jakob Hurda rahva- 
luulekogumise eeskujul lõi ta võrgustiku muinasmälestiste ja 
sealhulgas looduslike pühapaikade arvelevõtmiseks. Kogutud 
andmete põhjal välja antud piirkondlikes ülevaateraamatutes on 
andmeid enam kui 300 pühapaiga kohta (Jung 1910; 2000). Jungi 
andmetes esineb siiski olulisi puudusi — need ei kata kogu Eestit 
Ja neist ei selgu pühapaikade täpsed asukohad ega seisukord. 

Olulise pöörde muinasmälestiste arvelevõtmisse tõi Tartu 
Ülikooli arheoloogia kabineti topograafilise arhiivi asutamine. 
Aastatel 1921—1926 kirjeldasid üliõpilased 108 kihelkonna kin- 
nismuistiseid. Kuna koostatud ülevaated olid puudulikud, käidi 
1927.—1935. a mitmed kihelkonnad uuesti. Sellest hoolimta jäid 
paljud kirjeldused pinnapealseks. Üliõpilastel polnud välitööde 
sooritamiseks piisavalt aega, sõiduvõimalused olid puudulikud 
ning ilmselt nappis ka eelteadmisi pühapaikadest ja kohalikust 
kultuurist. 

Nõukogude ajal pöörati suurt tähelepanu uute arheoloogia- 
mälestiste väljaselgitamisele. Aastatel 1970—1985 võeti arvele 
3500 seni teadmata arheoloogiamälestist. Looduslikke pühapai- 
kasid käsitleti pelgalt arheoloogiamälestistena ning nende üldise 
Ja järjekindla väljaselgitamisega eraldi ei tegeletud. Ideoloogilis- 
tel põhjustel ei peetud ka nende teaduslikku uurimist soovitavaks. 

Samas lubati koduloolastel koostada ja ajakirjanduses avaldada 
väiksemaid üksikute pühapaikade tutvustusi. 

Eesti taasiseseisvumise järel on tekkinud taas võimalus püha- 
paiku vabalt uurida. 1990. aastatest alates on Eestis korralda- 
tud mitmeid pühapaikade väljaselgitamisele ja nendega seotud 
kohapärimuse talletamisele suunatud piirkondlikke väliuurin- 
guid. 1990. aastate lõpus inventeeris Ahto Raudoja Eesti Põllu- 
majandusülikoolis bakalaureusetöö raames endise Tartu- ja Võru- 
maa ohvripuid ja hiiesalusid (Raudoja 1999). 2001. a moodustas 
Maavalla Koda hiite toimkonna, mille ülesandeks on looduslike 
pühapaikade kui terviklike kultuurilis-looduslike mälestiste üle- 
vaatuse ettevalmistamine. "Toimkonnas koostatud metoodikat 
katsetati 2003. a toimunud hiite ülevaatuse prooviaastal Mahu 
(Viru-Nigula) ja Võnnu ning 2004. a Saaremaal Jaani kihelkon- 
nas. Üksikuid pühapaiku on inventeeritud mujalgi. Toimkonnas 
koostatud välitööde juhend oli 2004. a märtsis arutusel Muin- 
suskaitse Nõukogu arheoloogiamälestiste ekspertgrupis ja leidis 
seal põhimõttelise heakskiidu. 2005. a sügisel korraldasid Mar- 
Ju Torp-Kõivupuu ja Liis Keerberg Eesti Rohelisest Liikumisest 
ristipuude ülevaatuse, mille tulemusel valmisid andmebaas, fo- 
tonäitus ristipuudest ja võrgukaart.” 2005. a sügisel ja 2006. a 
kevadel toimus Maavalla Koja, Eesti Kirjandusmuuseumi, Tartu 
Ülikooli ja Muhu Muuseumi koostöös Muhu saare pühapaikade 
ülevaatus. 

Toimunud välitööde käigus on edasi arendatud pühapaikade 
inventeerimise metoodikat ja katsetatud selle korraldust. Seni- 
tehtu näitab, et välitööde tulemuslikkuse eelduseks on tausta (st 
teiste paikkonnale omaste muististe-pärimuspaikade, kohaliku 
murdekeele ja laiemalt põliskultuuri) tundmine, samuti kohali- 
ke teejuhtide olemasolu. Saadud kogemused kinnitavad, et ilma 


* Vt www.roheline.ee/ristipuud/ (14.02.2007) 

põhjalike ja kõiki teabeallikaid hõlmavate ettevalmistusteta kuju- 
nevad välitööd märgatavalt kallimaks ja vähem tulemuslikuks. 

Vaatamata huvi elavnemisele, pole looduslike pühapaikade 
kohta andmete koondamine kuigi heas seisus. Möödunud ajastu- 
telt oleme pärandina kaasa saanud tegematajätmised, mille tõttu 
me ei tea, kus asub enamus meie ajaloolisi pühapaiku ja mis sei- 
sundis nad on. Puudub isegi seni talletatud teavet koondav püha- 
paikade andmekogu, mille põhjal võiks ette valmistada ulatusliku- 
maid uuringuid. 


4. Pühapaikade kaitse ja neid puudutavad seadused 


4.1 Pühapaikade kaitsest minevikus 

Põlisrahva kogukonnas on looduslike pühapaikade kasutamist ja 
kaitset korraldanud kohalikest kultuuritraditsioonidest lähtuv 
tavaõigus ja usulised tõekspidamised.* 13.—17. sajandi kroonikad, 
18.—20. sajandi ajaloolised teated ja 19.—20. sajandil talletatud 
rahvapärimus kirjeldavad looduslike pühapaikadega seotud tava- 
de tugevust ja püsivust. Sarnaselt hõimurahvastele on maarahvas 
looduslikke pühapaiku hoidnud peaaegu puutumatute loodusala- 
dena, mille kooslused on saanud vabalt areneda (Kütt 2004, 44). 
Sisuliselt on pühapaigad meie vanimad looduskaitsealad, mille 
hoidmise põhimõtted sarnanevad tänapäevaste looduskaitsealade 
sihtkaitsevööndite ja reservaatide kaitsekorrale. 

Pühapaikade kaitsmiseks on neid 13.—20. sajandil varjatud 
võõraste eest või pole allutud võimude käsule need hävitada. 
Looduslike pühapaikade kaitsmine on kutsunud esile ka otse- 
seid kokkupõrkeid maarahva ja valitsejate vahel. Näiteks toimus 


? Vtlähemalt Aare Kasemetsa ja Auli Küti artikleid selles kogumikus. 

1642. a Urvaste kihelkonnas ülestõus Pühajõe kaitseks (Hermann 
1973, 109). 

Karl Feyerabend kirjeldab 1797. a ilmunud Eestimaa reisi- 
kirjas kohalikke olusid: “Sakslased, kes enneolematu vihaga rahva- 
usu mälestusmärke purustasid, söandasid puutuda ka eestlastele 
nii auväärset hiit ja raiusid selle maha. Kuid see aitas vähe; niipea, 
kui noor lehestik tärkas, oli ka maarahvas taas kohal, et oma va- 
nas jumaluste asupaigas koht jälle sisse võtta; ja mida rohkem 
mets tihenes ja hämaramaks muutus, seda sagedamini kogune- 
sid seal elanikud, et auväärse hiie varjus oma rahva jumalustele 
ohvreid tuua ja palvetada. Ükski karistus ei ole neid iial sundinud 
sellest kombest loobuma. Ja võib-olla oleksid maamehed võimeli- 
sed ka praegu hirmsal kombel kätte maksma, kui keegi seda isade 
vana pühamut täiesti hävitada püüaks!” (Feyerabend 2004, 31). 

13. sajandil alanud okupatsioonide jooksul otsisid ja hävi- 
tasid valitsevad riigi- ja kirikuvõimud looduslikke pühapaiku 
süstemaatiliselt. Pühapaikadega seotud tavade täitjaid jälitati 
Ja karistati. 18. sajandist alates on teateid ka vennastekoguduse- 
ga liitunud põlismaalaste osalemisest pühapaikade hävitamises. 

“Sääraseid paiku oli ka Urvaste kihelkonnas säilinud 60 kuni 80, 
ilma et pastorid sellest midagi oleksid teadnud. Ebausulisi pai- 
ku tegi nüüd üldiselt avalikuks usuvalgus 1736. aastal ja vend 
Ouandt koos oma koduõpetaja Bornwasseriga hävitas neid oma 
käega kahe nädala jooksul kuni 24: põletasid aiad, mis seal sees 
olid; teotasid neid igal kombel ja viisil. Mis iganes keelatud oli sää- 
rastel kohtadel teha — sest kui seda tehtaks, pidi haigeks jääma —, 
kõike seda tegi vend Ouandt koos koduõpetaja, köstri ja teiste 
noorte rõõmsate inimestega sealsamas ja laskis paigad üles kün- 
da ja külvata sinna, kus võib-olla paljude sadade aastate jooksul 
seda pole sündinud. Ja selle eest hakkasid noored inimesed nõnda 
hoolitsema, et nad pärast vend Ouandtil säästsid vaeva, ja kus 
eales leidus üks niisugune ebausuline koht, selle hävitasid ja lõh- 

kusid ning kustutasid isegi nende ebausuliste paikade mälestuse 
täielikult sellest kihelkonnast.” (Põldmäe 1984, 60). 

Kuni 20. sajandi alguseni liigitasid võõrvõimud looduslikud 
pühapaigad kas otseselt kahjuliku ja hävitamisele kuuluva või 
paremal juhul tähtsusetu ebausu kilda. Pärast Eesti iseseisvu- 
mist on pööratud üha enam tähelepanu pühapaikade kui arheo- 
loogiamälestiste kaitsele. Oluline muutus toimus 1925. a, kui 
võeti vastu muinasvarade kaitse seadus, mille alusel kaitsti ka 

“Ioodusmuinasvarasid”, nagu ohvripaigad, hiiepuud ja pühad alli- 

kad, samuti ohvrikive (Tvauri 2006). 1935. a oli tunnistatud sea- 
duse alusel riiklikult kaitstavaks mälestiseks juba 260 looduslik- 
ku pühapaika ja nende jaoks oli moodustatud 3 eraldi mälestiste 
rühma: ohvrikivid, hiiepuud, ohvriallikad (Schmiedehelm 1935, 
4). Sellest hoolimata ei käsitletud pühapaiku terviklike looduslik- 
kultuurilis-usuliste mälestistena, vaid üksnes teadusliku uurimi- 
se objektidena. 

Nõukogude ajal muinsuskaitsealuste looduslike pühapaikade 
arv kasvas, kuid neid peeti üksnes võimaliku arheoloogilise väär- 
tusega paikadeks. Tollane arheoloogiamälestise staatus kaitses 
siiski sadu pühakohti ja hoidis neid näiteks ehitiste all hävimast. 
Kümned looduslikud pühamud säilisid ka tänu 1966. a moodusta- 
tud Eesti Looduskaitse Seltsile, mille algatusel võeti hiiepaikasid 
looduskaitse alla. 

Looduslike pühapaikade tavaõiguslik kaitse pole vaid ajaloo- 
line nähtus. Nõukogude ajal pääsesid mitmed pühapaigad hävin- 
gust tänu kohalike inimeste otsustavale sekkumisele. Seejuures 
ei piirdutud pühapaikadele riikliku kaitse taotlemisega, vaid hä- 
vitustööd takistati ka vahetult. Näiteks takistasid külaelanikud 
Muhu Aljava küla Kunnatikivi äravedamist ja tänu sellele seisab 
ta siiani oma kohal." 


'° Suuline teade Martin Kivisoolt Muhu saarelt. 


Kunnati kivi päästsid nõukogude maaparanduse käest kohalikud 
inimesed. Muhu khk, Aljava k. Foto Ahto Kaasik 2006. 

Stone of Kunnati (Muhu Island), saved by locals from the Soviet 
time land improvement works. 


Looduslike pühapaikade tavaõiguslik kaitse toimib tänapäe- 
valgi. Viimase kümmekonna aasta jooksul on kodanike või koda- 
nikeühenduste südi tegevus kaitsnud näiteks Jüris asuvat Lehmja 
tammikut, Mahu (Viru-Nigula) kihelkonnas asuvat Tammealuse 
hiit, Rapla kihelkonna Paluküla hiiemäge," Obinitsa kääbastel 
kasvavat metsa, Panga panga hiit, Kunda hiiemäge, Purtse hiie- 
mäge jt pühapaiku. Need juhtumid on juhtinud avalikkuse tähele- 
panu tõigale, et pühapaikadega tuleb kiiremas korras midagi ette 
võtta. Tavaõiguslik kaitse korvab tänapäeva oludes küll mõneti 
riikliku kaitse senist puudulikkust, kuid ei asenda seda. 


"1 Vt Kärt Vaarmari artiklit käesolevas kogumikus. 

4.2 Tänapäevased seadused ja kaitsekorraldus 

Riiklikul tasandil korraldavad pühapaikadega seotut eelkõige 
muinsuskaitseseadus ja looduskaitseseadus.'"* Looduslike püha- 
paikade riiklik kaitse on killustatud erinevate valdkondade ja 
asutuste vahel. Pühapaikade kultuuriliste väärtustega tegeleb 
Muinsuskaitseamet, piirdudes seejuures võimaliku arheoloogilise 
ainesega. Pühapaikade looduslike väärtuste hoidmise ja kasuta- 
mise korraldamine on Keskkonnaministeeriumi asutuste pädevu- 
ses. Pühapaikade kui terviklike mälestiste uurimine ja hoidmine 
pole kellegi otsene ülesanne. 


Muinsuskaitse 
Muinsuskaitseseaduse mõistes on ajaloolised looduslikud püha- 
paigad kinnismälestised. Kuna seaduses puudub loodusliku pü- 
hapaiga mõiste, võib tinglikult sellena käsitleda muinas-, kesk- ja 
uusaegseid kultusepaiku, matusekohti ning ajaloolise väärtusega 
paiku (maa-alasid) ja loodusobjekte ($ 3, 1g 2). Riikliku kaitse alla 
võetaval mälestisel peab olema ajalooline, arheoloogiline, etno- 
graafiline, teaduslik, usundilooline või muu kultuuriväärtus. 
Rahvapärimuse ja muude allikate põhjal teadaolevast ligikau- 
du 2500 ajaloolisest looduslikust pühapaigast'” on tunnistatud 
riikliku kaitse all olevaks kultuurimälestiseks 452. Looduslike 
pühapaikade kaitse korraldamisel on keskendutud üksnes nende 
võimalikule arheoloogilisele väärtusele ning seetõttu on enamus 
kaitsealustest paikadest arvatud arheoloogiamälestiste hulka (lei- 
dub ka mõni üksik ajaloomälestiseks tunnistatu). Samuti on mit- 
mete pühapaikade puhul võetud kaitse alla vaid osa nende maa- 


"* Vt ka A. Kasemetsa ja K. Vaarmari artikleid käesolevas kogumikus, sa- 
muti EALP arengukava ptk 1.6.1. 

'* Kuna seni puudub üldine pühapaikade andmekogu, saab esitada vaid nen- 
de ligikaudse arvu. Pühapaikade arv on tõenäoliselt märgatavalt suurem. 


Muinsuskaitsealuselt Adavere hiiemäelt lõikas teelaiendus mõne 
aasta eest serva. Mäel asuvatel kalmetel, ohvrikivi läheduses on 
peldik. Samas võib näha mandri-ENSV keskpunkti tähistavat kivi 
Ja turistide tarbeks püstitatud piiritulpasid ja lipuvarrast. Põltsamaa 
khk, Kalme k. Foto Ahto Kaasik 2006. 

State-protected Adavere grove (also an ancient cemetery); its edge 
was recently cut by road construction. Close to the offering stone 
there is an outhouse. On the hill there is a stone designating the 
center of mainland Estonian SSR, boundary posts and a flagpole 
erected for tourists. 


alast ja seal asuvatest mälestistest. Seni toimunud väliuuringute 
põhjal võib väita, et valdav enamus nii kaitse all olevatest kui 
kaitseta pühapaikadest ei ole heas seisukorras. Enamikus püha- 
paikades toimub või on hiljuti toimunud majandustegevus. Näi- 
teks Mahu (Viru-Nigula) kihelkonna 23 teadaolevast hiiepaigast 
on heas seisukorras 4. Neistki on riigi kaitse all vaid 2 (Kaasik 
2004b, 32). 

Seadus annab põhimõtteliselt võimaluse korraldada pühapai- 
kade kaitset viisil, mis tagaks nende terviklikkuse ja seal asuva- 
te looduslike, ühiskondlike ning vaimse ja materiaalse kultuuri 
väärtuste säilimise ja mälestiste seisundi paranemise. Mälestise 
suhtes kehtivad kitsendused, mis ei luba maaomanikul Muinsus- 
kaitseameti loata seal ehitada, muuta maa sihtotstarvet, rajada 
teid ja trasse, tegeleda maaharimise, haljastuse, raie ja kaevetöö- 
dega, paigaldada teisaldatavaid äriotstarbelisi objekte, reklaami, 
valgustus- ja tehnotrasse jms. Piirangute kasutamine on aga pa- 
raku jäetud täielikku sõltuvusse kaitse korraldaja pädevusest ja 
heast tahtest. 

Senised kogemused näitavad, et olemasolev regulatsioon ei 
taga looduslike pühapaikade kohast ja piisavat kaitset. Üheks il- 
mekamaks näiteks praeguse kaitsekorralduse puudulikkusest on 
Kunda hiiemäe juhtum.'* Muinsuskaitseamet kooskõlastas seal 
elektrituulikute ja nende ehitamiseks ning hoolduseks vajalike 
ehitusväljakute, teede, parkla ja elektriliinide rajamise kaitse- 
alusele hiiemäele, kuna need ei ohustavat otseselt arheoloogilisi 
väärtusi. Sama põhjendusega kooskõlastati Paluküla hiiemäe nõl- 
vale kavandatav massiüritusteks mõeldud spordi- ja puhkekesku- 
se detailplaneering. Hiite kui ajalooliste looduslike pühapaikade 
Ja vaimse kultuuripärandi objektide kaitsele ei pööratud seejuures 
tähelepanu. Paraku pole nende kooskõlastuste puhul arvestatud 
tõsiasja, et koos paiga muutmisega ja keskkonda tänapäevaste li- 
sandite juurdetoomisega rikutakse või hävib paigale ainuomane 
vaimne ruum. 


Looduskaitse 
Osa looduslikest pühapaikadest on võetud üksikobjektina või 
kaitsealade koosseisus looduskaitse alla. Loodusmälestisi, mil- 


1 www.maavald.ee/kunda.html 

le nimes leidub sõna his, hiie-, või püha, on kaitse all ligikaudu 
viiskümmend. Lisaks on teada mitmeid looduskaitsealuseid püha- 
paiku, mille nimes need sõnad ei kajastu, kuid mis on muinsus- 
kaitse all. Ka looduskaitsealadel asuvate pühapaikade arvust ega 
asukohast pole ülevaadet. 

Pühapaigad võivad kuuluda looduskaitse alla oma kultuurilise 
väärtuse tõttu, kuid looduskaitseseaduse kohaselt keskendutakse 
sel juhul ikkagi looduslike väärtuste kaitsele. Näiteks võetakse 
kaitse alt maha kuivanud hiiepuud, kuigi nii vaimsed kui mate- 
riaalsed kultuuriväärtused, samuti ühiskondlikud väärtused on 
seal säilinud. Eriti teravalt puudutab see ebakõla ristipuid, mida 
seni pole ka muinsuskaitse vääriliseks peetud. Looduskaitse alla 
on põlispuuna võetud vaid mõned vanemad ristipuud (Torp-Kõi- 
vupuu 2003, 95). Et ristipuid võib praegu juriidilisest seisukohast 
karistamatult hävitada, näitas teravalt 60 ristipuu langetamine 
2005. a mais Põlva kihelkonna Rosma külas (Ritari 2005). Ko- 
gemused näitavad sedagi, et muude, näiteks ärihuvide olemasolu 
korral ei õnnestu kaitsta isegi looduskaitsealadel asuvaid püha- 
paiku. Tuntumad näited sellest on Kõnnumaa maastikukaitseala 
piiranguvööndis asuv Paluküla hiiemägi,” Ebavere maastiku- 
kaitseala sihtkaitsevööndis asuv Ebavere hiiemägi" ja Panga 
maastikukaitseala sihtkaitsevööndis asuv Panga hiis.” 


Kõrgemad õigusaktid 

Ajalooliste looduslike pühapaikade puudulik regulatsioon ja kait- 
sepraktika on põhimõtteliselt vastuolus mitmete kõrgemate akti- 
dega. Võib väita, et praegune olukord ei vasta ühele Eesti Vaba- 


'5 http://palukyla.maavald.ee/ 
'5 Ebavere legendid ja tänapäev; www.v-maarja.ee/index. 
php?part=htmlšid=116 (15.02.2007). 


"7 www.maavald.ee/maausk.html?op=rubriikrubriik=80 


56 Ahto Kaasik 


riigi Põhiseaduse preambulis sätestatud peaeesmärgile, milleks 
on eesti kultuuri kestmine üle aegade. Koos pühapaikadega hävib 
osa eesti kultuuripärandist. 

Looduslike pühapaikadega seotud traditsioonid kuuluvad 
lahutamatult Eesti põlisrahva vaimsesse pärandisse. Seepärast 
väärtustavad ja järgivad põlisusu tavasid ka paljud inimesed, kes 
pole end otseselt usuliselt määratlenud. Kitsamalt on Riigikogu 
tellitud avaliku arvamuse uuringu kohaselt taara- või maausku 
nimetanud endale kõige südamelähedasema usuna 11% Eesti ela- 
nikkonnast (Lepane 2002, 18, 58, 59). 

Looduslike pühapaikade kui terviklike looduslik-kultuuriliste 
mälestiste hoidmisega on otseselt seotud kodanike ühe põhiõiguse 


Nahahaiguste ohatlemisel (ravimisel) on Moaljakivile jäetud vanad 
hobuserauad. Muhu khk, Koguva k. Foto Ahto Kaasik 2006. 

Old horseshoes were left on the offering stone to heal skin diseases. 
Moaljakivi in the village of Koguva on the island Muhu. 

— usuvabaduse — tagamine. Eesti põlist loodususku ehk maausku 
tunnistavad taara- ja maausulised ning nende ühendused seos- 
tavad oma usulisi veendumusi ning toiminguid looduslike püha- 
paikadega, mis koondavad ajaloolist pärimust ja on neile vaimselt 
tähenduslikud. Seejuures käsitlevad loodususulised pühapaiku ter- 
viklike looduslik-kultuuriliste pärandobjektidena, mis talletavad 
paigamälu ja põliskultuuri ning lasevad neil edasi kesta. 

Kuna praegu ei kaitsta looduslikke pühapaiku terviklike pä- 
randobjektidena, pole tagatud ka võimalused järgida põlise loodus- 
usu tavasid (näiteks mõtlus ja meelerahu kogumine, palvetamine, 
andide toomine, ravimine, teatud rahvakalendri tavade täitmine). 
Looduslike pühapaikade usulist kasutamist takistab oluliselt tõ- 
siasi, et majandustegevus pole seal reeglina piiratud. Samuti on 
muinsuskaitseseaduse paragrahvi 26 alusel vaba juurdepääs üks- 
nes riigi maal asuvatele mälestistele. Eramaadel asuvaid kinnis- 
mälestisi võib vabalt külastada vaid päikese tõusust loojanguni. 

Uute hiite tekkimise võimalus on üksnes teoreetiline, kuna 
selleks kulub sajandeid ja on tarvis maausulist kultuurikesk- 
konda. Seetõttu ei ole põlisrahva loodususulisi tavasid järgiva- 
tele inimestele mingil moel tagatud põhiseaduse paragrahvis 40 
ette nähtud õigus nii üksinda kui ka koos teistega, avalikult või 
eraviisiliselt täita usutalitusi, kui see ei kahjusta avalikku korda, 
tervist ega kõlblust. Samas pole põlise hiieusu tavade järgimise 
võimaldamine üksnes usuvabaduse küsimus, vaid seondub otse- 
selt ka Eesti ja maailma kultuurilise mitmekesisuse ja kultuuri- 
pärandi hoidmisega. 

Eesti põhiseaduse ja rahvusvaheliste lepete — eelpool viidatud 
ülemaailmse kultuuri- ja looduspärandi kaitse konventsiooni ja 
vaimse kultuuripärandi kaitse konventsiooni — valguses on loodus- 
like pühapaikade kaitse möödapääsmatult vajalik. Eesti riigil tuleb 
teha kõik endast sõltuv, et tagada looduslike pühapaikade ja nen- 
dega seotud vaimse kultuuripärandi arvelevõtmine, uurimine ja 

hoidmine, samuti pühapaikade seisundi parandamine ja nende 
edasiandmine järeltulevatele põlvedele. Kuna sellesisulised tööd 
on suuremahulised, kulukad ja pakilised, on tarvis käivitada riik- 
lik valdkondlik arengukava (vt raamatu lisa 1). 


5. Pühapaikade riiklikust arengukavast 


5.1 Andmekogu loomine 

Pühapaikade kaardistamise, inventeerimise, uurimise ja hoidmise 
esmaseks eelduseks on looduslike pühapaikade andmekogu (and- 
mebaasi) loomine. Andmekogu peab koondama pühapaikadega 
seonduvaid pärimuslikke, arheoloogilisi, loodusloolisi, etnoloo- 
gilisi, kartograafilisi, ajaloolisi jm andmeid, mida on talletatud 
varem ja talletatakse edaspidi tekstide, foto-, filmi-, video- ja heli- 
materjalina. 

Kuigi aegade vältel on pühapaikade kohta kogunenud roh- 
kesti andmeid, on need killustatud eri asutuste vahel ja tihti ka 
raskesti ülesleitavad. Eesti Rahvaluule Arhiivi kartoteekidesse 
sõelutud ja kergelt kättesaadavad andmed, mida uurimistöödeks 
tihti kasutatakse, moodustavad rahvaluulekogude andmestikust 
vaid jäämäe tipu (Valk 1999, 168). Arheoloogiaarhiivid ning 
Muinsuskaitseameti arhiiv moodustavad samuti vaid osa tervi- 
kust. Suur osa talletatud andmeid on laiali väljaspool arheoloo- 
gia- ja rahvaluulearhiive (koolid, kohalikud raamatukogud, muu- 
seumid, kodu-uurijate materjalid) ning seetõttu veelgi raskemini 
kättesaadavad. Lisaks leidub maastikul selliseid pühapaiku, mille 
kohta seniajani kirjapanekud puuduvad ning mis on teada vaid 
kohaliku päritoluga inimestele. Täpne ülevaade olemasoleva tea- 

be mahust praegu puudub, kuid on selge, et andmete otsimisele ja 
digitaliseerimisele kulub aastaid.'* 

Andmete koondamist hõlbustab see, et ära on tehtud juba 
suur eeltöö. Eesti Kirjandusmuuseumis on koostamisel Eesti ko- 
hapärimuse, Tartu Ülikooli arheoloogia kabinetis arheoloogilise 
kohateabe ja Maavalla Kojas looduslike pühapaikade andmeko- 
gu. Koostamisel on muidki teemaga haakuvaid andmekogusid, 
näiteks RMK “Pärimuskultuur metsas”. Kuna enamus loetletud 
andmekogudest pole loodud pühapaigakesksetena ning nen- 
de ülesehitus ei arvesta täiendavate andmete (nt seos looduse- 
ga, kaitsenõuded, fotod, kaardid) lisamise vajadust, on esmaseks 
ülesandeks luua uus, vajadustele vastav ja kõiki andmeid hõlmav 
pühapaikade andmekogu. 

Andmete otsimine ja digitaliseerimine on pühapaikade and- 

mekogu loomise esimene järk. Selleks, et kogutud andmed oleksid 
tegelikult kasutatavad, tuleb need analüüsida ja seostada kindlate 
mälestistega (kodeerimine) ja kindlate asukohtadega maastikul 
(kaardistamine). Samuti tuleb andmed süstematiseerida sisuliselt 
— mälestiste tüüpide, nähtuste, tegevuste, uskumuste jms järgi. 
Hädavajalik on ka metaandmete — mingi teabeühiku (pärimus- 
teade, foto, helisalvestis vm) kogumise, talletamise ja töötlemi- 
se käiku selgitavate andmete lisamine. Näiteks kes, kus ja millal 
on esitanud teabe, kes selle edastas ja andmekogusse kandis; kes, 
millal, millest (nt mälestise väiksema osa puhul) ja mis suunast 
on teinud foto; kui fotol on kujutatud inimesi, siis keda, jms. Meta- 
andmed on hädavajalikud teabe terviklikuks allikakriitiliseks 
analüüsiks ning pühapaikade kaardistamise ja inventeerimise 
ettevalmistamiseks. 


'5 Täpsema ülevaate pühapaikade andmebaasi koostamise eeldatavast töö- 
mahust leiab ajalooliste looduslike pühapaikade riikliku arengukavast. 

5.2 Väli- ja järeltööd 
Rööbiti andmekogu moodustamisega tuleb teha ettevalmistusi 


välitöödeks (nt materjali analüüs, logistika, töörühmade koos- 
tamine, tööpiirkondade määratlemine, suhtlus omavalitsustega, 


avalikkuse teavitamine). Kuna andmekogu moodustamine ja hal- 
damine ning välitööde korraldamine nõuab pikaaegset keskset 
korraldamist ja vastutamist, tuleb selleks moodustada tegemisi 
koordineeriv looduslike pühapaikade keskus. 


Uurijad on põliselaniku juhatusel jõudnud kaugel metsas asuva 
moaljakivini. Muhu khk, Igaküla. Foto Ahto Kaasik 2005. 
Researchers, guided by a local, have reached the offering stone 
in adeep forest on the island off Muhu. 

Kõige töömahukamaks kujuneb pühapaikade kaardistamine ja 
inventeerimine ning sellega lahutamatult seotud töölõik — koha- 
likelt inimestelt andmete kogumine ja rahvapärimuse talletami- 
ne. Senistelt välitöödelt saadud kogemused näitavad, et ilma päri- 
muse ulatusliku kogumiseta jäävad välitööde tulemused kasinaks 
Ja sisult kaheldavaks. Mingi pühapaiga asukoha ja piiride, samuti 
seal asuvate oluliste üksikasjade määramiseks ja kontrollimiseks 
tuleb usutleda mitmeid inimesi. Pole harvad juhud, kus sama ini- 
mest tuleb uute asjaolude ilmnemisel küsitleda korduvalt. 

Rahvapärimuse kogumine annab uut teavet nii uurijatele tun- 
tud kui tundmatute pühapaikade kohta (vt eelpool Muhu püha- 
paiku puudutavat statistikat). Pärimuse kogumine on ühtlasi 
päästetöödeks, sest paljude pühapaikade asukoha või isegi ole- 
masolu ainsaks mäletajaks on viimased kohalikud vanainimesed. 
Kui nad lahkuvad enne, kui uurijad nendeni jõuavad, kaotame 
vaid neile teadaolevad ajaloolised pühapaigad. 

Kui pühapaiga asukoht maastikul on kindlaks määratud, järg- 
neb paiga inventeerimine.'* Mälestis mõõdistatakse, kirjeldatak- 
se, pildistatakse ja kantakse kaardile. Kirjeldatakse ka mälestise 
haakuvust ümbrusega, sealset pinnamoodi, taimestikku ja loo- 
mastikku ning koostatakse asendiplaan. Ühendmälestise puhul 
kirjeldatakse kõiki seal asuvaid üksikmuistiseid, samuti võima- 
likke mälestisi (pärimuseta vanad kivihunnikud, lohud jms). 

Arengukava mõistes jagunevad looduslikud pühapaigad 
täismahus ja piiratud mahus inventeeritavateks. Esimeste kohta 
koostatakse üksikasjalikud kirjeldused, teiste puhul aga hõlmab 
töö nende kaardistamist ja pärimuse kogumist. Täismahus kuu- 
luvad inventeerimisele nii paigad/maa-alad, mis võivad hõlmata 
erinevaid üksikobjekte (sh hiie-traditsiooni ja toponüümikaga 


** Maavalla Koja koostatud hiite ülevaatuse välitööde juhend, www.maa- 
vald.ee/maausk.html?rubriik=38%id=1898%op=lugu 

seotud paigad, salud ja metsad) kui ka enamus üksikmälestistest 
pühapaiku. Niisiis kirjeldatakse täie põhjalikkusega järgmised 
pühakohad: 1) kivid; 2) üksikud puud, puuderühmad ja metsad; 3) 
veekogud, sh allikad, jõed ja ojad, järved jt seisuveekogud, samuti 
karid Ja madalikud meres; 4) mitmesugused maastikuvormid, sh 
positiivsed pinnavormid (mäed, künkad, saared, soosaared), nega- 
tiivsed pinnavormid (orud, lohud, augud, karstilehtrid), pangad, 
koopad jt; 5) kivivared; 6) ohvriaiad; 7) ohvrisunduse jt riitustega 
seotud teeäärsed paigad; 8) kalmed, millel paiknevate üksikob- 
Jektidega (kivid, puud) seostub traditsioon pühadusest ja ohver- 
damisest ja 9) katolikuaegsed kabeliasemed. Inventeerimisele 
kuuluvad ka muud riitusepaigad: üksikud ristipuud ja ristipuude 
rühmad, Setumaa lautsipuud ja muude maagiliste tegevustega (nt 
ilma muutmine, mehelesaamis- ja viljakusmaagia, kodukäija tõrje- 
maagia) seotud objektid. 

Kaardistamise ja suulise traditsiooni talletamisega piirdutak- 
se järgmiste mälestiste puhul: 
1) pärimuses või kohanimedes kajastuvad kalmed, kiriku- ja kabe- 
likohad ning ristimäed, millega ei seostu teateid pühadusest ega 
ohverdamisest; 2) kesksed jaanitulepaigad, mille aktiivse kasuta- 
mise algus ulatub 19. sajandist varasemasse aega; 3) maastikul 
paiknevad üksikud kiviristid; 4) rahvatraditsioonis eksimise ja 
nägemustega seotud paigad; 5) lohukivid jt arheoloogilised muis- 
tised, kui neid peaks juurde avastatama välitööde käigus. 

Inventeerimisele ei kuulu pühakodade riikliku programmiga 
hõlmatud arhitektuurilised objektid (kirikuhooned, palvemajad), 
samuti kirikaiad, kabelid, kihelkonnasurnuaiad ning muud uus- 
aegsed kalmistud ja matusepaigad. 

Andmeallikate rohkuse, andmekildude nappuse ja sageli näi- 
va vastuolulisuse, inimeste küsitlemise hädatarvilikkuse ning 
andmete täpse fikseerimise ja analüüsi vajaduse poolest sarnaneb 

loodusliku pühapaiga otsimine kriminaaljuurdlusele. Sellest hoo- 
limata on ilmne, et isegi kõigi vajalike uurimistoimingute järel 
jääb osa pühapaiku maastikul leidmata. Viimase sajandi suured 
muutused meie maastiku- ja asustuspildis, samuti põlvkondade- 
vahelise sideme nõrgenemine on mõjunud laastavalt pühapaika- 
dele ja kohapärimuse elujõulisusele. 

Välitöödele järgnevad tubased tööd on taas mahukad. Märk- 
med ja joonised digitaliseeritakse ning korrastatakse. Heli- ja 
videosalvestistest koostatakse lindinimekirjad ja vähemalt sal- 
vestiste pühapaikadega seotud osad litereeritakse ehk pannakse 
kirja tekstifailidesse. Fotod kantakse registrisse. Andmete tehni- 
lise töötlemise järel tuleb need sisestada andmekogusse. 


5.3 Kaitsekorralduse parandamine 
Looduslike pühapaikadega seotud vaimse kultuuripärandi avaldu- 
miseks ja säilimiseks on tarvis nii ajaloolisi pühapaiku kui sobi- 
vaid tingimusi. Selleks peab pühapaikade kaitsekord tagama püha- 
paigas rahu ja puutumatuse ning välistama majandustegevuse. 
Kuna looduslike pühapaikade kaitsmisel esineb puuduliku 
regulatsiooni tõttu tõsised probleeme, tuleb kaaluda, mil vii- 
sil saaks olukorda parandada. Kui kultuurimälestiste hoidmisel 
loobuda nõukogude ajast pärit piiratud arusaamast, et looduslik 
pühapaik on eelkõige arheoloogiamälestis, võiks pühapaiku kaits- 
ta edaspidigi kultuurimälestistena. Selleks tuleks lisada muinsus- 
kaitseseadusesse ajaloolise loodusliku pühapaiga kui tervikliku 
loodusliku ja kultuurilise mälestise mõiste. Koostada tuleks seni 
puuduvad rakendusaktid ja metoodilised juhendid pühapaikade 


kaitse alla võtmiseks, piiritlemiseks ning nende kaitse korralda- 


Ehitustööd looduskaitsealusel Panga hiiel. Mustjala khk, Panga k. 
Foto Ahto Kaasik 2006. 


Construction work in the state-protected Panga grove (Saaremaa 
County). 


miseks. Vajaliku pädevuse tagamiseks ja ühiskondliku sidususe 
loomiseks tuleb luua Muinsuskaitse Nõukogu juurde ajalooliste 
looduslike pühapaikade ekspertnõukogu. Kindlasti on Muinsus- 
kaitseametis vaja moodustada looduslike pühapaikade vanem- 
spetsialisti ametikoht.”° 

Keskkonnaministeeriumi haldusalas saab pühapaikade olu- 
korda parandada eelkõige keskkonnamõjude hindamise piisava 
taseme tagamisega. Senised suuremad möödapanekud pühapai- 
kadega seotud rikkumistes on olnud suuresti tingitud litsenseeri- 
tud hindajate ebapädevusest kultuuripärandi alal, samuti tõigast, 
et asjatundjate ekspertiise ei võeta arvesse või tõlgendatakse 


2 Vt EALP arengukava, meede 4.1. 

vääriti.” Eelkõige tuleks täiendada hindajate koolituskava, kuid 
mõjuvaks hoovaks on kindlasti ka pühapaikade rikkumist või hä- 
vimist põhjustanud hindajate litsentside tühistamine. 

Looduslike pühapaikade ja nendega seotud kultuuritradit- 
sioonide hoidmine ei ole võimalik rahva osaluseta. Seetõttu tuleb 
pöörata tähelepanu pühapaikade tutvustamisele ja väärtustami- 
sele. Vastavad teadmised peavad lõpuks jõudma ka Eesti üldhari- 
duskooli õppekavadesse. 

Võrreldes ehitusmälestistega on looduslike pühapaikade 
kaitsmine ja nende seisundi paranemisele kaasaaitamine küm- 
neid kordi odavan. Sellest hoolimata ei tohiks pühapaiga seisun- 
di parandamist jätta üksnes maaomaniku õlule. Pühapaikades 
Ja nende vahetus naabruses asuvate endiste sõjanduslike, põllu- 
majanduslike jm soovimatute rajatiste eemaldamine peaks toimu- 
ma Eesti riigi ja Euroopa Liidu toel. 


Kokkuvõte 


Pühapaikade hoidmine on eelkõige meie juurte ja kodutunde 
säilitamise küsimus. Nende paikadega on lahutamatult seotud 
maarahva kui ühe soome-ugri põlisrahva loodushoidlik ja paik- 
kondlik identiteet. Asiste ja vaimsete mälestiste ning põliste väe- 
paikadena sisendavad nad kiiresti muutuvatel aegadel inimestele 
turvatunnet ja rikastavad elukeskkonda. 

Ajalooliste looduslike pühapaikadega seotud andmetest puu- 
dub praegu täielik Ja ajakohane ülevaade, samuti pole ülevaadet 
valdava osa pühapaikade asukohast ja seisundist. Puuduvad ka 
põhjalikud teaduslikud käsitlused pühapaikadega seotud vaim- 


* Paluküla hiiemäe folkloristlik, looduskaitsealane ja arheoloogiaalane 
eksperthinnang, http://palukyla.maavald.ee/ 

sest ja ainelisest kultuuri- ning looduspärandist. Muinsuskaitse 
all on vaid kuni viiendik teadaolevatest pühapaikadest. Andmete 
puudumine või raske kättesaadavus teiste looduslike pühapaika- 
de kohta ei võimalda planeeringutes nendega arvestada. Püha- 
paikade hoidmist takistab samuti puudulik õigusregulatsioon ja 
kaitsekorraldus ning riigipoolse rahalise toe puudumine. 

Halb seis pühapaikade hoidmisel põhjustab hindamatute väär- 
tuste hävimist, pidurdab teadusuuringuid ja piirkondade arengut, 
piirab isikute usuvabadust ja kahjustab rahvuslikku identiteeti. 
Kuna teave meie pühapaikade halvast olukorrast on jõudmas kul- 
tuuripärandi ja inimõiguste kaitsega tegelevate rahvusvaheliste 
organisatsioonide tähelepanuvälja, on ohus ka Eesti kui euroopa- 
liku riigi maine. 

Praegused puudused ja raskused on väga pikaaegsete tege- 
matajätmiste vili. Paljud pühapaigad on lähiaastatel puuduliku 
kaitsekorralduse või lünkliku hariduse tõttu unustusse kadumas. 
Pühapaikade säilitamiseks on vaja kiireloomulisi päästetöid. 

Olukorra parandamiseks ja paljude pühapaikade hävingu 
ärahoidmiseks tuleb ellu rakendada ulatuslik tegevuskava. Kuna 
vajalikud teoreetilised ettevalmistused on tehtud ja ka vastava 
ettevalmistusega tööjõud olemas, sõltub arengukava õnnestumi- 
ne eeskätt poliitilisest tahtest. 


Põlisrahvaks olemine kohustab. 


Tammealuse hiievärav. Mahu (Viru-Nigula) khk, Samma k. 
Foto Ahto Kaasik 2006. 

Gates of the Tammealuse grove in the village of Samma 
(Virumaa County). 

Historical natural sanctuaries — values on the 
borderland between nature and culture 


Summary 


Ahto Kaasik 


Historical natural sanctuaries — groves, offering stones, and holy 
springs, etc. — are distinctive features of the native Estonian 
culture, based on nature religion. Natural sanctuaries preserve 
the values of the present and the past. They are essential ob- 
Jects from the perspectives of historical memory, place-related 
oral tradition, popular religion, and landscape archaeology. Holy 
natural places are also valuable because they enrich local life en- 
vironments, contribute to granting religious freedom, preserv- 
ing national mental cultural heritage, and regional vitality. 

Traditions related to natural sanctuaries were generally kept 
alive in Estonia until the 19° century. Natural sanctuaries are 
used even today as sites for praying, gift-giving, healing, and 
other rituals in certain regions and places. On the other hand, 
most natural sanctuaries are presently in a poor state, which 
sharply contradicts their high value. 

So far, there is no comprehensive and up-to-date survey that 
covers data about holy natural places. No survey has been con- 
ducted to identify the location and situation of the majority of 
natural sanctuaries. Only about one fifth of'about 2500 Estonian 
holy natural places are under heritage protection. Natural sanc- 
tuaries are not considered in the context of local and regional 
planning due to lack or poor accessibility of data. In addition, 
protection of natural sanctuaries is hindered by insufficient legal 
and protective regulations and inadeguate financial support from 
the state. The present system of state protection allows a land- 

owner to use sanctuaries for economic purposes. Protectors of 
natural and cultural values and religious freedom have protested 
against the practice, and it has led to several court cases. 

The shortages and difficulties are the result of'long-term fail- 
ure to address the problems. Many sanctuaries will disappear in 
the forthcoming years due to unsatisfactory protective regula- 
tions or insufficient education. To preserve natural places, urgent 
salvage activities are needed. 

Identification of a natural sanctuary may be compared to a 
criminal investigation in respect to the large number of'possible 
sources, the fragmentary character and lack of data, and their 
seemingly contradictory nature, the need to inguire people and 
fix and analyse data accurately . Despite, it is apparent that even 
all the necessary investigation activities are not enough to iden- 
tify a number of sanctuaries on the landscape. The big changes 
of the last century in the landscape and settlement pattern of 
Estonia and weakening ties between generations had a negative 
impact on the natural sanctuaries and respective place-related 
oral tradition. 

Both favourable conditions and historical sanctuaries them- 
selves are needed for the preservation and expression of mental 
cultural heritage related to holy natural places. Therefore, the 
protection regulations of the sanctuaries must grant peace, in- 
tactness, and prevent economic activities in the sanctuaries. 

It is possible to protect natural sanctuaries as cultural herit- 
age, if they are no longer treated merely as archaeological monu- 
ments, which was a common practice in the Soviet time. The 
concept of natural sanctuaries should be included in the Esto- 
nian Heritage Conservation Act. It is necessary to introduce 
implementation acts and methodical instructions to protect holy 
natural places, define their limits, and organize their protection. 
A panel of experts of holy natural places should be set up at the 


Estonian Heritage Conservation Advisory Panel to guarantee 
the needed competence and social coherence. Surely it is also 
necessary to establish the post of'senior inspector of holy natural 
places at the National Heritage Board of Estonia . 

The situation of holy sites can be improved within the juris- 
diction ofthe Ministry of the Environment first and foremost by 
guaranteeing a sufficient level of environmental impact assess- 
ment. 

Considering the framework of the Constitution of Estonia 
and international treaties, it is unavoidable to grant state protec- 
tion for holy natural places. The state of Estonia must guarantee 
the registration, study, and preservation of the sites and the re- 
spective mental cultural heritage; the state should improve their 
situation and preserve the sites for the future generations. 

The Estonian House of Native Religions initiated a proposal 
for a public development plan of Estonian holy natural places 
for the years 2008—2012 to improve the situation and prevent 
the destruction of many natural sanctuaries. The launching and 
success of the plan and the status of Estonian natural sanctu- 
aries depend first and foremost on political will because neces- 
sary theoretical preparations have been made and appropriately 
trained labour is available. 


< “Tere, Kiigeoru hiis!” Foto Aare Kasemets 2006. 
Hello, Kiigeoru grove! (Tartumaa County). 


Looduslike pühapaikade 
kultuuri- ja looduspärandi kooshoidmine: 
jätkusuutlikkuse eeldused 


Aare Kasemets 


kõik mis on tekkinud enam ei haju 
kui seda jäävust ka meeled ei taju 
Artur Alliksaar 


Alustuseks 


Eesti esimene hiitekonverents ja looduslike pühapaikade arengu- 
kava algatus on isemoodi imed meie maa põlisrahva ajaloos. Aeg 
näitab, kas tõesti tekib ajalooline võimalus vana loodushoidliku 
tavaõiguse ja noore tõlkekultuuril kasvanud riigiõiguse lepitu- 
seks. Et olen ülikoolides nii ühiskonnateadusi, ökoloogiat kui 
rahvausundit õppinud ja ametnikuna aastaid riigi arengukavade 
ning seaduste sotsiaal-, majandus- ja keskkonnamõjude hindami- 

sega tegelenud, siis kirjutan sellest, miks ja kuidas kasvatada loo- 
dava looduslike pühapaikade arengukava jätkusuutlikkust.' 

Eesti Vabariigi põhiseaduses ja kultuuripoliitika alustes on 
rahva kultuuripärandi teadvustamine ning järeltulevatele põlve- 
dele hoidmine üks tuumikteemasid. Kelle muu kui eestlaste, vana 
maa-, metsa- ja mererahva kultuurimälust, kodukihelkondade 
omakultuuridest ja keeltest võiksime veel järjepidevuse kandjana 
kõnelda? Eesti riigi kultuuripoliitika põhialused (ERKPA 1998) 
lubavad, et riik “pöörab erilist tähelepanu teatud piirkondadele 
omaste ainulaadsete, eriti aga kadumisohus olevate kultuurinäh- 
tuste säilitamisele.” Kultuuriruumi elujõulisus on ka strateegia 
Säästev Eesti 21 (2005) esieesmärk ja samuti on Eesti esindajad 
allkirjastanud UNESCO loodus- ja kultuuripärandi kaitse lep- 
ped (KKKRS 1995; VKKK 2006). Üksikseadusi uurides näeme, 
et Muinsuskaitseseaduse, Looduskaitseseaduse, Keskkonnamõju 
hindamise ja keskkonnajuhtimissüsteemi seaduse ja Planeerimis- 
seaduse paragrahvides on loodus- ning kultuuripärandi õigusliku 
kaitse võimalused olemas, kuid sellele vaatamata on viimasel viiel 
aastal kahjustatud mitmeid looduslikke pühapaiku ja teadlikult 
või teadmatult rikutud põlisrahva pärimuskultuurile olulist tava- 
õigust (nt Paluküla hiiemägi, Rosma ristimännik, Panga hiis jt). 

Probleem vajab käsitlemist. Kui Riigikogus vastuvõetud sea- 
dused ega ka põlisrahva vana suuline tavaõigus kumbki ei toimi 
ning rahva pühapaikade ja pärimuse hoidmist ei korralda, tuleb 
uurida tekkinud olukorra põhjusi ning leida lahendusi. Lähtun 


* Autor esitab artiklis isiklikke sisukohti ja tänab Ahto Kaasikut, Heiki 
Valku, Kaja Petersoni ja Urve Sinijärve artikli visandi arvustamise eest. 
Artikkel valmis põhiosas enne Kultuuriministeeriumi valdkonna aren- 
gukava “Eesti ajaloolised looduslikud pühapaigad: uurimine ja hoidmine” 
eelnõuga tutvumist. 

* Vt näiteks Maavalla Koja võrgulehel olevaid hiite lugusid — www.maa- 
vald.ee/koduhiite. kaitsel.html 

arusaamast, et looduslähedase pärimuskultuuri hoidmist ei to- 
hiks lahutada loodushoiust. Sõnaleid kooshordmine iseloomus- 
tab siin artiklis pärimuskultuuri ja looduskaitse sümbioosi (vt 
ka Hiiemäe 2004, 72), mille aluseks on teadmised ja väärtused, 
mida tuleb nii üheskoos hoida kui hoida koos, sest looduslike pü- 
hapaikadega seotud kultuurimälu ning traditsioonide kadumine 
tähendaks Eesti kultuurile ka varem või hiljem pühapaikade endi 
kadumist. Kodukohaga seotud etnokultuuride mitmekesisus on 
maailmas vähemalt sama tähtis kui taime-, putuka-, kala-, looma- 
või linnuliikide arvukus, sest toimiv kultuur oma nähtamatu nor- 
mistikuga seab inimkäitumist. Veel arvan, et igasugune poliitika 
Ja õigusloome, mis tahab olla teadmistepõhine ja vastutustundlik, 
eeldab lisaks valikute sotsiaal-, keskkonna-, majandus-, haldus- 
Ja eelarvemõjude hindamisele ka otsustega kaasnevate kultuuri- 
mõjude hindamist. 

Ühiskonna iseregulatsiooni alusena on kultuur seotud ini- 
meste eneseteadvuse, tervise, töövõime, kodu, hingelise heaolu 
jm elukvaliteedi näitajatega. Nõnda on põlisrahva kultuuri- ja 
looduspärandi hoidmine kindlasti nii kultuuri-, haridus-, kesk- 
konna-, sotsiaal- kui ka õiguspoliitika arendusteema. 

Annan järgnevalt aru sellest, mis ja miks on mind toonud loo- 
duslike pühapaikade teema manu.” Vaatlen õigusloome ning oma- 
kultuuri seoseid Ja riigi arengukavade ning seaduste rakendamise 
Jätkusuutlikkuse eeldusi.* Artikli lõpuosas uurin seadusi, ametni- 
ke ning keskkonnamõju ekspertide juhiseid ja loodus- ning kul- 
tuuripärandi kooshoiust huvitatud kodanike ühistöö võimalusi. 


> Viimati kirjutasin neil teemadel enne Eestluse Elujõu Kongressi (Kase- 
mets 1999b). 

* Käsitletud eelduste loend on laenatud teiste Euroopa riikide õiguspolii- 
tiliste reformide analüüsist (vt Kasemets 2006). 

1. Tagasivaade 


Kui inimene oma kodukandi kultuuri- ja looduspärandit ei tunne, 
siis ei saa ta seda teadmust ka hoida ega oma elus väärikalt tarvi- 
tada, sest koha pärimus-, loodus-, aja- jm lood ei kõnele temaga. 
Olen antud väidet korranud sestsaadik, kui hakkasin koos kaas- 
lastega Eesti Põllumajanduse Akadeemias (EPA, nüüd Maaüli- 
kool) maakultuuriseminare korraldama.” 1988. a kevadel Tartu 
Muinsuskaitsepäevade ajal toimunud esimesel maakultuurisemi- 
naril püüdis luuletaja Hando Runnel kultuuri sõnadesse niiviisi: 
“Paljudele on kultuur mingi vaimne toodang, mida kirjanikud, 
näitlejad ja kunstnikud siis raamatute, teatri või televisiooni kau- 
du rahvamassidele lahkesti pakuvad. Ei ole. Kultuur on kõigepealt 
kodu, see on vaba inimese olemise, tegutsemise ja käitumise viis, 
mis tal oma kodus on [=--). Maakultuur on inimese vahekord 
maaga [---)” (Kasemets 1998, 104). Veelgi varem on Otto Tiefi 
valitsuse põllumajandusminister Kaarel Liidak (1889—1945) kir- 
jutanud: “Tõeliselt mõistame aga kultuuri mitte tsivilisatsiooni 
ebemeis ja esemeis, mida inimene võib raha eest hankida, saada, 
vaid mõistame selles inimese enda teritatud vaimu kehastust te- 
mas ja teda ümbritsevas, isiku- või rahvapärast elustiili, kehas- 
tugu see elutegevuses, -mõttes või -kujundamises [---). Vajame 
maa hinge- ja vaimukultuuri sünteesi rahvuse kandjaks [---]. 
Maas on meie rahvusliku kultuuri materiaalne aluspõhi, mis ku- 
nagi rahvast ei reeda, ajalugu on selle tõestuseks. Sest maa on 


Vaade Kiigeoru hiiele (Võnnu khk) üle viljapõllu. Foto Aare 
Kasemets 2006. 

View of'the Kiigeoru (“Swing Valley”) grove over the grain field 
(Tartumaa County). 


? Kokku on seni (1988—2003) korraldatud 16 seminari ligi 600 osalejaga 
(vt Kasemets 1990; 1993b; 1996; 1998). 

rahvale loomusund: maa sunnib inimesele oma tahte, vaimu ja 
usundi pääle [---)” (Liidak 1934/1991). 

Mõeldes tagasi oma kodukandile, kodustele maatöödele ja koh- 
tumistele hiitega, meenub esimesena põldude ja metsade vaheline 
kõrvaline külatee Tartumaal, mida mööda sõitsin koolipoisina 
rattaga oma vanaema juurde. See külatee oli üle 10 km pikk ja 
ühe teeäärse metsalagendiku kaugemas nurgas seisis kutsuvalt 
sünkjasroheline saladuslik Kiigeoru hiis Võruküla ja Mäletjärve 
küla vahel.” Olin Kiigeoru hiiest kuulnud, kuid siis ei julgenud 
ma sellele läheneda, sest seal kõrval asuva metsavahimaja suur 
koer pidas hiie ja selle allika juures vahti. Hiljem olen mõelnud, 
et ka vanal ajal võisid seal elada hiievaht ja hiiekoer. 

Kodukandi lugudest meenub veel rahva seas liikunud kuul- 
dus, et Võnnu kirik ehitati pärast maa ristirüütlite poolt valluta- 
mist vana hiie kohale. Arvati ka, et mõni kiriku läheduses kasvav 
suur pargipuu võib olla muistse vabaduse ajal kasvanud hiiepuu 
lapselaps. Võnnust mõne kilomeetri kaugusel Võõpste tee ääres 
seisab aga vana põlenud südamega hiiepärn, kaitstes ligi tuhan- 
deaastast kalmet. 

Ma ei mäleta, kuivõrd õpetajad keskkoolis maarahva kultuuri 
üldse käsitlesid, kuid EPA-s õppides tulid need teemad ühel het- 
kel seoses Virumaa “kõneleva kultuuri- ja loodusloo”, inimeste 
kodude eest peetava Fosforiidisõjaga ning Eesti Muinsuskaitse 
Seltsi liikumisega justkui ise päevakorda. Asser Murutari juh- 
timisringi ning muinsuskaitseklubide võrgustiku kaudu jõudsid 


Kiigeoru hiiepuu ja ohvrikivi. Foto Aare Kasemets 2006. 
Holy elm and sacrificial stone in the Kiigeoru grove (Tartumaa 
County). 


$ Vthttp://aare-kasemets.planet.ee > Galerii > Hiiekohad 
7 Hiiepärn ja kalme olid tänu Eesti Looduskaitse Seltsi tööle kaitse all ja 
tähistatud juba Eesti NSV ajal. 

taas kasutusse mõned põlvkonnad varem kirjutatud Kaarel Lii- 
daku (1934), Oskar Looritsa (1951; 1989; 2000a, b), Juhan Luiga 
(1995)*, Jüri Uluotsa (1989), Uku Masingu (1989), Kalle Elleri 
(1972) jpt avaldatud või käsikirjalised tekstid. 1987. a asutasime 
EPA Muinsuskaitse Klubi Hiis, 1988. a alustasime maakultuuri- 
seminaridega, 1990. a Üliõpilaslehes nr 2 ilmus kordustrükina 
Kaarel Liidaku “Eesti rahvuslik ideoloogia ja maa selle alusena,” 
ajalehes Põllumajandusülikool (nüüd Maaülikool) avaldati 1991. a 
Muinsuskaitseklubi Tõlet juhi Ahto Kaasiku artiklid “Tule tagasi 
oma hiide!” jpm. 

Hiite jt looduslike pühapaikade rahvakultuuris püsimise fe- 
nomeni mõtestamiseks andsid tugevasti ainet ka Tartu Ülikoolis 
mitmel semestril kuulatud rahvausundi ja ökoloogia seminarid. 
Sageli juhtus, et Mare Kõiva või Mall Hiiemäe juhendamisel toi- 
munud rahvausundi seminarist läksin otse Jaan Eilarti või Ülo 
Mandri ökoloogiaseminarile. Ühel hetkel jõudsin äratundmi- 
sele, et aastatuhandete jooksul kujunenud pärimuskultuur oma 
metsa-, jõe-, järve-, kodu-, põllu- jm haldjate ning tavaõigusega 
on oma olemuselt üsna lähedane neile uutele mõttevooludele ja 
väärtustele, mida tänases ökokatastroofidesse sisenenud maa- 
ilmas kannavad süvaökoloogia (deep ecology) ning jätkusuutliku 
arengu (sustainable development) liikumised, tuginedes teadlaste 
ökoloogilistele, geo-bioenergeetilistele jm looduskoosluste uurin- 
gutele, nt J. Lovelocki Gaia teooria (1979), A. Naessi ökosoofia 
(1989), K. Tafeli tööd (2003a 9—10; 2003b, 43)° jm. Eristama jääb 
pärimuskultuuri ja loodusuuringute kirjeldusi erinev mõistekeel 
— teadus toimib viimase teadaoleva teadmise alusel, samas kui 


$ Vt ll osa “Põhjavaim”, Ik 185—372. 

? Antud kogumikus on teisigi olulisi tekste. Väikest vastuolu võib kesk- 
konnaeetika väärtuste vaatlustes märgata vaid juhtudel, kus anglo-amee- 
rika, saksa jt filosoofide kategooriaid peetakse universaalseks ka soome- 
ugri jt põlisrahvaste kultuuri väärtuste mõtestamisel. 

pärimusekandja ei tarvitse alati teada näiteks seda, miks ei tohi 
hiies vana tavaõiguse järgi puult oksa murda ega lilli või marju 
noppida. Aga kujutagem ette — kui tead, et hiites peeti muiste nii 
nõupidamisi kui peiesid (vahel on hiites kalmed) ja sinna on aasta- 
sadu või -tuhandeid ühes oma lootuste ja soovidega ohvriande 
viidud (Loorits 1989, 44), siis koos loodusteadustest tuleva tead- 
misega aine-energia-inforingest (mida saab analüüsida laboris) 
polegi nii raske aimata, kuidas silmale nähtamatul mikrotasandil 
pakatab hiites maapind Ja taimestik esivanematega seotud info- 
osistest. Seega elavad põletatud ja/või hiide maetud põlisrahva 
liikmed koos hiide viidud andidega nii otseses kui sümboolses 
mõttes sealses aine-, energia- ja inforinges edasi, tõustes igal 
aastal koos veega lillede, põõsaste ja puude lehtedesse ning lan- 
gedes igal sügisel mullale, et taas maa kaudu hiie (kui ökotoobi) 
eluringesse minna. Järgemööda rahvausundi- ja loodusteadlasi 
lugedes ning kuulates leidsin, et nii on võimalik edasi mõelda 
Ja uues ajas maa põlisrahva hiiepärimust tõlgendada (Kasemets 
1996).° See ei ole ainus võimalus (Kaasik 2004; Kütt 2004; Viires 
2000; Remmel 1998; Hiiemäe 1987; Loorits 1989). 

Maarahva kultuuri edasikestmist ja elujõudu tõendavate ülla- 
tuste eest hoolitses läinud kümnendil ka Asser Murutari juhitud 
interdistsiplinaarne maasotsioloogia uurimisrühm (vt Paas 1997). 
Küsitluste andmed näitasid, et umbes 2/3 meie inimestest, kes ela- 
vad külades, asulates või väikelinnades, tunnevad end iga päev või 
vähemalt kord-paar nädalas loodusinimesena, osakesena loodu- 
sest, ja neile meeldib looduses töötada. Hinge-, nime-, õnne-, pere-, 
värava-, õue- või muidu tuttava ja lähedase puu ütles endal olevat 
neli inimest viiest, kaks kolmandikku maainimestest arvasid, et 
puud elavad, puudel on hing. Üle poole küsitletutest uskus, et puu 


" Taimekoosluste bioenergeetikast jm vt ka www.vigalasass.com/sassist. 
htm (1997). 

tunneb valu ja neljandik on puud langetades küsinud puult andes- 
tust. Samuti on üsna levinud uskumus, et kui mõni koduõe puu või 
selle haru murdub, siis võib mõnda pereliiget tabada raske haigus 
või surm (vt ka Kasemets 1993a; 1996, 75—76; Moor 1998). 

Meie kultuuri- ja poliitikaajaloo seoste mõtestamiseks andis 
tõuke Eesti Muinsuskaitse Seltsi töö, mis suunatud rahva ajaloo- 
lise mälu taastamiseks. Soovin tuua siinkohal mõned ajalooal- 
likatest pärinevad näited, mis osutavad sellele, et okupatsiooni- 
võimudel koos kirikute ja mõisatega ei õnnestunud esivanemate 
pärimuskultuuri tasalülitada ka enam kui 500 aastat pärast meie 
maade okupeerimist, mille verine algus on kirjas Henriku Liivi- 
maa kroonikas (LH) ja vallutusõiguslik sisu maarahva lepingutes 
võõrastega. Jüri Uluotsa uurimuse kohaselt on näiteks saarlaste ja 
Riia peapiiskop Alberti esindajate 1241. a lepingu puhul tegemist 
“kristlaste õiguste” lähema määramisega maksustamise ja koh- 
tumõistmise alal”, kus on muuhulgas kirjas: “...kes kodumaisel (= 
paganlikul) kombel ohverdab ja laseb ohverdada, kumbki maksab 
(trahviks) 1/2 marka hõbedat, see aga, kes nõnda ohverdab, peab 
veel alasti kolmel pühapäeval kirikaias kahetsema” (Uluots 1989, 
19). 

M. J. Eiseni vahendusel (1996, 44—45) saame teada, milli- 
ne olukord valitses võõraste vaatekohalt ligi 500 aastat hiljem. 
T. Hiärne'i kroonikast (1794, 20) loeme: “Eestlased niisamuti kui 
soomlased on pühaks pidanud metsi ja metsasalusid, ka üksikuid 


* J. Uluotsa hinnangul jäi maarahva e vana-eesti “õigus püsima meie ala- 
del ka peale seda, kui maa oli väliselt alistatud võõrsilt tulnud valitsejatele” 
(1989, 21). Oma elukogemuse alusel võivad Eesti NSVs elanud inimesed ette 
kujutada, kuidas saab rahvas oma väärtusi ja kultuuritavasid okupatsiooni 
ajal hoida. Raskem on hinnata võõrvõimu kultuurimõju maarahva hulgas 
varasemate okupatsioonide ajal (13.—19. saj, sh trahvid ja karistused tavade 
järgimise eest), kuid pole kahtlust, et alates J. W. Jannseni ajalehest on kas- 
vanud tõlkelise kirjakultuuri ja hariduse roll. 

puid, nõnda et keegi ei tohtinud neist lehtegi võtta.”'° Hupel (1774, 
152—154) ütleb hiite kohta: “Keegi ei lähe heameelega nende juur- 
de ega julge oksagi niisugusest pühast puust raiuda ega maasi- 
kaid noppida nii kaugelt, kuhu puu vari ulatab [---]. Talupojad, 
keda asja väljatulemine ja ettemääratud karistus ei hirmuta, ma- 
tavad surnuid hea meelega salaja niisugusesse paika [---]. Nii- 
sugustes pühaks peetud hiites käimine on kõvasti ära keelatud. 
Mõned mõisnikud on nõudnud, et talupojad niisugused puud 
maha raiuksid, aga kõigi ähvarduste ja manitsustega ei võinud 
nad midagi korda saata; pidid viimaks ise kirve kätte võtma, et 
kartlikkudele julgust anda. Villa-, vaha-, lõnga-, leiva- ja muude 
asjade ohvrid on veel tänapäeval nende juures viisiks; nad pane- 
vad need annid pühasse paika ehk pistavad puude õõnsustesse”. 


Võnnu-Võõpste tee äärse 
hiiepärna sisemus ja 
vaade taevasse. Foto Aare 
Kasemets 2006. 

Inside of'the sacred lime 
tree at Võnnu-Võõpste 
road with the view to 

the heaven (Tartumaa 


County). 


R. Põldmäe (1984) tõdeb, et pärimuskultuurile on loomuldasa 
tunnuslik tagasipöördumine vanade kujutelmade juurde ja tsitee- 
rib Urvaste pastori J. Chr. Ouandti 1730. aastatest pärit ülestä- 
hendust sealse vennastekoguduse diaariumis: “Ja kuigi pastorid 


'* Thomas Hiärne'i “Ehst-, Lyf- und Lettlaendische Geschichte” on valmi- 
nud 1678. a paiku. — Toimetaja märkus. 


88 Aare Kasemets 


nende avalikud ebausupaigad hävitasid, pühad metsasalgad maha 
raiusid, ka mõisahärrade kaasatõmbamisega neid isikuid, keda 
seal tabati, karmilt karistada lasksid, siiski olid neile paigad, kus 
need pühad metsasalgad seisid, mitte ainult pühaks ja palvetamis- 
väärseks jäänud, vaid neil olid ka nende köökides, humalaaedades, 
põldudel ning siin ja seal metsades veel säärased kohad, millest 
mõnda kurjaks, siiski pühadeks paikadeks nimetasid, kuhu nad 
läkitasid nende ohvritega nõidu, kes olid veidi haiged või kurja 
teinud, et sealt abi saada.” (Põldmäe 1984, 59). 

Tänapäevase kultuuriajaloo käsitluse järgi võime sellaste 
võõraste valitsejate, kirikupeade ja mõisnike käitumist põlisrahva 
ning tema kultuuri suhtes hinnata kui koloniaalset kultuuriimpe- 
rialismi. Valitsev on ka seisukoht, et kõik, mida okupatsioonivõi- 
mud vaimse ja/või füüsilise vägivalla abil juurutanud on, ei saa 
olla moraalses mõttes õiguspärane ega siduv, niikaua kui rahvas 
või kasvõi üks inimene seda vägivalda mäletab.'* 

Kahele eeltoodud võõraste poolt kirja pandud hiieelu-kajas- 
tusele saab lisada hulga näiteid ka käesolevast sajandist ja väita, 
et maarahva hiiepärimus on ajas muutudes üle elanud ka oktoob- 
rirevolutsiooni, nõukogude okupatsiooni, nn teaduslik-tehnilise 
revolutsiooni ja koguni üliliberaalse “kõigile avatud” turuma- 
Janduse esimese pealetungi. Igaüks võib selles veenduda, sirvi- 
des näiteks mulluseid Maavalla Koja, Eesti Kirjandusmuuseumi, 
Tartu Ülikooli ja Muhu Muuseumi esindajate korraldatud Muhu- 
maa looduslike pühapaikade ülevaatuse kajastusi"* ning fotosid 


15 Vt ka Uuspuu 1938; Salupere 1999. Ühe lahendusena on siin nähtud 
ajaloolise vägivalla tunnistamist Rooma paavsti ja Eestit okupeerinud rii- 
kide kirikupeade poolt (nagu paavst palus andeks Lõuna-Ameerika põlis- 
rahvailt). 

** Vt ka http://www.maavald.ee/ > Hiite ülevaatus, Muhu pühapaigad pil- 
tidel jm materjalid. 

kohalikest pärimuskandjatest, kes mäletavad ja hoiavad tänaseni 
paiga mälu (Laine 2005a; 2005b; Käärt 2005; 2006). 

Tagasivaate lõpetuseks olgu ära toodud üks futuristlik kild 
Kauksi Ülle poolt 1999. a peetud ettekandest:'* “Ma lubasin rää- 
kida täna etno-futurismist sellepärast, et tegelikult ei piisa meil 
sellest, et me kogume ja kaardistame ja paljundame ja mõtestame 
lahti meie põliskultuuri niipalju, kui meil teda alles on (kui me 
otsida oskame, siis polegi teda nii vähe), vaid tähtis on, et me suu- 
daksime selle edasi anda oma lastele, oma järeltulevatele põlvede- 
le nii tugeval kujul, et nad suudaksid seda edasi ise luua [---].” 

Selles kõnekillus ilmutab end Põhiseaduse preambula kultuu- 
ri ja keele üle aegade kestmise sätte mõte, mis võiks olla ka Eesti 
riigi esimese looduslike pühapaikade arengukava alus. 


2. Õigusloome ja omakultuur 


Eesti on riik. Meie esivanemad jõudsid vähestena maailmas oma 
riigi loomiseni ja meie peaksime rahvana paremini teostama oma 
põhiseaduslikke õigusi ja kohustusi, sh arendama riiki, mis peab 
tagama eesti rahvuse ja kultuuri säilimise läbi aegade. Eesti õi- 
guspoliitikas ja iseäranis kultuuri-, keskkonna- ja hariduspoliiti- 
kas võiks tunduvalt rohkem kasutada selliseid põliskultuuri kapi- 
tale, nagu eestlaste õiglustunne, õpi- ning ühistegevushuvi, side 
esivanemate mälestuse, kodu ja loodusega. Kui kirjutatud õigus 
pole kooskõlas rahva ootuste, teadlikkuse, võimaluste ning aru- 
saamaga õiglusest, siis ei kodune seadused rahva väärtushoiaku- 
tes ning käitumises, sest tavaõigus ja riigiõigus töötavad ükstei- 
sele vastu. See on riigifilosoofiline rahva omakultuuri, inimõigusi 


15 Kasemets 1999b: http://haldjas.folklore.ee/ideepank > p.19: Ü. Kauksi, 
K. Sallamaa ja B. Vaher etnofuturismist. 

ning demokraatia olemust lõimiv teema, sest iga rahva riiklikul 
iseseisvusel on nii kultuurilise, poliitilise, õigusliku, sotsiaalse 
kui majandusliku iseseisvuse mõõde. Neist esimene ja tähtsaim 
riigiehituslik kapital on oma kultuur, kus aegade algusest pärit 
hiiepärimusel on meie rahva meeles tähtis koht. 

Riik tegutseb kirjapandud arengukavade ning õigusaktide 
alusel ja pole saladus, et nende kehtimiseks on vaja rakenduska- 
vasid ning hea õigusloome puhul on tähtis seegi, et uued eelnõud 
oleksid enne kehtestamist läbi arutatud nendega, kelle elu ja tööd 
nad mõjutavad." 

Oskar Loorits kirjutas 1938. a põhiseadusarutelu käigus, et 
oleme aastatuhandeid elanud ilma põhiseaduseta ja seda rolli 
on täitnud rahvakultuur: “[---] palun mitte unustada, et meie 
oma seadused pole reguleerinud meie elu paarkümmend aastat- 
ki, kuna enne seda oleme ilma nendeta suutnud elada juba sajan- 
deid ja aastatuhandeid [---]. Meie minevik ei seisa ju ainult aja- 
loo sündmusis ja faktides, vaid ka selles vaimsuses ja mõtteviisis 
[---]. Oma mineviku-uurimusis olen meie rahva mentaliteedi ja 
elujõu lähtekohtadena rõhutanud esmajoones suurt esivanemate 
austust ja püüdu püsivalt seoses seista endispõlvede maailmaga, 
teiseks sama tugevat kodukoha armastust ja loodustunnet, kuna 
ühiskondliku elu alusena olen rõhutanud pariteedi-printsiipi, sal- 
livust ja üksteisest lugupidamist, isikliku õnne alusena aga töö- 
kust ja sigivustungi.” 

Loorits kasutas muinas-eesti tavaõigusliku põhiseaduse 
koostamiseks vanasõnade analüüsi ja sai kokku neli paragrahvi, 
sh: $ 1. Nõu ja mõistuse põhimõte (nt “Nõu on ülem kui jõud”); 


” 


$ 2. Õiguse põhimõte (nt “Õiguse vastu ei saa ükski”, “Õigus on 


'* Asjaosaliste kaasamise asjus on riigiasutuste ja kodanikeühenduste 
koostöös edumärke, välja on töötatud Kaasamise hea tava (KHT 2006) 
Ja Kaasamiskava koostamise juhis (Keskkonnaministeerium 2006a; vt ka 
Lepa jt 2004). 


Looduslike pühapaikade kultuuri- ja looduspärandi kooshoidmine 91 


vanem kui kohus”, “Kaup on vanem kui meie”); $ 3. Vankumatu 
tõemeele põhimõte (nt “Tõsi tõuseb, vale vajub”, “Vale on var- 
guse ema”); ja $ 4. Au ja aususe põhimõte (nt “Varandus kadund 
— vähe kaotatud, Jõud kadund — palju kaotatud, au kadund — kõik 
kaotatud”, “Au kõrgeks, iga pikaks”, “Au on enamb kui asi”, “Au 
enamb kui hää põli”, “Aus meel käib üle kõige”, “Au on vaja auda 
minnen”. (Loorits 2000a; vt ka Riigikogu OE 1995). 

Looduslikud pühapaigad on rahvusliku eneseteadvuse ja ühis- 
ideoloogia seisukohalt olulised eelkõige seetõttu, et nad seovad 
endas eelnimetatud esivanemate austust, tugevat kodukoha ar- 
mastust ja loodustunnet, samuti võrdsuse põhimõtet nii suhetes 
looduse kui ka teiste inimestega. 

Samas on Eesti esimene looduslike pühapaikade arengukava 
üks osanii Eesti, Euroopa Liidu kui ÜRO üldisest kultuuripärandi 
hoidmise poliitikast ja selle elluviimise eeldusi saab hinnata sar- 
naselt teiste arengukavadega, alustades poliitilisest tahtest ja 
õiguslikest ning ideoloogilistest raamidest, mis demokraatlikus 
riigis on teatud kooskõlas rahva väärtushoiakute ja kultuurilise 
identiteediga. 

Sotsioloogina Eesti poliitika ja kultuuri seoseid arutades on 
mind vahel kummitanud Kaarel Liidaku sõnad (1934): “Oma kul- 
tuurita ei saa olla selget, põhjendatud rahvuslikku ideoloogiat. 
[---] Rahvuslikku ideoloogiat ei saa leiutada, see tuleb avasta- 
da. Ideoloogia loome seisneb olevate igaveste ideede avastamises 
rahva hinges ja olustikus ning nende arendamises tõenäoste ja 
teadaolevate tuleviku tähiste poole. Kui rahvusliku ideoloogia ja 
kultuuri loomine ei taha olla kunstlik ja pääle sunnitud, siis on 
tema aluseks: rahva sotsiaalne struktuur, rahva iseloom, maa aja- 
lugu ja asend.” 

Õiguskultuur on osa rahva kultuuriloost, keelest ja institut- 
sionaalsest võrgustikust, mida ei saa ühest keelest ega meelest 
teise otse tõlkida. Sotsioloogilised uuringud, osaliste kaasamine 


Traditsiooni ja tavade tundjaks on tänapäeval enamasti vaid vanemad 
inimesed. Olga Vaga (üle 90 a) kätte juhatamas unustatud ohvrikivi 
Pühati mäel Levalõpme külas, Muhus. Foto Jüri Metssalu 2005. 


Traditions and customs are today known mainly by elderly people. 
Olga Vaga showing the way to a forgotten offering stone. 


ning rahvapärimuse kogumine aitavad mõista, milline on riigi 
kultuuripoliitiliste arengukavade ning õigusaktide asjaosaliste 
teadlikkus, väärtushoiakud ja valmisolek muutusteks. Tundub, 
et suurem osa tänase Eesti poliitikuid, juriste jt õigusloomes 


osalejaid on hakanud jõudma äratundmisele, et seadused ning 
arengukavad ei saa ühiskonnas toimida sõltumatult ja “iseeneses” 
— nende rakendamise tõhusus ja mõju sõltuvad muude tegurite 
kõrval sellestki, mil määral nad leiavad toetust rahva traditsioo- 
nides, jagatud väärtustes ja avalikus arvamuses (Kasemets 2002). 
Prantsuse õigussotsioloog Jean Carbonnier” (1978, 319) sõnade- 

ga: õigusakti mõju sõltub paljuski spontaansest ootusest, millega 
ühiskondlik arvamus seda vastu võtab. Näha ning mõista seda 
ootust — see on õigusloome kunsti olemus. 

Märgid näitavad, et Eestis on rahva enamusel meie loodus- ja 
kultuuripärandi kaitse osas kõrged ootused, aeg seaduste täpsus- 
tamiseks ning looduslike pühapaikade arengukava tegemiseks on 
hea.” Nüüd tõstatub küsimus, kuidas rahva ootusele vastata ja 
kuidas rahva enda hingejõudu esivanemate pärandi hoidmiseks 
kasutada? See pole lihtne, sest pärimuse järgimine muutus ajas 
võõrvõimude karistuste ning usaldamatuse tõttu avaliku sfääri 
tavast pingsalt varjatud peretavaks. 

Sotsioloogias vaadeldakse seadusi sageli kui sotsiaal-kultuu- 
rilise elukorralduse üht vormi ja käitumise mõjutajat. Termin 
“kultuur” viitab siin kindlale ühiskonnale tüüpiliste uskumuste, 
hoiakute, väärtuste, ideede ja suhtlemise mudelite kompleksile 
(Cotterrell 1992, 23).* Teisalt ollakse õigussotsioloogide seas 
üsna ühte meelt selles, et laiaulatuslik teiste riikide/rahvaste 
seaduste tõlkimine ja ülevõtmine viib rahva õiguskultuuri hä- 
gustumiseni (Friedman 1996, vrd Liidak 1934). Võõrast päritolu 
tõlkekultuuri ja rahvusvaheliste mõjukeskuste õiguse importi on 


"7 Mitmed üleilmse infoühiskonna uurijad (M. Castell, J. Rifkin jt) usuvad, 
et nn globaliseerumine viib inimesed tagasi oma kultuuri juurte juurde, 
sest teiste kultuuridega kohtudes tekib küsimus, kes ma olen, kust tulen? 
(Kasemets 1996). 

'5 Nt Euroopa Komisjoni tellitud väärtusuuring 1990—1999 (Saar Poll 2001) 
Ja väärtusi ning usulisi vaateid käsitlev Eurobaromeeter (EC 2005) tõde- 
vad, et Eesti ühiskond erineb mõneski suhtes teistest Euroopa rahvastest. 
Seejuures on kristlik väärtustermin “lunastus* väärtusterea lõpus, usuliselt 
maailmavaatelt on isegi koos venelastega kristlaste osakaal alla neljandi- 
ku ja samas usub enam kui pool elanikest vaimolendite ning elu juhtiva 
loodusjõu olemasolu (vrd Liidak 1934; Loorits 1989; 2000a). Sellest võib 
järeldada, et suurele osale eestlastest on looduslike pühapaikadega seotud 
kultuuriloo teadvustamine ja eneseteadvuse selginemine meeltülendav. 


94 Aare Kasemets 


läbi ajaloo hõlbustanud ka riigi/rahva poliitilise ja ärilise eliidi 
kultuuriorientatsioon (vrd Loorits 1951, 6—8). 

Õigussüsteemide üleilmses analüüsis on kultuuride paljusus 
ning vastastikused suhted vaadeldavad nii horisontaalsena/võrd- 
sena kui vertikaalsena/alistavana. Meil on kohaliku tavaõiguse 
Ja välismaise õiguse suhe olnud läbi sajandite vertikaalne nagu 
enamikes koloniaalse mineviku või olevikuga ühiskondades, kus 
koloniaalne eliit ja läänelikult kommertsialiseerunud osa rahvast 
(eeskätt uusrikkad linnades) kohandasid ja kasutasid seaduste 
ülemvõimu oma huvide kindlustamiseks. Põlisrahvas on püüd- 
nud järgida oma tavaõigust ja traditsioone, kuid kui kaks õigus- 
süsteemi läksid vastuollu, andis kohalik õigus tavaliselt koloniaal- 
se eliidi õigusele alla (Friedman 1996, 67—69). 

Nii on see sajandite vältel olnud ka meie esivanemate omakul- 
tuurilise tavaõigusega, mis on end võõra võimu ja isegi hilisaja- 
loolise oma riigi seadustele vastandanud. Niisugune poliitikat ja 
kirjapandud (tõlke)seadusi umbusaldav ja võõrastav kultuuriline 
hoiak on kujunenud rahva seas sajandite jooksul ja selle negatiiv- 
se kogemuse (trauma) tasa-targu sulatamine kodanikuühiskonna 
väärtuste edenemise kaasabil võtab aega (Kasemets 1993a; 19994; 
2002; EKAK, 2002). 

Oma rahva kultuuri ja õiguse ajalugu teades tuleb taaskord 
küsida K. J. Petersoni 1821. a kirjutatud luuleridu ning Oskar 
Looritsa jt uurimusi parafraseerides: kas siis selle maa keel, maa- 
ilmavaade ja looduslikke pühapaiku austav tavaõigus ei või tõusta 
võrdsele järjele siia palju hiljem tulnud teiste rahvaste kultuuri- 
tavade ning -sümbolitega, millest paljud on seatud seadusteks?” 


** Kultuuride ja rahvaste võrdsete võimaluste ja õiguste diskursuse võt- 
mes on sümpaatne looduslike pühapaikade kaitseks koostatud pöördumise 
lõpulause: “Eesti seadustes ja riigi poliitikas tuleb võrdsustada põlisrahva 
looduslikud pühapaigad mujalt tulnud uskude pühakodadega.” Vt http:// 
www.maavald.ee/hiied/ 

Meil on rahvana võimalus taastada looduslike pühapaikadega 
seotud pärimuskultuuri eluõigus, püüdes osaltki heastada põlis- 
rahva omakultuurile tehtud ajaloolist kahju. Aeg näitab, milliseid 
vana tavaõiguse ja kaasaegse riigiõiguse või kohaliku omavalit- 
suse isekorraldusõiguse vahelisi sidemeid on võimalik lähiaastail 
koostöös kokku sõlmida. Neis maa-, kihel- ja külakondades ning 
valdades, kus põlisrahva kultuuripärand rohkem aus on, võiks 
mõelda kunagiste vasallilepingute (vt Uluots 1989) “pehmete” 
meetmete (maksud, trahvid) ümberpööramisele põlisrahva püha- 
paikade kaitseks. Näiteks saab kaaluda looduslike pühapaikade 
kaitsekorralduse ettepanekuid muinsuskaitseseaduse ja loodus- 
kaitseseaduse alusel, soodustades kaasuvate maamaksuvabastus- 
tega nii kultuuripärandi hoidmist kui ka looduse isetaastumis- 
võimet. Nii peaksid hiies saama kõik lilled, põõsad, puud, sitikad, 
linnud, loomad, inimesed jt rahus elada-olla, sest hiies ei niideta 
ega raiuta ja hiies ei jooda viina. Lisan Mall Hiiemäe sõnumi 
(2004, 72): “[---] paikade ning loodusobjektidega seonduval päri- 
musel aitavad püsida needsamad paigad ja objektid oma olemas- 
oluga. See on iselaadne sümbioos, sest kogukond — traditsiooni 
kandja omalt poolt väärtustab maastikul oleva paiga või objekti, 
tagades selle kaitse.” Hiiemäe sõnum aitab muinsuskaitseseaduse 
ja looduskaitseseaduse sihte selgitada. 


3. Looduslike pühapaikade arengukava: 
jätkusuutlikkuse eeldused 


Nähes, et avatud turuühiskonna isetoimimine ei taga rahva loo- 
duslike pühapaikade ning pärimuskultuuri hoidmist tulevastele 
põlvedele, tuleb koos mõtelda, kuidas kujundada meie riigis selli- 
seid tingimusi, kus kodumaa loodus- ja kultuuripärandi kooshoid 

on erinevatele otsustajatele endastmõistetav ja meeldiv ametiala- 
ne või ise endale võetud kodanikukohustus. 

Esmalt tuleb püüda võimalikult erapooletult uurida, mis on 
olnud hiite jm looduslike pühapaikade senise ebateadliku või 
teadliku kahjustamise põhjused. Väga oluline põhjus on kultuu- 
ripärandi lünklik kaardistatus, kuid probleeme on ka riikliku 
kaitse all olevate kultuurimälestiste kaitsmisega. Kuulates ja lu- 
gedes erinevaid Paluküla hiiemäe, Rosma ristimänniku, Panga 
hiie, Ebavere hiiemäe või Kunda hiiemäega juhtunud lugusid, on 
jäänud mulje, et nende juhtumite puhul on ametnike töös olnud 
tegu põlisrahva vaimse kultuuripärandi ebapiisava tundmise- 
ga, “raha võimu” survega või hooletusega, arheoloogiamälestiste 
puhul ka üksnes leiulist kultuurkihti väärtustava arusaamaga.” 
Ja kord tehtud otsuseid on hiljem olnud raske või päris võimatu 
tagasi pöörata. Kuid nii meie aja seadustes ja veelgi enam va- 
nas tavaõiguses valitseb põhimõte, et õiguse mittetundmine ei 
vabasta vastutusest.”' Kui jagame arvamust, et ühiskonna koos- 
töövõrgustikes on vastutus enamasti jagatud vastutus, siis peak- 
sime küsima enda tööle mõteldes, mida saavad näiteks asjaomaste 
ministeeriumide ametnikud, teadlased-õppejõud, maavanemad, 
kohalike omavalitsuste juhid, maaomanike ühendused, kooliõpe- 


* Hooletuse märke näen planeeringute kavandamises ja keskkonnamõju 
hindamise menetlustes (vt artikli 4. osa), kuid “raha võimust” kirjutades 
ei mõtle ma otsest korruptsiooni. Paluküla ja Kunda lugude meediakajas- 
tustes ilmnes, et kohalik omavalitsus oli saanud oma valda/linna investee- 
ringu ega soovinud sellest loobuda ka siis, kui teaduslik ekspertiis näitas 
selgelt kultuuripärandi kahjustamist. Kui raha räägib, kas siis kodukoha 
kultuur vaikib? 

* Nagu märgitud (vt viide 18), pole eestlaste maailmavaates ega -usundis 
tänaseni valdavalt omaks võetud juudi-semiidi rahvaste pärimuse ühest 
harust kasvanud lunastuse mõistet. See tähendab, et keegi teine (olgu 
Jeesus Kristus või Rooma paavst) ei tee olematuks kellegi häid või halbu 
tegusid: kõik, mis on tekkinud, enam ei haju... 


Looduslike pühapaikade kultuuri- ja looduspärandi kooshoidmine 97 


tajad ja loodus- ning kultuuripärandi hoidmise eest seisvate ko- 
danikeühenduste esindajad koostöös ära teha? 

Ise arvan, et alustada tuleks loodus- ja muinsuskaitsealadel 
asuvatest looduslikest pühapaikadest, sest mitu viimast avalik- 
kuse õiglustunnet riivanud juhtumit on toimunud just kaitseala- 
del, nt Paluküla (Keerberg 2006), Panga, Kunda. Kui arengukava 
koostajad seavad endale sihiks loodus- ja kultuuripärandi taht- 
matu või tahtliku kahjustamise ennetamise, siis tuleks põhjalikult 
analüüsida seniseid õppetunde ja läbi käia kõik võimalikud hiite jt 
looduslike pühapaikade elu-olu mõjutavad õigusaktid ning otsus- 
tus- ja vastutusahelad. 

Seadustes, arengukavades, ministeeriumide tööplaanides, ko- 
halike omavalitsuste otsuse eelnõudes jm õigusaktides sätestatut 
on suhteliselt lihtne kaardistada ja peaaegu alati võib lõpuks lei- 
da ka (pool)süüdlase, kes ei tundnud asjaolusid, kes jättis midagi 
olulist õigel ajal tegemata, tegi kogemata või nimelt lühiajalise 
omakasu nimel valesti. See on enamasti tagantjärele tarkus, mis 
ei muuda tehtut olematuks ega suuda kultuuripärandi pöörduma- 
tut kahjustamist heastada (Randmer jt 2002, 27). 


Kultuuri nähtamatud normid 

Järgnevalt vaatlen kuritöö ja karistuse ennetamisele suunatud 
võimalusi ja alustan veidi kaugemalt, võttes appi riigijuhtimi- 
se küsimustega tegeleva institutsiooniteooria. See aitab avada 
nii riikide kui üksikorganisatsioonide tähtsate arengukavade 
ebaõnnestumise põhjusi ning mõista, miks ei suudeta sageli sea- 
tud eesmärke saavutada või miks toob arengukavade rakenda- 
mine tihti rõõmu asemel pettumusi. Institutsiooniteooria järgi 
reguleerivad inimeste käitumist kodus, ühiskonnas, poliitikas, 
majanduses ja looduses nähtamatud sotsiaal-kultuurilised Ja -ma- 
Janduslikud väärtused, tavad, mõttemallid ning käitumisnormid. 
Ja kui näiteks kolm kokkuleppinud inimest või kolm kodaniku- 

ühendust koos kolme ministeeriumiga tõesti soovivad loodus- 
like pühapaikade arengukava kaudu kultuuripärandi hoidmise- 
ga seotud inimkäitumist muuta või kinnistada või koguni “uut” 
jätkusuutlikumate väärtuste, normide ja harjumustega kultuuri- 
ökoloogilist elulaadi kujundada, siis tuleb tegeleda nähtamatute 
suhete ning normide kujundamisega, mida välised paberile pan- 
dud poliitilised või õiguslikud otsused saavad mõjustada üksnes 
kaudselt (Kasemets 2006b). 

Mis on institutsioonid? W. Richard Scott (2001, 48) kirjeldab 
institutsioone kui sotsiaalseid struktuure (nt peresuhted, haridus- 
elu, õiguskord), mis on saavutanud suure iseregulatsioonivõime. 
Institutsioonid koosnevad kultuurilis-tunnetuslikest, normatiiv- 
setest ja regulatiivsetest elementidest, mis koos organisatsiooni- 
de tegevuste ja ressurssidega muudavad meie ühiskondliku elu 
stabiilseks ja tähendusrikkaks. Institutsioonid toimivad eri võim- 
kondade ja kompetentside tasandil. Et institutsioonid ei ole em- 
piirilised ega nähtavad, siis uuritakse, kus ja kuidas nad “materia- 
liseeruvad”. Scott (2001, 77) eristab nelja tüüpi institutsioonide 
kandjaid, sh 1) sümboolsed süsteemid (reeglid, seadused, sõnasta- 
tud väärtused, ootused, mõisted, liigitused jne), 2) suhete ja sõl- 
tuvuste süsteemid (sh valitsemissüsteemid, autoriteedi süsteemid, 
identiteedid, sümboolne kapital jms), 3) rutiinid (sh protokollid, 
standardprotseduurid, tööoperatsioonid, ametirollid, Juhised jm) 
Ja 4) artefaktid (sh kujundid, sümbolid jm objektid, mis järgivad 
etteantud nõudeid, standardeid, antud organisatsioonikultuuris 
levinud arusaamu jms). 

Iga arengukava koostaja, asjaosaliste kaasaja ning veelgi 
enam rakendamise eest vastutaja kõige raskem ülesanne seisneb- 
ki selles, et viia arengukava ühiseesmärgid ja tegevused “soojalt” 
kõigi asjaosaliste väärtushoiakutesse, mõtlemisse ja igapäevaelu 
otsustusrutiinidesse nõnda, et see tunduks väga hea ja vajaliku 
ühistööna, mis kuulub iga oma kultuuri austava riigi rahva elu 

Juurde samuti kui tervishoiu, hariduse, interneti, julgeoleku, puh- 
ta maa, vee, õhu ning toidu jms avalike hüvede tagamine. 

Kui looduslike pühapaikade arengukava tekst saab kokku le- 
pitud, siis selle eesmärkidest lähtuv suhete ja tavade kujundamine 
võtab Eesti riigi ja omavalitsuste tasandil arvatavasti viis-kuus 
aastat. 

Et anda riigi arengukavade koostamise, täiendamise, elluvii- 
mise, hindamise ja aruandluse korraldamiseks vajalikest tegevus- 


22 


test selgem ülevaade,”° esitan järgnevalt ühe üldise arengukava- 
de rakendamise eelduste tabeli. Arengukavade ning õigusaktide 
rakendamise eelduste loendi olen laenanud OECD ning Euroo- 
pa Liidu riikide regulatiivsete reformide analüüsist (Kasemets 
2006b). Seda loendit saab kasutada nii Vabariigi Valitsuse kui 
ministeeriumide poolt algatatud eelnõude eesmärgipärasuse, sot- 
siaalse kehtivuse ja jätkusuutlikkuse hindamiseks. Teiste Euroo- 
pa riikide õigusreforme uurides pole Eestiski põhjust uskuda, et 
looduslike pühapaikade hoidmise vms arengukava saaks olla pika- 
ajaliselt jätkusuutlik, täitmata alljärgnevas tabelis esitatud eeldu- 
si. Kuidas need eeldused omavahel seotud on, millised eeldused 
on täidetud ja milles on vaja veel kokku leppida, seda oskavad 
paremini hinnata arengukava koostamises osalenud inimesed. 


Tabel: Looduslike pühapaikade arengukava rakendamise eeldused 
1—12 ja nende täidetuse hindamine 2008 > 2009 > 2010 > 2011 > 
2012. Hindeskaala: väga hea 5-4-3-2-1 väga halb (iga punkti kohta 
eraldi). 


1. Probleemid ja lahendused on piisavalt analüüsitud, sh on selge, mis 
liiki probleemide lahendamiseks on vaja arengukava välja töötada (nt tea- 
duslik, õiguslik, halduslik, hariduslik, majanduslik, infotehnoloogiline, 


22 Vt ka Vabariigi Valitsuse 13.12.2005. a määrust nr 302 (SAKL 2005), 
mis sätestab põhinõuded valitsuskabinetist läbikäivatele arengukavadele. 

eelarveline vms liiki probleem). Milline on kõige mõistlikum riigi sek- 
kumise tasand (sh nt seadus, arengukava, koolitus vm) ja miks?: vt www. 
lc.ee/ria 


2. Poliitilised väärtused ja tahe looduslike pühapaikade arengukava te- 
gemiseks, mõjude analüüsiks ja asjaosaliste kaasamiseks on olemas, ees- 
märgid on mõõdetavad Ja ressursid (sh eelarve) piisavad. 


3. Riigiõiguslik alus on olemas: 1) looduslike pühapaikade arengukava 
ja selle rakendusplaani väljatöötamiseks, mõjude hindamiseks, asjaosalis- 
te kaasamiseks ja töö kvaliteedi kontrollimiseks; 2) kehtiv seadusandlus 
tagab piisava õigusliku raamistiku arengukava eesmärkide saavutamiseks 
(vtallikaviidetes kehtivate rahvusvaheliste konventsioonide ning seaduste 
loendit). 


4. Kultuuri-, Keskkonna-, Sise-, Haridus- ja Teadus- ning Põlluma- 
jandusministeeriumide koostöö koordineerimine seoses arengukava 
koostamise, rakendamise, ülevaatamise, hindamise ja uuendamisega on 
kokku lepitud, sh tööjaotus arengukava võimalike sotsiaal-, majandus-, 
keskkonna-, kultuuri-, haldus- ja eelarvemõjude eel- ning järelhindamisel. 


5. Vastutavate ministeeriumide haldus- ning analüüsisuutlikkus 
loodus- ja kultuuripärandi kaitse nõuete hindamiseks ning looduslike pü- 
hapaikade arengukava rakendamiseks on piisav, sh töötavad asjaomased 
tugiüksused ja ametnikud, kes suudavad hinnata mõjusid ja kaasata päde- 
vaid eksperte. 


6. Maavalitsuste ja kohalike omavalitsuste haldussuutlikkus loodus- 
Ja kultuuripärandi inverteerimise abistamise, planeeringutega seotud 
kaitsevajaduse hindamise jms osas on piisav, et antud maakonnas ja sel- 
le kohalike omavalitsuste territooriumil alustada või jätkata arengukava 
rakendusega seotud tegevusi (koostöö kohalike omavalitsuste, koolide ja 
nende juures tegutsevate kodanikeühenduste esindajatega on tähtis, sest 
nende “süda, silmad ja kõrvad” on kohapeal). 


7. Olemas on metoodilised juhendid, hindamiskriteeriumid jm ana- 
lüüsi abivahendid, sealhulgas: 

7.1. looduslike pühapaikade inventeerimiseks (vt Remmel 1998; Maavalla 
Koda, 2006; vt ka Tarang, 2006); 

7.2. looduslike pühapaikade võimaliku kaitserežiimi määratlemiseks (vt 
vastavaid seadusi — p. 4.1.); 

7.3. loodus- ja kultuuripärandi kaitsega seotud seaduste, planeeringute, 
arengukavade jm eelnõude mõjude hindamiseks, kaasamiseks jm (Põder 
2005; KM 2006b; Kasemets 2006a). 


8. Teadmistepõhiseks otsustamiseks vajalike andmete kogumise 
strateegiad, põhimeetodid ja uuringute ning ekspertiiside tellimise prio- 
riteedid on ministeeriumide ja teadlaste koostöös kokku lepitud. Muuhul- 
gas võimaldavad need looduslike pühapaikade kohta kogutud andmete (nt 
kohapärimus-, arheoloogia-, ökoloogia-, sotsiaal-, ettevõtlus- jm ruumiin- 
fo) ruumilist ning valdkondadevahelist lõimimist. 


9. Avalikkuse teavitamine, sh loodus- ja kultuuripärandi teabe info- 
portaal[id] sihtrühmadele. 


10. Süsteemne asjassepuutuvate koostööpartnerite ning huvirüh- 
made kaasamine arengukava väljatöötamisse ja rakendamisse. Kaa- 
satavad jaotatakse pädevuse jm alusel 4 rühma, sh: 1) riigi- ja kohaliku 
omavalitsuse asutused; 2) mittetulundusühendused; 3) äriettevõtted ja 
nende liidud; 4) teadusasutused, ülikoolid, eksperdid (KM 2006b; Meri- 
saar jt, 2001). 

11. Asjaomaste riigi- ja kohaliku omavalitsuse ametnike, litsentsiga 


keskkonnamõju hindajate jt kvalifikatsiooni tõstmise, täiendkooli- 
tuste ja atesteerimise süsteem toimib. 


12. Arengukava rakendamisega seotud täitevvõimu tegevuse järele- 
valve, aruandlus, tagasiside. 


Üldhinnangu olukorra kohta annab eksperthinnangute koondhinne vaa- 
deldava arengukava/õigusakti rakendamise eelduste 1—12 kohta. 


Arengukava jätkusuutlikkuse 12 kokkuleppelist eeldust on käsit- 
letavad kui ketilülid. Igal lülil on arengukava rakendumises oma 
ülesanne ja kokkuvõttes on kett nii tugev kui selle nõrgim lüli. Ko- 
danikena ning ekspertidena on meil alati oma riigis õigus lähtuda 
vanasõnast “Kus viga näed laita, seal tule ja aita” ning muuta meid 
huvitava kultuuripoliitika nõrgad lülid tugevamaks. Oleks minu 

olemine ja teiseks minu tegemine, alustaksin looduslike pühapai- 
kade arengukava elluviimise eelduste tugevdamist eeldustest 1, 3, 
4, 6 Ja 7 ning kui need toimivad, jätkaksin 9. ja 10. eeldusega.”” 


4. Seadused, juhendid ja ettepanekud 
nende rakendamiseks 


Keskendun nüüd kolmele tabelis toodud arengukava rakendami- 
se eeldusele: 1) riigiõiguslikule raamistikule (2), 2) metoodilistele 
Juhenditele (7) keskkonnamõju (sh kultuuri- ja sotsiaal-mõjude) 
hindamiseks ning 3) kodanikeühenduste kaasamisele (10). 

Siinkohal pean ametnikuna märkima, et kuna Eesti ministee- 
riumide osakonnad on töö hulka arvestades reeglina suhteliselt väi- 
kesed ning samaaegselt toimub hulk menetlusi nii Valitsuse, Rii- 
gikogu, kohalike omavalitsuste kui ka Euroopa Liidu suunal, siis 
tekib teinekord tunne, et olemasolevad ametnikud ei saa ühes või 
teises valdkonnas seaduste rakendamisega hästi hakkama. Teisalt, 
kui vaadata konkreetselt, millal allviidatud seadused välja töötati 
Ja kehtima hakkasid, siis näeme, et tihti on tegu üsna uute seadus- 
tega, mille rakendamise praktika ongi alles kujunemisjärgus. 


4.1. Riigiõiguslik raamistik 

Esitan järgnevalt sissevaate Muinsuskaitseseaduse, Looduskait- 
seseaduse, Planeerimisseaduse ja Keskkonnamõju hindamise ja 
keskkonnajuhtimissüsteemi seaduse neisse sätetesse, kus: 1) on 
nimetatud kultuuri või kultuuripärandit ja leidub võimalus sätte 
tõlgendamiseks, lähtudes looduslike pühakohtade kaitsekorraldu- 


* Mõtelda on mõnus, aga kuidas leida kõik arengukava ellu viivad inime- 
sed, sh poliitikud, ametnikud, teadlased, vabatahtlikud jt? 

se vajadustest; 2) on antud ametiasutuste ülesannete ja vastutuse 
Jaotus; ja 3) on mõni võimalus seniste probleemide leevendami- 
seks või lahendamiseks.** 

Looduslike pühapaikade arengukava koostamisel on lähtu- 
tud eeldusest, et pühapaiku on võimalik kindlasti riikliku kaitse 
alla võtta ning probleem seisneb lihtsalt selles, et seni pole nende 
otsimise ja kaitse alla esitamisega keegi süsteemselt tegelenud. 
Pühapaikade arengukava eesmärgiks ongi: 1) koondada andmed 
pühapaikade kohta, 2) teated maastikul üle kontrollida, tehes 
selgeks, mis on alles ja mida saab kaitse alla võtta, 3) töötada 
välja igale objektile konkreetsed kaitsetingimused ja 4) objektid 
riikliku kaitse alla võtta. Lisaks on kavas inimeste teavitamine. 
Nõustun Heiki Valgu väitega, et looduslike pühapaikade kaitsmi- 
ne keskkonnamõju hindamise läbi on märksa vähem tõhus ning 
nõrgem vahend kui pühakohale riigi kaitse all oleva muistise 
staatuse andmine, sest planeeringute keskkonnamõju hindami- 
ne on avatum kohalike võimumeeste ja “arendajate” võimalikele 
kokkulepetele. Samas arvan, et teadaolevate hiite jm pühapaikade 
andmebaasi loomiseks, nende ülevaatuseks ning kaitse alla võt- 
miseks kulub aastaid ja seetõttu tuleks üksiti kaaluda erinevaid 
õiguslikke ning kodanikualgatuslikke võimalusi. 


4.1.1. Seadused kultuuri- ja looduspärandi kaitse 
eesmärkidest ning võimalustest 

Muinsuskaitseseaduses (2002, 2004) antud mälestise mõiste 
($ 2) alla saab paigutada ka looduslikke pühapaiku. Kinnismäles- 
tiste liigitus ($ 3, 1g 2, p 5) pakub nende hõlmamiseks sõnastuse 
“ajaloolise väärtusega ehitised, mälestusmärgid, kalmistud, pai- 


?* Muinsuskaitseseaduse ja Looduskaitseseaduses leiduvatest võimalustest 
pühapaikade kaitsmiseks kirjutab käesolevas kogumikus Eestimaa Loo- 
duse Fondi jurist Kärt Vaarmari. — Toimetaja märkus. 

gad (maa-alad) ja loodusobjektid” (siia võiks lisada hiied). Samu- 
ti võimaldab muinsuskaitseseadus looduslikele pühapaikadele 
muinsuskaitseala staatust ($ 4 1g 1). 

Looduskaitseseaduse (2004, 2006) $ 1 p 2 kohaselt on sea- 
duse üks eesmärke “kultuurilooliselt ja esteetiliselt väärtusliku 
looduskeskkonna või selle elementide säilitamine.” Teisal, loo- 
duskaitse põhimõtete ($ 2) juures on rõhutatud “loodushariduse ja 
teadustöö soodustamist” (1g 1) ning lähtumist “tasakaalustatud ja 
säästva arengu põhimõtetest” (1g 2). Kaitstavate loodusobjektide 
($ 4) nimekiri sisaldab muuhulgas kaitsealasid (sh rahvuspargid, 
looduspargid, maastikukaitsealad), hoiualasid, kaitstavaid loo- 
duse üksikobjekte ja kohaliku omavalitsuse tasandil kaitstavaid 
loodusobjekte. Seaduse $ 4 1g 6 toob ära kaitstavate üksikobjekti- 
de loendi. Paragrahvi 4 1g 7 sätestab aga kohaliku omavalitsuse 
tasandil kaitstavate objektide loendi, kuhu võiks tulevikus sõna 
“park” ette lisada ka “looduslik pühapaik” või “hiis”. 

Planeerimisseaduse (2002, 2006) $ 1 (reguleerimisala ja 
eesmärk) lõige 3 hõlmab samuti looduslike pühapaikade aren- 
gukava rakendusvõimalusi: “Ruumiline planeerimine [---] on 
demokraatlik erinevate elualade arengukavasid koordineeriv ja 
integreeriv, funktsionaalne, pikaajaline ruumilise arengu kavan- 
damine, mis tasakaalustatult arvestab majandusliku, sotsiaalse ja 
kultuurilise keskkonna ning looduskeskkonna arengu pikaajalisi 
suundumusi ja vajadusi.” Looduslike pühapaikade inventuuriga 
kogutud teabe oluliseks rakenduskohaks on maakonnaplaneerin- 
gud ($ 7), mis on aluseks valla ja linna üldplaneeringutele ($ 7, 1g 
4; $ 8; $ 9, 1g 5) ja mille koostamisel arvestatakse keskkonnamõju 
strateegilise hindamise tulemusi ($, 7, 1g 6). 

Keskkonnamõju hindamise ja keskkonnajuhtimissüstee- 
mi seaduse (2005) paragrahvi 4: tähenduses on keskkonnamõju 
mingi tegevusega eeldatavalt kaasnev vahetu või kaudne mõju 
inimese tervisele ja heaolule, keskkonnale, kultuuripärandile või 

varale. Keskkonnamõju hindamine on kohustuslik, kui taotletak- 
se tegevusluba või selle muutmist ning tegevusloa taotlemise või 
muutmise põhjuseks olev kavandatav tegevus toob eeldatavalt 
kaasa olulise keskkonnamõju ($ 3). Keskkonnamõju loetakse olu- 
liseks, kui see võib ületada tegevuskoha keskkonnataluvust, põh- 
Justada pöördumatuid muutusi või seada ohtu inimese tervise ja 
heaolu, kultuuripärandi või vara ($ 5, $ 6). 


4.1.2. Seadused ametiasutuste ülesannetest ja vastutusest 
Muinsuskaitseseaduse paragrahvide 3 ja 4 sätete alusel on või- 
malik hiisi jt looduslikke pühapaiku kaitse alla võtta.”* Eraldi tuleks 
kaaluda Muinsuskaitsenõukogu koosseisu ($ 8, 1g 3) täiendamist 
ühe rahvausundi asjatundjaga ja looduslike pühapaikade ekspert- 
grupi moodustamist. Muinsuskaitseamet on üks olulisemaid koos- 
tööorganeid, mis võiks tulevikus arengukava rakendamisele kaasa 
aidata. Valla- ja linnavalitsuse tasandi ülesannetes ($ 9) on tähtsal 
kohal arvestuse pidamine oma maa-alal asuvate kinnismälestiste 
üle (p 1), planeeringute ja projektide koostamise ja kooskõlastuse 
Juures muinsuskaitsenõuete järgimine (p 2) ning samuti ettepa- 
nekute tegemine Muinsuskaitseametile kultuuriväärtusega objek- 
tide ajutise kaitse alla võtmiseks (p 3). Looduslike pühapaikade 
hoidmiseks võiks Tartu Ülikooli ja Tallinna Ülikooli juures koo- 
litada ka muinsuskaitse usaldusmehi, kelle õigused ja kohustused 
kehtestab kultuuriminister ($ 10). Riigi järelevalvet Muinsuskaitse- 
seaduse täitmise üle teostab Muinsuskaitseamet (S 44). 


2 Heiki Valk (e-kiri 22.02.2007): “Ilmselt on paratamatu, et osa halvemini 
või osaliselt säilinud looduslikke pühapaiku võib jääda riikliku kaitseta. 
Teadlikkus ja keskkonnamõju hindamise (KMH) arvestamine planeerin- 
gute koostamisel oleksid kindlasti väga olulised lisahoovad selliste püha- 
paikade hoidmiseks. Samuti oleks KMH-st abi juhtudel, kui muistised veel 
ei ole kaitse alla võetud.” 

25 Vt ka M. Hiiemäe (2004, 66—70), sh piiri fenomenist kohapärimuses. 

Looduskaitseseaduse $ 8 1g 1 sätestab: “Igaühel on õigus 
esitada kaitse alla võtmise algatajale ettepanek loodusobjekti kait- 
se alla võtmiseks.” $ 9 1g 1 kohaselt algatab loodusobjekti kaitse 
alla võtmise menetluse Keskkonnaministeerium, välja arvatud 
Juhul, kui loodusobjekti kohaliku kaitse alla võtmise menetluse 
algatab kohalik omavalitsus. Samas võtab kaitse- või hoiualana 
ala kaitse alla Vabariigi Valitsus ($ 10, 1g 1) ja püsielupaigana 
keskkonnaminister ($ 10, 1g 2). Looduse üksikobjekti võtab kaitse 
alla keskkonnaminister ($ 10, 1g 6). Kohaliku omavalitsuse tasan- 
dil kaitstakse loodusobjekte planeerimisseaduse kohase üld- või 
detailplaneeringu kehtestamisega või volikogu määrusega. Kui 
objekt võetakse kaitse alla planeeringut koostamata, tuleb koos- 
tada kaitstava maa-ala piirikirjeldus või maastiku üksikelemendi 
asukoha kaart ($ 10, 1g 7). 

Kaitseala, hoiuala või püsielupaiga poollooduslike koosluste 
säilimiseks kaitse-eeskirjaga või kaitsekorralduskavaga määra- 
tud vajaliku töö tegemiseks makstakse loodushoiutoetust, mida 
on õigus taotleda kinnisasja valdajal ($ 18, 1g 1 ja 2). Töödeks 
võivad olla näiteks tarade, kiviaedade jms ehitamine või korrasta- 
mine, kohapärimust kirjeldavate teabetulpade tegemine jms. 

Planeerimisseaduse kohaselt on kehtiv maakonnaplanee- 
ring aluseks valla ja linna üldplaneeringute koostamisele ($ 7, 1g 
4 ja $ 8). Valdade ja linnade tasandi detailplaneeringu ($ 9, 1g 5) 
üks eesmärk võib olla ka “vajadusel ettepanekute tegemine maa- 
alade või üksikobjektide kaitse alla võtmiseks.” 

Planeerimisseaduse paragrahvid 10 ja 17 toovad välja selge 
vastutuse ja adressaadid, kelle poole pöörduda maakonna-, üld- ja 


Valasti Ukukivi nõukogudeaegse muinsuskaitsetähisega. Väikeste 
lohkudega kultusekive nimetavad arheoloogid tänapäeval 
lohukivideks. Foto Mari-Ann Remmel 2004. 

Stone of god Uku in Valasti (Järvamaa County) with the protection 
sign from the Soviet time. 

detailplaneeringute loodus- ja kultuuripärandi kaitse edendami- 
se ettepanekutega. 

Kui avalikkuse planeerimiskavatsustest informeerimisel ($ 11, 
$ 12) on antud selge teave loodus- ja kultuuripärandi kohta, siis 
saab tekkida kogukonnas valikute sisuline arutelu. Kui aga mingi 
maa-, kihel- või külakonna alal on kultuuripärandi uurimises nn 
valged laigud, seda ei tunta või varjatakse ärilistel põhjustel, siis 
on riigi ja kohalike omavalitsuste ametnikel raske oma ülesan- 
deid täita, sh planeeringuid kooskõlastada ($ 17) ja vastu võtta 
($ 18). On selge, et seadustes sätestatud õigused ja kohustused 
peaksid olema tagatud vastava ala ekspertide poolt nii Kultuuri- 
Ja Keskkonnaministeeriumi valitsemisalades (vt ka Jalakas 2006) 
kui ka Siseministeeriumi poolt koordineeritavates maavalitsustes 
Ja samuti kohalikes omavalitsustes.” 

Keskkonnamõju hindamise ja keskkonnajuhtimissüs- 
teemi seaduses on samuti nimetatud hulk vastutavaid osapooli. 
Tegevusloa annab seaduse tähenduses otsustaja ($ 9), kelleks on 
enamasti kohalik omavalitsus või riigiasutus. Keskkonnamõju 
hindamist (KMH) korraldab arendaja, kes kavandab tegevust 
ning soovib seda ellu viia ja kannab ühtlasi ka keskkonnamõju 
hindamisega seotud kulud ($ 8). Kolmandaks osapooleks on aren- 
daja poolt kutsutud keskkonnamõju hindamise litsentsi omav eks- 
pert?? ($ 14, 15), kes peab keskkonnamõju hindamisse kaasama 


*7 Kaja Petersoni (www.seit.ee) kommentaar: “Hiite kaitse kohalikul tasan- 
dil on võimalik planeerimisseaduse kaudu. Aga nagu me teame, see väga 

hästi ei toimi, sest kohalik võim tähtsustab tihti rohkem kinnisvara aren- 
damist kui loodus- ja kultuuripärandi kaitset. Hiite tähtsuse määramiseks 

oleks vaja avalikkuse ja huvirühmade kokkulepet, mis võiks sündida loo- 
duslike pühapaikade arengukava ja kohtadel ka planeeringute koostamise 

käigus.” 

232006. a sügisel tegutses Eestis u 105 litsentseeritud keskkonnamõju 

hindamise eksperti. Kes Ja mida on kultuuripärandi kaitse ning kultuuri- 

erialaspetsialiste, kui tema kvalifikatsioon ei ole keskkonnamõju 
(sh kultuuri) hindamiseks piisav. Neljas on keskkonnamõju hinda- 
mise järelevalvaja ($ 10), kelleks on Keskkonnaministeerium või 
selle maakondlik keskkonnateenistus, mõnel juhul ka regionaal- 
ne looduskaitsekeskus. Keskkonnamõju hindamise ja keskkonna- 
mõju strateegilise hindamise (KSH) järelevalvaja põhiülesanded 
on (vastavalt: $ 10, 1g 3 ja $ 38, 1g 2): 1) menetluse õigusaktidele 
vastavuse kontrollimine; 2) KMH/KSH eksperdi litsentsi kont- 
roll ja kvalifikatsiooni hindamine; 3) KMH/KSH programni õi- 
gusaktidele vastavuse kontrollimine; 4) avalikkuse teavitamine 
KMH/KSH programni ja aruande heakskiitmisest; 5) KMH/ 
KSH aruande vastavuse hindamine heakskiidetud programmi- 
le ja vajadusel nõuete kehtestamine vastavalt seadusele ($ 20) ja 
6) KMH/KSH kvaliteedi järelhindamine (Jalakas 2006). 
Lähtudes keskkonnaõiguse ja kodanikuõiguste üldpõhimõte- 
test tuleb osapoolteks lugeda ka kodanikke ning nende ühendusi 
(vt $ 16, 1g 3, p. 5; Merisaar jt 2001; EKAK 2002; Lepa jt 2004). 


4.1.3. Ettepanekuid probleemide leevendamiseks või 
lahendamiseks 
Arvan, et riigi muinsus- ja looduskaitse paremaks sidumiseks on 
vaja moodustada asjaosaliste riigi- ja omavalitsusasutuste, teadus- 
keskuste ning kodanikuühenduste koostöökogu või nõukoda, kus 
võib arutada õigusaktide täpsustamise ja arengukava rakendami- 
se ettepanekuid. 

Muinsuskaitseseaduse paragrahvid 27 ja 28 sätestavad kul- 
tuuriobjektide ostueesõiguse ja sundvõõrandamise korra. Loo- 


mõju küsimustes seni litsentseeritud ekspertidele õpetanud, see peaks ole- 
ma nii vastutava Keskkonnaministeeriumi kui ka Kultuuriministeeriumi 
ning selle Muinsuskaitseameti huviorbiidis. Looduslike pühapaikade uuri- 
jate poole Eesti Kirjandusmuuseumis ning Tartu Ülikoolis ei ole koolitus- 
kavade koostamise või ettekannete asjus seni keegi pöördunud. 

duskaitseseaduse $ 16 lõiked 5 ja 6 sätestavad, et “Kaitseala, pü- 
sielupaiga, hoiuala või kaitstava looduse üksikobjekti valitseja 
lihtkirjaliku avalduse alusel kantakse kinnistusraamatusse mär- 
kus, et kinnistu on koormatud riigi ostueesõigusega” ja “Ostuees- 
õigust teostab riigi nimel keskkonnaminister või tema volitatud 
isik”. Siit soovitus: arvestades hiiekultuuri põhjana vanast ajast 
pärit igameheõigust, tuleks riigil teadaolevad hiiekohad kaitse 
alla võtta ja võimalusel ostueesõigust kasutades välja osta. Kui 
see tehtud, võiks kaaluda hiite jt looduslike pühakohtade ning 
nende ümber olevate kaitsetsoonide maa üleandmist omakultuu- 
riteadlike kohalike kogukondade haldusse. 

Mitmeid võimalusi pakub ka Keskkonnamõju hindamise ja 
keskkonnajuhtimissüsteemi seadus seoses keskkonnamõju hin- 
damise litsentsiga ($ 15), sh: “(1) Keskkonnaminister annab KMH 
litsentsi füüsilisele isikule, kes: 1) on omandanud riiklikult tun- 
nustatud kõrghariduse või sellele vastava välisriigi kvalifikat- 
siooni keskkonnakaitse, bioteaduste, füüsikaliste loodusteaduste, 
põllumajanduse, metsanduse, kalanduse, tervise, tehnikaalade 
või ehituse õppesuuna õppekava järgi; 2) omab vähemalt kaheaas- 
tast töökogemust loodusteaduste või keskkonnakaitsega seotud 
tegevusalal; 3) on läbinud KMH alase koolituse vähemalt 40 tun- 
ni mahus ja sooritanud positiivse tulemusega vastava eksami ja 
4) vähemalt neljal korral on osalenud eksperdirühma töös.”? 

Nagu näeme, ei sisalda nõutava kvalifikatsiooni loend mit- 
te ühtegi ajaloolise kultuuripärandi ega kultuurimõju hindamise 
pädevusega erialanimetust ja seetõttu tuleb edasises KMH eks- 
pertide kvalifikatsioonitäienduse töös keskenduda KMH ja KSH 
koolituse sisule, kultuuripärandi ning -mõju ekspertide (ajaloo- 
lased, folkloristid jt) kaasamisele, samuti juhendmaterjalide (vt 


** Keskkonnamõju strateegilise hindamise (KSH) õiguse saamine on sar- 
nane ($ 34), sh 4:0 tundi koolitust ja seaduste tundmine. 

4.2) sisu nõuetele ja Keskkonnaministeeriumi poolse järelevalve 
täiustamisele koos Kultuuriministeeriumiga. 

Keskkonnaninister annab taotlejale KMH litsentsi viieks 
aastaks, määrates taotluses olevate andmete ning taotleja kva- 
lifikatsiooni alusel tegevus- ja mõjuvaldkonnad, mille keskkon- 
namõju litsentsi omanikul on õigus hinnata ($ 15, 1g 4). Kesk- 
konnaminister võib ka peatada litsentsi kehtivuse üheks aastaks 
või tunnistada litsentsi kehtetuks ($ 15, 1g 9), “kui: 1) taotleja on 
esitanud andmeid, mis ei vasta tegelikkusele; 2) litsentsi omaja 
ei täida keskkonnamõju hindamise nõudeid; 3) litsentsi omaja 
on esitanud keskkonnamõju hindamise aruandes valeandmeid; 
4) litsentsi omaja on andnud keskkonnamõju hindamise aruandes 
vale hinnangu.” 

Looduslikke pühapaiku ohustava tegevuse ennetamises on 
väga tähtis ka keskkonnamõju hindamise (KMH) ja keskkonna- 
mõju strateegilise hindamise (KSH) programmi avalikustamise 
Ja tutvustamise etapp ($ 16—18; $ 37—42), mille sisu sõltub loodus- 
Ja kultuuripärandi hindamisega seotud koolituste, juhendite ja 
programmide ning aruannete kontrolli kvaliteedist. Oluline roll 
on siin nii otsustajal kui ka kõigil arvamuste ning ettepanekute 
esitajatel, samuti järelevalvajal (Keskkonnaministeerium või selle 
allasutus). Viimane võib jätta KMH või KSH programmid heaks 
kiitmata nt vastavalt paragrahvi 18 lõikele 3, juhul kui: 1) prog- 
rammi avalikustamisel on rikutud kehtestatud nõudeid ning see 
võib mõjutada KMH tulemusi; 2) arendaja ei esita nõutud doku- 
mente; 3) programmi kohta esitatud ettepanekute ja vastuväidete- 
ga arvestamata jätmist ei ole piisavalt põhjendatud; 4) programm 
ei ole asjakohane ja piisav kavandatava tegevuse KMH-ks” (vt 
ka $ 20). Vastavalt paragrahvi 22 lõikele 4 kehtestab keskkonna- 
mõju hindamise aruande kvaliteedi ja keskkonnamõju hindamise 
menetluse kontrollimise korra keskkonnaminister. Eelduslikult 
tehakse siiski nii KMH kui KSH ($ 32—46) korral ajalooliste kul- 

tuuriväärtuste ja sotsiaal-majanduslike mõjude hindamise osas 
koostööd teiste ministeeriumide (vt $ 36, 1g 3), kohalike omava- 
litsuste, nende liitude ja teadusasutustega. Kõik see toimub ava- 
likes huvides. 


4.2. Metoodilised juhendid ametnikele 

ning keskkonnamõju hindanise ekspertidele 

Käesoleval kümnendil on avaldatud vähemalt kolm ametnikele 
ning keskkonnamõju hindamise ekspertidele suunatud arengu- 
kavade, planeeringute ning projektide keskkonnamõju hindamise 
käsiraamatut (Merisaar jt 2001; Randmer jt 2002; Põder 2005) ja 
neljas on ettevalmistamisel (Peterson 2006). Neist esimene seon- 
dub Arhusi konventsiooniga ja kolm viimast Keskkonnamõju 
hindamise ja keskkonnajuhtimissüsteemi seaduse rakendamisega. 
Lisaks on Keskkonnaninisteeriunis koostatud eelnõude sotsiaal-, 
majandus-, keskkonna-, haldus- ja eelarvemõjude hindamise ju- 
his (KM 2006a), mis on loodud ministeeriumides õigusaktide ja 
arengukavade väljatöötamisega tegelevate ametnike abistami- 
seks (Kasemets 2006a). 

Seaduses ja nimetatud käsiraamatutes on mõiste “keskkond” 
avaralt defineeritud, nt on kirjutatud: “Keskkonnamõju hinda- 
mises käsitletakse keskkonna all kogu ümbrust, kus kavandatav 
tegevus peaks toimuma; see hõlmab loodus- ja tehiskeskkonda, 
samuti kultuurilist ja sotsiaalmajanduslikku keskkonda.” (Rand- 
mer jt 2002, 11; Peterson 2006, 9; vrd EC 2001). 

Järgnevalt on esitatud väljavõtted Keskkonnaministeeriumi ja 
Keskkonnainvesteeringute Keskuse 2002. a käsiraamatust (Rand- 
mer jt 2002, 27) ja 2006. a juhisest (Peterson 2006), sest teistes 


Ohvrikask Mäletjärve Annemäel. Foto Aare Kasemets 2006. 


Sacrificial birch in the village of Mäletjärve (Tartumaa County). 

eelnimetud allikates on kultuuri- ning looduspärandi hindamise 
nõudeid ja võimalusi vähem avatud. 
2002. a käsiraamatus on öeldud järgmist: 

“Mõju kultuurilisele (ajaloolised ja arheoloogilised väärtu- 
sed) keskkonnale. Võrreldes teiste valdkondadega on arheoloo- 
giliste ja ajalooliste väärtuste käsitlemisel mõned erinevused: 

1) tõendite puudumist nende olemasolu kohta ei tohi käsitleda kui 
tõendit nende puudumise kohta; 

2) nende taastamine on võimatu. Siia võib veel lisada, et nende 
kaotust pole võimalik rahaliselt väljendada ega kompenseerida. 

Mõju ajaloolistele ja arheoloogilistele väärtustele seisneb nende 
üleujutamises, purustamises, vigastamises ja segipaiskamises. 
See võib olla seotud otseselt ehitustegevusega või tuleneda kaud- 
setest teguritest, näiteks maakasutusviisi muutustest. Projekti 
rakendamiseelne või -aegne vandalism võib olla üheks kahjustusi 
tekitavaks teguriks. 

Sotsiaal-majanduslikud mõjud. Sotsiaal-majanduslikke mõju- 
sid on püütud mitmel viisil klassifitseerida. Järgnevalt on esita- 
tud nende põhilised grupid: 

* tervise ja ohutusega seotud mõjud (kuritegevuse tase, tervise- 
kahjustuse risk, psühholoogiline keskkond, privaatsus jne); 

* majanduslikud mõjud (tööhõive, elukallidus, eluasemetingimu- 
sed, äritingimused, kinnisvara väärtus jne); 

* kultuurilised mõjud (religioossed, poliitilised ja sotsiaalsed 
väärtused, identifitseerimisvõimalus rahvuse, rassilise või elu- 
stiili alusel jne); 

* demograafilised mõjud (rahvastikudünaamika, asustustihedus, 


” 


vanuselis-sooline struktuur jne) 


Tulevikus võiksid Eesti Keskkonnainvesteeringute Keskus ja 
teised asjaosalised otsustajad olla projektitaotluste menetlemisel 
palju tähelepanelikumad, kui kultuuripärimuse ja -mõjude käsit- 

lus on taotluses ebaselge. Panga Panga hiies, Paluküla hiiemäel ja 
Ebavere hiiemäel juhtunust õppides on tulevikus võimalik vältida 
olukorda, kus esivanemate kultuuripärandi pöördumatu kahjus- 
tamine (hiiepuude raiumine, pinnase segipaiskamine, kalmurahu 
rikkumine jm) toimub Eesti maksumaksjate raha eest. Tagant- 
Järgi on üsna paljudele ükskõik, miks kultuuripärandit kahjustati 
Ja milles oli põhjus (vt tabel) — halva tagajärje korral kipub eest- 
laste esimene küsimus olema “Kes on süüdi?!” (Kasemets 1993a). 

Keskkonnaministeeriumi 2006. a juhis sisaldab keskkonna- 
mõju hindamise kontrollküsimusi ka loodus- ja kultuuripärandi 
osas, näiteks: “5. Kas ja kui oluliselt eelnõu mõjutab keskkonna- 
seisundit, sh: [---] 5.10. looduspärand (nt pankrannik, rabad, 
rändrahnud, põlismets, ürgorud, allikad jm); ja 5.11. kultuuri- 
pärand, sh tegemist on nii materiaalse (nt kivikalmed, hiied, hoo- 
ned jms) kui mittemateriaalse, sotsiaal-kultuurilise pärandiga 
(nt pärimus, tavad, kombed jms).” Käsitledes hiisi kui terviklik- 
ke loodus- ja kultuuripärandi objekte, on oluline hinnata ka tei- 
si keskkonnamõju hindamise elemente, sh 5.1. Vee kvaliteet; 5.3. 
Mulla kvaliteet; 5.6. Looduslik mitmekesisus ja 5.7. Olemasolev 
ruumikasutus. 

Eeltoodud käsiraamatute ja juhise suunavaid küsimusi kesk- 
konnamõju hindajate praktiliste valikute ning koolitusvajaduse- 
ga sidudes saab selgeks, et nii riigi kui kohalike omavalitsuste 
tasandil on vaja põhjalikumat loodus- ning kultuuripärandi ja 
kultuurimõjude hindamise juhendmaterjali. Osaliselt sobib aru- 
telu aluseks hiite jm looduslike pühapaikade ülevaatuse juhend 
(Ülevaatus 2004), kui see teadlaste, ministeeriumide ning koha- 
like omavalitsuste liitudega läbi räägitakse ja leitakse sobiv vorm 
selle kasutamiseks Muinsuskaitseseaduse, Looduskaitseseaduse, 
Planeerimisseaduse, Keskkonnamõju hindamise ja keskkonna- 
Juhtimissüsteemi seaduse jm õigusaktide rakendamisel. 


116 Aare Kasemets 


Juhtimise aspektist on kultuuripärandi ja -mõjude hinda- 
mine tihedalt seotud asjaosaliste kaasamise ja nende teadmiste, 
väärtushoiakute ning huvide arvestamisega (Lepa jt, 2004; KHT 
2006; KM 2006b). Veeprojektide keskkonnamõjude hindamise 
kontekstis kirjutab Tõnis Põder (2005, 28) kaasamisest niiviisi: 
“Keskkonnamõju hindamine sisaldab alati teatavat subjektiivset 
väärtushinnangut. Üldsuse kaasamine peab kaasa aitama selle- 
le, et keskkonnamõju hindamine, mille alusel langetatakse olulisi 
otsuseid, peegeldaks tasakaalukalt eri huvigruppide väärtushin- 
nanguid, ning et otsused ei sattuks olulisse vastuollu ühiskonnas 
valitsevate väärtushinnangutega. Mõistlike kompromisside otsi- 
mine erinevate huvide ja väärtushinnangute vahel aitab vältida 
nende kasvamist konfliktideks, millest ei tohiks olla huvitatud 
ükski osapool. Arendaja ja [mõjude hindamise] ekspertide jaoks 
tähendavad konfliktid ennekõike ajakulu, millele võib lisanduda 
ka rahakulu ja maine kahjustamine, eriti pikemate kohtuvaidluste 
puhul.” 

Põliselanike Ja uusasukate (migrantide) või külalisinvestori- 
te suhtumine paiga kultuuriruumi on loomuldasa erinev. Jagan 
arvamust, et vajalike eriteadmiste olemasolu, piisav avalik teave 
paiga kultuuripärandi kohta ja hästi kavandatud asjaosaliste (sh 
põliselanike) kaasamine aitab ennetada kultuurikonflikte. 


4.3. Kodanikuühiskond, avita! 

Meie riiklik ühiselu on näidanud, et Riigikogust, valitsusest, 
seadustest ja vallavalitsustest üksi ei piisa põhiseadusesse sea- 
tud maa, rahva ja kultuuri üle aegade kestmise kindlustamiseks — 
kultuuri- ja keskkonnateadlikel kodanikel (sh ametnikel) on vaja 
ühistöö korras kaasa aidata nii kohalikul kui üleriigilisel tasandil. 
Sealhulgas on kodanikeühenduste kaasabi hädavajalik nii üldise 
teadlikkuse tõstmisel kui ka valitud võimukandjate ning usinate 
äriühingute tegevuse jälgimisel. Kodanike- ehk vabaühenduste 

suhetes riigi ja kohaliku omavalitsuse asutustega eristatakse vä- 
hemalt nelja põhirolli, mida võime märgata ka loodus- ja kultuuri- 
pärandi kaitse valdkonnas. Need neli rolli on: 

1) Kodukandi looduse ning pärimuskultuuri teadja Ja teadvustaja; 
2) Kultuuri, hariduse, loodushoiu jm otsustes raiskamise näitaja, 
prioriteetide ja kulutuste arvustaja; 

3) Koostööpartner, ekspert, ettepanekute tegija omavalitsus- ja 
riigiasutustele, ideede pakkuja, ühiskonna ees seisvate loodus- ja 
kultuuripärandi hoidmise probleemide lahendamisel osaleja jne. 
4) Valvekoer, Kellalööja, Ohver, Moraalivalvur jne, et juhtida nii 
avalikkuse tähelepanu olulistele valupunktidele ja küsimustele. 


Buldooser Paluküla hiiemäe jalamil suusatõstuki paigaldamise 
ettevalmistustöödeks. Foto Taavi Tatsi 2005. 


Bulldozer at the foot of'the Paluküla grove hill for preparing the 
construction of'a ski centre. 

Seejuures võib kodanikualgatus kasutada kõiki seadustes lubatud 
tähelepanu ning toetuse võitmise viise.” 

Kodanike õigused ja vastutus võiksid olla omavahel seotud. 
Hea tahte ja Eesti kodanikuühiskonna arengu kontseptsiooni 
(EKAK 2002) väärtuste järgimise korral on riigi, omavalitsuste 
Ja kodanikeühenduste partnerlus pärimuskultuuri hoidmisel või- 
malik. 

Püstitatud eesmärkide saavutamiseks märkigem järgmisi 
võtmetegevusi: 

* Keskkonna- ja põliskultuurikaitse põimimine. Looduskaitse-, 
kultuuri- ning haridusseltside koostöö üheks eelduseks on aru- 
saam, et maa loodus ja põliskultuur on lahutamatud. Seetõttu tu- 
leks vastavatel maa- ja kihelkonna või valla tasandi koolitustel, 
arengukavades, planeeringutes, projektides jm püüda sidustada 
loodus- ja kultuuripärandit paiga pärimuskultuuriga (paigamälu- 
ga). Põhjus selleks on lihtne — kui kohalik loodus ja kultuur minu- 
sinu-tema-meie jaoks ei kõnele, siis me ei saa seda täiskujul oma 
hinges ka hoida ja armastada. Eestis on loodus- ja kultuurilugu- 
de põimimisel olnud seni üsna edukad Eesti Looduskaitse Selts, 
Eesti Kodu-uurimise Selts, Eesti Roheline Liikumine; Kodukan- 
di Liikumine, Eestimaa Looduse Fond, Eesti Rahva Muuseumi 
Sõprade Selts, Eesti Metsaselts, Eesti Ökoturismi Ühendus, Ees- 
ti Muinsuskaitse Selts jpt ühendused. Loodus- ja kultuuripärandi 
kooshoiu valdkonnas võiksid ühendused üksteise algatusi rohkem 
teada ja toetada. Internet on siin kindlasti suureks abiks. 

* Teavitamine ja teadmise abil hiite hoidmine. Kui Kultuuriminis- 
teeriumi eestvõttel õnnestub riigi looduslike pühapaikade aren- 
gukava käivitada, siis tuleks koostöös riigiasutuste (sh muinsus- 


*° Neljas roll käivitub, kui kolmest esimesest ükski ei tööta või neid rolle 
ei saa täita. Näiteks kui riigi või kohaliku omavalitsuse asutus või mõni 
erafirma on asetanud loodus- ja kultuuriteadlikud kodanikud sundseisu, 
vrd: www.folklore.ee/ideepank (p. 29). 

kaitse ja keskkonnateenistustega), omavalitsusliitude, teadlaste 
ning kodanikeühendustega viia hiite jt pühapaikade kaardistami- 
se ja õigusliku kaitse alla võtmise vajaduse sõnumid igasse koha- 
likku omavalitsusse, kooli, raamatukokku ja külaseltsi. Teadmine 
maksab ja kaitseb. 

* Kohalike omavalitsuste ja kodanikeühenduste partnerlus- jm 
lepped kohaliku loodus- ja kultuuripärandi kaardistamiseks ning 
hoidmiseks. Kohtadel võiks kaaluda koostöökokkuleppeid ka rii- 
giasutuste või ettevõtetega, näiteks võiks Riigimetsa Majanda- 
mise Keskus võiks anda puitu hiite ümber tarade tegemiseks ja 
kaaluda hiite lähedusse hiiesaunade, püstkodade jms ehitamist 
koos kohalike keskkonna- ja kultuuriühendustega. Igas vanas 
kihelkonnas võiks olla vähemalt üks tarastatud hiis ja hiiesaun. 
Üks selline näide on Eesti Metsaseltsi ja Kassinurme rahva tege- 
mistest (Ilmet 2006). 

* Looduslike pühapaikade hoidmine internetivõrgustike kau- 
du. Kohaliku keskkonna- ja kultuuriteabe hõlbus leidmine nii 
koduarvutis, koolis, teabetoas, raamatukogus kui seltsis, samuti 
kinnisvaraarendus-, turismi- jm ettevõtetes, kohalikes omavalit- 
sustes ja kultuuri- ning looduspärandi kaitse eest vastutavates 
ministeeriumides on võtmetähtsusega. On vaja leida võimalusi 
kultuuri- ja looduspärandi kooshoiuga seotud avalike võrguleh- 
tede sidustamiseks Eesti Kultuuriloo ja Folkloristika Keskuse 
(www.folklore.ee) ja Eesti Rahva Muuseumi (www.erm.ee) võrgu- 


lehega ning loodava looduslike pühapaikade võrgulehega. 


Sellisel teel saaksime elustada Oskar Looritsa poolt 1938. a esi- 
tatud väärt visiooni (Loorits 2000a, 211—218) vana maarahva 
loodushingelise pärimuskultuuri (= kultuurilise omakapitali) 
toomisest kaasaegsesse ellu selle mitmekesistamiseks: “Dünaa- 
milise elemendi vähesusel on meie mitmesugused vana rahva- 
kultuuri elustamiskatsed paratamatult kaldunud enam äparduma 

kui õnnestuma, kuigi neid on tehtud õige rohkesti ja otse jon- 
naka entusiasmiga küll rahvarõivaste, -muusika, -tantsu, -usundi 

jne alal. Senised nurjumised on tingitud suurel määral ka sellest, 
et elustama ja liig mehaaniliselt kopeerima on tükitud enamasti 

ikka välispidiseid kultuurivorme, kuna küllaldaselt võimeste jõu- 
dude puudusel peaaegu täiesti läbi töötamata on veel meie aasta- 
tuhandeid vana vaimne kultuur, eeskätt eesti rahva esteetiline ja 

eetiline looming, õiguslikud ja ühiskondlikud arusaamad, maail- 
mavaade, mõtteviis, elutunne ja nii kommetesse kui ka vanasõna- 
desse, lauludesse, juttudesse jne kristalliseerunud elutarkus [---]. 
Ühendavate traditsioonide puudumise tõttu on paisunud võitlus 

meie kahe kultuurivoolu — rahvapärase ja euroopalise — vahel sa- 
geli isegi nii teravaks, et on jõutud vastastikku üksteise eitamise- 
ni ja on seega lepituse asemel lõhet hoopis enam süvendatud. [---] 

Meie tänapäeva kultuurijuhtide üks raskemaid muresid peitub- 
ki selles, kuidas varem otse ennastkahjustavalt kahte vastakasse 

suunda hargnenud kultuurivoolu liita kokku üheks jõujaamaks, 
mis suudaks töötada läbi vana rahvakultuuri reserve moodsa elu 

rikastuseks kasvõi rahvusvahelises ulatuses ja transformeerida 

võõraid laene ja mõjusid oma loominguks...”. 


Lõpetuseks 


Meie omariikluse, kultuuriruumi ja sinna kuuluvate looduslike 
pühapaikade hoidmise jätkusuutlikkus on minu meelest seotud 
eelkõige meie maa- ja kihelkondade omakultuuride teadvustami- 
se, kaitse ning taaskasutamisega. Maailm on muutunud ja muu- 
tub veelgi — ometi jääb midagi kultuurimälust alles ja kandub 
minevikust tulevikku. Just see miski korraldab nähtamatult meie 
suhteid looduses, ühiskonnas, majanduses, just see miski seob 

meid esivanematega, keda meenutame hingede ajal, ning järeltu- 
levate põlvedega, kes meenutavad tulevikus meid. Edasi saab kul- 
tuurimälu kanduda aga vaid siis, kui teame, mäletame ja tahame 
oma rahva pärimuskultuuri järjepidevust üle aegade hoida. 

Esimene hiitekonverents ja looduslike pühapaikade arengu- 
kava algatus on sellesuunalise teadmise ja tahte väljendus, mis 
viib sammukese lähemale ka vana tavaõiguse ja noore riigiõiguse 
leppimisele inimeste meeles ja keeles. Aeg annab arutust, kas sea- 
duste, looduslike pühapaikade arengukava ja parema juhtimisega 
õnnestub riigis ühe põlvkonna jooksul jõuda looduslike pühapai- 
kade loomuliku kaitseni, mis kunagi oli tagatud pärimuskultuuri 
ning tavaõigusega. Vanasõna ütleb, et julge pealehakkamine on 
pool võitu. Just seda tasub meeles hoida ja taotleda, teades, et pal- 
jud tänased õigusteadlased julgevad seaduste täielikust kehtivu- 
sest üksnes unistada. Seaduste täielik kehtivus tähendab näiteks, 
et artiklis viidatud seadused kehtiksid korraga nii juriidiliselt 
(õigusliku faktina), avaliku võimu esindajate, ettevõtjate jt kaas- 
kodanike avalikus käitumises (sotsiaalse faktina) kui ka inimeste 
kultuuriliste väärtushoiakute tasandil (kultuurilise faktina). See 
tähendab, et seadusi täidetakse vabatahtlikult, sest õigus ja õig- 
lustunne, riigiõigus ja tavaõigus on kokku saanud. 


Artikli täistekst asub aadressil: http://aare-kasemets.planet.ee > 
Maaelu ja pärimuskultuur. 

Cultural and natural heritage of holy natural places: 
preconditions for sustainability 


Summary 


Aare Kasemets 


Recognising and preserving national cultural heritage for the 
future generations is one of the core issues of the Constitution 
of the Republic of Estonia, and itis one of'the foundations of the 
cultural policy. Estonia has signed the UNESCO Convention for 
the Protection ofthe World Cultural and Natural Heritage; legal 
acts provide for possibilities to legally protect the cultural her- 
itage. Nevertheless, several natural sanctuaries have been dam- 
aged in the last five years, and common law that is essential for 

the native culture has been violated (e.g. the grove of Paluküla, 
cross-pines of Rosma, and the grove of Panga). 

The article aims to find solutions to the situation where the 
existing law and the traditional native common law fail to grant 
the preservation of the native sanctuaries and maintaining the 
tradition. The author also tries to uncover the reasons for the 
situation. The starting point is that maintaining nature-related 
traditional culture should be related to nature protection. The 
diversity of ethnic cultures related to native areas is at least as 
important global issue as the diversity of plant, animal, or bird 
species. It is claimed that any responsible and knowledge-based 
policy or law-drafting has to consider in addition to the evalu- 
ation of the impact on the society, environment, economy, man- 
agement, and budget, also the impact on the cultural influences. 

The first part of the article explains how the author started 
to deal with the issue of natural sanctuaries. It is claimed that 
the native tradition of holy natural places has survived the 13th- 
century conguest, Middle Ages, destruction of groves in the 17th 
and 18th centuries, Russification of Estonia in the tsarist period, 
Communist revolution of 1917, Soviet occupation, scientific-tech- 
nical revolution, and even the first invasion of'the supremely lib- 
eral market economy. 

The second part of the article discusses the relations of cul- 
ture and law as a research topic of anthropology of law and so- 
ciology of law. Such issues will be addressed as the institutional 
preconditions for state development plans, sustainability of' their 
application, and the self-regulating role of traditional culture and 
common law in society: fewer laws and institutions are needed 
in case of'an efficient culture of nature conservation. The saving 
attitude towards nature, common for the old traditional culture, 
has close parallels to the ideas of public land access and sustain- 
able development — common principles of contemporary environ- 

mental law. The synergy of native traditional culture and state 
law-drafting contributes to sustainable cultural and environmen- 
tal policy. The conflict between the native traditional culture 
and law-drafting reduces not only legal, but also social (incl. the 
behaviour of officials and entrepreneurs) and cultural (common 
values, attitudes, and behaviour of people) validity oflaws passed 
by the parliament. The agreement between the state institutions 
and representatives ofnongovernmental organisations of Estonia 
(2006) stresses particularly the need for the civic engagement of 
the native population who are the bearers of'the local memory. 

Legal culture is a part of'the cultural history, language, and 
institutional network of'a nation. Sociological investigations, in- 
volvement of the stakeholders, and collecting oral tradition give 
us information about the awareness and value systems of people, 
as well as their openness to changes. The author thinks that most 
politicians, jurists, and other participants in the law-making of 
present-day Estonia have begun to understand that laws and de- 
velopment plans are intertwined with the society — the effective- 
ness of'their application depends also on their correspondence to 
traditions, shared values, and public opinion. Studies show that 
as an opposite trend to globalisation the Estonian local people 
value their native culture, and the majority of population has 
high expectation for politicians and officials in respect to protec- 
tion of natural and cultural heritage. 

The third part of the article analyses provisions related to 
holy natural places that can be found in the Heritage Conser- 
vation Act, Nature Conservation Act, Environmental Impact 
Assessment and Environmental Management System Act, and 
Planning Act. The author also discusses instructions for the as- 
sessment of draft development plans, legal acts, and planning ini- 
tiatives. Twelve preconditions for the sustainability of'the planned 
development plan of natural sanctuaries will be presented. The 

article also stresses the need to study the reasons for intentional 
or unintentional damaging of groves and other natural sanc- 
tuaries. Starting from the assumption that social networks in- 
volve mostly shared responsibility, it is necessary to analyse the 
possibilities hidden in the cooperation of ministries, scientists, 
teachers, leaders of local communtties, associations of landown- 
ers, and nongovernmental organisations engaged in natural and 
cultural heritage protection. Based on the institutional theory it 
is claimed that the validity of'laws and development plans related 
to cultural heritage protection reguires studying and shaping re- 
lations, norms, routines, artefacts, and other invisible regulations 
of institutions. Written political declarations or legal acts can 
impact institutions and culture only indirectly. 

Part four discusses the possibilities of cooperation between 
different actors (incl. nongovernmental institutions) interested in 
the sustainability of holy natural places and natural and cultural 
heritage. The law offers enough possibilities for protecting natu- 
ral sanctuaries, and there are comprehensive instructions, both 
at the national and regional level, for estimating environmental, 
social, and cultural impacts of draft development plans. There- 
fore, it is claimed that the problems arise from the administrative 
capacity of state and local authorities. Another problem is the 
limited knowledge of officials and specialists responsible for the 
assessment of environmental impact. The author expects a closer 
cooperation between cultural and environmental organizations 
in guarding the activities of public authorities and supporting 
the establishment of'the planned inventory ofholy natural places. 
An essential precondition is a more efficient use of the internet to 
intertwine the values of'the native traditional culture and those 
based on modern European cultural traditions. 

The old Estonian nature-related culture with its natural sanc- 
tuaries is a cultural treasure of the native populations of'the con- 


temporary world that has entered into a chain of ecological catas- 
trophes. Nature-related culture needs to be thoroughly studied 
interdisciplinary and brought back to use. Its basic principles are 
close to present-day deep ecological and ecosophic treatments 
of ecosystems and the relations between nature and culture. 
Launching a state development plan of holy natural places is a 
historical chance for achieving synergy and combined effect of 
the old nature-related traditional common law and the modern 
law based mainly on translated culture. 

< Viimane ohvripärn Linte Maarjamäel (Räpina khk). 
Foto Heiki Valk 2005. 


Last holy lime on Linte Maarjamägi (Hill of Mary; 
Võrumaa County). 


Looduslikud pühapaigad kui muistised: 
arheoloogia vaatenurk 


Heiki Valk 


Erinevalt Euroopa kultuurilistest tuumikpiirkondadest, kus loo- 
duslikud pühapaigad jäeti maha peagi pärast ristiusu vastuvõt- 
mist, on teadmine nende pühadusest ja ravitoimest Eestis pü- 
sinud järjepidevalt kuni 19. ja kohati isegi 20. sajandini. Eesti 
arheoloogiateaduse huvide ajaline ülempiir ulatub ligikaudu 18. 
sajandi keskpaika, ent valdav enamik looduslikke pühakohti on 
oma sakraalse või rituaalse tähenduse saanud juba varem. Seetõt- 
tu kuuluvad püha- ja ohvripaigad otseselt arheoloogia kui ainelis- 
te minevikujäänustega tegeleva teaduse huvivaldkonda. 


Uurimisloost ja hoiakutest 


Eesti looduslikest pühapaikadest puudub tänini kõikehõlmav üle- 
vaade ning ka arheoloogiamälestistena on neist kaitse all vaid osa. 
Tervikuna pole muinasteadus pühapaikadele kuigi palju tähelepanu 

pööranud. Oluliseks mõjuriks on siinkohal olnud arheoloogias va- 
litsenud üldisemad suundumused ja väärtushinnangud.' 

Eesti rahvusliku muinasteaduse algusaegadel olid pühapai- 
gad samaväärselt kalmete ja linnamägedega tähelepanu keskmes 
ning tsaariaja lõpukümnenditel talletati rohkelt teavet ka nen- 
de kohta (Jung 1898; 1899; 1910). Arheoloogia kui teadusharu 
väljakujunemine, mis algas 1920. aastal arheoloogia õppetooli 
avamisega Tartu Ülikoolis, tõi seevastu kaasa olulise hoiakute 
muudatuse. Põhjamaade eeskujul hakkas arheoloogia end nüüd- 
sest määratlema vaid 13. sajandi vallutusele eelnenud aja uurimi- 
sega tegeleva muinasteadusena. 1920. aastate alguses toimunud 
rahvusteaduste-vahelise tööjaotuse tulemusena jäid looduslikud 
pühapaigad eeskätt folkloristika pärusmaaks. Kuigi Eesti kihel- 
kondade arheoloogiliste kirjelduste koostamisel võeti 1920. aas- 
tatel arvesse ka hiie- ja ohvrikohti, oli arheoloogide sisuline huvi 
nende “poolajalooliste” muististe vastu kadunud. 

Niisugused hoiakud jäid kestma aastakümneteks ja püsisid 
ka nõukogude ajal. Lisaks takistasid nüüd pühapaikade uurimist 
ideoloogilised põhjused. Igatahes ei peetud Ajaloo Instituudis või- 
malikuks, et Toomas Tamla 1974. aastal kaitstud diplomitöö Eesti 
kultuslikest allikatest võiks olla aluseks samasuunalisele uurimis- 
teemale aspirantuuris. Ka diplomitööl rajaneva artikli ilmumine 
ENSV Riikliku Etnograafiamuuseumi aastaraamatus ei saanud 
teoks — religiooniga seotud teemadel kirjutiste avaldamist pidas 
tsensuur ideoloogiliselt sobimatuks.” Artikkel õnnestus Emakeele 
Seltsi aastaraamatus avaldada alles enam kui kümme aastat pä- 
rast diplomitöö valmimist (Tamla 1985). 


' Siiski ei tulene pühapaikade vähene ja ebaühtlane väljaselgitatus ainu- 
üksi suhtumistest — terviklikku kinnismuististe inventeerimist pole Eestis 
seni toimunud ning lünklik on seis ka teiste arheoloogiamälestiste välja- 
selgitatuse ja kaitse osas. 

* Arheoloog Toomas Tamla suuline teade. 

Arheoloogide huvi looduslike pühapaikade vastu on viimas- 
tel kümnenditelgi olnud jätkuvalt üsna väike. Seda valdkonda 
puudutab riivamisi Andres Tvauri uurimus Eesti lohukividest 
(1997), millest mõningaid on pärimuses peetud ohvripaikadeks. 
Väike ülevaade on olemas ka Eesti ohvrikividest — neist kultus- 
liku tähendusega kividest, mille puhul on pärimusandmeid oh- 
verdamise või ravimise kohta (Tvauri 1999). Üksikasjalikumalt 
on rahvaluule- ja etnoloogilistele andmetele tuginedes kirjuta- 
tud kahest Setomaa ohvrikivist, kuhu andide viimise traditsioon 
on püsinud 20. sajandini — Miikse Jaanikivist ja Pelsi Annekivist 
(Valk 1999a; Valk 20076). Viimastel aastatel on siinkirjutaja tõs- 
tatanud küsimuse pühapaikade kohavaliku põhjustest (vt allpool). 
Eesti muinasusundi uurimise raames on hakanud hiite vastu huvi 
tundma arheoloog Tõnno Jonuks (2007). 

Alates 1920. aastatest kuni praeguseni on Eesti arheoloogia- 
teaduse üldisemaid huvisuundumusi kujundanud asjaolu, et lää- 
nepoolses Euroopas ei ole looduslikke pühapaiku tavaliselt muis- 
tiste hulka arvatud. Seega kujutavad Eesti ja teised Baltimaad 
endast laiemal läänepoolsel taustal silmapaistvat erandit. Põhjus 
on lihtne: tulenevalt ristiusu varasemast ning märksa põhjaliku- 
mast omaksvõtmisest on mälestused looduslikest pühapaikadest 
õhtumaises Euroopas enamjaolt täiesti kustunud ega kajastu 
19. sajandil või hiljem talletatud pärimuses. Euroopa arheoloo- 
giateaduse uurimistraditsioonis looduslike pühapaikade prob- 
leem kui selline puudub ning küsimusele on tähelepanu hakatud 
osutama vaid üsna hiljuti (Layton, Ucko 1999; Bradley 2000). 

Sarnane olukord valitseb ka Skandinaaviamaades, nt Rootsis, 
kus muinasaegsetest pühapaikadest annavad enamasti tunnistust 
vaid kohanimed. Ka neil ääremaadel, kus looduslike pühapaikade 
traditsioon on mõneti tugevamini säilinud ning kus 17. sajandi 
kirjalikud allikad ning pärimus kajastavad mälestusi kividele Ja 
allikatele ohverdamisest, pole pühakohti peetud mitte niivõrd 

arheoloogiamälestisteks, kuivõrd etnograafilisteks, rahvakom- 
bestikuga seotud paikadeks. Üldiselt ongi Põhjamaades pühapai- 
gad kuulunud pigem keele- ja kohanimeuurijate ning etnograa- 
fide/etnoloogide kui arheoloogide huvideringi. Alles viimasel 
kümnendil ja eeskätt kohanimedele tuginedes (nt Brink 2000; 
Vikstrand 2001) on suunatud pilk ka pühapaikade kui muinasmä- 
lestiste poole. 

Võrreldes Eestiga on lõunapoolsetes Baltimaades arheoloo- 
gid looduslikele pühapaikadele rohkem tähelepanu pööranud. 
Leedulase Vytautas Urbanavišiuse kandidaaditöö käsitles seda 
temaatikat juba 1960. aastatel (Yp6annsmumnyc 1967). Lätis on 
pühapaikadega enam kui veerand sajandi vältel tegelenud Juris 
Urtans, kes on sel teemal kaitsnud kandidaadiväitekirja (1988). 
Uurija on avaldanud rohkete eriteemaliste artiklite kõrval raa- 


Kaitsealune Vedruka Ukukivi (Peetri khk). Foto Heiki Valk 2004. 
Ukukivi (stone of god Uku) in Vedruka (Järvamaa County). 

matud pärimusega seotud ja pühadest kivist (1990) ning muist- 
setest pühapaikadest (1993) Lätis. Nende meie jaoks oluliste ja 
lähedaste võrdlusmaterjalide kättesaadavust raskendab paraku 
keelebarjäär. Leedus on viimasel kümnendil looduslike püha- 
paikadega tõsist tööd teinud Vykintas Vaitkevišius. Ilmunud on 
mahukas Lääne-Leedu vastavate muististe kataloog (1998) ning 
uurimistöö tulemused võtab üldistavalt kokku ingliskeelne mo- 
nograafia (2004). Populaarteaduslikus laadis raamat on ilmunud 
ka Valgevene pühade kivide kohta (JIaykoy 1992). Idapoolsetest 
hõimurahvastest on kõige enam tähelepanu pööratud udmurdi 
pühapaikadele (Illyroga 2001). 

Sarnaselt arheoloogiaga tärkas ka Eesti rahvaluuleteaduses 
huvi looduslike pühapaikade vastu juba tsaariajal. Tollase töö 
viljad ilmusid folkloorikogujast pastori Matthias Johann Eiseni 
ülevaadetes pühadest puudest, veekogudest, kividest ja muudest 
pühakohtadest (1917a,b; 1919 a,b) ning raamatus “Esivanemate 
ohverdamised” (1920). Võrreldes arheoloogiaga on rahvaluuletea- 
duse huvi pühapaikade vastu olnud märksa jJärjepidevam — nagu 
eelpool mainitud, jäi 1920. aastatel toimunud rahvusteaduste 
uurimisvaldkondade korrastamise käigus pühapaikadega seo- 
tud suuline pärimus just folkloristide uurimisobjektiks. Nõnda 
ilmusid 1930. aastatel Oskar Looritsa ülevaade Mulgimaa ohvri- 
kohtadest (1935) ning Richard Viidalepa töö Eesti ohvrikividest 
(Viidalepp 1939/40). Üldiselt jäid looduslikud pühapaigad Loo- 
ritsa jaoks siiski kõrvaliseks valdkonnaks. Ka Eesti rahvausun- 
dit käsitlevas saksakeelses suurteoses “Grundzüge des estnischen 
Volksglaubens” (Loorits 1949, 1951, 1957) jääb pühapaikade käsit- 
lus katkendlikuks ja pinnapealseks: juhatust selle teemaderingi 
Juurde saab pigem märksõnaregistrist kui sisukorrast. 

Pärast Eesti taasiseseisvumist on folkloristika huvi pühapai- 
kade vastu taas tärganud — nüüd juba kohapärimuse kui omaette 
uurimisvaldkonna kontekstis (Remmel 1998). Eraldi tähelepanu 

on pälvinud püha mõiste kohalugudes (Remmel 1997). Loodusli- 
kele pühapaikadele kuulub oluline osa ka piirkondlikes kohapäri- 
must tutvustavates ülevaateteostes. 

Alates 20. sajandi lõpuaastatest võib tõdeda, et piirid arheo- 
loogia ja folkloristika vahel ei ole enam nii selged kui varem. On 
toimunud lähenemine, mis ilmneb ka koostöös Eesti kesksete 
kohapärimuse- ja arheoloogiaandmebaaside koostamisel. Koha- 
pärimuse kui omaette teemavaldkonna esile kerkides on suure- 
nenud rahvaluuleteaduse huvi paikade kui pärimuse pidepunkti- 
de vastu. Arheoloogia seevastu ei saa muististe tõlgendamisel ja 
nende tähenduse avamisel mööda minna suulisest traditsioonist 
(Valk 1999b). 

Vaatamata lünklikule väljaselgitatusele ja vähesele uurituse- 
le on looduslikud pühapaigad muistised, mille allikaväärtus on 
suur ühtviisi nii asustus-, maastiku- kui religiooniarheoloogia 
Jaoks. Olulised on siinkohal niihästi kohad ise (sh nende paikne- 
mine maastikul ja teiste muististe suhtes) kui ka vastav suuline 
traditsioon — rahvaluuleandmed ning kohati tänini elav pärimus. 
Alljärgnevalt on püütud sõnastada mõningaid arheoloogia vaate- 
nurgast esile kerkivaid küsimusi, mis on seotud looduslike püha- 
paikadega. Eeldab ju kavandatav ajalooliste looduslike pühapai- 
gade riiklik arengukava ka teema arheoloogia-poolset tõsisemat 
Ja terviklikumat käsitlemist. 


Pühapaikade tagasiulatuvus ajas 


Pole teada, kui kaugesse minevikku ulatub tagasi pärimuses kajas- 
tuvate looduslike pühapaikade pühaks pidamine. Võib vaid tõde- 
da, et kuna enamasti on tegu praeguste asustusüksuste läheduses 
olevate ja põllumaadega seotud muististega, ei ole need nähtavasti 

erilist tähendust omandanud enne üleminekut viljelusmajandusega 
seotud asustusmudelile. Viimane ulatub Eestis üldjoontes noore- 
mase pronksiaega (1100—500 eKr), kuid rannikualadel algas ülemi- 
nek maaviljelusele varem ja Sise-Eestis veelgi hiljem (Lang 2007, 
71-72). Kuigi püsiv inimmõju loodusele suurenes Lõuna-Eestis 
pronksiaja lõpus või eelrooma rauaajal, saame väljakujunenud maa- 
viljeluslikust püsiasustusest monumentaalsete kivikalmete põhjal 
kindlalt kõnelda alles alates rooma rauaaja algusest, s.o alates 2. 
sajandist pKr. Niisiis on ajavahemik, mil looduslikud paigad võisid 
omandada pühapaiga tähenduse ning paigutuda nõnda kultuuri- 
konteksti, silmapaistvalt pikk. 

Küsimust, millal see täpsemalt toimus, pole arheoloogiatea- 
duses kuni viimase ajani püstitatud. Tõnno Jonuks (2003) ole- 
tab, et Põhja-Eesti hiiekohad ulatuvad tagasi eelrooma rauaaega 
— põhjuseks varased kivikalmed Virumaal Tõrma ja Purtse Hiie- 
mäel. Sama skeemiga sobivad ka Kunda Hiiemäelt leitud varased 
tarandkalmed, kuid andmeid on üldisemate järelduste tegemi- 
seks siiski liiga vähe. Teiseks hiiepärimusega seotud ja arheo- 
loogiliselt uuritud kohaks on Sammaste Taru kivikalme Halliste 
kihelkonnas — matusepaik, mis on kasutusele võetud eelrooma 
rauaaja lõpul (tõenäoliselt 1.—2. saj pKr).* Samas pole ei Kunda 
ega Sammaste kalme puhul teada, kui kaugesse minevikku on 
tagasiviidav kohaga seostuv Zzze-nimetus ega ka see, kumb on 
varasem: kas matusepaik ise või teadmine hiiekohast. Siinkohal 


> 2004.—2006. a toimunud kaevamisi juhendasid Marge Konsa ja Tõnno 
Jonuks. 

+ Asjaolu, et Sammaste kalme jääb hže-toponüümi leviala välispiiridele, 
seab hiiepärimuse autentsuse esmapilgul tugeva kahtluse alla. Siiski vii- 
tab nimetuse rahvaehtsusele kalme kõrval Jooksva Iiresoo oja nimetus. Zire 
esinemist hüže variatsioonina Mulgimaal kinnitab Karksi kihelkonnas Polli 
mõisa juures asuva pärimusliku kalmekoha nimi Ziremäe varik. Hiie ja Iire 
samasusele viitab kõrval asuv Hiiemäe talu. 

tuleb rõhutada, et Kunda Hiiemäe kalme arheoloogilistelt kae- 
vamistelt puudub ohverdamisele viitav leiumaterjal.” Sammaste 
leiud kujutavad endast tüüpilisi rauaaegseid kalmepanuseid ning 
väheseid loomaluid võiks tõlgendada pigem kalmele kui hiiekohta 
toodud toiduohvrite Jäänustena. 

Looduslikeks pühapaikadeks olnud kohtade arheoloogili- 
sel uurimisel on dateerimiseks pidepunkte saadud vähe. Nii on 
andnud äärmiselt tagasihoidlikke tulemusi lohukivide ümbruse 
kaevamine (Tvauri 1997, 16—18) ning ka Virumaa hiiekohtade 
proovikaevamistel (Tõnno Jonuksi välitööd 2001. a) ei saadud 
pühapaikade vanuse kohta mingit selgust. Hiiekohtade kui suu- 
re pindalaga ja väikese kasutamisintensiivsusega muististe puhul 
on kultuurkihi tekke võimalus juba iseenesest väike ning tuleb 
arvestada sedagi, et maapinnale jäänud orgaaniline aines ei säili 
õhu käes kaua. 

Nii Eesti, Läti kui Leedu kogemust arvestades on tõenäoline, 
et looduslike pühapaikade, eriti ohvrikivide ja allikate arheoloo- 
giline uurimine võiks anda eeskätt kesk- ja uusaegse ohverda- 
mise tagajärjel maasse sattunud leide. Sammaste Kirikumäe, ja 
Vastseliina kihelkonnas asuva Siksälä Kirikumäe (Valk 2005) 
ning Vastemõisas (Viljandi khk) Risti kabeli kaevamistulemuste 
(Moora 1975) põhjal ohverdati rahasid Eestis kõige arvukamalt 
16.—17. sajandil. Samas ei pruugi leitud rahad anda tõest pilti ohv- 


Kiivesti talu ohvripuu asub Mulgimaa põliste hajatalude piirkonnas 
(Halliste khk). Muinasaegseid muistiseid ümbrusest teada ei ole. 
Foto Heiki Valk 2004. 

Offering tree of'the Kiivesti farm in Mulgimaa — an area of 
dispersed single farms in the southern part of'the Viljandimaa 
County. No Iron Age sites are known in the vicinity. 


* Tõnno Jonuksi (Eesti Kirjandusmuuseum) suuline teade. 

rikoha tegeliku vanuse kohta: ohverdamine võis tegelikult alata 
märksa varem, kui see mündileidudes kajastub. 

Arvestades senist kogemust, võiks looduslike pühapaikade 
vanuse küsimusele läheneda eelkõige lähtudes nende paiknemi- 
sest teiste, kindlamalt dateeritavate muististe (kalmed, asulako- 
had, linnused) suhtes. Samuti võiksid pidepunktiks olla üldised 
teadmised piirkonna asustusloost. Kuna Eesti pühapaigad asuvad 
reeglina kultuurmaastikel või nende läheduses, mitte aga inim- 
tühjadel kõnnumaadel, on oluliseks lähtekohaks lähikonna asu- 
lakohtade ja teiste maaviljelusliku asustusega seotud muististe, 
esmajoones kalmete vanus. 

Ehkki teiste muististe arvestamine loob vanusemäärangute 
alampiiri väljapakkumiseks mõneti kindlama aluse, ei anna ka 
see meetod lõppkokkuvõttes kindlat ja täpset tulemust — ei pruu- 
kinud ju pühapaiga väljavalimine toimuda samal ajal piirkonna 
esimese asustusüksuse rajamisega. Uus asustusüksus võis algu- 
ses tarvitada hoopis sisekolonisatsiooni lähtealal paikneva “ema- 
küla” või “-talu” pühapaika ning oma pühamu võidi kasutusele 
võtta alles hiljem, kui uue kogukonna rahvaarv kasvas. Samuti ei 
saa välistada, et asustuse ja kultuuritraditsioonide järjepidevuse 
katkemise tõttu võis ka teadmine looduslikest pühapaikadest ka- 
duda ja hiljem taas tekkida. Lisaks võisid püsiva asustuse korral- 
gi pühapaigad üksteist aja jooksul asendada ja välja vahetada. 

Seega võib looduslike pühapaikade seas olla väga eriaegse 
algupäraga muistiseid. Kui eelpool mainitud Kunda Hiiemägi ja 
Sammaste kivikalme on matusepaikadeks olnud juba eelrooma 
rauaajal, siis Läänemaal ulatub nüüdisaegsete küladega seotud 
muinasaegsete asustusüksuste algus enamasti alles nooremasse 
rauaaega (800—1225 pKr) (Mandel 2003, joonis 21—22). Loo- 
duslikud pühapaigad ei pea aga tingimata olema üldsegi mui- 
nasaegse tekkega — osa neist võib olla välja valitud ka keskajal 
või veelgi hiljem. Võttes arvesse, et Hiiumaa on asustatud val- 

davalt alles pärast 13. sajandi vallutust, pole põhjust oletada ka 
sealsete külade juurde kuuluvate pühakohtade muinasaegset al- 
gupära. Samalaadselt võib hilistekkelisi pühapaiku olla Mandri- 
Eestis kesk- või uusajal alguse saanud asustusüksuste juures. Mõ- 
nede pühakohtade vägagi hilisest algupärast annab tunnistust 
paiknemine Läänemaa rannikualadel, mis on merest vabanenud 
alles hiljuti. Maatõusu põhjal on näiteks Virtsu ohvrikivi, Ku- 
revere Jüri talu ohvrikivi, Haeska Pardisauna kivi ja Mõisaküla 
Pihelga talu ohvrikivi merest kerkinud alles 17. või 18. sajandil.” 
Seega võib ka sama asustusüksuse juures leiduda erineva vanu- 


sega pühakohti. 


Pühakohtade liigid, tähendus ja otstarve 


Muistseid pühakohti peetakse tavaliselt ohvri- ja palvekohtadeks. 
Kuigi see seisukoht näib sisaldavat tubli annuse tõtt, võis tege- 
lik pilt olla märksa kirevam ning pühapaikadel võis olla teisigi 
tähendusi ja otstarbeid. Eesti pühakohtade seas võib eristada nii 
polüfunktsionaalseid, ühtaegu ravimise ning üldisema ohverda- 
misega seotud kohti, kui ka üksnes ravimiseks kasutatud paiku. 
Kitsalt raviotstarbeliste paikade hulk on eriti suur maa lääne- 
piirkondades — saartel, Läänemaal ja Harjumaa läänepoolses osas. 
Osa raviotstarbeliste muististe kitsalt piiritletud kasutus ilmneb 
Juba kohanimedes (nt arsti-, maa-aluste, tohtri- ja kärnakivid). Al- 
likate tähendus piirdubki peamiselt raviotstarbega, millele vii- 
tab väga sagedane sz/maallika (Lõuna-Eestis silmalätte) nimetus. 
Sealjuures on Lõuna-Tartumaal ja Võrumaal enamasti tegemist 
lihtsalt ravivee võtmise kohaga ja teated ohverdamisest puudu- 
vad. Märksa laiema tähenduse ja otstarbega on pühapaigad, kuhu 


$ Mati Mandeli (Eesti Ajaloomuuseum) hinnang. 

viidi ande üldisemate eesmärkide nimel — õnne, kordamineku ja 
tervise tagamiseks või suurte õnnetuste puhul. Selliste paikade 
seas võis minevikus samuti olla erineva tähendusega ja erineval 
otstarbel kasutatud kohti. Ka ei tea me peaaegu midagi “päris” 
ohvrikohtades toimunud riituste iseloomust — pärimus on üldis- 
tuste tegemiseks liialt napp ja katkendlik. Kultusliku ja rituaalse 
tähendusega paikade kolmanda rühmana võib eristada selliseid 
kohti, mille puhul suuline traditsioon ei räägi ohverdamisest, 
vaid üksnes maagilise tähendusega toimingutest (nt surnu ve- 
damine ümber kivi koduskäimise ärahoidmiseks; naiste pugemi- 
ne läbi teatud puu kokkukasvanud harude viljakuse saamiseks). 
Väga tõenäoliselt ei kujuta pühapaikade funktsionaalne mitme- 
kesisus endast hilise tekkega nähtust, vaid traditsiooni kirevus 
ulatub 18. sajandist varasemasse aega. 

Kahtlemata pole ühesugune olnud ka ohvripaikades toimu- 
nud riituste sotsiaalsuse aste: eristada võib ühelt poolt kogukond- 
like ohvritalitustega seotud pühapaiku (nt hiied), teisalt selliseid 
muistiseid, kus käidi üksinda (silmaallikad, ravikivid). Samas tu- 
leb arvestada, et kogukondlikes pühapaikadeski võidi käia üksi 
Ja omaette. Eraldi peab esile tooma teeäärseid ohvrikohti, kuhu 
Jätsid ande vaid möödujad. Ka pühapaikade selline mitmekesisus 
võiks olla väga vana ning pärineda juba muinasajast. 

Esmaseks ja lihtsaimaks pidepunktiks eriotstarbeliste paika- 
de määratlemisel on rahvapärimus. Siiski võiks arvesse võtta ka 
muististe paiknemist samalaadsete pühapaikade üldises võrgus- 
tikus: silmapaistev kõrvalekalle piirkonna üldisest taustast või- 
maldab teate autentsuse kahtluse alla seada. Teatud sõnumit võib 
sisaldada ka muistise välisilme ja paiknemine maastikul. 


Tuderna Silmäläte voolab välja liivakivikaldast (Vastseliina khk). 
Foto Heiki Valk 2005. 

Tuderna Silmäläte (“Spring of Eyes”) comes out of'a sandstone 
outcrop (Võrumaa County). 


Heiki Valk 


Kuigi pühapaikade kunagise tähenduse avamisel on peami- 
seks allikaks rahvaluuleandmed, puudub selge vastus küsimusele, 
kui kauget minevikku 19. sajandi lõpust ja 20. sajandist pärit rah- 
valuuleteated kajastavad. Ilmne, et ühest ja üldist vastust ei ole 
ega saagi olla. Pärimus võib kujutada endast mälestusi mingis 
kindlas paigas toimunust, kuid samas võib tegemist olla ka üld- 
levinud tõdede või motiivide ühest kohast teise ülekandumisega 
—olgu siis suust suhu või uuemaaegse trükisõna mõjul. Hinnangu 
andmisel — ja siingi jääb tulemus vaid oletuseks — ei saa piirdu- 
da väheste üksikmuististega, vaid arvesse peab võtma tervikpilti. 


Nuuda läte: ravivee võtmise traditsioon on säilinud kaasajani 
(Rõngu khk). Foto Heiki Valk 2005. 

Healing water of'the offering spring Nuuda läteis used even 
nowadays (Tartumaa County). 

Ühest küljest tuleb arvestada kohapärimuse üldisi käitumisreeg- 
leid ja neid mõjutanud tegureid (Remmel, Valk 2007), teisalt aga 
pärimuse iseloomu laiema allikmaterjali taustal. 

Võib arvata, et ristiusu ajal on esmalt taandunud kogukond- 
likud riitused ja nendega seonduv pärimus, s.t et rahvakogune- 
mistega seotud kõrgemate jumaluste kultusest — toogem siin 
võrdlevaks näiteks udmurdi ja mari ohvritalitused — on säilinud 
mälestusi kõige vähem. Ilmselt keelas kirik sellised toimingud 
kui paganluse otsese märgi juba ristisõdade ajal. Kuigi olukorra 
muutumine ei tähendanud kindlasti kohest kommete põhjalikku 
teisenemist, pole põhjust kahelda, et kirikuvõimude teravdatud 
tähelepanu oli järjepidevalt suunatud eeskätt kollektiivsete ohv- 
ritalituste vastu. Ilmselt just sellega võiks seletuda asjaolu, et 
teated hiites toimunud ohverdamistest on enamasti katkendlikud, 
üldsõnalised ja ühetaolised, paljuski ehk trükisõnast mõjusta- 
tud, kuid talude ohvrikohtadega seotud pärimus näib keskeltläbi 
konkreetsele kohale eriomasem ja üksikasjaderohkem. Pärimu- 
sest nähtub (nt Loorits 1935), et eraviisiliselt viidi ohvripuude- 
le ja kividele ande veel ärkamisajal ja kohati hiljemgi. Kaua on 
püsinud ka ravipaikadega seonduv — peamiselt Eesti lääneosas, 
kuid ka mujal kasutati ravikive ja ohvriallikaid rohkesti veel 20. 
sajandi algupoolel. Teateid ja märke kivide ning allikate juures 
ravimisest on aga hilisemastki ajast ja kohati püsib traditsioon 
praeguseni. Tõenäoliselt on kõige tugevamini ja algupärasemalt 
säilinud just ravimistoimingud ja -võtted — polnud Ju siin tege- 
mist mitte niivõrd otseselt väärusuga, s.t “valede” jumalate kum- 
mardamisega, kuivõrd loodusravil rajaneva rahvameditsiiniga. 
Samas tuleb tõdeda, et kuigi argi- ja eraelu tasandil on järjepi- 
devus olnud ilmselt suurem — 16.—17. sajandi kroonikad annavad 
tunnistust samadest uskumustest kui rahvaluulekogud (Metssalu 
2004) —, ei ole põhjust rahvaluuleandmestikku pühapaikades toi- 
munu kohta tingimusteta muinasaega tagasi viia. 

Selge vastuseta on ka küsimus eriotstarbelistest piirkondadest 
pühapaikades. Pole põhjust kahelda selles, et suurema pindalaga 
pühamutes (nt hiied) viidi riitusi läbi mingites kindlates kohtades. 
Ilmselt toimusid selleaegsed rahvakogunemised ja söömisedki 
omaette, kitsamalt piiritletud piirkondades; võimalik, et olid ka 
eraldi meeste ja naiste ruumiosad. Midagi täpsemat polegi pü- 
hapaikade-siseste tsoonide kohta seni võimalik öelda, sest arheo- 
loogilisi uurimistöid Eesti looduslikes pühapaikades on toimunud 
väga vähe. Põhjalikuma ettevalmistustöö ja suuremate pindade 
avamise korral — see, kuivõrd arheoloogilised kaevamised “toimi- 
vate” ja säilinud pühakohtade sakraalses ruumis üleüldse õigus- 
tatud on, jääb omaette küsimuseks — võiks pühapaikades siiski 
sattuda lõkkeasemetele ning eristada rituaalideks ja söömiseks 
kasutatud piirkondi. Kaevamiste ja šurfimise kõrval on intensiiv- 
sema inimtegevusega alade kindlakstegemiseks aga teinegi arheo- 
loogiline meetod — fosfaatanalüüs. Pinnase tavalisest looduslikust 
foonist suurem fosfaatidesisaldus võimaldab pühapaikades erista- 
da piirkondi, kuhu on toodud orgaanilisest ainest ohvriande, mis 
pole arheoloogiliste leidudena enam jälgitavad (Halinen 2006). 


Asustuslikud seosed ja koht rituaalsel maastikul 


Tõsisemat uurimist vajab pühakohtade levikutihedus ning paik- 
nemine üldise asustusmustri raames ja taustal. Lähemalt võiks 
analüüsida pühapaikade võrgustikku kihelkondade kui küllaltki 
selgepiiriliste asustusüksuste raames. Siinjuures peaks arvesta- 
ma niihästi keskaegseid kirikukihelkondi kui eeldatavaid muinas- 
kihelkondi, mille kunagisi piire võib tuletada looduslike vähe- 
asustatud vahealade (sood, metsamassiivid) ja rajajoonte (jõed) 
ning hilisrauaaegsete muististe leviku põhjal. 

Omaette küsimus on pühapaikade seos küladega. Piirkon- 
niti vääriks selgitamist pühapaikade arv muinas- või keskaegsete 
asustusüksuste hulga kohta — seda nii üldise keskmisena kui ka 
ühe- või teiseliigiliste pühakohtade kaupa. Levikutihedus pindala- 
ühiku (ruutkilomeeter) või haldusühiku (kihelkond) kohta annaks 
sealjuures ilmselt märksa väheütlevamaid tulemusi, sest kuna 
pühapaigad on olnud otseselt seotud asustusega, loovad asusta- 
mata metsa- ja sooalasid kaasavad arvutused moonutatud üldpildi. 
Head pidepunkti hilismuinasaegsete külade kui identiteediüksus- 
te arvu määratlemiseks pakub Põhja-Eesti osas Taani Hindamis- 
raamat (Johansen 1933). Lõuna-Eesti puhul on külade arvu kohta 
vanimateks allikateks Poola maarevisjonid 1580.—90. aastatest, 
samuti Rootsi 1627. Ja 1638. maarevisjon.” Olulise allikmaterjali- 
na tulevad arvesse ka Põhjasõja-järgsed adramaarevisjonid.* 

Vaadeldes põliskülade ja pühapaikade seoseid, võib selgesti 
tõdeda pühapaigaga (vahel ka mitmega) ja pühapaigata külade 
olemasolu, kuid pole teada, kas selline korrapäratus on algu- 
pärane või tuleneb traditsiooni ununemisest või lünklikust talle- 
tamisest. Udmurtias on etnograafilistel andmetel olnud iga küla 
piires mitu pühamut (IllyTosa 2001, 103), kuid otseseid paral- 
leele Eestiga pole siiski alust kergekäeliselt tõmmata. Igal juhul 
väärib aga tähelepanu küsimus seosest küla vanuse ja pühapaiga 
olemasolu vahel: kas pühapaigaga külad on teistest vanemad või 
ei pruugi see nii olla? Sellele küsimusele vastamisel on esmaseks 


7 1580.—90. aastate Poola revisjonid, 1601. ja 1624./27. a maarevisjoni 
ning 1638. a revisjoni Viljandimaa osa on 1960.—1970. aastatel publitsee- 
rinud Oleg Roslavlev sarjas Hefte zur Landeskunde Estlands. 1638. a re- 
visjoni Kagu-Eesti osa on avaldatud 1941. aastal Eesti Riigi Keskarhiivi 
Tartu osakonna poolt. 

* Põhjasõja-järgse Eestimaa 1725.—1726. a adramaarevisjoni materjalid 
on avaldatud 1980. ja 1990. aastal Eesti Arhiiviameti, Eesti Ajalooarhiivi 
Ja Tartu Ülikooli ühisväljaandena. 

lähtekohaks arheoloogia andmed, kuid Põhja-Eestis saab mui- 
nasaegsete ja hilisemate külade üksteisest eristamiseks edukalt 
kasutada ka Taani Hindamisraamatut. 

Omaette probleemiks on seosed asustusüksuste piiride ja 
pühapaikade vahel. Kas ja kuivõrd võib kõnelda pühapaikade 
paiknemisest küla- ja talupiiridel või asustusüksuste vahelistel 
piirialadel, sisuliselt eikellegimaal? Soomes on püha mõistet seos- 
tatud liminaalsusega, s.t väidetud, et püha kui kultuurikategoo- 
ria, seda ka maastikul, oli algselt seotud pzrri mõistega (Anttonen 
1996, 76—99). Külapiiride jälgimiseks saab kasutada ajaloolisi 
kaarte. Külapiiridest lähtuvalt võiksid tähelepanu pälvida ka pä- 
rimusandmestikus ilmnevad juhtumid, kui tegemist on mitme 
küla ühise pühapaigaga (selliseid hiiekohti on mitu näiteks Saa- 
remaal). Ka ühiskasutuses olnud hiiekohtade olemasolus peitub 
oma ajalooline sõnum: siin võiks kajastuda külade kunagine ühte- 
kuuluvustunne. 

Tähelepanu väärib pühapaikade paiknemine maastikul, 
niihästi kindlate asustusüksuste (külade või talude) kui ka maas- 
tikuterviku ja selle üksikelementide suhtes. Siinjuures on olulise 
allikaväärtusega 17.—19. sajandi kaartidel kajastuv ülevaade asus- 
tusest ja maakasutusest, samuti arheoloogilistel asulakohtadel 
rajanev asustusmudel. Pühapaikade seoseid kultuurmaadega ja 
-maastikega pole meil seni lähemalt käsitletud. Tõsisemat tähele- 
panu vajab ka küsimus pühapaikadest kui rituaalse maastiku 
osast: viimane märksõna on Eesti arheoloogias teadvustunud al- 
les suhteliselt hiljuti (Lang 1999; Vedru 2007). Ilmselt pole täht- 
suseta pühapaikade nähtavus ja vaadeldavus külast, seos pinna- 
vormidega ja miljöödominantsus, kuid tähenduslikud võivad olla 


Tõõtsi ohvrikivi pärast metsa langetamist (Karksi khk). 
Foto Heiki Valk 2004. 
Offering stone of Tõõtsi after cutting the forest (Viljandimaa County). 

ka muud tegurid, nt veekogu lähedus, paiknemine selle ühel või 
teisel kaldal ja küla suhtes üles- või allavoolu. 

Pühapaikade kunagise tähenduse mõistmiseks on oluline ka 
nende asend mingi asustusüksusega seotud muististekomplek- 
sis, s.t kunagist külasüdamikku tähistava asulakihi ning teiste 
muististe suhtes. Viimases seoses vajab lähemat ülevaatamist 
pühakohtade ja kalmete vahekorra küsimus. Oskar Loorit- 
sa järgi (1949, 121—123; 131; 1957, 11—19) on hiiekohtade puhul 
algselt olnud tegemist kalmetega ning sellele seisukohale on tu- 
ginetud hilisemaski uurimistöös. Looritsa seisukohta toetab, küll 
teatud mööndustega, Soome keeleteadlane Mauno Koski (nt 1990, 
409—411), läänemeresoome keeltes esineva hüs-sõna põhjaliku 
käsitluse (1967; 1970) autor. Tegelikult vajab see käibetõde tõsist 
kontrollimist, sest väite aluseks pole mitte arvandmetel põhinev 
üldpilt, vaid Looritsa nägemusega sobivad üksiknäited. Ehkki 
igas eluvaldkonnas võib leida reeglit kinnitavat erandeid, toob 
allikmaterjali vähegi põhjalikum, nii pühapaiku kui kalmeid ter- 
vikuna hõlmav analüüs eeldatavasti kaasa selle kujutelma kokku- 
varisemise. Arheoloogina väidan, et Põhja- ja Lääne-Eestis on 
hiiekohad, kivikalmed ja keskaegsed külakalmistud üldreeglina 
maastikul eraldi asetsevad paigad ning seda on muististe paik- 
nemisandmete alusel lihtne tõestada. Ka Mauno Koski poolt esi- 
tatud arvandmete (1967, 49—70) põhjal — ehkki loetelu ei hõlma 
kaugeltki kõiki hiiekohti, on teadete hulk piisavalt suur üldise- 
mate seoste väljendamiseks — leidub kalmele viitavaid andmeid 
vaid 2,8% puhul kõigist pühakohtadest (13 juhul 464-st).? Ole- 
muslike seoste esiletoomiseks on selline korrelatsioon ilmselgelt 
liialt nõrk. 


? Koski esitatud Eesti hiiepaikade loendis (1967, 49—70) seostuvad kal- 
mega nr 103, 110, 113, 117, 277, 314, 511, 621, 706, 708, 551, 641 ja 523. 
Kui lisada kaks selles loendis mitte kajastuvat, kuid Koski poolt mainitud 
(1967, 79) hiiepaika (Kullamaa Laukna ja Risti Riidika), oleks seos 3,2%. 

Eraldi küsimus on pühapaikade hulk ja nende arvu esi- 
tamise metoodika. Kas lugeda kalmel kasvavad puud — pean 
silmas pärimuses pühaks peetud kalmepuid — pühapuude hulka 
või mitte? Tõenäoliselt tuleneb niisuguste puude pühakspidami- 
ne nende kasvamisest kalme sakraalses ruumiväljas, mitte puude 
endi või paiga looduslikest omadustest. Samas ei pruugi puude 
pühakspidamine lähtuda kalmele maetud surnutest: võimalik, et 
kalmeks valiti koht, mida juba varem pühaks peeti. 

Kindlat kokkuleppelist alust pole ka /že-nimetusega seotud 
pühapaikade arvu määramiseks, sest hiiekohtades leidub lisaks 
territooriumile või maastikuvormile tihti puid, sh vanu hiiepuid, 
ning sageli kuuluvad muistisekompleksi hiiekivi ja -allikas. Kas 
hiiekoht pühapuude, hiiekivi ja -allikaga kujutab endast ühte, kol- 
me või isegi nelja muistist? Konkreetse üksiku paiga puhul polegi 
selline küsimuseasetus ehk esmatähtis, ent muutub oluliseks ter- 
vikpildi kujundamisel ning pühapaikade arvandmete esitamisel. 
On ilmne, et ühtsetes põhimõtetes tuleb kokku leppida — kindla 
metoodikata pole võimalik võrdlusi ega üldistusi teha. Samas tu- 
leb tõdeda, et pärimuses ei pruugi olla jälgitavad kaugeltki kõik 
kunagi olemas olnud pühamud ja et arvandmed ei kajasta mitte 
omaaegset tegelikkust, vaid üksnes meieni Jõudnud osa sellest. 
Võimalik, et tihti vaid riismeid. 

Pühapaikade tuvastamiseks välitöödel on vaja teha etteval- 
mistustööd ka kohanimede osas. Sakraalse tähendusega topo- 
nüümid ei tarvitse olla esmapilgul äratuntavad ning erinevatel 
murdealadel võib nimetustes esineda piirkonnaomaseid ja kirja- 
keelekaugeid vorme. 


156 Heiki Valk 


Pühapaik kui osa võrgustikust: 
tähtsusastmed ja hierarhiad 


Rahvatraditsioonis joonistub selgelt välja looduslike pühapaika- 
de seos madalama tasandi asustusüksustega. Küladel rajaneva 
asustusmudeliga piirkondades on selliseks üksuseks küla, haja- 
asustusega Mulgimaal aga talu (Loorits 1935). Traditsiooni üht- 
lase ilme põhjal jääb mulje, et niisugune pilt võiks olla vana ja 
ulatuda tagasi muinasaega. Siiski võib üldmulje olla petlik. Osal 
praeguse asustusmudeli põhjal mingi külaga seonduvatest ohvri- 
paikadest võis minevikus olla märksa suurem tagamaa — see võis 
hõlmata küladerühma, linnusepiirkonna, kihelkonna või ehk ise- 
gi maakonna. Lisaks võis tegemist olla ka muude, meile mitte 
teadaolevate territoriaalsete üksustega. Tõenäoliselt on muistsed 
erinevused laiema kogukondliku taustaga riituste taandudes aja 
Jooksul tasandunud: varem keskse tähendusega pühamud on saa- 
nud tavalisteks külaohvripaikadeks. 

Tuleb arvestada, et kesksed pühapaigad võisid olla seotud 
muinasaegsete võimustruktuuridega ja asuda tollaste võimu- 
keskuste — linnuste juures. Lätis, kus sellesuunalisi uuringuid 
on tehtud rohkem, on kesksete kultusepaikade olemasolu hilis- 
muinasaegsete linnuste juures tõdetud Kuramaal (Šturms 1938), 
samuti semgalite (Urtäns 2001) ja liivlaste (Apäls, Mugurõvišs 
2001, 363) asualadel. Eelkristlikke pühamuid on oletatud ka 
Udmurtia linnustes (IllyToga 2001, 90). Samuti on linnuste 
kultuslikku tähendust korduvalt rõhutatud Skandinaaviamaade 


Järveküla ohvriallikas Uhtjärve kaldal viikingiaegse linnuse kõrval 
(Urvaste khk). Läheduses on ka ohvrikivi. Foto Heiki Valk 2005. 
Järveküla offering spring on the shore of Lake Uhtjärv (Võrumaa 
County) beside a Viking Age hillfort. There is also an offering stone 
in the vicinity. 

arheoloogias. Niisiis ei saa kultuslikku funktsiooni välistada ka 
Eesti linnamägede, sh viikingiaegsete linnuste tõlgendamisel. 
Sellele võimalusele viitavad pärimusandmed mõnel linnamäel (nt 
Roela Palamuse kihelkonnas ja Luhtõ Vastseliina kihelkonnas) 
paiknevast ohvrikivist. Suur ohvrikivi on Varbola maalinna kõr- 
val. Kaude lubab linnuse ja keskse pühapaiga seost oletada ka 
Liivimaa kroonika teade tartlaste dilemmast 1223./1224. aastal: 
kas ohverdada jumalatele rasvane härg või sama rammus saksa 
preester (LH XXVI: 7)? Võimalik, et olulisi muudatusi kesksete 
pühapaikade võrgustikku tõi juba muinasaegsete haldusstruk- 
tuuride asendumine kirikukihelkondadega 13. sajandil. 

Ka pühapaiga kasutamise sagedus võis sõltuda sellest, kui 
keskse ja olulisuse paigaga oli tegemist. Tähtsamatesse paika- 
desse võidi kokku tulla vaid kindlate pikemate ajavahemike järel. 
Rootsis mainib Bremeni Adam 11. sajandil kõigile svealastele ko- 
hustuslikke rituaalseid kokkusaamisi ja ohvritalitusi, mis toimu- 
sid Vana-Uppsalas iga üheksa aasta järel (Trotzig 1999, 473). 

Pühapaikade kunagist tähtsusastet eristada on tagantjä- 
rele vägagi raske. Kesksete pühapaikade äratundmiseks tuleb 
kindlasti arvesse võtta rauaaegset asustuspilti ja võimukesku- 
si. Samas tuleb arvestada, et kesksed pühamud võisid paikneda 
niihästi keskustes kui ka territoriaalsete üksuste vahelistel piiri- 
aladel ning välistada ei saa muidki võimalusi. Muinasaegne ühis- 
konnakorraldus võis olla palju keerukam, kui esmapilgul paistab, 
ning kõrvuti võisid olemas olla erinevad struktuurid, mille piirid 
ruumis ei pruukinud omavahel kokku langeda. Nii ei tarvitse- 
nud hilismuinasaja poliitilise ja majandusliku võimu piirkonnad 

— linnusealad — kaugeltki olla vastavuses kihelkondade süsteemi- 
ga. Võimalik, et kihelkonnad kujutasid endast mitte võimul, vaid 
ühisel eneseteadvusel ja traditsioonidel rajanevaid üksusi (Lang 
2001, 14; 2007, 271—277). Kindlasti tuleb arvestada ka seda, et 
ühiskonna erinevate tasanditega võisid seostuda erinevad kesk- 

sed pühapaigad — ühed võisid kuuluda linnuste kui võimukeskuste 

Juurde, teised aga olla seotud muude identiteetidega, näiteks 
ajaloolisel ühtekuuluvustundel, ühisel hõimutaustal või usu- 
erinevustel rajaneva eneseteadvusega. Seega võis mingi kindel 
asustusüksus samaaegselt kuuluda mitme pühapaiga tagamaade 
hulka ning pühapaigad võisid moodustada mitmetasandilisi võr- 
gustikke, mis ei pruukinud olla otseses vastavuses asustuse ja 
haldusüksustega. 

Pühapaigad võisid seostuda ka kindla hõimuidentiteediga või 
eri jumalate/jumaluste ja kaitsevaimudega, võis olla eraldi püha- 
paiku meestele ja naistele. Osa neist võisid olla kohalikud, pere 
või suguvõsa omad, teiste kasutajaskonna võis seevastu moodus- 
tada suguvõsa/hõim või laiem piirkondlik kogukond. Selliste 
võimaluste kohta leidub rohkelt andmeid Udmurtiast, kus tradit- 
sioon on püsinud elavana märksa kauem kui Eestis (IllyToga 2001, 
92—201). Väga tõenäoline, et samalaadne mitmekülgsus valitses 
kunagi ka meil, ent rahvapärimuse talletamise ajaks oli see juba 
unustatud või säilinud vaid väheste mälestuskildudena. Viimaste 
otsimine ja koondamine võiks saada omaette ülesandeks. Mõis- 
tagi peaks aga enne Eesti materjali kallale asumist küsimuste 
täpsemaks määratlemiseks põhjalikult läbi töötama idapoolsete 
soome-ugri rahvaste ja saamide andmed, samuti senised üldistu- 
sed Läti ja Leedu kohta. 

Teatud pidepunkte keskse(ma)te muististe eristamiseks saab 
leida ka rahvatraditsioonist. Oluliseks näitajaks võiks siinkohal 
olla teadete arv rahvaluulekogudes, samuti üleskirjutuste päritolu. 
Võib eeldada, et keskse tähendusega pühapaiku tunti märksa laie- 
malt kui tavalisi pühamuid. Näiteks kerkib teadete arvu ja nende 
laia geograafilise tagamaa põhjal Lõuna-Harjumaa piirides selges- 
ti esile Paluküla hiiemägi — iseenesest asustuslikul äärealal, kolme 
kihelkonna piirimaadel paiknev muistis. Kuigi ei saa välistada, et 

teadete “hajumist” on põhjustanud informantide elukohavahetused, 
võiks siin oma osa etendada ka paiga varasem laialdane tuntus. 

Samas võib ühte piirkonda puudutavate teadete arv olla suur 
ka trükis avaldatud lugude tagasipeegelduse mõjul ning oluliselt 
on seda näitajat kasvatanud rahvaluulekogumise ekspeditsioonid. 
Enne tõsisemate järelduste tegemist tuleb mõlemaid asjaolusid 
kindlasti arvesse võtta: ülestähenduste suur hulk on eriti kõ- 
nekas juhtudel, kui piirkonnas pole toimunud sihipärast kogu- 
mistööd ja kui lugusid sealsete muististe kohta pole raamatutes 
avaldatud. Pärimusteadete arvu on kahtlemata mõjutanud ka 
muististe asukoht hilisemate keskuste (kihelkonnakirikud, mõi- 
sad) ja kesksete liiklussoonte suhtes: kindlasti on “kättesaadavad” 
Ja nähtavad muistised andnud rohkem kõneainet kui kõrvalised 
paigad. Viimast tõsiasja, samuti varasemate publikatsioonide ja 
piirkonda hõlmanud kogumisekspeditsioonide puudumist silmas 
pidades väärib Paluküla hiiemäest rääkivate teadete rohkus veel 
kord rõhutamist — pole kahtlust, et tegemist on kaugemas mine- 
vikus laialt tuntud Ja väga ulatusliku tagamaaga hiiekohaga. 

Kesk- ja uusaegse rahvausundi kohta ütleb palju ka looduslike 
pühapaikade paiknemine kabelite ja kirikute suhtes. Siin väärib 
tähelepanu küsimus, kas ja kuivõrd leidub kihelkonnakeskuste (ja 
suuremate kabelite) ümbruses looduslike pühamuteta tühialasid. 
Viimaste olemasolu või puudumine ei saa olla juhuslik, vaid on 
märgiks kristlike uskumuste ja vana maailmavaate suhte kohta. 
Kuigi mõningate mudelpiirkondade andmete põhjal võib tõde- 
da, et kihelkonnakeskuste mõju ümbruskonnale oli väike — loo- 
duslikke ohvripaiku leidub rohkesti keskuste läheduseski (Valk 
2004b, 302—303) — vajaks see väide täiendavat kontrollimist, sest 
piirkondade vahel võis olla erinevusi. 

Seni pole Eestis süvitsi käsitletud ka kihelkonnakirikute ja 
kabelite muistsetesse pühapaikadesse rajamise küsimust. See 
valdkond on Skandinaaviamaades olnud laialdase diskussiooni 

teemaks ning viimased seisukohad pigem pooldavad kui lükkavad 
ümber pühapaikade järjepidevust üleminekul muinasuskumustelt 
ristiusule (Brink 1993; Andr€n 2002). Kindlamate ja vettpidava- 
mate üldistuste tegemiseks on aga esmalt vaja rekonstrueerida 
muistsete pühapaikade võrgustik ning eristada nende seas kesk- 


sed pühakohad. 


Pühapaikade kohavaliku põhjused 


Tõsisemat tähelepanu väärib ka küsimus, miks on pühakohtadeks 
saanud just need, aga mitte teised paigad. Iga pühapaik on algselt 
olnud osa “neutraalsest” loodusest ning on omandanud sakraalse 
tähenduse alles kellegi poolt tehtud valiku tulemusena. Samas 
puudub seni selgus valikukriteeriumite osas. Soome uurijate väi- 
tel on hiiekohtade kohavalikul esmast rolli etendanud paiga topo- 
graafia, maastikudominantsus ja välised iseärasused (Koski 1967, 
101—102; 1990, 417—422), samuti visuaalse piiri olemasolu sakraal- 
se ning profaanse vahel ja võimalus seda ületada (Anttonen 1992, 
2524—2527; 1996, 123—124). 

Siiski ei tundu sellised põhjendused kaugeltki alati piisavad ja 
ilmselt on võimalike põhjuste ring olnud laiem. Lisaks välistele 
teguritele, sh sobivale kaugusele asustusüksusest, olen tõstatanud 
küsimuse kohavaliku muudest looduslikest eeldustest — eeskätt 
hälvetest looduslikes energeetilistes väljades (Valk 2003; 2007a). 
Viimaste olemasolule ja iseäralikule kasvukeskkonnale viitavad 
vahel taimestiku eripärad — tavatult haralised puuvõrad, jändri- 
kud tüved või silmatorkavalt allapoole suunatud oksad. Paraku 
paikneb suur osa pühapaiku kultuurmaastikel, kus inimtegevus 
on taimestiku algset looduslikku ilmet tugevasti kujundanud 
ning muutused on eriti suured just silmale kõige märgatavama 


Kaardus okstega männiladvad Pühati mäel Levalõpme külas Muhus. 
Paiga pühadusele viitavad kohanimi ja ohvrikivi. Foto Heiki Valk 
2006. 


Curved tops of pines on Pühatimägi on the island of Muhu. The 
toponym and offering stone reflect the former sacredness of'the area. 


— puude osas. Looduslike väljaanomaaliate vaatenurgast vääriksid 

kindlasti tõsisemat botaanilist tähelepanu ka pühapaikade roht- 
taimestiku iseärasused: kas nende piires on võimalik esile tuua 
eripärasid taimede morfoloogiliste tunnuste, koosluste ja liigi- 
rohkuse osas? 

Väljaanomaaliatele pühapaikades viitab ka biolokatsioon, s.t 
“nõiavitsa” ja pendli kasutamine. Selles valdkonnas on Eestis 
viimastel aastatel tehtud katselisi välitöid (Valk 2006) ning üht- 
teist, mis osundab hälvetele looduslikes energeetilistes väljades, 
võib välja lugeda ka rahvaluulekogudest. 

Kokkuvõtteks 


Kuigi arheoloogia on pühapaiku kultuurkihi puudumise ja leiu- 
vaesuse tõttu pidanud üldiselt võrdlemisi väheinformatiivseteks 
muististeks, on nendega seotud küsimuste ring siiski ka muinas- 
teaduse vaatenurgast üsna lai. On ilmne, et vastuste leidmine ei 
saa toimuda väheste ja värvikate üksiknäidete varal. Üldisemate 
seaduspärade avamine eeldab tõsist tööd pühakohtade paiknemi- 
se osas ning pärimuse, sh arvandmete üldistavat läbitöötamist. 

Kõige tõsisemaks takistuseks üldistuste tegemisel on tervik- 
liku ülevaate puudumine Eesti looduslikest pühapaikadest. Pole 
teada, kui suur on olnud nende koguarv, ega ka see, kui suur osa 
arhiiviteadetes kajastuvatest kohtadest on tänini säilinud ja maas- 
tikul lokaliseeritavad. Eesti pühapaikadest tervikpildi saamiseks 
tuleb koostada kogu maad hõlmav andmebaas, mis võimaldaks 
teha päringuid ja ruumianalüüsi. Arheoloogia vaatenurgast on 
sealjuures keskseteks teemadeks pühapaikade seosed niihästi 
maastikuga kui ka eri aegade asustuspildiga, samuti teiste muis- 
tistega. 

Pühapaigad on teemavaldkond, kus lõimuvad erinevad ta- 
sandid ja vaatenurgad. Seetõttu tuleb ka pühakohtade uurimisel 
ainuvõimalikuks pidada kompleksset ja eri teadusi hõlmavat lä- 
henemist: koos peavad töötama folkloristid, arheoloogid, ajaloo- 
lased, loodus- ja inimgeograafid ning botaanikud. Ühitada tuleb 
arheoloogia muistise- ja ruumikeskne ning rahvaluuleteaduse 
tekstipõhine lähenemine. 

Eesti pühapaikadest tervikülevaate saamine kujutab en- 
dast äärmiselt mahukat tööd, mille kallale on siiski juba asutud. 
Eesti arheoloogilise kohainfo ja Eesti Rahvaluule Arhiivi koha- 
pärimuse andmebaasid (Valk 2004; Remmel 2004) sisaldavad 
rohkelt teateid ka pühapaikade kohta. Neist juba olemasolevaist, 
kuigi olulist täiendamist vajavatest andmekogudest oleks otstar- 

bekas lähtuda ka Eesti pühapaikade koondandmebaasi koostami- 
sel. Edaspidine töö eeldab pühapaikade seostamist konkreetsete 
ID-koodidega ning muististe asukohtade kandmist ruumiana- 
lüüsi võimaldavatele ja välitööde jaoks vajalikele digikaartidele. 
Hiljem peaksid järgnema ulatuslikud välitööd, mille eesmärgiks 
on kohtade ülesleidmine maastikul, ning nii vanade kui värskelt 
kogutud andmete sisuline läbitöötamine. 

Kõigi nende ülesannete teostamine eeldab kooskõlastatud ja 
kindlas rütmis toimuvat tegevust ning on väikeste, eri asutuste 
vahel killustatud üksikprojektide jaoks ilmselt üle jõu käiv üles- 
anne. Teoks võiks see saada kavandatava riikliku arengukava 
“Eesti ajaloolised looduslikud pühapaigad. Uurimine ja hoidmine” 
raames. 


Kirjandus 


Andr€n, A. 2002. Platsernas betydelse. Norrön ritual och 
kultplatskontinuitet. — Plats och Praxis. Studier av nordisk 
förkristen ritual. Vägar till Midgärd, 2. Lund, 299—342. 


Anttonen, V. 1992. “Püha” mõiste rahvausundi uurimises. — Akadeemia, 
12, 2514—2535. 


Anttonen, V. 1996. Ihmisen ja maan rajat. “Pyhä” kulttuurisena 
kategoriana. Suomalaisen Kirjallisuuden Seuran Toimituksia, 646. 
Helsinki. 

Apaäls, J., Muguršvišs E. 2001. Võlais dzelzs laikmets (agrie viduslaiki). 

— Latvijas sõnaka võsture, 9. g. t. pr. Kr. — 1200. g. Riga, 290—377. 

Bradley, R. 2000. An archaeology of natural places. London — New York. 


Brink, S. 1990. Cult Sites in Northern Sweden. — Old Norse and Finnish 
Religions and Cultic Place-names. Ed. Tore Ahlbäck. Abo, 458—489 


Looduslikud pühapaigad kui muistised: arheoloogia vaatenurk 165 


Brink, S. 1993. Kultkontinuitet frän bosättningshistorisk utgängspunkt. 
— Kontinuitet 1 kult och tro frän vikingatid till medeltid. Projektet 
Sveriges Kristnande. Publikatroner, 1. Uppsala, 105—127. 


Eisen, M. J. 1917a. Pühad puud. — Eesti Kirjandus, XII, 293—304. 

Eisen, M. J. 19176. Pühad veed. — Eesti Kirjandus, XII, 304—314. 

Eisen, M. J. 1919a. Pühad kivid. — Eesti Kirjandus, XIII, 155—166. 

Eisen, M. J. 19196. Pühad kohad. — Eesti Kirjandus XIII, 177—191. 

Eisen, M. J. 1920. Esivanemate ohverdamised. Eesti mütoloogia, HI. Tartu. 

Halinen, P. 2006. Maaperänäytteitä seidan juurelta. — Muinastutkija, 2, 
2—6. 

Johansen, P. 1933. Die Estlandliste des Liber Census Daniae. 
Kopenhagen — Reval. 

Jonuks, T. 2003. Eesti metalliaja usundi põhijooni. Magistriväitekiri. 
Tartu. Käsikiri Tartu Ülikooli arheoloogia õppetoolis. 


Jonuks, T. 2007. Holy Groves in Estonian Religion. — Journal of 
Estonian Archaeology / Eesti Arheoloogiaajakiri, 11: 1. Ilmumisel. 


Koski, M. 1967; 1970. Itämerensuomalaisten kielten häsi-sanue. 
Semanttinen tutkimus, 1. Turun Yliopiston Julkaisuja. Sarja C, osa 5, 7 
Turku. 


Koski, M. 1990. A Finnic Holy Word and its Subseguent history. — Old 
Norse and Finnish Religions and Cultic Place-names. Ed. Tore 
Ahlbäck. Äbo, 404—440. 


Lang, V. 1999. Kultuurmaastikku luues. Essee maastiku religioossest 
Ja sümboliseeritud korraldusest. — Eesti Arheoloogia Ajakiri, 3: 1, 
63—85. 


Lang, V. 2001. Võimukeskuste kujunemisest Eestis. Sissejuhatus. 
— Keskus, tagamaa, ääreala. Uurimusi asustushierarhia ja 
võimukeskuste kujunemisest Eestis. Muznasaja teadus, 11. Tallinn— 
Tartu, 7—28. 


Lang, V. 2007. Baltimaade pronksi- ja rauaaeg. Tartu. 


166 Heiki Valk 


Layton, R., Ucko, P. 1999. (Ed-s). The Archaeology and Anthropology 
of Landscape. Shaping your Landscape. One World Archaeology, 30. 
London. 


LH = Henriku Liivimaa kroonika. Tallinn, 1982. 
Loorits, O. 1935. Mulgimaa ohvrikohad. — Kaleviste mailt. Õpetatud Eesti 
Seltsi Kirjad, III. Tartu, 225—300. 


Loorits, O. 1949, 1951, 1957. Grundzüge des estnischen Volksglaubens. 
Skrifter uigivna av kungl. Gustav Adolfs Akademien för folklivsforskning 
18: 1, II, III. Uppsala — Köpenhamn. 


Mandel, M. 2003. Läänemaa 5.—13. sajandi kalmed. Eesti Ajaloomuuseum. 
Töid ajaloo alalt, 5. Tallinn. 


Metssalu, J. 2004. Rahvausust varauusaegsetes kroonikates. Puud, kivid, 
pikne. — Kolmas vend. Pro Folkloristica, XI. Tartu, 50—73. 


Metssalu, J. 2006. Kolm kihelkonda ja kohapärimus: kogutut ja kogetut 
2004. aasta välitöödelt Rapla, Juuru ja Hageri kihelkondades. Tartu. 


Moora, H. 1975. Kas Madisepäeva lahing peeti Risti kabeli kohal? 
— Horisont, 9, 26—29. 


Remmel, M.-A. 1997. Püha mõistest kohalugude kaudu. — Maa ja ilm. 
Pro folkloristica, V. Tartu, 75—91. 


Remmel, M.-A. 1998. Hiie ase. Hiis eesti rahvapärimuses. Tartu. 


Remmel, M.-A. 2004. Eesti Rahvaluule Arhiivi kohapärimuse 
andmebaas ja selles leiduv Lõuna-Eesti aines. — Tartu Ülikooli 
Lõuna-Eesti keele- ja kultuuriuuringute keskuse aastaraamat, II1. 
Tartu, 123—134. 


Remmel, M.-A., Valk, H. 2007. Muistised, pärimuspaigad ja koha- 
pärimus: piirkondlikud ja ajalised aspektid. — Muistis, koht ja 
pärimus. Tartu. Ilmumisel. 


Šturms, E. 1938. Baltische Alkhügel. — Conventus primus historicorum 
Balticorum Rigae, 16.—20. VIII 1937. Acta et relata. Riga, 118—125. 


Tamla, T. 1985. Kultuslikud allikad Eestis. — Rahvasuust kirjapanekuni. 
Uurimusi rahvaluule proosaloomingust ja kogumisloost. Eesti NSV 
Teaduste Akadeemia Emakeele Seltsi Toimetised, 17. Tallinn, 122—146. 


Looduslikud pühapaigad kui muistised: arheoloogia vaatenurk 167 


Trotzig, G. 1999. Frän en gammal till en ny religion. — Arkeologi 1 
Norden, 2. Stockholm, 470—477. 


Tvauri, A. 1997. Eesti lohukivid. — Arheoloogilisi uurimusi, 1. Tartu 
Ülikooli arheoloogia kabineti toimetised, 9. Tartu, 11—53. 


Tvauri, A. 1999. Eesti ohvrikivid. — Mäetagused, 11, Tartu, 35—57. 
Urtäns, J. 1990. Pädakmeni, robežakmeni, muldakmeni. Riga. 
Urtäns, J. 1993. Latvijas senäs svõtnicas. Riga. 


Urtäns, J. 2001. Central Places in Semigallia and their Cult Sites. — Lübeck 
Style? Novgorod Style? Baltic Rim Central Places as Arenas for 
Cultural Encounters and Urbanisation 1100—1400 AD. CCC Papers, 5. 
Riga, 259—268. 


Vaitkevišius, V. 1998. Senosios Lietuvos šventvietes. Vilnius. 


Vaitkevišius, V. 2004. Studies into the Balts* Sacred Places. BAR 
International Series, 1228. Oxford. 


Valk, H. 1999a. Mälestusi Meeksi Jaanipäevast. — Mäetagused, 9. Tartu, 
146—174. 


Valk, H. 1999b. Maastikust, muististest ja mõtteviisist. — Eesti 
Arheoloogia Ajakiri, 3: 2. Tallinn, 165—169. 


Valk, H. 2003. Archaeological Sites of Sacral Meaning: Problems 
Concerning their Location Principles. — Earth's Fields and their 
Influence on Organisms. Abstracts. International seminar at 
Kloogarand June 26—29, 2003. Tallinn, 65—68. 


Valk, H. 2004a. Arheoloogilise kohainfo koondandmebaas ja andmed 
Lõuna-Eesti muististe kohta. — Tartu Ülikooli Lõuna-Eesti keele- Ja 
kultuuriuuringute keskuse aastaraamat, III, 135—142. 


Valk, H. 2004b. Christian and Non-Christian Holy Sites in Medieval 
Estonia: A Reflection of Ecclesiastical Attitudes Towards Popular 
Religion. — The European Frontier. Clashes and Compromises in 
the Middle Ages. International Symposium of'the Culture Clash 
or Compromise (CCC) project and the Department of Archaeology, 
Lund University, held in Lund October 13—15 2000. CCC Papers, 7. 
Lund Studies in Medieval Archaeology, 33. Lund, 299—310. 


168 Heiki Valk 


Valk, H. 2006. Archaeological Sites and Field Anomalies: Experimental 
Fieldwork Research in Estonia. — Radiating biosphere and 
fields of Earth, related architectural geometry of forms and 
their environmental psycho-physical influence on organisms. 
International seminar at Käsmu. June 15—18, 2006. Abstracts and 
Articles. Tallinn, 54—58. 


Valk, H. 2007a. Choosing Holy Places. — Journal of Romano-British 
Archaeology. Ilmumisel. 


Valk, H. 20076. Pre-Christian and Christian: Rites at two Holy Stones 
in Setomaa, south-eastern Estonia. — British Archaeological Reports. 
Ilmumisel. 


Vedru, G. 2007. Arheoloogilised maastikud. Muinasaegne 
maastikukasutus ja asustus Jägala ja Valgejõe vahelisel alal Põhja- 
Eestis. Tallinn. Käsikiri TÜ arheoloogia õppetoolis. Ilmumisel. 

Viidalepp, R. 1939/1940. Iseloomustavat Eesti ohvrikividest. Tartu. 


Vikstrand, P. 2001. Förkristna sakrala ortnamn i Mälarlandskapen. 
Acta Academiae Regiae Gustavi Adolphi, LXXVI. Studier till en svensk 
ortnamnsatlas utgivna av Thorsten Andersson, 17. Uppsala. 


Hayxkof 9. A. 1992. MafKNBbIA CBEIIKM MiHyyIIIPIHBI. MiHCK. 


Ilyrosa H.H. 2001. HoxpncrTnaHckue KyHPTOBBIE IAMATHUKU B 
YIMYPTCKOH penMTrMO3HOH TPanuuUMu. MKEBCK. 


Ypõ6anmnsununyc B. 1967. MaTepnanbHa4 4 HyXOBHAA KYIbTyPa CE/IbCKOIO 
HacereHnu4 B JInTse B XIV-XVII BB. ABTopeepaT Ha comckaHue 
YIeHOM CTEIIEHN KAHJMAATA MCTOPMUECKUX HAyK. BMAPHIOC. 


Ypranc 10. 1988. SI3piuecKME KYIbTOBBIE IIAMATHUKU Ha TEPPUTOPNU 
JlaTBn4. ABTopedpepaT Ha comnckaHMe yyeHoH CTEIIEHH Kahnugata 
NCTOPMUECKNX Hayk. JleHnHrpa]. 


Sacred natural places as archaeological objects 169 


Sacred natural places as archaeological objects 


Summary 


Heiki Valk 


Most Estonian sacred natural places obtained their sacred or ri- 
tualistic meaning before the 18th century, which enables us to 
interpret them unambiguously as archaeological monuments. 
However, the group of sites has been largely neglected in Es- 
tonian archaeology so far because the sites date to a rather late 
period and are characterized by rich folk tradition and lack of 
intensive cultural layers. Nevertheless, sacred natural places are 
archaeological sites with a high research potential for settlement 
and landscape archaeology, as well as for archaeology of religion. 
The present article highlights some following research issues 
which might be considered in the future: 

Temporal dimension of' sacred places. When did natural places 
first appear in the cultural context and became sacred? The loca- 
tion of scared places in relation to some other monuments that 
are easier to date (cemeteries, settlements, and hillforts) should 
be studied, but excavations can also provide necessary data. Sac- 
red sites evidently span different historical periods, ranging from 
prehistory to the Middle Ages and the Early Modern times. 

The main groups of sacred places, their meaning and functions. 
Attention should be paid to differences in the function of sites 
(sacrificial, votive, healing, and ritual sites) and to reflections of 
sacredness and religious syncretism. Most beliefs that have been 
preserved in folk and written materials might pre-date the 18th 
century, that is, the period studied by archaeology. The meaning 

of sites, however, may have changed in the course of'time. Especi- 
ally communal rites may have disappeared earlier than the indi- 
vidual ones, related to healing. 

Hinterlands of sacred places, their place in the settlement pattern 
and on ritual landscapes. Ofinterest might be relationship between 
sacred places and settlement units at the broad regional level and 
at the level of groups of villages and certain single settlement 
units (villages, farmsteads). Also respective changes in the cour- 
se of time must not be neglected. 

Sacred places as elements of'a network of sites with religious and 
ritual meaning. Which are the relations between sites of central 
and local importance, relations to cemeteries and rural chapels 
and churches (starting from the Christianization)? The unveri- 
fied claim presented by 0. Loorits in the early 1930s that groves 
are former cemeteries should be reviewed. 

Reasons for choosing the location of holy sites. Why did people 
consider the particular sites special or holy? Which factors influ- 
enced the choice of'sites? What was the role of'topographical and 
other natural anomalies? 

The above guestions can be solved only by obtaining a compo- 
site picture of the location and number of' sacred natural places by 
compiling a database of available information, undertaking exten- 
sive field inventories of sites, and analysing thoroughly the data. 


< Loodus tuleb tagasi. Esna hiiekoht Järvamaal, praegu 
metsistunud mõisapark. Foto Heiki Valk 2004. 

Nature coming back. Esna grove (Järvamaa County), 
turned into a manor park and deserted again. 


Hiied kui loodusobjektid 


Eerik Leibak 


Pean tunnistama, et paraku põhineb järgnev võrdlemisi speku- 
latiivsel ainesel. Põhjus selleks on lihtne: kuna Eestis pole hiite 
inventuur tehtud, ei saa me oma looduslike pühapaikade kohta 
ammendavat statistikat ja järeldusi teha. Kolme Harjumaa kihel- 
konna — Rapla, Juuru ja Hageri —, samuti Muhu saare kohta on 
hiljuti tehtud välitööde põhjal ülevaade küll olemas, aga kuidas 
on tegelik seis üle Eesti, seda me lihtsalt ei tea. 

Tihti käsitletakse hiite nime all kõiki pühapaiku, kuid mina 
keskendun just hiitele kui pühadele metsadele või metsa-püha- 
paikadele, sest niipalju, kui Eesti ja sugulasrahvaste ainese põhjal 
teada, on teised pühapaigad (üksikud kivid, ohverdamispuud jne) 
asunud ka täiesti küla keskel, isegi taluõuedes. Selliste üksikob- 
Jektide looduskaitseline väärtus on igal konkreetsel juhul erinev. 
Osa neist, näiteks mõned kivid, allikad või pühapuud (viimastest 
tuntuimad ehk Ülendi pärn Reigi kihelkonnas ja Sipa ohvripärn 
Märjamaa kihelkonnas), ongi looduskaitse all üksikobjektidena 
— ja nendel ma pikemalt ei peatuks. 

Nüüd siis hiitest. Millised n-ö algsed hiied ikkagi olla või- 
sid? Täit vastust ning kõikehõlmavat statistikat ei saa me kunagi, 
sest kõiki hiisi ei õnnestu enam tuvastada. Arvestada võiks aga 
bioloogilise loogikaga. Hiied, nagu üldiselt teada, olid metsad, 
mida ei majandatud, või õigemini — nende majandamine seisnes 
nende hoidmises. Kindlasti ei saa hiisi kõrvutada praeguste loo- 
dusreservaatidega, sest looduskaitseseaduse järgne loodusreser- 
vaat on mets või muu paik, kus inimesed käia ei tohi. Täpsem 
oleks võrrelda hiisi sihtkaitsevöönditega. Suurt osa sihtkaitse- 
vööndi loodusobjektidest säilitatakse looduslikus olekus, kuid 
lubatud on ka teatud sihipärane väikesemahuline majandamine. 
Üsna analoogiline on lähenemine olnud ka hiite puhul. 

Hiies võis olla ehitisi, näiteks hiieait ja pühakujud, teatud 
hiie osa võis olla ümbritsetud taraga. Hiiest ei viidud midagi ära 
— see tähendab muuhulgas, et lisaks andidele jäid hiide ka näi- 
teks seal ohverdatud loomade kaelaköied, mis riputati puu otsa ja 
mida võis mõneski hiies tolkneda päris ohtralt. Kõik see on tege- 
likult inimmõju. Ei tohi unustada ka tallamist — hiide kogunevad 
inimesed ei hiili kikivarvul omale kohale ega seisa seal postina, 
vaid käituvad loomulikult. Mis puudutab raiet, siis on teada, et 
hiies kunagi ei raiutud. Vaatasin ka oma vanu Siberi-päevikuid ja 
kahjuks pole ma taibanud kunagi kirja panna ja ilmselt tähelegi 
panna, kust võeti puud, millega hiies tuld tehti. Tõenäoliselt too- 
di need hiie servaalalt, võimalik, et kasutati osaliselt lamapuitu. 
Igatahes juhul, kui hiie juurde sai vaid veeteed pidi, paadis neid 

puid kaasa ei võetud. 

Niisiis on teatud väike inimmõju hiitele omane — nii nagu ka 
(loodusjkaitsealade sihtkaitsevöönditele, kus võime leida külasta- 
Jate tarbeks tehtud varjualuseid, laudteid, silte, infotahvleid jms 
rajatisi. See kõik ei riku aga kokkuvõttes metsa kooslust. 

Kui arvestada tõika, et meie metsakooslused arenevad aasta- 
kümnendite, sajandite, aastatuhandete vältel ühest tüübist teise 


Selline võis enamasti olla Mandri-Eesti hiiekohtade väljanägemine. 
Salumets Neeruti maastikukaitsealal. Foto Tiit Leito. 

Most sacred forests in mainland Estonia could have looked like this. 
Broad-leaved nemoral forest in the Neeruti nature reserve. 


(toimuvad suktsessioonid), siis hiite puhul, mida ei ole põlvest 
põlve tulundusmetsana majandatud, võiksime eeldada, et nad on 
kas juba kujunenud või kujunevad kliimakskooslusteks. Enamasti 
on Eestis metsa kliimakskooslus salukuusik, täpsemalt sinilille- 
või naadi-tüüpi kuuse-segamets; Lääne-Eestis võib see olla ka 
laialehine lehtmets. Ilusaid muistendeid “Taara tammikutest” ei 
saa niisiis — välja arvatud ehk mõned erandid (nt Mihkli tammik) 
— väga tõsiselt võtta, sest tamm püsib enamuspuuliigina üldiselt 
vaid tingimustes, kus ala niidetakse Ja pärast niitmist karjatatak- 
se, seega majandatakse hiiele sobimatult. Kui on tegemist laiale- 
hisele metsale sobiva kasvukohaga, siis areneb see meie tingimus- 

tes puhta tammiku asemel laialehiseks metsaks tamme osalusega, 
mida ei saa aga sõna otseses mõttes tammikuks nimetada. 

Hiite asukohti on sageli seotud positiivse või negatiivse pin- 
navormiga, seega võime eeldada mitmete hiite paiknemist sür- 
Jametsades. Ida-Eestis ja veelgi idapoolsematel puht-boreaalsetel 
aladel, kus laialehiste puudega metsakooslusi pole või leidub neid 
väga vähe, on hiisi ka Jänesekapsa-tüüpi laanemetsades. Põhimõt- 
teliselt võib pühapaik paikneda muidugi mistahes tüüpi metsas, 
aga millegipärast on mul raske hiiena ette kujutada ühetaolist 
pohlamännikut, turbasamblaga kaetud sookaasikut või suisa 
lodu-sanglepikut. Küll aga võime eeldada, et mõnedki varasemad 
pühapaigad on metsade soostumise tulemusena jäänud turbakihi 
alla (turba kasvukiirus on keskmiselt üks meeter aastatuhande 
kohta, kuid algses madalsoofaasis võib see olla märksa suurem), 
st siis just sellistesse inimese jaoks väheatraktiivsetesse metsa- 
tüüpidesse. Arusaadavalt pole niisuguste ammuste pühakohtade 
kohta pärimust säilinud, võibolla avastatakse mõni soo alla jää- 
nud hiiepaik turbakaevandamise käigus. 

Kuigi hiite ja külade vahelise kauguse osas on jõutud ka vä- 
gagi konkreetsete numbriliste järeldusteni, oleksin selleteemalis- 
te oletuste tegemisega väga ettevaatlik, kuna senised teadmised 
hiitest on meieni Jõudnud kas võõramaalaste vahendusel või on 
pärimusekogujad olnud küsitletavatele usuliselt ja/või kultuurili- 
selt võõrad. Siin tuleb arvestada, et 
1) alates hernhuutluse ajast, kui kristlus Jõudis suure osani eest- 
lastest, võisid küladest kaugemad hiiekohad olla juba unustatud 
kui kauged paigad, kus ei pruugitud käia ja nende kohta ei olnud 
enam teavet; 

2) (pool)võõrale inimesele ei hakatud ilmselt usalduslikult rääki- 
ma ka kohtadest, kus siiski käidi; 

3) nii mõnessegi “kaugemasse” paika võib olla rajatud uusi asun- 
duskülasid ning hiiekoht on nüüd lähedal uuele külale või jäänud 
isegi uusasustuse alla. 

Niisiis saame “algsete hiite” asemel rääkida “ideaalhiitest”, 
sest laiemas mõttes on inimene metsa mõjutanud kogu aeg (näi- 
teks kuni 19. sajandini toimus karjatamine suures osas metsas, 
selleks ei olnud eraldi karjamaid). Ka hiite teisene kasutamine 
algas juba 13. sajandil nii nende sihiliku raiumise kui teiselt poolt 
kristianiseerimise näol — kirikute, kabelite, kristlike kalmistute 
või kloostrite (nt Kuremäe) rajamisega hiitesse. Vallutajatest puu- 
tumata jäänud hiisi hakkas 19. sajandil maa defitsiidi tingimus- 
tes utilitaarselt tarvitama ka eestikeelne kogukond. Et just sel 
ajal oli ka hiite kasutamine maausuliste poolt oluliselt vähenenud, 
muudeti mõnedki kõrge mullaviljakusega hiied põldudeks või 
(puisjniitudeks. 

Oma pitseri on hiitele vajutanud 1920. aastate maareform, 
1949. aastast alanud kolhooside loomine ning 1990. aastatel või- 
mendunud inimese võõrandumine loodusest ja oma maast. Isegi 
praegu on eelnõu tasemel kavas algatada metsa kui bioloogilise 
vara hindamine, kusjuures bioloogilise vara all mõistetakse ai- 
nult puidumassi. 

Paraku kestab eelneva loogilise jätkuna ka 21. sajandil hiie- 
kohtade kasutamine täiesti ebatraditsioonilisel moel, meenuta- 
gem näiteks hiiemägesid mobiilimastide alustena, valla osalusel 
rajatud või kavandatavaid suusakomplekse Ebavere mäel, Palu- 
küla hiiemäel jne. Kõik see muudab hiite “algse” koosluse analüü- 
si üsna keerukaks, sest paljude hävinud või kahjustatud pühapai- 
kade puhul saame vaid mullatüübi põhjal oletada, milline mets 
seal kunagi kasvas — ja ärakaevandatud hiite puhul ei sedagi. 

Kuidas kaitsta hiisi loodus- ja/või muude objektidena? Minu 
arvates poleks õige pakkuda kõigi Eesti hiite jaoks ühest lahen- 
dust, sest hiied on interdistsiplinaarne nähtus ja arvesse tuleb 
võtta kõiki erinevaid tahke: hiisi loodusobjektina, hiisi muististe- 
na ja hiisi pühapaikadena. Usaldan Kärt Vaarmari väidet (vt tema 
kirjutis samas kogumikus), et looduskaitseseaduse alusel oleks 
võimalik kõigi hiite kaitset rahuldaval tasemel korraldada, kuid 
see tähendaks, et me tunnistaksime hiied “surnud” pärandiks ja 
käsitleksime neid pelgalt loodusobjektina, eraldatuna inimese su- 
hestatusest nendega. Kuid võõrandumata inimesi leidub õnneks 
siiski ka praegusaja Eestis. 

Kahtlemata väärib osa säilinud hiitest kaitsmist loodusobjek- 
tina, eriti kui paik on väärtuslik ka pinnavormina, hüdroloogi- 
liselt (allikad), haruldase metsatüübi poolest vms. On juba teh- 
niline küsimus, kas teha seda kaitseala moodustamisega või on 
kaitsmine võimalik ka hoiuala tingimustes või isegi tulundusmet- 
sa vääriselupaigana. Arvestades riigi ja paljude erametsaomanike 
suhtumist ning metsavahi institutsiooni kaotamist, on viimane 
võimalus küll kõige kahtlasem. Sageli hoidsid nii pühapaiku kui 
ka muid väärtuslikke kohti raietest puutumatuna just metsavahid, 
kuid neid pole enam ametis. 

Suurem probleem kerkib esile juhtudel, mil hiis kui metsa- 
kooslus on viimase paarisaja aasta jooksul asendunud või asenda- 
tud mõne muuga, näiteks puisniiduga. Sel juhul võib pärandkoos- 
lusena väärtuslik olla just puisniit ning tekib tõeline dilemma, 
mida eelistada. Või isegi trilemma: näiteks tekkis paar aastat ta- 
gasi looduskaitsjate vahel tõsine arvamuste lahknemine, kui ühes 


Vee pühakspidamise kohta leidub pärimuses mitmesuguseid viiteid. 
Hiiedki on sageli seotud veekogudega. Varangu Siniallikas. 
Foto Mari-Ann Remmel 2004. 


“Blue spring' in Varangu (Virumaa County). 

Kesk-Eesti hiiepaigas vahepeal ühest servast ka puisniiduna ka- 
sutusel olnud soosaart taheti hakata uuesti kasutama puisniiduna, 
kusjuures saare teises otsas asus kaljukotka pesa. On selge, et 
puisniidu ennistamist ja majandamist ei saaks kotkapesa all ette 
võtta isegi siis, kui see puisniit võiks kujuneda väga väärtusli- 
kuks. Võimatu oleks seal ka hiietalituste korraldamine; õnneks 
peaks maausuliste keskkonnaga arvestav mõtteviis selliste juh- 
tumite puhul suhtuma mõistvalt. 

Selliseid vastuolulisi juhtumeid on tegelikult väga palju ja 
seetõttu tuleb igal üksikjuhul eraldi hinnata, millist paika saaks 
hiiena (loodusliku metsakooslusena) taastada ja millist mitte. Ei 
saa päriselt välistada isegi täiesti rikutud hiite kaitse alla võtmist 
Ja taastamist. Ka enam kui kaks tuhat aastat tagasi rajatud Jeruu- 
salemma linna templist on praeguseks järel ainult natuke alus- 
müüri, ometi on see ühe rahva olulisemaid pühapaiku. Teisalt on 
Eestis hiiekohti, mida pole ehk põhjust riikliku kaitse alla võtta, 
kuid mida peaks nt planeeringutes säilitama just hiiekohtadena 
— pole ju kaitse all ka paljud arhitektuuriliselt väheväärtuslikud 
kirikud, mida ometi ei hakata seepärast veel muutma ööklubi- 
deks, spordisaalideks, ärihooneteks vms. Samal ajal oleks mõne 
MTJi või kolhoosi õlilao poolt äralagastatud või, veelgi hullem, 
ärakaevatud hiiemäe puhul isegi alandav panna püsti silti teata- 
maks, et tegemist on hiiekohaga, saati siis kaitsealuse loodus-, 
muinsus- või kultuurimälestisega. Kahtlen niisuguse hiiekoha 
väärtuslikkuses, ei saa ju sellist ala enam pühaks nimetada. 

Hiite arvelevõtmisega samalaadse märgalade inventeerimi- 
se eelsed spekulatsioonid, mida tegin kaheksa aastat tagasi, on 
pooles ulatuses osutunud õigeks ja teise poole suhtes ei tea me 
veel praegugi, kuidas asjad tegelikult on. Seega loodan, et ka osa 
minu siinsetest arvamustest peavad paika. 

Sacred forests as natural objects 


Summary 


Eerik Leibak 


The paper presents a rather speculative overview of'sacred groves 
and forests; there is no comprehensive data available at the mo- 
ment because the survey of sacred natural sites has not been com- 
pleted yet. Only true sacred forests (those known as hüs) will be 
analysed below although many single sacred objects (trees, tiny 
groves, boulders, springs, etc.) might be biologically interesting, 
and some are under nature protection. 

Sacred forests can be compared to the special management 
zones of'the Estonian contemporary nature reserves and national 
parks. Human influence on the plant communities incl. tree and 
shrub layers of'the sacred areas was kept to a minimum. However, 
certain human activities were accepted, such as erecting fences, 
religious buildings and sacred figures, or leaving various cere- 
monial items in the sacred area (e.g. bones and ropes of'sacrificial 
animals). Thus, sacred forests differ slightly from strict nature 
reserves (without any direct human impact), but they are close 
to them. 

Al northern European forests undergo ecological succession 
from one site type to another over a long period. Therefore, it can 
be presumed that sacred forests unaffected by logging and simi- 
lar human impact are climax communities. Boreonemoral spruce- 
dominated forest (Aegopodrum or Hepatica site type) is the climax 
community in most parts of Estonia, whereas it is the broad- 
leaved nemoral forest (e.g. U/mo-Tilio-Acerion) in many places in 
western Estonia. Sacred forests are often associated with pure 
oak groves, which was probably not the case. Oaks dominate in 


Estonian conditions only if'a forest is grazed or mowed, but that 
was forbidden in sacred areas. Sacred forests could have included 
also poorer site types, especially in eastern Estonia, and esker 
forests. Some sacred areas are (in) bog or swamp forests now. 
They were originally probably located on mineral land which is 
presently covered by a peat layer (the average rate of paludifica- 
tion in Estonia is ca 1 m of peat per millennium). 

The secondary use of sacred groves and forests started in 
the 1200s (cutting, erection of Christian churches) and intensi- 
fied in the 19th century. Lack of agricultural land during the 
rapid growth ofrural population coincided with the gradual dis- 
appearance of traditional religion, and thus a number of' sacred 
forests were turned into wooded meadows or fields. 

There is no uniform solution for the future of the Estonian 
sacred forests. Many have definitely undergone natural succes- 
sion or will do it again, others might be more valuable as e.g. 
wooded meadows from the viewpoint of biodiversity and some 
have been built up or turned into gravel pits. Conseguently, some 
sacred forests should be protected as natural objects, whereas 
others might be saved only by heritage protection or spatial plan- 
ning measures. Unfortunately some destroyed sacred areas have 
totally lost their holiness. 


<= Ohvrikivi Pärase hiiekohas Muhumaal. Foto Jüri Metssalu 2005. 
Offering stone in the Pärase grove (Muhu Island). 


Maarahva pühade puude ja puistutega seotud 
käitumisnormid 


Auli Kütt 


Artikkel annab ülevaate maarahva pühapaiku puudutavatest 
traditsioonilistest käitumisnormidest nii, nagu neid kajastavad 
pärimusteated, peamiselt arhiivimaterjalid aastatest 1870—1970. 
Läbiuuritud arhiivitekstid pärinevad põhiliselt Eesti Rahvaluule 
Arhiivi kohapärimuse kartoteegist ning haaravad kogu Eesti ala. 
Kohapärimuslikke materjale on kirjastanud ja analüüsinud ka 
mitmed varasemad autorid (Loorits 1935; Jung 1910; Jung 2000). 
Vaid hiitele pühendatud uurimusi on seni kolm — Mauno Kos- 
ki hüs-sõna semantiline analüüs (Koski 1967, 1970), Mari-Ann 
Remmel koostatud üldine ülevaade hiitega seonduvast (Remmel 
1998) ja käsikirjaline töö maarahva hiiekäitumisest (Kütt 2004). 
Lisaks on Richard Viidalepp kirjutanud ohvrikividest (Viidalepp 
1940), Ants Viires puudest (1975) ning Matthias Johann Eisen 
ohverdamiskommetest üldiselt (1996). 

Pühapaikade all mõistan maarahva arhailisele kultuurikihi- 
le omaseid looduslikke paiku (mägi, mets, järv jt) ning loodus- 

likke või inimtekkelisi objekte (puu, kivi, vare, aed), millega on 
seostatav omadusena nimetatud püha või sellele viitav sakraalne 
käitumine (palvetamine, ohverdamine jt). Käesolev tekst kesken- 
dub pühapaikadele, mille põhiobjektiks on puu (põõsas) või nende 
rühm. Tinglikult kasutan eelkirjeldatud pühapaikade ühistähis- 
tajana mõistet hiis. 

Käitumisnormidest vaatlen eelkõige neid ettekirjutusi, mis 
puudutavad maastiku või paiga ilme tahtlikku või tahtmatut mõ- 
Jutamist, samuti mõjutamata jätmist (mis väljendub sageli paiga- 
ga seotud tabudes). Seeläbi püüan leida vastust küsimusele, kas ja 
mil määral võib rääkida maarahva pühapaikade kujundamisest. 

Kaua aega on hiiepaikade kaitsjana toiminud pärimus, hil- 
Jem on sarnaseks otstarbeks loodud muinsus- ja looduskaitse (vt 
Hiiemäe, Västrik, Remmel 2004). Ent tänapäeval on paljud pü- 
hapaigad hävimas seetõttu, et nende olemasolu enam ei mäletata. 
Peale selle on rahva aktiivsest mälust kadumas mõiste hüs ja selle 
tähendusväli. Ometi on pühapaigad oluline osa meie kultuurist 
Ja identiteedist, nagu ka hiiepärimus, mis kannab paikkondlikke 
mälestusi võib-olla isegi tuhandete aastate tagant. Vastava dis- 
kursuse kujunemine Eesti meedias ja ühiskonnas oleks kindlasti 
suureks abiks ka paikade kaitse valdkonnas. 

Käitumisnormid võivad tekstides kajastuda mitmesugusel 
kujul. Kõige tavalisemal juhul räägitakse lihtsalt, mida tehti pü- 
hapaigas — käidi, viidi ande, paluti, peeti pühaks jne. Tabud esinevad 
Juttudes keelu või hoiatusena; viimast mõnikord põhjendatakse, 
mõnikord mitte. Hoiatavate juttude ilmne eesmärk on suunata 
inimeste käitumist antud paigas ning kujundada ühiskonnas va- 
litsevaid hoiakuid paiga suhtes. 

Käesolevas artiklis ei vaadelda matmist, tantsimist ega tule- 
tegemist (mis kahtlemata paika mõjutavad). On teada, et püha- 
paikadesse maeti veel 17.—18. sajandil ning matmispaiga funkt- 
sioonile viitavad mitmed toponüümid (Surnumägi, Kabelimägi, 

Kalmumägi), kuid tegemist on väga mahuka valdkonnaga, mis 
vääriks käsitlemist eraldi artiklis. Üldiselt aga mõjutavad nii tu- 
letegemine kui tantsimine paika ajutiselt. Samuti sai pühapaigas 
kasvavate puude puutumatust arvestades nendeks tegevusteks 


valida vaid lagendikke (tuld on kohati tehtud ka ohvrikivil). 


Raiumine 


Pärimuse hulgas on arvukalt teateid, mis esitavad neutraalses 
toonis infot püha puu või salu olemasolu kohta. Ent peaaegu kõi- 
gis teadetes, mis pühapuude raiumisest rääkides mingit suhtu- 
mist kannavad, on see suhtumine keelav või hoiatav: püha puud 
või (hiie)metsa ei tohi raiuda. See reegel kehtib kõikides maakon- 
dades. 

Leidub ka erandlik kategooria teateid, kus informant suhtub 
ilmselgelt pühade puude maharaiumisse soosivalt. Ent ei saa 
mingil juhul väita, nagu kuuluks selline suhtumine maarahva ta- 
vapärasesse hiiekultuuri. 

Näiteks Karula kiriku lähedal asunud Nõiapedaja kohta rää- 
gitakse: 

[---] Selle männa all on inimesed [sel ajal veel] ohvertamas käi- 
nud ja muud nõidust pidanud, nagu haiguste arstimist j.n.e. See on 
Ckirikujõpetajale meele haiget teinud ja ta lasknud selle männa puu 
maha raiduda, et selle läbi ebausku ja posisimisi rahva seast vähenda- 
da. — Pääle männa hävitamise on rahvas aga seda asetki veel pühaks 
pidanud ja sääl ohutamas käinud. [---) 

H19, 703 (6) < Karula — Anton Suurkask (1896) 

Ka rahvaluulekoguja ja harrastusarheoloog Jaan Jung (1910; 
2000) on rahva ebausu suhtes tihti küllalt kriitiline, ent ometi ei 
vähenda see pühapaikades kehtinud normide kaalu. Nähtavasti 

ei ole püha paiga hävitamine kirikuõpetaja poolt rahva usku eriti 
kõigutanud, ning vaevalt et külainimesed ise oma kartusi tüh- 
Jaks või ebausuks pidasid. Samas on kirikuõpetajate ning mõnede 
rahvaluulekogujate kriitiline suhtumine jätnud oma jälje. Folk- 
loristikas on teada, et jutustamise situatsioon ja selles osalejad 
mõjutavad jutustatavat; seetõttu on täiesti võimalik, et olenevalt 
koguja meelestatusest informandid “unustasid ära” pühapaikade- 
ga seotud traditsioonilised normid ning püüdsid esitada neutraal- 
set seisukohta või koguni võtta omaks koguja vaated. Sarnast 
meelsust kannavad ka mitmed 1940.—1970. aastatel kirja pandud 
tekstid, kus kõigest väest püütakse hoiduda tunnistamast, nagu 
võiks “ebausklikel kartustel* mingit alust olla. Nõukogudeaeg- 
sed raiumise-teemalised kirjapanekud on mõnikord lihtsalt fakti 
nentimised, et teatav püha puu on alles või nüüdseks maha võe- 
tud — kuid selline stiil ei ole reegel. Kui muud normid on sajandi 
Jooksul tasapisi unustusse vajunud, siis raiumise tabulisus on säi- 
linud läbi nõukogude aja tänapäevani. 

Pärimusteadetes valitseva pühade puude raiumise keeluga on 
kooskõlas ka kroonikate vahendatud teave. Näiteks kirjutab Balt- 
hasar Russow 1578. aastal: 

“Ka pidasid nad mõningaid salusid pühadeks, kust ühtki puud 
ei tohtinud raiuda. Ning selles pettekujutluses uskusid nad, et see, 
kes arvatud pühamikus ühe puu ehk põõsa maha raiub, jalamaid 
sureb. Säärane ebausk ja tühi pettekujutlus on veel tänapäevalgi 
mõningates paikades püsima jäänud, kus Jumala sõna ei õpetata.” 
(Russow 1993, 20) 

1802. a kirjutab koduõpetaja ja publitsist Johann Christoph Pet- 
ri: “Varem on talupoegi küll tahetud sundida mõnd puud seesugu- 
sel pühal kõrgendikul maha raiuma, aga neid ei ole suudetud panna 
seda tegema ei manitsuste ega ähvardustega” (Viires 1975, 49). 

Pühapaigas kasvavate puude raiumisest hoidumist on kirjel- 
datud ka 19. sajandi viimasel veerandil, mil mõisnik andis loa 
pühaks peetud metsast puid võtta: “Siiamaani aga ei ole mitte 
ükski külaelanik oma kirvest sinna viinud, kartuses, et teda võib 
õnnetus tabada. Praegu laseb mõisnik omaenda sulastel metsas 
vanad puud maha võtta ja müüb neid võõrastele.” Nii teatab noa- 
rootslane Harry Jannsen 1898. a (Viires 1975, 50—51). Samuti 
oli pühapaigas kasvavate puude raiumise keeld ja usk raiumise- 
le järgnevasse karistusse rahvakultuuris elav 20. sajandil. 1953. 
a raius sisserännanu Karula kihelkonnas maha põliselanike ar- 
mastatud Tuttõgä pettäi. Järgnevalt tabasid meest haigused, tema 
majapidamine põles ning mees ise uppus lõpuks. Kohalikud olid 
veendunud, et õnnetused olid karistuseks püha puu raiumise eest 
(Raudsepp 2002, 40—43). Isegi veel 1991. a seostab Virumaa en- 
dine kolhoosiesimees Erich Erilt ennast ja kahte inimest tabanud 
õnnetusi pühade puude raiumisega (Elstrok 1994, 162—163). 

Eelnevatest näidetest nähtub, et rahvapärimuses edastatud 
keeld raiuda pühapaikades kasvavaid puid on talletatud selgelt 
nii varasemates kui hilisemates teades. Vastavat nähtust on alli- 
kates kajastatud alates 16. sajandist ning see esineb meie rahva- 
kultuuris kohati veel praegugi. Keeld kehtib nii üksikute püha- 
de puude kui ka kõigi pühas paigas kasvavate puude ja põõsaste 
suhtes. Pärimuses kajastuv raiumiskeeld on rahvaomane ja ise- 
loomulik kogu meie hiiekultuurile. Samuti võib eelnenu põhjal 
väita, et hiites ei ole kunagi teostatud valikraiet või kujundatud 
neist Taara tammikuid. Hiiepuudeks võivad olla kõik kodumaised 
puuliigid ning liigist olenemata on kõik hiiemetsas kasvav olnud 
ühtmoodi püha. 


190 Auli Kütt 


Okste murdmine 


Kui hiiemetsast raiumine on olnud üle Eesti väga selgelt keelatud, 
siis okste murdmise või lõikamise keeld ei tule pärimuses nii ilm- 
selt esile. Ent kui asjassepuutuvad teated kokku lugeda, ei olegi 
neid nii vähe — ligi viiendik 193st puudest kõnelevast tekstist. 
Keeld on enam säilinud Pärnu- ja Mulgimaal, kus vaatlusalustest 
teadetest kõneleb sellest üle kolmandiku. 

Tavaliselt esineb jutus lihtsalt keeld või on see esitatud hoiatu- 
sena järgneva karistuse eest. Mõned hoiatused sisaldavad tagant- 
Järele tarkust — räägitakse, mis on juhtunud inimestega, kes korra 
vastu eksinud: Selis Killuma põllal on üks suur niin. See pidi olema 
seoke, et keegi tal koort lõikas või oksa lõikas, lõikas oma käe ära. 

RKM II 175, 178 (114) < Tõstamaa khk, Seliste v, Taltsi k < Mäe k < Aud- 
ru v, Lindi k — M. Proodel — Miina Jürisoo, 75 a (1964) 

Keeld võib kehtida kas püha puu või terve metsa suhtes — see 
sõltub kõnealusest objektist. Meie hoiatavat laadi hiiepärimus ei 
kipu hiites veel eraldi pühasid puid eristama. Püha puu ning seda 
ümbritseva püha metsa suhtes on kehtestatud sarnased normid. 
Seal, kus juttu üksikpuust, on keelatud puud vigastada, ning kus 
metsast, sealt oksa(gi) murda: vanast ei tohtind keegi ie metsast 
võru vitsa ka tuua. 


Euroopaliku esteetikatajuga inimene tahaks vana puu ümbrust võsast 
puhastada, ent maarahva jaoks on püha kõik, mis kasvab hiie pinnast. 
Võlla ohvritamm, Muhu khk Hellamaa k. Foto Auli Kütt 2006. 
Person with an European concept of aesthetics would like to clean 
the surroundings of'an old tree from bushes. All that rises from the 
land of'a grove is holy for the native culture. Holy oak in the village 
of Võlla (Muhu Island). 


' ERA II 39, 383/4 (7) < Karuse, Paatsalu v, Torgu k — Herbert Tampere 
< Mari Ojasson, 60 a (1931). 

Paljudel juhtudel on norm esitatud keeluna puud puutuda. Rä- 
pina kihelkonnas mäletatakse Laaksaare ohvritammede kohta 
veel 1940. aastal, et peremiis ei tohi enne tammi puttu kui tuul maha 
murd. Puude puutumise keeldu tuleb mõista kui keeldu puud vi- 
gastada. Pole põhjust eeldada, et nimetatud puude puudutamine 
oleks olnud keelatud. Mitmed pärimusteated kirjeldavad hoopis 
selgelt, et näiteks ravimiseks tuli puud puudutada. 

Hästi on keeld säilinud ka ohvriaedade suhtes. Tarvastu ohv- 
rivõsastikust teatakse rääkida: “Korra murdnud üks tütarlaps 
laupäeva õhtul sealt võsastikust oksi ja visanud koju paja alla tul- 
de. Pajas valmistanud ta lehelist. Lehelisega pead pestes jäänud 
tütarlaps hulluks, räägib rahvas.” (Eisen 1996, 99). 

Pühast paigast okste murdmise keeldu on täheldanud ka va- 
rasemad autorid. 1644. a nimetab Urvaste pastor Johann Guts- 
laff, et püha allika ümbert metsatukast ei tohi oksagi murda 
(EÜS 1895, 179); sarnaseid väiteid on edastanud ka A. W. Hupel, 
O. W. Masing ja F. J. Wiedemann (Viires 1975, 49—50). 

Näidete põhjal võib järeldada, et pühade puude okste vigasta- 
mise keeld ei esine rahvapärimuses juhuslikult. Keeldu on kirjel- 
datud ja selle tähtsust rõhutatud isegi vanemas kirjasõnas. Oksa 
vigastamise keeld kehtib nii üksiku püha puu kui ka kõigi pühas 
paigas kasvavate puude kohta. Puude, põõsaste ja okste vigasta- 
mise keeld lubab järeldada, et pühas paigas kasvavaid puid või 
puistuid lasti areneda vabalt ning neid ei kujundatud metsandus- 
likest või pargikujunduslikest eesmärkidest lähtuvalt. Sellised 
puistud olid tõenäoliselt ürgmetsailmelised ning nad allusid suu- 
resti metsa loomuliku arengu e suktsessiooni seaduspärasustele.* 


? ERAII 265, 597/9 (8) < Räpina, Meeksi v, Tammistu k — Evald Kundla 
< Juula Tenson, 64: a (1940). 

* Ürgmets, ka põlismets on “ilma inimmõjuta välja kujunenud stabiilne 
ökosüsteem (kliimaks-kooslus), mille puistu koosneb eri vanuses (sealhul- 
gas eakatest) puudest ning kus leidub eri kõdunemisastmes lamatüvesid. 

Seda aspekti oleks soovitav arvestada ka tänapäeval hiite Ja teiste 
pärimusmaastike kaitset planeerides. Traditsiooniliselt on hiisi 
kaitstud kui isekujunevat protsessi, mitte kui muutumatut val- 
misseisundit. 


Mahalangenud okste ja puude koristamine 


Hiiepaiga korrastamise tavasid puudutavaid teateid leidsin läbi- 
uuritud materjalist kõigest kaheksa. Mõned teated väljendavad 
seisukohta, et pühapaik tuleb puhas hoida, kusjuures tõenäoliselt 
on silmas peetud looduslikku prügz. Samas väidavad osad teks- 
tid täpselt vastupidist — pühapaigast ei tohi mingil juhul korjata 
isegi maas vedelevaid raage. Raaga olle kõik puu alt täis, aga keegi 
kiputa [ kiputama = liigutama) er tohte.* Kaudselt viitavad lama- 
puidu puutumatusele mõned ohvriaedade kohta käivad kirjapane- 
kud. Nimelt on olnud ohvriaedu, kuhu inimesed ei tohtinud sisse 
minna või kus puud kasvasid tiheda saluna. 

Kroonikates ja vanemas kirjanduses leiduvad teated lubavad 
vaid oletada, et mahalangenud puid ja oksi ei toodud pühapaigast 
ära. Informatiivsem on F. J. Wiedemanni 1876. aastast pärinev 
teade: “Hiiumaal olid veel poole sajandi eest hiie-metsad (pühad 
metsatukad), kust keegi ei julgenud võtta isegi mitte ühtainust 
oksa, kuna see inimestele ja loomadele oleks õnnetust toonud; 
hoolimata seal valitsevast puupuudusest lasti mahalangenud ha- 
gudel tihedais kihtides mädaneda” (Viires 1975, 50). 


Viimased pakuvad eluvõimalusi paljudele erisuguste nõudlustega organis- 
midele, suurendades nõnda koosluse liigirikkust.” (Leibak 1998, 203). 

+ ERA II 133, 582 (20) < Tõstamaa, Seliste v, Lao k, Lao t — Feodor Saar 
< Juuli Lao, 48 a (1936). 

Vabalt kujuneda lastud hiis sarnaneb mõneti ürgmetsale. See ei 
takista aga sugugi hiies käimist ja olemist. Vihula hiis, Kadrina khk, 
Vihula k. Foto Auli Kütt 2006. 

Intact grove resembles a primeval forest. It does not hinder, however, 
visiting and being in the grove (Vihula grove, Virumaa County). 


Võib-olla ei valitsenud maast raagude korjamise suhtes üle 
Eesti ala ühtsed arusaamad. Siin annaks kahtlemata enam teavet 


arhiivimaterjalide veelgi põhjalikum läbiuurimine, eelkõige aga 
saksakeelsete materjalide kaasamine. Muidugi võib ka juhtuda, 
et kõigist pingutustest hoolimata ei õnnestu sellele küsimusele 
ühest vastust leida. Lamapuidu koristamist tuleks kindlasti ana- 
lüüsida eri pühapaigatüüpide ja pühapaiga eri tsoonide lõikes. Kui 
ohvriaia või hiie ühe osa puhul on lihtne kujutleda lamapuidu 

puutumatust, siis näiteks hiie palve- või tantsukoha puhul on see 
üsna väheusutav. 

Olemasolevate teadete põhjal võib järeldada, et piirkonniti 
olid pühades paikades maha langenud oksad ja puud puutuma- 
tud. Neid lasti vabalt maas mädaneda ja nõnda anti oluline pa- 
nus ürgilmeliste metsatukkade tekkimiseks, mis pakkusid sobi- 
vaid elupaiku ka põlismetsi asustavatele taime- ja loomaliikidele. 
Kuid teistes piirkondades on olnud tavaks mahalangenud okste ja 
puude ärakoristamine. Seejuures ei viidud neid tõenäoliselt hiiest 
välja, vaid põletati kohapeal. 


Karjatamine 


Tõenäoliselt on ohvriaedu, hiisi või hiie osi ning üksikuid pühi 
puid ümbritsevaid aedu rajatud loomade eemal hoidmise ees- 
märgil. Teated, mis räägivad loomade” pühapaika lubamisest, on 
oma seisukohas väga üksmeelsed — szza ei saa loom ka sisse, nii pü- 
haks peeti.* Et loomad ei saaks püha paiga ligi, tehtud suur kõrge aed 
ümber” Ent selliseid teateid õnnestus leida vaid viis, neist kolm 
Läänemaalt. Karjatamise võimalikkuse poolt ei kõnele ka puu- 
de, põõsaste ja okste puutumatuks pidamine. Loomad vigastavad 
puid ja põõsaid paratamatult. 


Mõistagi on siinkohal jutt kodu-, mitte metsloomadest. Viimaste üle 
puudus inimesel kontroll; samuti on metsloomad osa paiga loomulikust 
kooslusest (samas kui kariloomad seostuvad pigem majandustegevusega) 
ning kohati on neid peetud isegi paiga vaimu (või haldja) kehastusteks. 

° ERAII 16, 184 (9) < Karuse, Massu v, Poantse k, Otsa t — Herbert Tam- 
pere < Jaan Tammik, 65 a (1929). 
7 HI 17, 128 (2) < Märjamaa, Tolli — M. Siedermann (1889). 

Teine põhjus, miks loomade karjatamisest pühapaikades hoi- 
duti, oli uskumus, et pühasse paika sattumine võis loomale endale 
kahju teha: mitmed pärimusteated kõnelevad ohvripaika sattu- 
nud looma surmast. Et koduloomad olid maarahva hulgas toidu 
Ja kehakatte andjana väga hinnas, siis suhtuti nende tervisesse ka 
ülima hoolega. 


Kündmine 


Küsimus, kas hiiepaigas künda võib, on iseenesest suhteliselt vei- 
der, kuna hiie näol on traditsiooniliselt tegemist metsaga. Metsas 
kündmine eeldab suuremat raiet ning aletegemist või kännujuu- 
rimist, kuid nagu eespool näidatud, on raiumine hiiepaikades ilm- 
selgelt lubamatu tegevus. Kuid kündmise all võib mõista maasse 
puutuvat tegevust laiemalt, sealhulgas ka kaevamist. Sama prob- 
leem on oluline tänapäeva kontekstis ning pühapaikade kaitse 
seisukohalt. Mõeldes näiteks Paluküla hiiemäe juhtumile, mida 
viimase aasta jooksul Eesti meedias kajastatud on, tuleb tunnis- 
tada, et küsimus on enam kui aktuaalne. Ühtäkki on vaja seletada 
Ja põhjendada, miks suusatõstukite paigaldamine, lageraie ning 
mäe profiili muutmine hiiemäele Justkui ei sobi. Samal ajal keela- 
takse Udmurdimaal folklorist Aado Lintropil palvekoda ümbrit- 
sevas metsatukas kaamera statiiviga maad torkida, sest koht on 
nii püha (Lintrop 2003, 85). 

Pisut aitab kündmise küsimuses selgust saada ohvriaedadega 
seotud pärimuse uurimine. Ohvriaiad ning ka nendega seotud 
teadmised säilisid kõige kauem Mulgimaal. Kas ohvriaedu ka tä- 
napäevani säilinud on, ei ole teada. Mulgimaa ohvrikohtadest on 
põhjalikult kirjutanud Oskar Loorits (1935). Ohvriaed oli sisu- 
liselt ühe pere pühakoht, tavapäraselt väike aiaga ümbritsetud 

maalapike maja lähedal. Mitmel pool keelati ohvriaeda siseneda. 
Sel juhul visati või asetati ohvriannid aeda väljastpoolt. 

Hallistest pärit lugu räägib sulaspoisist, kes peremehe tead- 
mata ohvriaia üles künnab. Poisil lähevad seepeale jalad kõvasti 
paiste ning peremehel jäävad loomad haigeks.“ Tähelepanuväär- 
ne on, et karistada saab mitte ainult otsene süüdlane (sulane), vaid 
ka see, kes ohvriaia heaolu eest vastutav on (peremees). 

Üheteistkümnest kündmist (või kaevamist) mainivast tea- 
test kuus pärinevad 19. sajandist, viis 20. sajandist. Neist küm- 
me viitavad, et kaevamine või kündmine pühapaigas on keelatud 
tegevus. Kirjeldatakse, kuidas kellelgi on soov pühapaiga maad 
künda (osal juhtudest pühapaika enam aktiivselt ei kasutata, kuid 
mälestus paigast ning keelust on veel alles) ning kaheksal juhul 
nimetatakse ka reegli rikkumisele järgnenud karistusi, näiteks: 
uss tuleb karja; loomad, kellega küntakse, surevad; peremees, 
kes hakkab pühade kuuskede alust maad kündma, näeb öösel nii 
hirmsat und, et ei julge kuuskedest mööda kirikussegi minna ning 
seetõttu jätab ka kündmise; Vana-Koiola ohvriplatsi kündja läheb 
väljakäiku ning ei saa enam välja, sest jala” ol?! ärä võetu?. Lahti- 
pääsemiseks käsib külatark viia ohvriplatsile käevalget (ilmselt 
on siinkohal mõeldud hõbevalget ehk hõbedakaapeid). Viimane 
lugu räägib küll mõisa-ajast, kuid mälestus kündmise keelust on 
säilinud 1966. aastani. 

Pühapaiga hävi(ta)mine ei tähenda ilmtingimata, et normid 
seal enam ei kehti: Ka räägiti ühest vanast peremehest, kes vana ohv- 
ri paiga üles künnud, et töö juurest kodu tulles temal suust ja ninast 
verd hakanud jooksma ja tema surnud varsi selle järele. Hulk aastaid 
hiljem, kui tema poeg meheks saanud, künnud seesama isast üle jäänud 
ohvri koha ülesse ja surnud pärast ka vere jooksmise kätte ära. 


* E 34949/51 < Halliste — H. Reissar (1897). 
? RKMII 209, 237/8 (1) < Põlva, Himma k — Selma Lätt < Kustas Vainu, 
83 a (1966). 

H, Kase 111/2 < Karksi — Leena Kase (1868) 

Niisiis võib järeldada, et pühapaigas (hiies, salus, püha(de) 
puu(de) ümbruses, ohvriaias) on kündmine olnud keelatud ja et 
hilisemal ajal (20. sajandil) on pühapaikades küntud või kaevatud 
pühapaigaga seotud käitumiskultuuri minetamise tagajärjel. Ent 
kui püha puu või mets oli mingil põhjusel hävinud, säilis mä- 
lestus paigast mõnikord ka keeluna sealt midagi kaevata või see 
põllumaaks künda. On küllalt näiteid sellest, et pärast püha puu 
mahavõtmist on paik edasi püha: pääle männa hävitamise on rah- 
vas aga seda asetki veel pühaks pidanud ja sääl ohutamas käinud. 
Märjamaal Lokuta külas olnud enne suur tammemets, millest jä- 
rele jäänud nõgu peetakse söödis. Seda keelatakse künda: loomad, 
kellega küntakse, surevad." 


Niitmine 


Pärimusteated räägivad niitmisest harva. Hiiemetsas ei tule niit- 
mine loomulikult kõne alla, lagedamaid ohvripaiku võib aga pi- 
dada pigem hilistekkelisteks. Karjamaa Tammealuse hiies Lää- 
ne-Virumaal Viru-Nigula valla Samma külas on vaid üks näide 
sellest, kuidas mõisnikud maarahva pühapaiku oma suva järgi 
kasutasid. Tammealuse on tänu maausuliste tegevusele üks enam 
tuntud hiisi Eestis. Tegemist on 2,5 ha suuruse looduskauni pai- 
gaga Pada jõe kaldal. Umbes pool hiiest on kaetud metsaga, sel- 
lest osa on 1970. aastatel istutatud männik. Ent suure pindala 
hõlmab 20. sajandi alguseni mõisa heinamaana kasutusel olnud 
ala. Viisteist aastat tagasi istutasid muinsuskaitsjad heinamaa 
alale sada noort tammepuud. 


'° HI 9, 703 (6) < Karula — Anton Suurkask (1896). 
"1 Weske 3, 458/62 < Märjamaa — Mihkel Veske (1885). 

Hiies on probleeme liigtallamisega. Tammealuse hiie väravaesine 


peale roheliste rattamatka. Mahu (Viru-Nigula) khk Samma k. 
Foto Ahto Kaasik 2006. 


Treading might pose a problem for groves. Gateway to the 
Tammealuse grove (Virumaa County) after the cycling trip of'the 
Green Movement in 2006. 


Võrumaalt on niitmise keelu kohta rohkem kirjapanekuid. 
Näiteks Navi järve läänekaldal olnud ohvripaiga kohta on roh- 
kem kui sajand tagasi räägitud: Varem hoitud seda kohta terve, isegi 
heina pole säält niidetud.° Jungi teatel on ohvriaedasid peetud pai- 
kadeks, kust keegi ühte rohu peotäit ega puuoksa ei ole tohtind ära 
võtta ega muiale pruukida.” Ants Viires (1995, 34) aga viitab lausa 
tallamise keelule hiies. 

Et pühapaigast ei tohi midagi ära viia (vrd ohvriaiad ja kal- 
mistud), siis puudub seal niitmisel praktiline eesmärk. Niitmist 


"2. E 53057 < Põlva — Oskar Urgart (1922). 
'* HI 42, 414 (55) < Halliste — Jaan Jung (1893). 

võiks küll vaja minna näiteks palvuspaiga tasandamiseks. Samas 
ei kasva metsa all just kuigi tihedat ega kõrget rohtu, käidavates 
kohtades teeb aga tallamine oma töö. Ülalmainitud Tammealuse 
hiis on olnud 15 aastat suhteliselt aktiivses kasutuses. Vähemalt 
viimased 20 aastat pole seal niidetud, rohtukasvamine või võ- 
sastumine ei tekita aga probleeme. Muret teeb hoopis allikate, 
ohvrikivi ja lõkkeplatsi juures ning radadel ilmnev liigtallamine, 
mistõttu kaalutud on isegi laudteede rajamist. Sama liigtallamise 
tendents avaldub ka paljudel kaitsealadel. 

Kuigi tänapäeval on hiiepaiku, mida hoolsa niitmisega korras 
hoitakse (näiteks Kastna hiiemägi Vändras ja Kiigeoru hiiesalu 
Võnnu kihelkonnas), ei saa väita, nagu oleks selline tegevus osa 
maarahva hiiekultuurist. Vanemad niitmisest kõnelevad teated 
on selleks liiga kategoorilised. Samuti ei maksaks meie hiitele 
liiga kergekäeliselt rakendada euroopalikku pargikultuuri, mis 
esindab teistsuguseid norme ja väärtusi. Pargi Ja pühapaiga va- 
hele ei saa võrdusmärki tõmmata — neil on erinev otstarve ning 
seetõttu kehtivad mõlemas omad käitumisreeglid. 


Roojastamine, reostamine 


Varem puudusid loomulike vajaduste rahuldamiseks selleks raja- 
tud hooned. Külmal aastaajal kergendati end laudas, soojal ajal 
aga väljas. Ent kuidas oli lugu pühade paikadega? Kas kehtisid 


nende puhul selleski aspektis mingid erilised reeglid? Pärimus 


Vanal ajal ei tulnud selline käitumine kõne allagi. Kuivkäimla 
Adavere (Kalme) hiiemäel. Põltsamaa khk Kalme k. Foto Ahto 
Kaasik 2006. 

Such behaviour was unthinkable in ancient times. Earth closet on 
the Adavere grove hill and cemetery (Central Estonia). 

on antud küsimuses napisõnaline. Võib-olla sellepärast, et tegu 
oli millegi iseenesestmõistetavaga — põõsasse” minnakse kusagil 
mujal, mitte pühas paigas. 

“Vanaste ei ole keegi kalmele maha istuda tohtinud,” öeldakse 
Vastsemõisa Sandra talu kalme kohta (Jung 2000, 140). Mulgi- 
maa ohvriaia kohta räägitakse: “Poisikesed kusknud läbi aia aeda. 
Kohe jäänud peremehel hobune haigeks ja olnud koolmas.” (Loo- 
rits 1935, 243) Tartumaal olnud pihlakas, kus vanaperenaine käi- 
nud ohvrit viimas. Poisikese ütelnuva — lääme situme sinna pihla 
oose sisse. Siss läitsi mõlembil alupoole kärnä.* 

Taro pedajast Võrumaal räägitakse: Kord juhtunud üks noor 
tüdruk, kes Taro pedaja ligidal nurmel töös olnud, sinna püha puu alla 
põesastikku kusele minema, sest et muud varjulisemad kohta pole lage- 
da nurme pääl enam leida olnud. Varsti paistetanud see tüdruk selle 
Järele koledaste üles — jala tallast kuni pea laeni. 

H19, 848/50 (12) < Põlva, Koiula k — Anton Suurkask (1896—1898) 

Setude viljakusjumala Peko kuju asupaigas kehtisid samad 
reeglid, mis muudeski pühades paikades. Tobrovas olnud mõne- 
del Peko nurmel puhmas. Yks poiss roojastanud puhma ära, tahtnud 
näidata, mis too Peko ikka teeb. Vaevalt saanud mees koju, kui kistud 
kokku kõik ta luud ja liikmed.” 

Virumaal Iilas asuva kalmuvarega on seotud järgmine mä- 
lestus: “Minu isa rääkis surmani, kuidas tema Iila küla lamba- 
karjas käies sinna kükitama läks ja äkki vagase lapse hääl tema 
Jalge all nuttis. Isa sõnad: “Aga minu viedi sealt, püksid kintul, 
ei jäänd enne seisu, kui toispool rugipeldu Kuulbergi linnulebi- 
kus.”” (Elstrok 1994, 198) 


'* ERA II 284, 20677 (245) < Karula, Iigaste < Sangaste — Liis Pedajas < 
Ella Putsai, s 1870. a (1940). 

5 ARS 1, 550 (1) < Setu, Vilo — Paul Berg (1927) < Sergo Õuna, 57. a, 
Jaaska. 

Kõik need teated viitavad arusaamale, et pühapaiga lähedu- 
ses peaks oma vajaduste rahuldamise kohta hoolega valima. Mis 
puutub kalmele maha istumist, siis siin tuleks põhjalikumalt uu- 
rida kalmistukombeid puudutavat materjali, mis tõenäoliselt sel- 
gitaks ka hiites kehtinud normi. Hiisi peetakse sageli algseteks 
matusepaikadeks, kuigi hiit ei saa pidada kalmistu sünonüümiks. 


Andide viimine ja hiies käimine 


Tavapäraselt on andidena viidud toitu, riideribasid (linte, paelu) 
ning raha või hõbedakaapeid. Lindid, olenevalt nende rohkusest, 
paistavad muidugi väga hästi silma. Kohati on annetatud ka suu- 
remaid riideesemeid (põlled, vööd), samuti ehteid. Toitu viidi ilm- 
selt siiski suhteliselt vähe ning mitte eriti tihti. Juttu on sügiseti 
viidud uudsetoidust; ka on nimetatud kevadisi toiduohverdamisi, 
et tagada hea saak ning toidu jätkumine. Kui tapeti loom, ohver- 
dati tükk liha või verd, samuti viidi villa, lina jms. 

Mitmed teated räägivad erineva otstarbe ja kasutajaskonna- 
ga ohvripaikadest. Jaan Jung esitab järgmise ohvripaikade liigi- 
tuse: ohvriaiad, hiied, ohvrikivid, Tõnni vakk, kolle, pidupõrand 
(Loorits 1935, 231—232). Võib olla, et ohvriaiad kadusid muudes 
piirkondades kiiremini, säilides kõige kauem Mulgimaal; samas 
võisid nad olude sunnil teiseneda vähem silmatorkavateks paika- 
deks. Nõnda ei saagi käsitletud materjali põhjal andide viimise 
sageduse ning aegade kohta midagi täpsemat väita. 

Pühapaigas käidi ka üksi, palumas isiklikku õnne, haigusest 
tervenemist vmt. Võib arvata, et piirkondades, kus olid ohvriaiad, 
viidi annid aeda, talupere isiklikku pühapaika, ning viidi rohkem 
Ja sagedamini. Tõsiasi, et suuremates külahiite levikupiirkonda- 
des ei mainita ohvriaedu, ei tähenda, nagu poleks neid seal olnud. 

Ülevaatlikult kirjeldatakse andide viimist raamatus “Hiie ase” 
(Remmel 1998, 28—31). Tundub, et pühapaiga poole pöördumine 
on lähtunud osalt ka isiklikust vajadusest, seda eriti paari viima- 
se sajandi jooksul, kui laiemad kogukondlikud palvused ja ohver- 
dustoimingud olid välise surve tõttu hääbunud. Et aga viimased 
olid kunagi loomulik osa hiiekultuurist, mäletab rahvasuu veel 
19. sajandi lõpuski: 

Puudele saand ohverdud õlut ehk virret, mida puude latvadesse 
loobitud, ja see õlle raba saand sell sammal pääval loomade kätte söö- 
detud; teiseks päävaks ei ole tohitud jätta. Ma peale maha pandud jälle 
teist sugu ohvrid, nü kui liha, valja, leiba ja muud. Ja iga aasta on 
kantud üks aasta meesterahva kuju ümber ja teine aasta naisterahva 
kuju, süs kui on saand ohverdud. 

H II 57, 79 (5) < Kose, Tuhala v — T. Wiedemann (1896) 

Kuju tassimine, olgu see siis puust või hoopis õlgedest, nagu 
arvab Mari-Ann Remmel (1998, 34), nõuab ikkagi mitut inimest. 
Kirjeldus viitab hiiepidustustele, milliseid võib tänapäeval jälgida 
meie sugulasrahvaste maride ja udmurtide Juures. Võib arvata, et 
ka kevadine ja sügisene toidukraami ohverdamine toimus pigem 
kollektiivselt. Samuti räägitakse palju sellest, et hiies kärdi või 
käidi koos. Kogukondlikul pühapaigal oli ka küla kultuurikeskuse 
funktsioon, kuhu koguneti pühade tähistamiseks ja nõupidami- 
seks, tuldi lihtsalt käima või kiikuma. Virumaa hiiemägedel võib 
kirjelduste põhjal sageli eristada kaht-kolme erifunktsioonilist 
paika — hiis ise, kalmed ning kiige-, peo- ja jaanituleplats. On ilm- 
ne, et erinevateks otstarveteks kasutati hiie erinevaid piirkondi. 

Mitmete uurijate, sh Remmeli (samas, 43) arvates oli varem 
tavaks ohverdada pühapaigas terve loom, ent ajapikku muutusid 
ohvrid väiksemaks — looma pea, veri, lihtsalt tükk liha, viljaterad. 
Räägitakse ka tuletegemisest hiies ja ohvriandide põletamisest 
ning suitsetamisest jumalatele, oletades sugulasrahvaste kom- 
bestiku eeskujul, et hiieallikate, samuti mälestustes vaevusäili- 

nud tiikide ja hiiekaevude vett kasutati ohvriloomade piserdami- 
seks (samas, 39).'* Tartumaal teatakse veel 1986. a rääkida: 

Loomad tapeti tiigi juures. Verd valati sinna tiiki, sellepärast ei 
jäägi kinni. Verest oleva ta kasvanu sinna. Ku pal”lu kruusa on ka 
sovhoos vedanu— tiik ei kasva kinni. Sis tapetu looma viidi ohvrimäele, 
põletati tuhaks. Ei tost midagi jäänu järgi. 

RKM II 411, 327 (9) < Võnnu, Terikeste k, Rebase t — Heiki Valk < Salme 
Otsa, s 1910 a (1986) 

Võrumaalt on aga üles kirjutatud eriti tähelepanuväärne ohvri- 
söömingu kirjeldus: 

Pääl pool uut Paidra veskit, arvata pool versta, ehk natuke enam. 
Seal on allpool vana veskiaset, jões ilus saar, kus praegu suur kivi sei- 
sab, kelle juures vanaste ohvertatud. — Ohvrilooma andmine, käinud 
selle kolga rahval, nende seas ringi: iga aasta saanud üks valge oinas 
vüitud . Esiteks peetud väike palve, oinal kätt peal pidades. Siis tapetud 
omas. Veri lastud anumasse. Sus tehtud ohvrikivile tuli, kus veri ära 
põletatud. Ka liha küpsetatud ohvritules ära — selle söönud pidulised. 
Ohvripeol oldud rõõmsad, lauldud laule. 

E 49495/6 < Otepää khk, Vidrike < Rõuge khk, Pindi — P. Lensin (1915) 

Ülaltoodud näidete puhul on tegemist üksikute teadetega, 
millele arhiivimaterjalide põhjalik läbiuurimine võib-olla pisut 
lisa tooks. Ohverdamist kirjeldava pärimuse nappus võib olla tin- 
gitud ka kogujate oskamatusest küsida või informantide soovi- 
matusest sellel teemal rääkida. On ilmne, et kui vanade kommete 
Järgimine muutus karistatavaks, hakati vastavaid toiminguid soo- 
ritama kiiremini ja vähem silmatorkavalt. Viimase näite valguses 
võib tihti esinevat juttu ohvriloomade põletamisest tõlgendada aga 


'° Veega kastmine, pritsimine või piserdamine on loodususkude üldine 
tava. Usutakse, et see annab elujõudu. Ohvriloomade puhul on tegemist 
arbumisega. Kui loom end väristab, sobib ta jumalatele. (Ahto Kaasik, suu- 
line teade 20.12.2004). 


206 Auli Kütt 


hoopis sümboolsemalt — tõenäoliselt põletati ohvritoiminguna osa 
loomast (kas siis veri või tükk liha), ülejäänu ikkagi küpsetati. 


Aiaga piiramine 


Pärimuses esinevad hiiepüirded ja hileaiad ning räägitakse ka, et 
hiied olid aiaga ümbritsetud. Mõnel juhul on põhjusena nimeta- 
tud, et loomad ei saaks hiide sisse, teinekord on aeda läinud vaja, 
kaitsmaks püha puud inimeste eest. 


Tammealuse hiies on säilinud vana kiviaia jäänused. On tõenäoline, 
et kunagi ümbritses aed iga pühapaika. Mahu (Viru-Nigula) khk, 
Samma k. Foto Ahto Kaasik 2006. 


Remains of an ancient stone fence have been preserved in the 
Tammealuse grove (Virumaa County). The fence probably once 
surrounded the sanctuary. 

Samma küla hiietammele olz tugev aed ümber tehtud, nii et püha 
puud ei pääsetud rüüstama ega laastama.” 1913. a oli hiiepuu veel 
alles, 1939. a teate järgi aga juba maha võetud. Praegu on asemele 
kasvanud uus tamm, mida peetakse pühaks, ning Tammealusest 
on kujunenud üks enamtuntud hiisi Eestis. Alates 1991. aastast 
on seal järk-järgult taastatud vana kiviaeda, mis ümbritseb, tõsi 
küll, mitte puud, vaid tervet hiit. 

Nagu eespool juba rõhutatud, on aia peamiseks ülesandeks 
takistada koduloomade pääsu pühapaika. Samas aga võib seda pi- 
dada märgiks (eriti võõrastele) — aed ümbritseb sakraalset ruumi, 
tähistades piiri, mille ületamisel hakkavad kehtima pühale oma- 
sed reeglid. Seoses hiite kaitsega (kaitsealuse objekti piiritlemine) 
peaks pühapaikade piiritlemise traditsioone ja võimalusi lähemalt 
uurima. Kus vanad aiad on säilinud või nende asupaik arheoloo- 
giliselt tuvastatav, tuleks kasutada vanu piire; kohtades, kus aeda 
pole või on see jäljetult kadunud, tuleks uurida muid pühapaiga 
piiritlemise võimalusi (taimestiku, mullastiku analüüs). Et hiis on 
eri nähtusi ja valdkondi sisaldav kompleks, tuleks ka selle piiri- 
de määramisel arvestada erinevaid, nt arheoloogilisi (teadaolev 
kultuurikiht), usundiloolisi ja folkloorseid, seejärel looduslikke, 
kartograafilisi ning maakorralduslikke asjaolusid. 


Kokkuvõte 


Maarahva kultuuris on inimene tugevalt oma keskkonnaga seo- 
tud. Võimalused keskkonda mõjutada on kindlalt reglementeeri- 
tud ning vastav normistik on välja kujunenud pika aja jooksul. Kä- 


7 ERA II 216, 64/5 (14) < Viru-Nigula, Ilmaste as — Linda Gordejev < 
vanaema Maarja Bome, 73 a (1939). 

Vihula hiie pärnaring. Kadrina khk Vihula k. Foto Auli Kütt 2006. 
Circle of limes in the Vihula grove (Virumaa County). 


sitletud materjali põhjal on maarahva pühade puude ja puistutega 
seotud normide kohta võimalik teha järgmisi tähelepanekuid. 
Üle Eesti ala on puistulistes pühapaikades levinud raiumise 
ning okste vigastamise keeld. Puistu puhul kehtib see kõikide 
pühas paigas kasvavate puude ja põõsaste kohta; üksiku pühapuu 
puhul võib keeld laieneda ka näiteks kõrval kasvavale põõsale. 
Rahvapärimus räägib niitmise keelatusest ning sama lubab eel- 
dada ka üldine hiiekultuur. Lamapuit ning mahalangenud oksad 
olid vähemalt piirkonniti puutumatud ning neil lasti vabalt maas 
mädaneda. Koduloomi ei ole pühapaika lubatud; võimalik, et just 
seetõttu oli pühapaik ümbritsetud aiaga. Samuti ei ole pühapai- 
gas lubatud loomulike vajaduste rahuldamine. Võib väita, et paiga 
pühadus on kinnistunud ka maale — kui puistu on mingil põhjusel 

hävinud (hävitatud), on paika või hiieaset edasi pühaks peetud 
ning selle suhtes on kehtinud kündmise keeld. 

Kuivõrd pühapaigas on välistatud raie, karjatamine, niitmine 
Ja kündmine, võib järeldada, et keelatud on kogu tavapärane met- 
sa- ja põllumajanduslik tegevus. See on ka üks peamisi näitajaid, 
mis eristab pühapaiga ala argisest ehk majandatavast ruumist. 

Eelnevast võib järeldada, et pühi puid Ja puistuid lasti vabalt 
areneda ning neid kujundati passiivselt — kujundamata jätmise 
kaudu. Käitumist paigas reguleeris kohapärimus, mis toimis ka 
paiga kaitsjana. Seega võib väita, et hiied kujutasid endast ürg- 
metsailmelisi puistuid, kuid erinesid neist teatud piiratud inim- 
mõjutuste poolest. Pühapaikade kaitsel peab silmas pidama, et 
kaitstaks isekulgevat protsessi, mitte seisundit. 


Artikkel on põhiosas samal kujul avaldatud 2005. aastal välja- 
andes Acta Semzotica Estica II. 

Behavioural norms 
related to sacred trees and groves of Estonia 


Summary 


Auli Kütt 


The article focuses on the traditional behaviour of native Esto- 
nians towards their natural sacred places. The source material 
is mainly texts written between 1870 and 1970 that are stored 
in the folklore archives. The term “sacred place' is used in the 
present paper to refer to natural places (e.g. hills, forests, and la- 
kes) and to natural or man-made objects (e.g. trees, stones, fences, 
and ruins) that are considered sacred in folk material or that are 
associated with sacred behaviour (e.g. praying and sacrificing). 
The article deals with sacred places where the central object is a 
tree, bush, or grove. 

Traditionally, human influence on sacred places has been re- 
stricted. Many interfering activities are forbidden completely (e.g. 

cutting trees and breaking twigs). It is not allowed to pick up 
fallen twigs in some places while it is acceptable in other places, 
but they have to be burnt on the spot. Domestic animals are not 
allowed to enter a sacred place, and therefore that kind of place is 
often surrounded by a fence. Ploughing and digging are forbid- 
den, too. No agricultural activities are allowed in sacred places 
generally. The sacredness of'the place extends also to the ground. 
If the flora has been destroyed for some reason, the place is still 
considered sacred, and it is not allowed to undertake any agricul- 
tural activities there. 

In conclusion, Estonian sacred groves were at their time of 
use not affected by economical activity, and their appearance was 
formed passively — by not shaping or re-shaping them. Sacred 
groves are rather similar to virgin forests, except for some mini- 
mum human influence. When protecting sacred places it should 
be considered that it is the self-organizing process and not the 
present status of' sites that should be protected. 


<= Ilumäe Hiieniinepuu Kadrina khk Ilumäe k. Tähistatud 
looduskaitsetahvliga. Foto Ahto Kaasik 2006. 


Grove-lime in Ilumäe (Virumaa County) is state-protected as an 
object of natural heritage. 


Pühapaigad kui mentaalse maastiku objektid: 
mõiste ja väljund 


Mall Hiiemäe 


Tegeliku ja mentaalse maastiku suhtest 


Muutused maastikus toimuvad ühtaegu loomuliku arengu näol 
(isevoolu teed) ning ka inimtegevusest tingituna ja mõjustatuna. 
Seda protsessi peegeldab suuline mälu, andes toimuvale omamoo- 
di kiirenduse. Sellest, et meid ümbritsevas maastikus ei püsi kõik 
inimpõlvede vältel samasena, annavad tunnistust rahvapärimus- 
likud seletused toimunu kohta: mõned järved on ära rännanud, 
Jõed oma sängi muutnud, allikad sootuks kuivanud või teisal jälle 
maapõuest välja ilmunud. Paljud rändrahnud on tükkideks lõhu- 
tuna koha leidnud ehitistes ning teetammides, kultuskivid unus- 
tusse jäänud ja taas otstarbe leidnud. Rahvasuu jutustab sedagi, 
kuidas meri on rannast sedavõrd kaugele taandunud, et laeva- 
keresid kümneid kilomeetreid rannikust kaugemal leida võib. 

Siintoodud tekstinäitest selgub, et põlispuu asukoht looduses 
pole enam tuvastatav, ent teave sakraalse maastikuobjekti kuna- 
gisest olemasolust püsib veel inimmälus. 

Prangli metsas on üks koht, mida vanemad inimesed austavad. 
Seal olnud mänd, mis kujutanud hiigelsuurt meest meelde, kuid seda 
seal enam ei ole, vaid on kasvanud uus männik peale. Keegi ei tea, mis- 
sugune või milline koht see õieti on, üks näitab siit, teine sealt. Mina 
olen küsinud vanadelt elanikelt, millepärast see koht oli vanadele ar- 
mas. Keegi ei ole täiesti seletada oskanud, et see jutt päris kaotsi on 
Jäänud. 

ERA II 222, 712 (13) < Jõelähtme khk, Prangli v — E. Luhtsalu < L. Luht- 
salu, 68 a (1939) 

Samuti kui aastasadade tagusest merepiirist, külade raja- 
misest, kirikute ehitamisest, kohanimede tekkimisest, lahingu- 
tandritest, kalmekohtadest, kooskäimispaikadest, on suulises 
traditsioonis põlvest põlve püsinud ja edasi kantud pärimust ohv- 
rikividest, silmaallikatest ja pühapuudest. Selliselt kogukonna 
vaimses kultuuris püsiv maastik oma objektidega on mentaalne 
maastik, milles tegeliku maastiku objektid on saanud kultuuris 
märgilise väärtuse (vrd Siikala 2004, 54—55). Nii, nagu toimub 
muutusi meid ümbritsevas maastikus, toimub muutusi ka men- 
taalse maastiku objektidega. 


Soov minevikku tundma õppida 


Rahvausundiliste tõekspidamiste üldine taandumine 19. sajandi tei- 
sel poolel soodustas ka maastikuobjektidega seondunud rahvapäri- 
muse unustusse jäämist. Ohvripaigapärimuse näitel on seda mui- 
nasajast tänapäevani kestnud ajalooprotsessi kirjeldanud Mari-Ann 
Remmel (2002, 32—41). Mineviku pärandkultuurist poleks teada 
kuigi palju, kui rahvusliku ärkamisega poleks kaasnenud püüd rah- 

va suulist vaimuvara koguda ning talletatud materjalikogumi tar- 
vis mäluasutusi rajada. Arheoloog Valter Lang on lausa kahetsust 
avaldanud, et mineviku tundmaõppimisel pole võimalik osa saada 
muistse inimese mõttemaailmast. 

“Seda muistset inimest aga enam ei ole. Tema kunagisest te- 
gevusest kõnelevad üksnes materiaalse kultuuri jäänukid ja jäljed 
looduses. Neid mõlemat uurides peaks põhimõtteliselt olema või- 
malik jõuda lähemale ka muistsele inimesele, kuid kui lähedale 
me talle seni tegelikult jõudnud oleme, pole alati selge” (Lang 
2005, 11). 

Rahvaluuleteaduse sündi ajendas soov rahvaluule kaudu rah- 
va ajalugu tundma õppida. Sama mõttekäik on suunanud ka Eesti 
rahvaluulekogumise suurima algataja ning korraldaja Jakob Hur- 
da sellealast tegevust. Kõnes Eesti vanavara korjamisest muinas- 
aja uurijate kongressil Riias 1896. aasta augustikuus tõi Hurt 
esile põhjendused, miks vanu jutte koguda tuleks. Muuhulgas on 
ta nimetanud “lõbuvaimu ja luuletusvõimu” ning “paganausu ai- 
neid”; ajalooliste jutustuste seas on eraldi esile toodud “kohalisi 
Jutustusi”, “mis varjavad õige tihti oma luuletuse ja liialduse katte 
all ajaloolisi mälestusi ja saadavad valguse sädemeid mineviku 
tumeduse sisse” (Hurt 1989, 86—87). Paljutsiteeritud üleskutses 
“Paar palvid eesti ärksamaile poegadele ja tütardele” aastast 1888 
on Hurt rubriigis “Vanad kombed ja pruugid” esitanud küsimuse 
ka hiite kohta: “Ons veel hiiekohte ehk hiiepuid olemas ja mis 
räägitakse neist?” (Hurt 1989, 52). 

Rahvaluulekogumisega seoses kerkis peagi esile püüd tõsta 
rahvuslikku eneseteadvust; kohast rakendust leidsid ka pühapai- 
gad, sealhulgas hiied. Üksikisiku ja maastikuobjekti suhte aspekt 
oli kõrvaline, oluline polnud mitte küla vm väiksema etnilise üksu- 
se, vaid kogu etnose kodumaatunne. Eesti pärimuskultuuri repre- 
sentatsioonivajadust kultuurikirjelduslikult analüüsides on Kristin 
Kuutma esile tõstnud nimelt sotsiaalantropoloogilise vaatepunkti. 

“1880. aastatel hoogu võttev süstemaatiline folkloorikogu- 
mine langes kokku tsaar Aleksander III aegse venestuspoliiti- 
ka algusega. Eesti rahvusluse avalduste piiramise kõrval andis 
venestamine baltisaksa hegemooniat õõnestades tahtmatult olu- 
lise panuse ühtlasi põlisrahva eneseteadvuse kasvu. Rahvusliku 
ärkamise perioodi uuenduslikud ideed panid aluse kultuurili- 
se iseolemise meeleoludele (vastandades end nii venelastele kui 
sakslastele) ning visandasid poliitilise iseseisvuse kujutelma. Põi- 
mides kultuuriidentiteeti soome-ugri hõimluse ideega, visandas 
osa ühiskondlikult aktiivseid haritlasi pildi kujuteldavast ruumist, 
mis on asustatud eestlaste või nende lähimate “vähemate” soome- 
ugri vendade poolt, et “kaardistada” omaenda (ajalooline) terri- 
toorium” (Kuutma 2005, 152). Selle kaardistatud territooriumi 
kui terviku vaatlusel jäi niisiis tähelepanukeskmesse kogu rah- 
vas, lokaalse identiteedi avaldumine koduümbruse kohajuttudes 
jäi väärtustamata. 


Omakandi kohamuistendite kogumise aktsioon 


Võrreldes meelelahutuseks jutustatavate rahvajuttudega ei kuulu 
kohamuistendid sagedasele kordamisele. Sellegipoolest suudavad 
nad traditsioonis püsida. Elupaiga lähiümbruses saavad nad teabe- 
väärtuse kogukonna ühise informatsioonina. Kohamälu toimib 
suhtluses ka maastikuobjektide kasutamisel paigaorientiiridena. 
Juba lapsepõlves saadakse informatsioon täiskasvanuilt ja võe- 
takse see teadmiseks. 

Ted. Iie tänavots Võhma küla juures. See tänav oo praegu karja- 
tänav. Seal käidi palumas, kui sii seda ristiusku põlnud, siis oli sõja- 
jumal ja seal paluti. Jumal oli ikka. Mu isa rääkis. Seal 00 Iia pere. 

Hiiepõlluks nimetatav karjakoppel hääbuva ohvritammega. 
Kirbla khk, Lautna k. Foto Mall Hiiemäe 1996 (ERA 15914). 
Old sacrificial oak in the grove of Lautna (Läänemaa County). 


Seal oo üks teine palumese koht old. Seal üks ie puu old, seal käidi 
palumas. 
ERA II 195, 324 (1) < Kirbla khk ja v, Mõisima k < Võhma k — R. Viida- 
lepp < Ann Junts, 82 a (1936) 

Selles 1936. aastal kirja pandud kohajutus märgib 82-aasta- 
ne vanainimene, et sai oma kodupaiga hiiest kuulda lapsepõlves. 


Lepiku küla silmaallikas Muhumaal. Maaparandusega mudaauguks 
muudetud, aga siiski alles. Foto Mari-Ann Remmel 2006. 

“Spring of Eyes' in the village of Lepiku (Muhu Island); it was turned 
into a mud-hole by land improvement, but survived. 


Samamoodi on vanema põlvkonna kohalikult liikmelt kuuldu 
meelde jätnud järgmise loo jutustaja. 

Kasari külas Keskküla mäe all oli üks Iiepuu. Ma põle tähele pand, 
kas seda puud on veel alles või ei. Seal üepuu ümber nad olid ennast 
kruitand, käind seal neljabä õhtat pidamas. Ja jumalateenistust ka vist 
pidand, käind seal iie metsas. Sinna olevat maetud surnuid ka. Meie 
vaname isa rääkis, et nad sün sedasi olid käind. 

ERA II 195, 360 (1) < Kirbla khk, Kasari v, Kurgema k — R. Viidalepp < 
Juuli Neiof, u 65 a (1936) 

Need hiiemuistendid kogumismatkalt kaasa toonud Eesti 
Rahvaluule Arhiivi töötaja Richard Viidalepp viis kooliõpilaste 
seas edukalt läbi kolm suurt rahvaluulekogumise aktsiooni. Va- 

remalt oli arhiivi initsiatiivil kogutud pärimust lastehirmutis- 
test ja mängukirjeldusi, nüüd rõhutas Viidalepp kogumistöö ju- 
hendis, et huvi tundmine kodupaiga juttude vastu on hoolivuse 
ning koduarmastuse väljendus (Viidalepp 1939, 205). 1938./1939. 
õppeaasta kogumisaktsioonist võttis osa 269 kooli, arhiivile lae- 
kus 16 158 vihikulehekülge kirjapanekuid 1096 õpilaselt. Koos- 
töös kooliõpetajatega hoolitseti selle eest, et õpilased paneksid 
võimalikult täpselt kirja muistendiobjekti asukoha maastikul. Pä- 
rimuse tavapärasel edasikandumisel on enamasti teisiti: oluline 
on visuaalne side, sõnastatud asukohamäärang ja kirjeldus jäävad 
kõrvaliseks. Nii, nagu järgmises tekstinäites, juhatatakse kohti 
maastikul kätte tõepoolest kohalikus ümbruses võõrale isikule. 
Kunda-Malla vallas Iila külas elutseva põllupidaja A. Annuse talu 
metsas asetseb Ize mägi. Kus vanasti, kui Eestlased paganad olid, ohver- 
tammas käidud. Mägi asetseb Iie tammuku keskel ja on umbes 3 m kõrge. 
Ohvriktvi mäe jalal näha ei ole. Väljakaevamisi pole veel tehtud. 
ERA II 216, 149 (5) < Viru-Nigula khk, Malla v, Kutsala k < Kuura k 
—A. Paulus < Otto Einmann, 71 a (1939) 


Kõnesolev kogumisaktsioon andis teavet selle kohta, missu- 
gune oli kohajuttude tundmine ja aktuaalsus Teise maailmasõja 
eelses Eestis. Järgnesid ju sotsiaalsed vapustused: okupatsioonid, 
sõjaaeg, sundkollektiviseerimine, maaparandus, külakogukonda- 
de segipaiskamine. See mõjus halvavalt nii jutuvestmistraditsioo- 
nile kui rahvajuttude aktuaalsusele. Takkajärgi tuleb tunnistada, 
et tegemist oli päästekogumisega, milleks oli tõepoolest viimane 
aeg. Kohajuttude kasutamise võimalusi tänapäeva turismitradit- 
sioonis (õpperadade stendid, giiditöö, bukletid jms) uurinud Me- 
lika Kindel väidab: 

“Olulisem kui kogude väline või sisemine ilme on nende ühis- 
kondlik-ajalooline ja kultuurilooline väärtus. 1938./1939. õppe- 
aasta kohamuistendite kogumisvõistlusest võtsid osa sajad küla- 
koolid, jäädvustades end nõnda eesti kultuurilukku. Suuresti tänu 

nendele väikestele külakoolidele, mis praeguseks pea eranditult 
kõik hävinud või laste vähesuse tõttu kinni pandud, tekkis tihe, 
kogu Eestit kattev võrgustik, mis võimaldab kaardistada päri- 
must ning juttudes esinevaid muistiseid ja kohti” (Kindel 2002, 
107). See kogu Eestit kattev võrgustik on loomuldasa tihedam 
kultuuristatud aladel, mis on inimtegevusega rohkem seotud kui 
suured metsade ja soode alad. Meie mentaalse maastiku tunnussõ- 
nad on koppel, heinamaa, väli, põld, metsatukk, tee, piir, kivi, puu, 
veekogu, küngas, lohk, vanad ehitised ning nende varemed jpm. 


Žanrid kui folkloristika põhiprobleem 


Folkloristika kui teaduse algaegu iseloomustab rahvaluule klas- 
sifitseerimine žanriteks ehk liikideks, eeskujuks Rootsi loo- 
dusteadlase Karl Linnš õpetus liikide Jaotumisest klassidesse, 
sugukondadesse jne. Kuna taimeriigis on tegemist tegelikkuses 
eksisteerivate üksustega, tundus olevat loomulik ja loogiline sa- 
masugusest lähtepunktist liigitada ka rahvaluulet. Liikide evolut- 
siooni analoogia kanti üle kultuurinähtustele. Evolutsionistliku, 
loodusteaduslikku süstemaatikat järgiva žanriliigituse rajajatest 
väärib siinkohal märkimist teine Rootsi teadlane — Carl Wilhelm 
von Sydow (vt Valk 2005, 31—36). Evolutsionistlikul alusel loodud 
süstemaatika järgi on folkloori žanrid (muinasjutt, muistend, nal- 
Jand jt) muutumatud ja püsivad, hoolimata asjaolust, et ühiskonna 
arengus toimub üleminek maagiliselt mõtteviisilt religioossele ja 
religioosselt teaduslikule. 

20. sajandi folkloristikas osutus senine žanrikäsitus juba lii- 
gagi tülikaks ning vajadus mõisteid ja nende kehtivust kuidagi 
kohandada sai möödapääsmatuks. Ilmnes, et olulisemaid ko- 
mistuskive muistendite klassifitseerimisel on tõesenavõetavus. 

Selgus, et uskumiskriteerium — traditsioonilise muistendidefi- 
nitsiooni üks põhinõudeid — hõlmab ühtaegu liiga palju ja liiga 
vähe. Juhtivaid Ameerika folkloriste Dan Ben-Amos sõnastas: 
“Ühest küljest on usutud ka selliseid rahvajutte, mis muus suhtes 
muistendinõuetele ei vasta, teisalt on osa mütoloogilisi olendeid 
ja objekte küll usundilises süsteemis olemas, kuid suhtumine 


Pärimustekst Tõntsu hiiest Eesti Rahvaluule Arhiivis. ERA II 165, 
625 (1). Foto Mari-Ann Remmel. 

Text about the Tõntsu grove, collected by a 12- years-old pupil in 
1937. The Estonian Folklore Archives. 

nendesse varieerub kahtlemisest naeruvääristamise ja täieliku 
uskumatuseni ning sellised narratiivid ei ole esitatud muistendi 
funktsioonis” (Ben-Amos 1976, 30). Juba 1960. aastatel kõlapin- 
da leidnud funktsionalistliku vaatenurga järgi osutuski oluliseks 
vahetegijaks see, kas esitatud juttu on võetud kui tõsilugu või kui 
väljamõeldist. 

Muistendižanri piiritlemisel leidis rahvusvahelises folkloris- 
tikas tähelepanu moodus, mis võimaldas klassifitseerimisel jälgi- 
da nelja mõõdet. Need on käsitatavad vastandpaaridena: sakraal- 
sus — profaansus, ja fabulatiivsus — faktilisus (s.o püha — argine, ja 
väljamõeldis — tõelus). See moodus lubas muistendimääratlusse 
paindlikumalt suhtuda. “Kui kultuuriline suhtumine mingisse 
teemasse muutub ja aset leiab kas selle fabulatiivsete või fakti- 
liste, pühade või profaansete elementide hulga vähenemine või 
suurenemine, nähtub vastav positsiooninihe ka skaala telgedel. 
Selle teooria järgi on žanrid püsivad ning nende asend tõesust ja 
religioossust näitaval skaalal konstantne, muutuvad ainult tee- 
mad” (Ben-Amos 1976, 35). Kõnesoleva mooduse Järgi näitavad 
fabulatiivsuse ja sakraalsuse mõõde rahvaluuleteoses selle kal- 
duvust müüdi poole, fabulatiivsus ja argisus on omased muinas- 
jutule, faktilisus ja sakraalsus on tunnuslikud usundilisele jutule, 
faktilisus ja profaansus ajaloojutustusele ning olustikulisele jutu- 
le. Muistend paigutub selle skaala keskele ning temale on omased 
kõik neli mõõdet. 


Žanrispetsiifikat eesti moodi 


Eesti folkloristidele said sellal “raudse eesriide taga” muu maa- 
ilma folkloristikast osaks vaid pudemed sotsialismimaade folk- 
loristide ja kultuuriantropoloogide töömailt ning (sala)sidemed 

Soome kolleegidega. Rahvajuttude liigitamisel lähtus Richard 
Viidalepp samuti fabulatiivsuse ja tõesuse mõõdupuust ning se- 
dastas: “Rahvajuttude peamiste rühmade piirid ei ole praktikas 
nii täpsed ja selged nagu teoorias; eriti maksab see piiri kohta 
muinasjutu ja muistendi vahel. Mõnikord on muinasjutt esitatud 
niisugusel kujul, nagu oleks tegemist tõestisündinud juhtumu- 
sega; kuid leidub ka muistendeid, mis on aja jooksul omandanud 
muinasjutu iseloomu. Ühes rahvajutus võib korraga olla ka nii 
muinasjutu kui muistendi elemente, sest rahvajutud — ka muinas- 
Jutt ja muistend — võivad omavahel liituda, kontamineeruda” (Vii- 
dalepp 1959, 356—357). Ülikoolis noori rahvaluuleuurijaid õpetav 
Eduard Laugaste (1975, 261) väitis: muistend on esitatud usku- 
miseks. See kriteerium žanri määratlemiseks püsis veel kindlana, 
kui 1950. aastatel asuti koostama “Monumenta Estoniae Anti- 
guae” muistendisarja (“Muistendid Kalevipojast” ilmus sarja esi- 
mese köitena 1959. a), Muistendižanri ümber sugenes poleemika 
— aastate eest kirja pandud arhiivitekstide puhul osutus uskumise- 
kriteerium sageli üsna tinglikult rakendatavaks. Siintoodud näi- 
ted on valitud hiieteemaliste juttude seast. Esimeses variandis 
mainitud puud on igapäevaelus otstarbe leidnud paigaorientiiri- 
na, kauges minevikus on aga tegemist olnud palvepaigaga. 

Kiiuhaabla küla kohal metsas on üks mägi, seal määl on praegugi 
mõned suured kuused, nimega: Majakamää kuused Kiiuhaabla küla 
Logapohja haua meremärgiks. Minu küsimise peale, mikspärast kutsu- 
ta seda mäge Majakamääks, vastus. — Enne kui inimesed paganad on 
olled, siis on käuned seel mää pääl metsäs oma jumalu palumas. 


HIV 7, 496/7 < Kuusalu khk, Kolga k — J. Esken < K. Jürgens ja M. Ti- 
hane (1895) 


Selle loo jutustaja näikse olevat erapooletu, tema isiklik sei- 
sukoht esitusest ei selgu. Ent teatest, et paganausu aegadel on 
“paganad” kõnesolevas metsas “jumalu palumas” käinud, piisab 
selle teksti liigitamiseks muistendite hulka. 

Järgmises tekstis tuleb nii tõesuse kui pühaduse mõõde häs- 
ti esile. Paigaorientiiriks on Püksipaju soo Kadrina kihelkonnas 
endise Neeruti mõisa lähedal. Vihjed nõiutusele märgivad siin 
seda, et hiidtamm pole tavaline; mööndusega, et tamme raiuja 
on tähtis isik — Mukdeni all (Jaapani sõjas) võidelnud kangelane, 
rõhutatakse, et keeld kehtib ka tähtsate ja vägevate kohta. 

Selle soo ääres kasvas igivana nõiutud tamm. Keegi ei julgenud 
sellele käsi külge panna. Tema läbimõõt oli ligikaudu poolteist mee- 
tert. Nüüd aga mõne aasta eest sattus see tamm ühe asuniku maa sisse, 
kes üks kangem sõjamees ja Mukteni all võidelnud. Tema asus sae ja 
kirvega selle tamme kallale. Teised inimesed küll hurjutasid teda selle 
juures ja tuletasid talle meelde, et see olla nõiutud. Sellepeale aga mees 
muigas ja ütles: “Tühi lora puha.” Tamme lõikas ta küll maha, kuid 
sellest samast päevast ta haigestus, ilma et oleks saanud seda tammegi 
katki lõigata ja praegu on ta elus halvatuna. 

ERA [I 216, 531 (37) < Kadrina khk, Undla v, Võduvere k < Neeruti as 
—K. Viese < isalt, Jaan Viese, 46 a (1939) 

Tegemist on eheda hoiatusmuistendiga tabu rikkumisest, kuid 
uskumuse (puutumatusenõude), teo (taburikkumine) ja tagajärje 
(taburikkuja haigestumine karistusena) tõsiseltvõetavus on ülla- 
tav, eriti kui arvesse võtta, et jutustaja on olnud sellal (1939. aas- 
tal) vaid 46-aastane. Samast ajajärgust pärineb teinegi üleskirju- 
tus Püksipaju heinamaa kohal tee ääres kasvavatest tammedest 
ning nende seas kasvanud põlistamme mahasaagimisest, millele 
Järgnes süüdlase halvatus ja peatne surm. Võib oletada, et ehk an- 
dis tegelik halvatusjuhtum põhjust vana ning juba peaaegu unus- 
tusse jäänud pärimusjutu taasmeenutamiseks, võib-olla ehk pani 
keegi tõepoolest käe ammuilma pühaks peetud põlispuu külge 
(teises jutuvariandis tehti seda peremehe käsul), või varises puu 
ise ja lõigati seejärel kütteks. Isegi nii väljapeetud klassikalise 
hiiemuistendi puhul on raske vastata küsimusele, kas ja kuivõrd 
traditsioonikandja neil mõõtmetel (sakraalsus—profaansus, fabu- 

T (7.48 m a 
Samma hiie püha tamm Viru-Nigula khk. Foto R. Kinkmann 1911. 


või 1912. a. E. Selleke ümbervõte. ERA foto 1612 (originaal Eesti 
Rahva Muuseumis: ERM 1449:11). 


Holy oak in the Samma grove (Virumaa County). 


latiivsus-faktilisus) ise vahet teeb. Seda probleemi on käsitlenud 
Soome muistendiuurija Marjatta Jauhiainen, märkides, et vasta- 
valt jutustamisolukorrale võib kuulajate reaktsioon avalduda nii 
uskumises, kahtluses kui eituses (Jauhiainen 1982, 57). 

Pühadusemõõde on olemas ka järgmises tekstinäites. Jutusta- 
Ja vahendab minevikulise sakraalsusetaju avaldumist, samas rõ- 
hutades, et tema kaasajal on kõnesolev usundiline kombetäitmine 
kadunud. 

Jaanilaupäeva õhtu tehti jaanituld. Tuli tehti mõne püha koha 
juurde, olgu mis kellegil oli, kas mõni puu, kivi või metsatukk. Sinna 
tule ümber aeti terve talu kari ja elajatele seoti rauatükid kaela. Siis 
panti pada üles ja hakati keetma. Esimene nõutäis viiti kohe püha koha 

pääle, selle järele võisivad alles inimesed ise süüa. Kui keegi sinna vii- 
mata jättis, tuli tal kohe mõni õnnetus. Praegugi on veel tule tegemine 
moodis, aga muu värk on kadunud. 

HIIL 6, 363/4 (5) < Tarvastu khk — Jaan ja Johan Viira (1889) 

Rahvaluulekogujale kui võõrale kuulajale jutustamisel ilmneb 
eriti tänapäeval siiski taotlus vältida jutte, mille tõepärasusse ju- 
tustaja ise ei usu, ning vahendada ainult fakte, nn ajaloolist tõde. 

Rahvajututekstide klassifitseerimisel oli eesti folkloristikas 
1960.—1970. aastatel üks vaidlusaluseid probleeme küsimus äär- 
museni killustunud tekstide kuuluvusest (stiilis, et kusagil asub 
suur kivi, mida Kalevipoja kiviks nimetatakse). Küsimuses pol- 
nud mitte ainult igasuguse süžee puudumine, vaid ka pala kuns- 
tilisus. Lähtuvalt nõukogude folkloristika definitsioonist, et rah- 
valuule on “töötava rahva kollektiivne traditsiooniline vaimne 
kunstilooming” (Laugaste 1975, 56, 68—69) oli kohane möönda, 
et kuna Kalevipoeg ise on kunstilise loomingu saadus, siis piisab 
tema nimetamisest tekstis, et tekstivariant ikkagi muistendite 
hulka arvata. Sarnaselt Kalevipoja mainimisega tuleks kindlasti 
samasse kategooriasse arvata tekst, milles leiduvad sõnad “hiis' 
Ja “palvepaik”. 

Tõnise küla heinamaal, külast hommiku poole (umbes pool vers- 
ta igati suur) on “Hiid” ühes “Hiie allikaga”. Koht on samuti madal 
heinamaa võrdlemisi suurte lehtpuudega. Ei teata palju, kõneldakse 
— hüed olnud palve paigad. 

E 54468 < Kaarma khk — E. Kerem (1924?) 


3 


Päevakorral kontekstiuuringud 


Soome folkloristi Lauri Honko (1968) ettepanek käsitada žanre 
kui ideaalseid, mitte tegelikkuses eksisteerivaid üksusi, leidis 
vastukaja ka eesti rahvajutu-uurimises. Honko järgi on iga rahva- 

Jutuesitus vaid umbkaudses vastavuses ideaalse liigituskategoo- 
riaga. Sellele vaatamata vaibus folkloorižanride problemaatika 
pärast 1960. aastaid peagi. Uusi tuuli tõi juba žanrikäsitluste 
kõrgajal rahvusvahelisse folkloristikasse ameerika teadlane Alan 
Dundes 1966. aastal avaldatud käsitlusega metafolkloorist (folk- 
loorsetest arusaamadest folkloori kohta) ning kontekstiuuringu- 
te vajadusest. “Teoreetiline eeldus, et rahvaluule ainevaldkond 
piirdub mineviku säilitamise ja peegeldamisega, on kammitse- 
nud rahvaluule konteksti uurimist. Kuna folkloor pidi õigupoo- 
lest peegeldama ainult ammust minevikku, ei peetud oluliseks 
püüda koguda folkloori kaasaegset konteksti” (Dundes 2002, 127). 
Kontekstiuuringud leidsid 1970. aastatel elavat järgimist Soomes 
Jutu-uurijate Turu koolkonna seas. Eestis välistas keskendumise 
kontekstile uurimistöös valdav võrdlev-ajalooline meetod, selle- 
gipoolest kaldus uurijahuvi juba ebamäärase žanrikuuluvusega 
narratiividele (isiku- ja olustikujutud, pajatused jts) ning nende 
tekkimise, kujunemise ja jutustamise küsimustele. 

Kontekstiuuringud mitte ainult ei toonud selgust ega üks- 
meelt Žanrimäärangutesse, vaid hoopiski kiirendasid žanri- 
problemaatika taandumist oluliste uurimisteemade seast. Saksa 
folklorist Klaus Graf' kutsus 1988. aastal üles loobuma ajaloolise 
muistendi mõistest, soovitades asendada see terminiga “ajaloo- 
line pärimus” ning lähedaste erialade esindajail — ajaloolastel, 
folkloristidel, kirjandusteadlastel — selle pärimuse käsitlemisel 
koopereeruda (Graf 2002, 7 ]]). 

Ka Eestis pole alates riigi taasiseseisvumisest enam olnud 
folkloorialase väitekirja nomenklatuurseks eelisteemaks tekstide 
lahterdamine žanri järgi. Nimetus “kohamuistend” on kõrvale 
Jäetud, rahvapärases ja üldkeele-kasutuses asendab seda nimetus 
“legend”, folkloristid on alates 1990. aastast juurutanud nimetust 
“kohapärimus”. See märgib mis tahes kohasidusat rahvajutuainest 
peale puhtakujuliste väljamõeldiste. Kohapärimuse uurija hu- 

viorbiiti kuuluvad nii arheoloogilised teated, maastikuga seotud 
hiiu- ja vägilasmuistendid, paigaga seotud ohverdamiskommete 
kirjeldused, usundilised rahvajutud kummituspaikadest jne. Sel- 
liselt on kohapärimuse mõistet kasutatud ka piirkondlike teksti- 
väljaannete koostamisel, nt Järvamaa kohapärimuse mahukasse 
väljaandesse (vt Remmel 2004) ongi paigutatud lugusid mõisa- 
hoonetest kummituspaikadena. Mõnedel juhtudel on hiitegi saa- 
tus mõisasakstega seotud, näidates härraste soosivat-kaitsvat või 
vaenulikku suhtumist. Siinses Järvamaa kohajutus saab ajaloo- 
protsess folklooriomase kiirenduse, suhestatuna konkreetse aja- 
punktiga (163 aastat tagasi). 

Enne kui Roosna-Alliku mõisa veel pole olnud, sest Roosna-Alliku 
mõis on 163 aasta eest ehitatud, olnud praeguse Ende põllul, kus kivi 
asetseb ja kõrgem koht on, vana hiis, kus kasvanud tammed, pärnad 
ja vahtrad. Kui see hiis seal asunud, pole rahvas ristiusu kommetest 
kinni pidanud, vaid ohverdanud ande oma jumalale Taarale. Kui aga 
Roosna-Alliku mõis ehitatud, lasknud Roosna-Alliku härra hiie maha 
raiuda, et oma saalidele mööbleid lasta teha. Sellest ajast on rahvas 
hakanud ristiusu kombe järel talitama ja ristiusustunud. [---] 

ERA II 221, 331/3 (21) < Järva-Jaani khk, Kaaruka k — V. Schmiedemann 
< Mart Uuk, u 70 a (1939), vrd Remmel 2004, 125 


Metoodilises mõttes on tänapäeval niisuguse mentaalse 
maastiku tähenduste uurimisel vaja kolme osalist, esiteks: arhiivi- 
ainest (suures enamuses on see kogutud ja talletatud kontekstile 
rõhku panemata), teiseks: praegusaja pärimusekandjat, kellelt on 
võimalik ja vajalik täpsustavaid lisaandmeid saada, ning kolman- 
daks: oluline on maastikuobjekt ise oma füüsilises olekus. Need 
kolm komponenti peegeldavad folkloristika kui teaduse loomulik- 
ku arengut, tähelepanu liikumist tekstilt kontekstile ja (kohapäri- 
muse puhul) maastikuobjektile. Kolmas nimetatud komponent on 
inimese ning tema asuala vahelise ökoloogilise suhte selgitamisel 
omas ajas saanud sedavõrd oluliseks, et seda teemat käsitlemata 

poleks tegemist tõsiseltvõetava uurimistööga. Sel viisil on hõlp- 
sam aduda ka möödanikku ning lihtsam tabada ajas toimunud 
muutusi, sest (Soome usundiuurija Anna-Leena Siikala sõnul;) 
“Need mentaalsed kaardid võivad muutuda ajaloo käigus, kui neid 
interpreteeritakse ja reinterpreteeritakse vastavalt antud aja va- 
Jadustele ja perspektiividele” (Siikala 2004, 55). 


Folkloori uus elu 


Folkloorikasutuse, n-ö folkloori uue elu teoreetiline käsitlus pä- 
rineb Lauri Honkolt (1998) ning toetub 1986. a Bergenis Põh- 
Jamaade Rahvaluuleinstituudi folkloorikonverentsil kooskõlasta- 
tud sätetele ning UNESCOs 1989. a heaks kiidetud otsustustele 
folkloori kaitsekontseptsiooni kohta. Honko rõhutab, et folkloori 
püsivust ei määra tema ainestik, vaid pidev väärtustamine, ning 
Jagab folklooriprotsessi eri järkudeks — vastavalt esimeseks Ja tei- 
seks eluks, kusjuures folkloori teine elu tähendab arhiivifolkloori 
taaskasutusse minekut. Eraldi on peatutud folkloori kaitsel, tead- 
lase osalusel folklooriprotsessis, folkloori kasutamisel kultuuri- 
poliitikas, pärimuskollektiivi ja teadlaste vastastikustel suhetel, 
folkloori kaubastamisel jt aktuaalsetel küsimustel. 

Lauri Honko kirjutist folklooriprotsessi kulgemisest folkloo- 
ri “teises elus” poleks siinkohal vajalik mainida, kui see ei oleks 
seotud ka kohapärimuse, sh meie pühapuude ning hiiepaikadega, 
mille puhul sakraalsusmõõde on oluline. Euroopa ja Ameerika 
Juhtivad folkloristid on oma käsitlustes aina omistanud maasti- 
kuobjektidega seotud pühadusekategooria olemasolu n-ö loodus- 
lähedastele rahvastele (et mitte öelda: aborigeenidele), kel püha- 
dusetaju (vastupidiselt tsiviliseeritud rahvastele) olla veel olemas. 
Kas pole meilgi kohatu oma Euroopa-pürgimuses tahta veel säi- 

litada hiieasemeid, mille pühadus ei ole meile oluline? Tahame ju 
kuuluda tsiviliseeritud rahvaste hulka. 

Muidugi on pühadusemõõde kaotamas oma tähendust. Sel- 
lest, et teave mentaalse maastiku objektidest muutub asisemaks, 
oli ka eespool juttu. Lähenedes kohapärimusele arhiiviseinte 
vahelt väljumata, jääks folkloristil maastikuobjektide tegelik 
osakaal tänapäeva eestlase identiteeditajus selgitamata. Oleme 
aastakümneid suvistel välitöödel kohapärimuse küsitlemisega te- 
gelenud. Viimati kogesime 2003. aastal Järvamaal, kuidas inten- 
siivne suurmajandite tootmistegevus, kõrgete näitajate ja suurte 
töövõitude väärtustamine toob kaasa muutusi inimeste hoiakutes. 
Kuid oleme kogenud ka seda, kuidas kohalikud põliselanikud rää- 
givad oma koduümbruses maaparandusega hävinud kultuskivi- 
dest ja silmaallikatest, risustatud kalmetest, ära veetud Jaanimä- 
gedest, hooletuse tõttu hukkunud pühapuudest. Jääb küll mulje, 
et nende paikade olulisust on raske ülehinnata. Asi polegi pelgalt 
sakraalsusetajus, see on rahva kodutunde ja juurte küsimus roh- 
kem, kui arvata oskame. 

Kohapärimus elab tänapäeval oma uut elu. Osalt tänu arvuti- 
ajastule ja kirjastamisetapi lihtsustumisele on nõudlus mäluasu- 
tustes leiduva arhiiviainese järele sedavõrd kasvanud, et pea iga 
nädal soovitakse mingi piirkonna, paiga või teema kohta tekste, 
konsultatsioone, kohanimede seletusi. Andmeid vajavad erinevad 
ametkonnad ja institutsioonid, mitmete valdkondade töögrupid, 
projektitäitjad, üksiküritajad, infot hangitakse trükistest, arhiivi- 
dest, korraldatavate kogumisaktsioonidega jne. 

Lõpetuseks 


Eestimaa oma praeguste maastikkudega on väga sobiv tööpõld 
kohapärimuse sotsiaalsete tähenduste uurimiseks. Tänu 20. sa- 
Jandi teise pooleni kestnud uurimismeetodile, mis nägi ette 
võimalikult ammendava tekstide kogumise, on meil küllaltki 
põhjalikud rahvaluulekogud. Leidub veel ka küllaltki palju põl- 
vest põlve samas piirkonnas asunud peresid, kuigi tegemist on 
eakamapoolse kogukonnaga. Õnneks on nende jutuvaramus veel 
tähtsal kohal ka mentaalse maastiku objektid. 

20. sajandi lõpukümnendil välja kujunenud kultuurikirjeldus- 
lik, antropoloogiline ja etnoloogiline uurimissuund on märkimis- 
väärselt avardanud folkloristide tegevusvälja. Kohapärimuse osas 
on nüüd enam tähelepanu pööratud maastikuobjektide tähendus- 
likkuse kujunemisele, tähenduste püsimist ja muutumist põhjus- 
tavatele teguritele, traditsioonikandjate identiteeditajule, oma ja 
võõra suhte väljendumisele kohapärimuse kaudu, kohajuttude ka- 
sutamisele turismiteeninduses. Märksõna “maastik” kuulub õige 
mitmete teemavaldkondade huviringi. Sellel maastikul oleme 
kohtunud arheoloogidega, keda huvitab rahvapärimuslik teave 
kalmete ja kunagise inimtegevuse asitõendite kohta — lood maasse 
vajunud kirikutest, peidetud varandustest, katkukalmetest, hiie- 
paikadest. Koostööd on tehtud ka inimgeograafia, semiootika, pä- 
randkoosluste, keskkonnauuringute jt valdkondade esindajatega, 
samuti muinsus- ja looduskaitsetöötajatega. 

Nimetamata on üks oluline põhjus, miks kohapärimus praegu 
nii aktuaalne on. Meie maastiku paigad ja objektid on turumajan- 
dusse pürgivas ühiskonnas kaubaartikkel, mis ettevõtjale kaude 
kasumit toota võib. See aga eeldab ettevalmistatud juurdepääsu- 
teid, parkimisplatse, vaateplatvorme, püstkodasid, telkimiskoh- 
ti jmt. Mentaalse maastiku objektide asukoha kättejuhatamine 
toimub pisitrükiste, kaartide, voldikute, GPS-orientiiride kaudu. 

Arutatakse, mida ja kuidas välja pakkuda, millest hoopiski loo- 
buda, millele juurdepääs üldse keelata. Meie kultuuripoliitikas 
käib ühekülgselt hoolas tegutsemine aina võõra külastaja huvi- 
des, mitte niivõrd omade, kohalike identiteeditaju silmas pidades. 
Võib juhtuda nagu A. H. Tammsaare miniatuuris “Poiss ja liblik” 
— liblikat püüdes oled lilled ära tallanud. Hea, kui üldse märkad, 
et polegi enam ei lilli ega liblikat. 
Siit ka küsimus: kas ja kuidas eksponeerida näiteks hiit? 

Holy natural places as objects of mental landscape: 
the concept and its manifestations 


Summary 
Mall Hiiemäe 
Both humanities and social sciences have increasingly paid atten- 


tion to the notion that living space (landscape) carries meaning 
(e.g. the contrast of sacred vs. profane) in the recent years. Boul- 


ders, sacred trees, lakes, springs, and buildings occur as domi- 
nant objects in thousands of folk texts of the Estonian Folklore 
Archives which are stored in the typological and topographical 
card files containing landscape folklore and in the database of 
place-related lore. 

The cognitive paradigm became widely accepted in the 19805. 
The context of folk material became more significant than before, 
and the aim was to observe the manifestations of the sense of 
identity of social groups or minorities and the relationship be- 
tween “then” and us. 

Research concerning objects of mental landscape intensified 
in the 19905. Attempts were made to find remnants of ancient 
times in landscape folklore of the last two centuries that dealt 
with the Estonian holy groves, and emphasis was laid on the cog- 
nitive aspect. Topics ofinterest were the following: mechanisms 
related to conservatism and openness to change of landscape 
folklore, mentality offthe community as a possible factor of'influ- 
ence, and significance of landscape objects for communal memory. 
Therefore, besides archival materials, also contemporary bearers 
of tradition and landscape objects, the latter as meeting points of 
interdisciplinary approaches, are important. 

Landscape folklore is a topical issue in contemporary cultural 
politics for various reasons. The author of'the present article has 
noticed how much local people value their landscape objects and 
memorials during her decades-long fieldwork experience. How- 
ever, the mental relationship between the local people and the 
landscape objects that have been preserved for centuries in the 
folk tradition are not taken into consideration when protective 
measures are introduced. Unfortunately, the focus is rather on 
how to present the objects best to outsiders (tourists). 


<— Kaspar ja Kristjan uudistavad vana sammaldunud puud 


vanavanemate kodu lähedal Lehmja hiietammikus (Jüri khk). 
Foto Jaan Remmel 2004. 


Boys studying an old oak in the grove of Lehmja (Harjumaa County) 
close to the home of'their grandparents. 


Hiiepärimuse sõnum tänases Eestis: 
lähteandmeid ja tõlgendusvõimalusi 


Mari-Ann Remmel 


Eesti Rahvaluule Arhiivi (ERA) kogudesse talletatud rahvajuttu- 
de hulgas leidub suurel hulgal hiitest ja teistest pühapaikadest kõ- 
nelevaid tekste — neid on tuhandeid, tõenäoliselt mitu(kümmend?) 
tuhat. Käesoleva kirjatöö keskmes on sõnaga “hiis” seonduv pä- 
rimus. See andmestik on mõnevõrra piiratum — paiku, millega 
seostub /zze-sõna, on tunduvalt vähem kui pühapaiku kokku. Pü- 
hapaiga mõiste kasutamine on siinkohal kokkuleppeline: pean 
silmas kohti, mille puhul on olnud põhjust rääkida ohverdamisest, 
austamisest, palumisest, kummardamisest, kooskäimisest, samu- 
ti ravimisest jne. Arvestatud on kõiki püha-osisega toponüüme. 
Mõiste kätkeb paiga erilist tähendust inimeste jaoks, sh tabuli- 
sust (lähemalt vt Anttonen 1996). 

Kuigi ammendav ülevaade hiiepaikade arvu kohta puudub, 
saab ERA kohapärimuse andmebaasi põhjal teha mõningaid sta- 
tistilisi üldistusi (nt Läänemaal jääb teadaolevate hiite arv vahe- 
mikku 8—16 ühe kihelkonna kohta, Järvamaal on see maksimaal- 

selt 6—7, Virumaal vahemikus 6—13). Leidub paiku, mille kohta 
on arhiivis pärimusteateid rohkesti (nt 5—6 või koguni 10—20), 
enamik on siiski esindatud vaid ühe-kahe teatega. Mitmesuguste 
andmete põhjal on pakutud tuvastatavate hiite arvuks u 500 või 
veidi rohkem. Kui palju neist alles on, ei oska praegu öelda. 


Arhiivivarud 


Eestlane armastab tagavarasid soetada — selline uuema aja ini- 
mestele mõistetamatu käitumine on praegugi paljudele maaini- 
mestele omane. Kord hangitut hoiti hoolega, riideidki lapiti ja 
kanti kaua. Äraviskamine on uuem nähtus. Ka pärimuse kogumi- 
ne on põhimõtteliselt tagavarade varumine. Kuid milline väär- 
tus on sel andmehulgal tänapäeval? Kas ja kuidas osatakse seda 
hinnata? Või on määravaks kujunenud arvamus, et tegemist on 
“surnud” materjaliga, mis enam reaalsusega ei seostu ning mis 
seetõttu palju ei kaalu? 

Kindlasti on pärimust kogutud ja tallele pandud teadmisega, 
et see on väärtus, millest võib tulevikus kasu olla. Arhiivitöötaja- 
na võin väita, et tegemist on praeguselgi ajal nõutud ja hinnatud 
ühispärandiga, mis elustub uuesti igaühe jaoks, kes sellega tege- 
leb. Siiski peab teadvustama, et sajandivanused või ka hiljem ko- 
gutud lood hiitest asetuvad iga põlvkonna jaoks uude konteksti 
ning keskkond, kust nad pärinevad, jääb tänapäevasele tõlgen- 
dajale tervikuna tabamatuks. Kuigi jutud tunduvad meile vanad, 
räägivad nad enamasti millestki, mis oli kauge ja hämar minevik 
Juba kirjapanemise ajal. Juttude sisu ja sõnakasutus on sõltuvuses 
Jutustaja taustast ning koguja ettevalmistusest või ettekujutusest. 
On loomulik, et eri ajastute tekstid on eriilmelised — me ei saagi 
eeldada rohkem kui 100 aasta vältel moodustunud tekstikogult 

mingit metoodilist ühtlust. Nii sisulist kui vormilist mitmekesi- 
sust tuleb võtta rikkusena, mitte puudusena. 

Pärimusega suhtlemisel avanevad erinevad tahud ja tekivad 
ka probleemid. Üks olulisemaid küsimusi on kindlasti usaldus- 
väärsuse või tõesuse küsimus. Süvenemisel selgub, et ühest 
vastust ei saagi olla, tõdesid on mitu ja nad käivad nähtuse erine- 
vate aspektide kohta. Rõhutamist väärib pigem fakt, et teadmine 
hiitest on kestnud tänapäevani välja. 

Jutu sisu tõsiseltvõetavuse kaalumiseks tuleb võrdlusmater- 
Jalina appi võtta teised sama valdkonna, sama piirkonna ja sama 
paiga kohta käivad tekstid, samuti koguja muud materjalid, kaar- 
did jpm. Sel kombel ilmsiks tulev materjali variatiivsus lisab 
igale üksiktekstile kaalu juurde, mitte ei võta seda vähemaks. 
Niisuguse raamistiku abil on tänapäeval võimalik luua üksikule 
arhiiviteatele kontekst. Sellist metoodikat rakendades võib väita, 
et nt Tõnniauk Paluküla Hiiemäel ja sellega seonduv pärimus 
on piirkonnale igati omane traditsiooniilming — viljakushaldja 
Tõnni paiknemisest hiies annab märku Edela-Järvamaa, Lõuna- 
Harju ning Põhja-Pärnumaa arhiiviaines. 

Kehtna valla Palukülas asub “Hiiemägi”. [---) Praegu kasvab 
mäel lepavõsastik. Ennem olla sääl kasvanud ka vana pärn, mis nüi- 
võrd aga kõdunenud, et see maha langenud. 

Traditsioon räägib, et sääl elanud “Hiie Tõnn”, kellele ohvrit vii- 
dud toiduainete näol, et ta viljakasvu õnnistaks. Mäe sees olla olnud ka 
Tõnni auk, kus veel hiljuti leidunud kausitükke, milles toitu toodud. 
KM EKLA, f 200, m 15:2,111 < Rapla khk, Paluküla — Emma Tensmann 
(1930) 

Teksti kõnekus on võrdelises seoses teksti lugeja või kuulaja 
taustateadmistega. Igaüks näeb seda, mida ta oskab vaadata või 
tahab näha. Niisugusest selektiivsest nägemisest on palju kõ- 
neldud “päris” maastiku puhul, kuid see kehtib ka vaimse, men- 
taalse objekti (teksti) puhul. Mällu nopitakse üksnes tähtsamad 


Kastna Hiiemägi olevat oma asupaika tulnud läbi õhu rännates. 
Foto Mari-Ann Remmel 2003. 


Kastna grove hill (Pärnumaa County) is said to have arrived at its 
present location by air. 


elemendid, palju jääb kõrvale — kõik ei mahu kaadrisse. Tekst an- 
nab edasi eeskätt seda, mida silm ei haara — põhjendatakse, miks 

koht on tähtis, sellest rääkimine või kirjutamine rõhutab paiga 

olulisust. Kui keskendutakse paiga kirjeldamisele, siis eeldatakse, 
et kuulaja/lugeja on võõras, kes pole paika näinud. Tekstid koos- 
nevad teadlikest ja alateadlikest valikutest. Teksti taga on alati 

keegi konkreetne inimene oma elukogemusega. 

Temaatiliste valikute poolest on hiiepärimus üpris piiratud. Val- 
gustamist väärib eelkõige usundiline aspekt, kuid sedagi vaid 
teatud rõhuasetustega. Suur osa teadetest piirdub kohanime ja 
asukoha mainimisega. Eesti hiiepärimuses ei kajastu nt üldse 
koha valikuprintsiibid (nt udmurdi usundis on uue hiie (lud) asu- 
koha valik jäetud targa hooleks, kes määras paiga noore hobuse 
abil), samuti hiies käimise sooline reglementeeritus. Meie rahva- 
juttudes pole otseseid teateid selle kohta, kas hiies oleksid võinud 
käia vaid mehed. Ainult regilauludest võib niisuguseid vihjeid 
tuletada. 

Üsna vähe saame teada hiiepaiga terviklikust ilmest, asuko- 
hast annab aimu sageli pelgalt küla- või talunimi, meetreid ja 
ilmakaari on kirja pannud üksnes spetsiaalse ettevalmistusega 
inimesed, nt arheoloogid — täpsus ja konkreetsus pole pärimusele 
omane. Samuti ei ole täpseid andmeid hiie taimestiku kohta (v.a 
suuremate puude liigid, needki varieeruvad mõnikord), rääkima- 
ta seal elutsevatest lindudest või putukatest, pinnase eripäradest. 
Pärimuses on tähtis üldistus, sõnumiedastus just niisuguses 
vormis, nagu seda nõuab esitussituatsioon — kultuuriliselt oluline 
sõnum peab kindlasti pärale jõudma. Liigsed detailid pigem se- 
gavad. Üksikasjade vähesus viitab ka pärimusteadete sisu kõrgele 
vanusele — jäänud on vaid “fossiilne selgroog”, millele teinekord 
“liha” juurde püütakse luuletada. 

Hiiepärimuses peaaegu ei kajastu jutustaja isiklik suhe pai- 
gaga — seda tuleb rohkem ette päris viimase aja rahvaluulekogu- 
des. Varem on see välja jäetud kui ebaoluline. Nüüd ilmneb seda- 
gi, et kui jutustaja ei tea muud, siis meenutab vähemasti sinililli 
Ja oma lapsepõlveaegseid jalutuskäike hiies. Ja küllap see ongi 
tänases kontekstis tähelepanemist ja talletamist väärt. 

Traditsiooniliselt on põhirõhk muudel, nn sisulistel asjadel, 
millest järgnevalt ka juttu tuleb. Püüan esile tuua ja avada mõnin- 
gaid tahke, mis hiiepärimuse uurimisel esile kerkivad. 

1. hiie mõiste määratlemine 

2. info muinasaegse rahvausundi kohta (püha koht ja aeg, jumalu- 
sed jne; rituaalide kirjeldused ja nende eesmärgi määratlemine) 
3. suhtumised, kogukonna hoiakud 

4. käitumisnorme rõhutavad hoiatusjutud, keelud; kohasidusate 
uskumuste ja rändmuistendimotiivide suhe 

5. info kogumis- ja jutustamisaja kohta 

6. aegade ja maastiku muutumine, võrdlus enne - nüüd 

7. pärimus ideoloogia rakenduses, nt tugevdamas rahvuslikku 
identiteeti 

8. sõnakasutus, stiil, sh romantilised kujutelmad 

9. eri piirkondade omanäolisus, eripärased detailid ja varjundid. 


Hiie mõiste mõistatus 


Võtmeküsimus tundub olevat sõna hüs päritolu ja kunagine tä- 
hendus, kuid ühest vastust pole siinkohal anda võimalik. Kõige 
sagedamini kohtame seda sõna loodusobjekte märkivate mik- 
rotoponüümide koosseisus, keeleajalooliste teadmiste olemasolu 
korral võiks neist kohanimedest mõndagi huvitavat välja lugeda. 
Soome lingvisti Mauno Koski mahukas uurimus tegelebki suurel 
määral selle sõna päritoluküsimuse, leviku ning tähendusvarjun- 
dite määratlemisega. Hiieks nimetatud kohtadest räägib peami- 
selt Põhja- ja Lääne-Eesti pärimus, sest Lõuna-Eesti ohvripaigad 
kannavad enamasti mõnda muud nime. Kõik läänemeresoome 
rahvad, v.a lõunaeestlased ja liivlased, tunnevad hüs-sõna. Sõna 
on tõenäoliselt laenuline — indoeuroopa päritoluga (Koski 1970, 
240—244; Hofstra 1988) ning meieni Jõudnud arvatavasti skandi- 

naavlaste vahendusel. Samas on otsitud ka seoseid saami keelega. 
Eesti lingvistid pole omapoolset teooriat välja pakkunud. 

Eestis on sõnakuju “hiis” kirjakeelne vorm, peale selle eksis- 
teerib mitmesuguseid rahvakeelseid sõnakujusid, kus häälduspildis 
sõnaalguline Z sageli puudub, ka nimetavas käändes öeldakse: 77e, 
vahel kasutatakse mitmuses: ziede, tüves esineb d (nt Iida linn, Iidva 
raba jt). Ühest ja samast tüvest on pärit sõnad küs ja hiid, kuid nen- 
de tähendusliku lahknemise hetke on raske määratleda. Mõlemad 
seostuvad seniajani millegi zidsega (vt ka Remmel 1998, 18—19). 

Tänapäevaste eestlaste jaoks on mõiste “hiis” kujunenud just 
püha paika märkivaks terminiks, mis on sünonüümne nn “Taara 
tammikuga”, kuid tähistab üldnimetusena ka erialakirjanduses 
sageli kõiki looduslikke pühapaiku. Pärimust uurides ilmneb, et 


Tamsi külast (Peetri khk) pärit Ilmar Siib kodukoha lähistel, 
hävitatud hiiemetsa asupaigas. Foto Mari-Ann Remmel 2005. 
Former inhabitant of'the village of"Tamsi (Järvamaa County) on the 
site of a perished grove near his native home. 

hiie-mõiste hõlmab ka sealpoolset, mütoloogilist paika või val- 
dust, samuti jumalat ning ilmselt selle jumaluse või valdkonna- 
ga seotud vaimolendeid. Hiie-sõnaga on tõlgitud vanu jumalusi 
nii soome- kui eestikeelses esimeses Piiblis. Ülo Valgu sõnul pole 
küll põhjust arvata, nagu oleksid kõik hiied olnud pühendatud 
mingile vägevale ülijumalale — “Taara tammikud” on rahvusro- 
mantiline sünnitis (Valk 1998, 491). 

Järgnev pärimustekstidest nopitud sõnade ja väljendite loend 
esitab näiteid hiie-sõna kasutuskontekstide kohta. Hzzel on eri- 
nevaid tähendusvarjundeid, mida tänapäeval on raske sõnastada 
Ja lahti mõtestada. Sõna kuulumisest mütoloogilisse maailmapil- 
ti annab tunnistust selle esinemine regilauludes — see seni vähe 
rõhutamist leidnud asjaolu eristab hiisi teistest pühapaikadest. 
Järgmise loendi esimesed kuus mõistet pärinevadki regilauludest, 
kuigi hiieneitsit on mainitud ka mõnes jutus. 

Hiiekoerad 

Hiiekuked 

Hiiehobune (hiie hall) 

Hiienoormees 

Hiieneitsi(d), -neiud 

Hiiela (vrd Toonela) 

Hiielaul 

Liepidu 

Hiietantsijad 

“Eest ära, hiis tuleb!” 

Ohverdati hiiedele 

Kui veel iied elasid 

lied 00 vana aja jumalad 


Kui tuua paralleele ristiusuga, siis ei ole hiis mitte kiriku kui 
paiga või rajatise analoog, vaid pigem nii jumalus/vägi ise, kui 
ka väe avaldumise koht. Puud või kuju nimetati hiieks tõenäoli- 

selt sama kujundliku mõttemalli kohaselt, mille järgi nt õigeusu 
omaks võtnud setud võrdsustasid ikooni pühakuga. Lõuna-Ees- 
tist on teateid ka puu kutsumisest pühaku, nt Tõnise e murdepä- 
raselt Tennüse nimega. 

Vanasti inimesed pidasid puud pühaks ja tõid ohvrid puule. Va- 
nasti olnud Partsis ka püha mänd ja seda mända kutsutud Tenniseks. 
Partsi rahvas oli iga õhtu viinud villu, teri, riied, liha. Kui mõni jäi 
oma ohvriga hiljaks, palus andeks. Praegune mägi Partsis peab veel 
nend Jumala nime ja mäke kutsutakse Tennismäeks. 

ERA II 244, 675/6 (4) < Põlva, Peri v, Partsi k, Päka t — Aino Visse < 
Miina Visse, 72 a (1939) 

Võib ju oletada, et hžis ongi ehk olnud esmalt kõrgemate jõu- 
dude või teispoolsusega seonduv nimi (vrd Tennüs), mille järgi on 
nimetatud sobilikke paiku (vrd Tennüsmägi). Toponüümikas ja 
Juttudes ei esine sõna hžis peaaegu kunagi nimetavas käändes. Olgu 
siinkohal näiteks toodud rida pärimuses mainitud määratlusi: 


Hiiekoht; Iga külal on oma iie; Hiiease; Hiie talu; Hiidease talu, 
Iidase talu; Hiiealune, hiiu all hiie tammed; Hiietaguse lieaed, iie 
lepad sees; Iieaedaaluse nurk; Hiieaed; Hiieplats; Iie saun; Hiie- 
kaev; Iieauk; Hiieoja; Iiesilla (talu); Hiisik (2); Iiemets; iietukk, üks 
männatukk; Hiiemänd; Hiiekased; Hiiekivi; Hiiemägi, Hiiu mägi; 
Hiitemägi; Hiie surnumägi; Iijekalmu; Hiievainu; Hiiepõld; Iie- 
koppel; Iiepank; Hiieraba; Hiiesoo; lissoo; Iidva raba; Iida linn; 
Hiiede kerik, Hiiekirik; Hiietänav; Iissaar, Hiiessaare; Hiiemulk; 
Iiukaldad, Hiiekallas, Hiierind, Hiiepangad hiieringa peal; Iie 
kakra pealne, seal juures lie haud; Hiie paju; Hiiepaoheinamaa; 
Hiiemaa; Hiiumaa; Hiie nina; Hiieselja; Hiie-mummuga kohal 
olid hiied kasvanud; Eemägi; Hiierdi, liemaa; lIiearu; Iiealune; 
Hiielage jne. 

Usundi kajastused 


Sageli otsitakse pühapaigapärimusest vastust küsimusele, mil- 
lised olid muinasuskumused ja usundilised toimingud (riitused). 
Paraku on teave väga selektiivne ja lünklik ning stereotüüpsetest 
arvamustest mõjustatud. Klišeedena mõjuvad niisugused rah- 
vusromantilise alatooniga väljendid nagu “vanad eestlased käi- 
sid ohverdamas, pidasid pidusid.” Selliste väljendite taga on siiski 
ilmselt tõene teadmine, et hiiepaigad olid kooskäimiskohad — seal 
ei elatud, vaid käidi teatud aegadel ja käidi sellepärast, et koht oli 
püha. See on info, mis on paljude põlvkondade sõelast läbi tulnud. 
Kooskäimise traditsioon on ka paljudes hiiepaikades säilinud tä- 
naseni (nt Lehmja tammik kui jaanitulekoht), ehkki motivatsioon 
on ilmselt muutunud. Ilmselt ei seostata seda nüüdset kooskäi- 
mist tavajuhtudel sakraalsusega, nagu seda esitatakse hiiepäri- 
muses. Arhiivitekstides nimetatakse ka hiies käimiseks sobivaid 
päevi, vahel mainitakse rahvausus tuntud jumalusi (Uku, Tõnn 
J9, räägitakse rituaalidest — kui palju sellest infost on järjepidev 
suuline traditsioon ja kui suur on koguja või jutustaja haritusest 
Ja lugemusest tulenev panus, seda on sageli võimatu määratleda. 

Eesti hiiepärimuse sisulist sõnumit tuleks kindlasti analüüsi- 
da sugulasrahvaste sarnaste andmete valgusel. Nt Aado Lintropi 
uurimused ja filmid udmurdi usundi kohta annavad palju väär- 
tuslikku taustinfot (vt Lintrop 1993, 2003). Eestipärase pitseri 
annab meie hiiepärimusele siinne ajalugu, sh ristiusu mõjutused 
ning konservatiivseid hoiakuid soodustanud pärisorjus, uuema- 
tes teadetes kajastub kahtlemata ka nõukogude aeg, põhjalik elu- 
laadimuutus varasema talueluga võrreldes. 

Sakraalsuse ning religioossuse mõistega seotud hiiepärimus 
pole seega kaugeltki nähtus omaette, vaid osa sotsiaal-ajalooliste 
olude koostoimel kujunenud vaimsest pärandist. 

Suhtumised, hoiakud 


Vahel pseudomütoloogiasse kalduvatest rituaalikirjeldustest on 
usaldusväärsemad pärimuses ilmnevad suhtumised, kogukond- 
likud hoiakud ja loodushoidlik mõtlemisviis. Neid toetavad ste- 
reotüüpsete motiividega hoiatusmuistendid (paiga kahjustajat 
tabab karistus, hiis või järv rändab, inimesed on muutunud puu- 
deks, kivideks jne). Loodust tajutakse elavana. Läbiv on teadmine 
koha pühadusest, aga ka muutustest kohalike inimeste suhtumis- 
tes. Hiiepärimuses kajastuvad needki mentaliteedimuutused, mis 
on viinud paljude pühapuude ja -kivide hävitamiseni majandus- 
liku tulu nimel. Pärimus mõistab niisuguse käitumise näitlike 
karistuslugude toel hukka. Paljud tekstid räägivad just hiie hävi- 
misest, mitte usundist ja kommetest. Kui ürgvanad rändamis- ja 
muutumislood, mida paiga pühaduse indikaatoreiks võiks pidada, 
näivad ehk 20. sajandil eluvõõrastena, siis taburikkumislugudes 
on tegelaseks keegi konkreetne isik, mõnikord nimepidigi maini- 
tud, ning sündmusaeg ei paigutu jutustamisaja suhtes kuigi kau- 
gesse minevikku. Uskumustaust on küll vana, kuid näiteid jagub 
tänapäevani välja. 

Umbes kümne sammu kaugusel minu kodutalust asub Hiiemägi. 
Ta tõuseb maapinnast umbes 10 meetrini. Sääl käisid muistsed eest- 
lased ohverdamas. Ka on asunud mäe kõrgemal tipul ohvrikivi, kuna 
see aastaid tagasi on välja kaevatud ja ära viidud. Inimestel oli raske 
hääldada Hiiemägi ja seepärast hakatigi teda nimetama Eemäeks. 

Eelkirjutatud Hiiemäe hiest on tänaseni säilinud vaid üks suur pär- 
napuu. Küla kõige vanema elaniku jutu järele on pärnapuid olnud kolm. 

Tolleaegne parun von Ingelart armastanud väga neid puid. Ta 
keelanud ära nende mahasaagimise. Keelust hoolimata läinud mõisa 
sepa poeg puid maha raiuma. Ta läinud ööpimeduses oma kavatsust 
täitma. Teel aga komistanud ta ja murdnud jalaluu. Rahvas aga uskus, 
et Jumala tahtmine on, et puud jääksid kasvama. Seepärast juhtunud- 

ki tollele noormehele säärane õnnetus. Kui tuli talude jagamine, siis 
jäänud need puud enam-vähem püiri peale. Üks aga oli olnud minu 
vanaisa põllu sees ja varjanud vilja ära. Puu saetud maha. Ta seest 
leitud väikene tähniline kivi. 

Teine puu kuivanud iseenesest ära. Kolmas aga haljendab igal aas- 
tal. Juunikuus, kui pärnapuu on üleni õites ja mesilased sumisevad, 
siis tõuseb kujutlus, et see suur pärnapuu on Eesti riik— Eestimaa, kus 
iga inimese, nii noore kui vana, püüdeks on olla kasulik ühiskonnale ja 
terve Eesti arengule ning Eesti hääle käekäigule. 

ERA II 220, 35/6 (1); 36/8 (2) < Järva-Jaani khk, Vajangu v, Kuie k, Koka t 
— Erna Vask, snd 1923 < Ann Vask, 79 a (1939) 


Kuie küla hiiemägi ja üksikuks jäänud hiiepärn Koka talu juures 
2004. a jaanuariõhtul. Foto Mari-Ann Remmel. 

Grove hill and the last grove tree at the Koka farm in the Järvamaa 
County in a January evening in 2004. 

Eesti rahvaomases hiiepärimuses on üldjoontes säilinud hoiak, 
et hiis on midagi püha ja mõjuvõimsat, midagi, mis kuulub vana 
usundi valdkonda. Samas on hiiepärimus erinevalt naabermaast 
Soomest suhteliselt kõrvale jäänud demoniseerumisest — protses- 
sist, mis hindab eelkristlikke kombeid ja uskumusolendeid kura- 
di meelevalda kuuluvaiks, st loomult halbadeks ja taunitavateks. 
Eestis kirjapandud pärimus on hiite religioossust isegi võimen- 
danud, pärimusse on imbunud kristlusest mõjutatud pietistlikku 
hardust ja lisandunud rahvusromantilist heroilisust. 

Usaldada võib teavet, mida tekst annab kogumis- ja jutus- 
tamisaja kohta. Siin on muidugi küsimus uurija suutlikkuses 
materjali tõlgendada, sest see on info, mis kipub jääma ridade 
vahele, avaldudes mitte sisus, vaid pigem stiilis ja hinnangutes. 
Rahvusromantilised toonid näitavad selgelt ühiskonna meeles- 
tatust, vajadust teatud külgi rõhutada ning seeläbi rahvuslikku 
identiteeti tugevdada. 

Hiiepärimus võib muu sisu kõrval edastada niisiis ka ideo- 
loogilist sõnumit. Eriti just 1930. aastate tekstides võib mär- 
gata, kuidas pärimus rakendub ametliku ideoloogia teenistusse, 
mille eesmärgiks on tugevdada rahvustunnet ja kodumaa-armas- 
tust või kohalikku identiteeti (vt eelneva tekstinäite lõpposa). 

Ärkamisaegsetes tekstides leidub tollase trükisõna mõjutuste 
tõttu ka tubli annus õhkavat sentimentalismi (kaunid tütarlapsed 
ohverdamas, lehtede sosin, magus ohvrisuits jne), mis pole võõ- 
ras 1930. aastate õpilaskogudelegi. Kuid nagu juba Jakob Hurt 
tõdes, võib romantilise pseudomütoloogilise koore sees peituda 
ehe tuum. 

Eraldi tasub ehk tähelepanu juhtida sellele, et eelnenud tä- 
helepanekud on tehtud kirjalikult esitatud pärimustekstide põh- 
Jal— vaevalt et külainimesed omavahelises vestluses ideoloogilist 
poolt rõhutasid. 

Hiiepärimuses kasutatav sõnavara on usaldusväärne allikas, 
kuid taas on ajastud segunenud. Religioosses sfääris on säilinud 
väga vanu sõnu, mis on samasuguses tähenduses äratuntavad ise- 
gi saami keeles (nt püha, kummardama, palvetama, palvus jm). 
Sõnad on säilinud seetõttu, et need on üle võetud kristlikku kon- 
teksti. Samas on hiiepärimusse integreeritud kristlikke mõisteid 
(nt hiieristimine, hiiealtar, hiiekirik). Ristiusu mõjud hiiepärimu- 
ses ning ka vastupidi oleks omaette põnev uurimisteema. 

Pärimuse ülesandeks on eelkõige märku anda: koht on olu- 
line ja meelespidamist väärt. Vahel on arhiivis paiga kohta palju 


Pühakohta tähistanud nn “pulmakuused” Võhmuta ja Ramma 
teelahkmel Karinu mõisa (Järva-Jaani khk) lähistel on nüüdseks 
teelaienduse käigus maha võetud. Vasakul kaitsealune ohvrikivi e 
Orjakivi. Foto Lilia Briedis 1965. 

“Wedding Spruces* at the Karinu manor in Järvamaa County have 
been cut by now due to the widening of the road. On the left: state 
protected offering stone “Slave's Stone”. 

üleskirjutusi, millest vaid mõnes mainitakse otsesõnu, et tege- 
mist on hiie- või pühakohaga (nt pulmaliste-muistendiga seotud 
Lehmja tammik Jüri khk ja Karinu kuused). See ei tähenda, et 
ülejäänud teated oleksid “müra”. Pärimuses ilmnevad eri aspektid 
ja rõhutused annavad olulist lisateavet. Üksnes pärimuse abil on 
võimalik saada mingisugunegi ettekujutus sellest, milline võis 
paik välja näha varem, koguni õige kauges minevikus. Lisaks 
kuuldule on inimesed rääkinud ka sellest, mida nad on näinud 
(leide vms). Teadmine hiiest on pannud neid leide vastavalt tõl- 
gendama — nt rabast välja tulnud tammekände jms on peetud 
tõenduseks hiie olemasolust. Tõenäoliselt ongi paljud hiiesalud 
hävitatud ning alles on heal juhul üksikud puud või kivi (nt Vil- 
lemantsu hiiekivi Ojakülas Ambla kihelkonnas). 

Mitmelt poolt on tõendusi ka veekogu paiknemisest hiie lähe- 
dal — nt Karinu teeristil võis olla kunagi hiiekoht. Pärimus tun- 
neb tänaseni säilinud Orjakivi ning puudeks muudetud pulmalisi. 
Mõisniku istutatud nulud (või siberi kuused), millele kanti üle 
hiiepuude tähenduslikkus ja pühadus, võeti hiljuti teelaienduse 
käigus maha (Remmel 2004, 118). Maastikku on tugevasti muut- 
nud ka Nõukogude-aegne maaparandus. 

Enne oli kaks kivi. Üks on nüüd märgitud. Looduse järgi on siin 
olnud järve kallas. Enne his olnud. Järv oli alles minu mälestuses 45 a 
tagasi olemas. Lasid kunstlikult tühjaks. Kallas on kõik enne puid täis 
olnud. Suuri kändusid leitud ja kivisid olnud. Vana usu järgi pidasid 
eestlased siin koosolekuid ja toodi ohvreid vanadele jumalatele. Vanad 
eestlased pidasid sün pidusid järve kaldal. Tamme mets oli. Toodi toi- 
tu ohvrikividele. On näha veel lohud kivil. Eesti ajal mälestati neid. 
Tehti jüritulesid ja maitulesid. Nüüd 20 aastat ei ole siin üritusi olnud. 
Järvamaa on kõik vanade järvede põhjad. 

RKM II 196, 11/2 (1) < Järva-Jaani khk, Karinu v ja k — Lilia Briedis < 
Liisa Maasing, 84. a (1965) 

Esile tuleb piirkondade omanäolisus — seda ka Põhja-Ees- 
ti piires, kus hiie-sõna rahvaomaselt tuntakse. Lääne-Eestilise 
levikuga on näiteks pärimus hiies tantsimisest ja taburikkujaid 
tabavast loomaõnnetusest. Puudeks muutunud inimestest on jut- 
tu eeskätt vahemikus Ida-Harjust Lääne-Virumaani, Järvamaal 
sealhulgas. Konkreetset piirkonda põhjalikult analüüsides tule- 
vad välja huvitavad nüansid, mõned eredad ja erandlikud detailid. 
Loodetavasti võimaldab riiklik pühapaikade programm läbi viia 
ulatuslikud regionaalsed uurimistööd — kitsamal alal on parem 
Jälgida ka hiiekohtade paiknemist teiste muististe suhtes, vaadel- 
des neid kunagise asustuspildi osana. Sama kehtib ka pärimuse 
kohta — hiiepärimuse suhestumist muu kohaliku pärimusega või 
selle rolli mõne inimese või pere pärimuslike teadmiste hulgas on 
jõukohane uurida vaid piiritletud territooriumil. 


Lõpetuseks 


Mida on meil selle pärimuse ja paigateabega peale hakata? Suur 
osa linnastunud eestlastest on pärimusest ilmselt niivõrd kau- 
genenud, et nende elus ei mängi see mingit rolli. Aga suur osa 
inimestest siiski vajab seda. Ehk on just nüüd õige aeg arhiivipä- 
rimus kapist välja võtta ja valguse kätte tuua. Pole hullu, et suu- 
rem osa sellest on paberil. Võib-olla tuletavad need paberid prae- 
gustele inimestele midagi meelde. Pealegi valitseb kirjakultuuri 
ajastul paberiusk. Lepingud maksavad vaid paberil, allkirjad all. 
Vanasti maksis ka öeldud sõna. Pärimus on teadmine, mis toimis 
suuliselt, kuid sobitub ka kirjakultuuriga. Kirjalik pärimus eel- 
dab teistsuguseid levikuteid ning trüki- ja meediavõimalused on 
meil ju paremad kui kunagi varem. Tuleb lihtsalt neid võimalusi 
kasutada, mitte taga igatseda muistseid aegu, olusid ja keskkon- 

da, mis niikuinii tagasi ei tule. Hävitatud või lagedaks raiutud 
hiiepaiku ei saa endisel kujul taastada, kuid pärimust teadlikult 
väärtustades ja levitades saab neid heal juhul päästa unustusest. 
Pärimus hakkab kõnelema siis, kui sellega tegeldakse. Kähku 
Ja pinnapealselt selle sügavamad ladestused ei avane. Hiiepärimu- 
se üks sõnum tänases Eestis võiks olla see, et ta on olemas: tuleb 
teadvustada selle väärtusliku informatsiooni olemasolu ning seda 
võimalikult mitmekülgselt analüüsida ja mõtestada, ning seda 
Just seoses reaalsete paikadega. Pärimus toob teateid minevikust 
ning elavdab, väärtustab ja loob maastikku ka praegu — isegi siis, 
kui jutus kajastuv püha mets, kivi, kabel vms on hävinud. Üks 
sõnumeid on järelikult ka see, et kõik oluline, mis seostub hiitega, 
ei ole silmaga nähtav ja käegakatsutav ja seeläbi tõestatav. Ka 
hävinud pühakohad eksisteerivad edasi, ainult et vaimses sfää- 
ris, mälestustes. Eesti keeles on vahva sõna “vaimusiln”. Usun, 
et just vaimusilmas loodud piltide abil ongi toimunud pärimuse 
edasikandumine. Säilinud hiiepaigad pakuvad selleks tuge. 
Ühiskonna muutusi ja ootusi peegeldava hiiepärimuse ajali- 
ne tagasiulatuvus on aukartustäratav, selle juured on tuhandete 
aastate taga. Kas suudame siin ja praegu luua (kultuuri)nähtusi ja 
objekte, millest räägitakse tuhat või sadagi aastat hiljem? 


Allikad ja kirjandus 


Arhiivimaterjalid 


EKLA — Eesti Kultuurilooline arhiiv 
ERA — Eesti Rahvaluule Arhiivi rahvaluulekogu 


RKM — Riikliku Kirjandusmuuseumi rahvaluulekogu 

Message of the grove-tradition in the present time: 
source materials and interpretation 


Summary 


Mari-Ann Remmel 


There are thousands of texts about groves and other sacred 
places among the popular narratives stored in the collections of 
the Estonian Folklore Archives. The present article discusses the 
tradition related to the word hzis "sacred grove”. There is no accu- 
rate survey about the number of'sacred groves in Estonia, but the 
database of place-related oral tradition of the Estonian Folklore 
Archives allows making some statistical conclusions about the 
western and northern regions. The data indicates that the num- 
ber of sacred groves is between 6 and 16 per parish. Some places 
are mentioned in several texts (5—6 or even more) while there are 
only one or two notes about most sites. 

The narrative tradition has been collected and stored con- 
sidering that its value increases over time. However, it is not a 
dead corpus, but a demanded and appreciated common heritage, 
which keeps old traditions alive. Nevertheless, one should keep in 
mind that each generation sets century-old and even older sto- 
ries about groves into a new context and that the present inter- 
preter is not able to fully comprehend the environment where the 
stories originated. It is evident that folk stories may seem old to 
us, but usually they deal with events that seemed dim and distant 
even at the time when they were written down. The content and 
choice of words of the stories depend on the background of the 
storyteller and the collector of stories. Behind each text there is 
always a particular individual with his/her personal experience. 

Folk texts provide reliable information about the time when 
they were collected. However, the degree ofreliability of the con- 
tent of the texts should be established by studying some compar- 
ative data, including texts that deal with the same topic, or come 
from the same region, or are about the same site; other materials 
collected by the same person can be useful, too. It is possible to 
construct the relevant context even in the present time. 

Information contained in folk texts reflects conscious and 
subconscious choices. The informativeness of a text depends 
on the background knowledge and expectations of the collector 
(reader or listener) because everyone sees what he can or wants 
to see. Texts about a certain place are usually not descriptions of 
the place, but they first and foremost substantiate the importance 
of the place. A description of'the site assumes that the listener or 
reader has not seen the place. 

People often presume that the tradition of sacred places pro- 
vides information about events and prehistoric beliefs and rites. 
However, the information is selective and incomplete, and it is in- 
fluenced by stereotypical opinions. The essence of'the message of 
the Estonian tradition of holy groves should be analysed against 
the background of the related traditions of other Finno-Ugric 
people. Local history, including Christian influences, has left a 
specific imprint on the tradition. The tradition of holy groves 
related to the concepts of sacredness and religiosity is not an 
isolated phenomenon, but it is part of'the oral cultural heritage 
which resulted from the combined effect of certain historical cir- 
cumstances. Local regional peculiarities occur also within north- 
ern Estonia where the word zis is commonly used. It should be 
stressed that knowledge about holy groves has been preserved 
and improved up to now. 

The origin of the word hzis is unknown. It is also difficult to 
determine unambiguously the meaning of the concept because it 

includes both the site and spiritual beings. The word 2:5 occurs 
mostly in its genitive form ze in toponyms and narratives. An- 
cient runo-songs indicate that the word hiis was part of the myth- 
ological perception of'the world, which sets the holy groves apart 
from other natural sacred places. Attitudes, communal approach- 
es, and green thinking reflected in the oral tradition are more 
reliable than the descriptions of rites that often tend to be pseu- 
domythology. Warning narratives with stereotypic motifs (the 
one who damages the site is punished; a lake or a grove changes 
its place, etc.) are also authentic in their nature. Sometimes it is 
necessary to consider the whole body of' related folkloric data in 
its full complexity and variability to identify possible holy groves. 
Folklore about the tradition of holy groves commonly includes 
information about sacredness of'the site, but days suitable for vis- 
iting it and deities that occur in popular beliefs (Uku, Tõnn, and 
others) are also mentioned. Texts recorded in the 1930s indicate 
how the oral tradition served to promote the official ideology 
with the aim to reinforce national or local identity. 

The concept häis has become a general term to designate sa- 
cred sites/groves in present-day Estonia; the term is also used in 
specialized texts do denote all natural sacred places. The aim of 
the tradition is to send the message that the site is important 
and worth remembering. 


Hilja, hilja, vennikene, 
hilja ma sõidan hiida möeda, 
salaja möeda saluda. 

Ei mand kuule hiie kuked, 
hue kuked, he koerad, 
kuuleb hiie noorem venda. 
Sie mind kargas katsumaie, 
vaperdas vaatamaie, 
kuldakatel tal käessa, 

hõbe aga kangas kattelassa. 
Süüta sie kangas põlema, 
hõbe aga lõime lõkenema. 
Kis on kärmes kustutama — 
kalevine poisikene, 

sie tuob pilved tulleessa, 
teised pilved minne'essa. 
Pilvel on viepisarad, 
pisaral on purjed pikad, 
purjel on hani punane, 
hanel on saba sinine. 

Saba otsas süidi sängi, 

süidi aga sängi, kulda mängi. 
Siin magab majori proua, 
hingab hiie neitsikene, 
puhkab poe pruudikene, 
kaupme? poisi kaillis naine. 


EÜS X 1903/4 (83); ERA II 441 (70) < Harju-Jaani khk, Peningi v, 
Kalesi k— K. Viljak ja G. Vilberg; T. Võimula < Leenu Nikker, 62 a (1913); 
86 a (1936) 


<— Murdunud hiiepärn Purtse hiiemäel. Lüganuse khk Purtse k. 
Foto Ahto Kaasik 2006. 


Broken grove lime on the Purtse grove hill (Virumaa County). 


Ajalooliste looduslike pühapaikade kaitse 
õiguslikke aspekte 


Kärt Vaarmari 


2003. a sügisel ületas Eesti ajakirjanduses uudisekünnise Kehtna 
valla kava rajada Paluküla hiiemäele puhke- ja spordikeskus, mis 
leidis kirglikku vastuseisu inimeste poolt, kelle arvates suusatõs- 
tukite rajamine ja ärilise eesmärgiga tegevuse mastaapne aren- 
damine hiiemäel kui ajaloolises pühakohas on ülimalt sobimatu. 
Peale kohaliku maakonnalehe haarasid loost kinni ka suuremad 
Eesti päevalehed, teatades: “Külarahvas võitleb hiiemäele suusa- 
keskuse rajamise vastu” (Õuemaa 2003). 2004. a veebruaris, kui 
puhkekeskuse planeering avalikule väljapanekule jõudis, ilmus 
artikleid veelgi. “Hiiemäest suusakeskus?” küsis DELFI interne- 
tiportaalis avaldatud BNSi teate pealkiri.' Veelgi ulatuslikumat 
kajastust leidis kasvav vastasseis puhkekeskuse arendajate ja hiie- 


' Hiiemäest suusakeskus? BNS/DELFI 28.02.2004; arvutivõrgus kätte- 
saadav aadressil: http://www.delfi.ee/archive/article.php?id=73136548ca 
tegoryID=1208%ndate=1077969259; vt ka Ammas 2004. 

mäe kaitsjate vahel aga 2004. a novembris, kui Kehtna vald püü- 
dis alustada mäel ehitustöödega, hoolimata sellest, et puhkekes- 
kuse planeering oli hiiemäe kaitsjate poolt kohtus vaidlustatud. 
Hiiemäele kogunenud ligi 50 inimest panid püsti püstkoja ega 
lasknud kohale tulnud buldooseril mullatöid alustada. “Õigus 
hiiemäele on inimese põhiõigus”, kuulutas Eesti Päevaleht oma 
repliigis,* mida illustreeris Hillar Metsa karikatuur kirikukatu- 
selt alla sööstvast mäesuusatajast. Täna on vaidlus puhkekesku- 
se rajamise õiguspärasuse üle endiselt kohtus, kusjuures esimese 
astme kohus — Tallinna Halduskohus — jättis puhkekeskuse de- 
tailplaneeringu jõusse, leides, et selle kehtestamisega ei rikutud 
kuidagi hiiemäe kaitsjate õigusi.” 

2005. a mais šokeeris pärandkultuurist lugupidavaid inimesi 
Järjekordne juhtum — ristipuude mahavõtmine Põlvamaal Rosmas 
põhjendusel, et puud jäid rajatava tee kaitsevööndisse. Raieks loa 
andnud ametnike sõnul oli otsus igati seaduslik ja möödapääs- 
matu, kuna teeremondi ajagraafik sundis tagant. Osa juhtumiga 
seotud ametnikest kuulis ristipuude mahavõtmisest üllatusega 
alles ajakirjandusest, mitmed neist mõistsid puude mahavõtmise 
hukka. Juriidiliselt oli kõik korrektne. 

Juhtumeid, mille puhul ajaloolised looduslikud pühapaigad 
on majandustegevuse tõttu ohustatud, leidub lähiminevikus veel- 
gi (nt kava rajada tuulepark Kunda hiiemäele). Nende juhtumite 
puhul on ikka ja jälle kerkinud üles küsimus, kas sellised püha- 
paigad ei ole õiguslikult kuidagi kaitstud ning kui mitte, siis kas 
oleks mõistlik vastav õiguslik kaitse kehtestada. 


? Õigus hiiemäele on inimese põhiõigus. Eesti Päevaleht 09.11.2004; 
arvutivõrgus kättesaadav: http://www.epl.ee/artikkel.php?ID=278197 
(08.04.06). 

* Tallinna Halduskohtu 07.04.06 otsus haldusasjas nr 3-05-43 (otsus on 
08.12.06 seisuga vaidlustatud ega ole seega veel jõustunud). 

1. Looduslikud pühapaigad ja Eesti seadusandlus 


Eesti kehtiv seadusandlus eraldi hiite ega laiemalt ajalooliste loo- 
duslike pühapaikade kaitset ei maini. Osa sellistest pühapaikadest 
on kaitse all looduskaitseobjektidena looduskaitseseaduse (LKS) 
kohaselt või kultuurimälestistena muinsuskaitseseaduse (MuKS) 
alusel, ent kuna andmeid selliste pühapaikade kohta ei ole seni 
süsteemselt kogutud, siis täpne ülevaade olukorrast puudub. Tea- 
daolevalt on suur osa pühapaikadest siiski ilma seadusandliku 
kaitseta, kuna nende omadusi ei ole ei looduskaitse ega muinsus- 
kaitse senises praktikas kaitset väärivaks peetud või on paigad 
lihtsalt kaitse alla esitamata. 

Kehtiva õiguse alusel ongi peamised võimalused ajalooliste 
looduslike pühapaikade kaitseks muinsuskaitse või looduskaitse 
alla võtmine (viimasel juhul nii riiklikul kui kohalikul tasandil). 


1.1. Muinsuskaitse 

Muinsuskaitseseadus võimaldab mälestisena kaitse alla võtta 
kinnis- või vallasasja või selle osa, millel on ajalooline, arheoloo- 
giline, etnograafiline, linnaehituslik, arhitektuuriline, kunstiline, 
teaduslik, usundilooline või muu kultuuriväärtus ($ 2). Kinnis- 
mälestisteks võivad muuhulgas olla muinas-, kesk- ja uusaegsed 
asulakohad, linnused, pelgupaigad, kultusekohad ja matusepai- 
gad, samuti ajaloolise väärtusega paigad (maa-alad) ja loodusob- 
Jektid ($ 3 1g 2 p 5). Ette on nähtud ka võimalus muinsuskaitseala 
loomiseks, milleks võidakse tunnistada kultuuriväärtusega aja- 
looline asula või selle osa või looduse ja inimese koostegevuse 
tulemusena kujunenud ala. 

Seega oleks ajaloolisi looduslikke pühapaiku võimalik kaits- 
ta muinsuskaitsealadena või muinsuskaitse üksikobjektidena. 
Pühapaiga muinsuskaitsealaks määramise aluseks võib olla selle 
käsitlemine inimese ja looduse koostegevuse tulemusena kuju- 


Paluküla hiiemägi. Foto Mari-Ann Remmel 2003. 


Paluküla grove hill (Harjumaa County). 


nenud alana. Üksikobjektina kaitse alla võtmisel oleks tegemist 
eelkõige kinnismälestistega, kusjuures kaitse alla võtmise alus 
võib olla objekti käsitlemine kultusekoha ja/või matusepaigana 
või ka lihtsalt ajaloolise väärtusega paigana. Eriti kohane oleks 
kohaldada sellistele pühapaikadele Eriti kohane oleks kohalda- 
da niisugustele pühapaikadele MuKS $ 3 1g 2 p 5 seda osa, mis 
võimaldab kinnismälestisteks tunnistada ajaloolise väärtusega 
loodusobjekte. 

Oluline on vaadelda ka seda, millised on muinsuskaitselised 
võimalused ala kaitsmiseks juhul, kui ala on juba kaitse alla võetud. 
Muinsuskaitse all oleva mälestise hävitamine või rikkumine on 
keelatud. Muinsuskaitseameti ning valla- või linnavalitsuse loata 
on kinnismälestisel ja muinsuskaitsealal keelatud muuhulgas ehi- 
tamine, krundi või kinnistu maakasutuse sihtotstarbe muutmine; 

teede, trasside ja võrkude rajamine ning remontimine; haljastus-, 
raie- ja kaevetööd, maaharimine jms. Enamik kinnismälestisel 
Ja muinsuskaitsealal kehtivatest kitsendustest on suunatud otse- 
selt kinnismälestiseks oleva ehitise ilme ja seisundi säilitamisele, 
nii et vaid mõned üksikud kitsendused oleksid kohaldatavad aja- 
looliste looduslike pühapaikade puhul, mille kaitse peaks olema 
hoopis teise eesmärgiga (need üksikud kitsendused on eelmises 
lauses ka välja toodud). Oluline on teada, et mälestise säilimise 
eest vastutab mälestise omanik või valdaja, kes on muuhulgas 
kohustatud mälestist hooldama, järgides muinsuskaitseseadu- 
sest tulenevaid kitsendusi ning teatama Muinsuskaitseametile 
Ja valla- või linnavalitsusele mälestist kahjustavatest muutustest 
($ 16 Ig 1 p 1—3). Seetõttu võib näiteks eramaal asuva pühapai- 
ga muinsuskaitse alla võtmine vastu omaniku tahtmist tekitada 
suuri pingeid, sest peale kitsenduste peaks paiga omanik taluma 
ka hooldamise kohustust, jälgima pühapaiga seisundit jne. 

Ajalooliste looduslike pühapaikade puhul on oluline ka see, 
kas ja kuidas on huvitatud isikutel võimalik neid kasutada. Ava- 
lik-õigusliku juriidilise isiku omandis oleval kinnisasjal asuva 
kinnismälestise juurde on igaühel vaba juurdepääs. Eraõigus- 
lik isik, kelle kinnisasjal mälestis asub või kelle kinnisasja läbib 
juurdepääsutee mälestiseni, peab tagama igaühele vaba ligipääsu 
mälestisele päikesetõusust loojanguni. Seejuures võib muinsus- 
kaitseamet juurdepääsu kinnismälestisele ka piirata, kui vaba 
Juurdepääsuga ohustatakse mälestist. 

Ala muinsuskaitse alla võtmine on kaalutlusotsus — seadusest 
ei tulene nõuet, et mingitele kindlatele kriteeriumitele vastava 
ala puhul on Muinsuskaitseamet kohustatud selle ala kaitse alla 
võtma. Seaduses ei ole sätestatud ka täpsemaid kriteeriume, mil- 
lest tuleks kaitsestaatuse määramisel juhinduda. Samas tuleb ar- 
vestada, et isegi juhul, kui ala on muinsuskaitse alla võetud ning 


kõik ülaltoodud piirangud kehtivad, ei pruugi need praktikas 

pühapaiga kui sellise kaitset tagada. Paluküla hiiemäe juhtumi 
puhul ilmnes selgelt, et ehkki osa mäest on muinsuskaitse alla 
võetud, ei ole tagatud nn vaimse ruumi ega maastikuilme kaitse, 
vaid muinsuskaitse eesmärgiks on antud juhul pigem arheoloo- 
gilise kihi ning pinnases asuvate arheoloogiliste leidude kaitse. 
Seega võib juhtuda, et mõnest muinsuskaitselisest aspektist läh- 
tudes on otstarbekas hoopis hiies puud maha raiuda. 


1.2. Looduskaitse 

Looduskaitseseaduse (LKS) üheks eesmärgiks peale bioloogilise 
mitmekesisuse säilitamise on ka kultuurilooliselt ja esteetiliselt 
väärtusliku looduskeskkonna või selle elementide säilitamine 
($ 1 p 2). Ka looduskaitse alla võtmise eelduste hulgas on pea- 
le loodusobjekti ohustatuse, harulduse, tüüpilisuse, teadusliku ja 
esteetilise väärtuse ajaloolis-kultuuriline väärtus ($ 7). Loodus- 
kaitseseaduse sätete selline sõnastus lubab eeldada, et ajaloolisi 
looduslikke pühapaiku on põhimõtteliselt võimalik selle seaduse 
alusel kaitsta. Erinevatest kaitstavatest loodusobjektidest (kaitse- 
alad, hoiualad, kaitsealused liigid, püsielupaigad, kaitstavad loo- 
duse üksikobjektid ja kohaliku omavalitsuse tasandil kaitstavad 
loodusobjektid) on ajalooliste looduslike pühapaikade kui pind- 
alaliste objektide (sh hiite) seisukohalt olulised eelkõige loodus- 
kaitseala ja maastikukaitseala määratlused. Looduskaitseala on 
kaitseala looduse säilitamiseks, kaitsmiseks, taastamiseks, uuri- 
miseks ja tutvustamiseks; maastikukaitseala on kaitseala maas- 
tiku säilitamiseks, kaitsmiseks, uurimiseks, tutvustamiseks ja 
kasutamise reguleerimiseks. Kuna ajaloolised looduslikud püha- 
paigad omavad eelkõige maastikulist tähendust, siis oleks nende 
kaitsmine maastikukaitsealadena ehk otstarbekam kui loodus- 
kaitsealadena. Lisaks on ajaloolisi looduslikke pühapaiku (kivid, 
puud, allikad) võimalik kaitsta looduse üksikobjektidena, kuna 

looduskaitseseaduse kohaselt hõlmab see määratlus teadusliku, 
esteetilise või ajaloolis-kultuurilise väärtusega elus või eluta loo- 
dusobjekte (nt puu, allikas, rändrahn, juga, kärestik, pank, as- 
tang, paljand, koobas, karst või nende rühm). 

Kõne alla võib tulla ka ajalooliste looduslike pühapaikade ko- 
haliku kaitse alla võtmine, kuna kohaliku omavalitsuse tasandil 
võib kaitstavaks loodusobjektiks olla maastik, väärtuslik põllumaa, 
väärtuslik looduskooslus, maastiku üksikelement, park, haljasala 
või haljastuse üksikelement, mis ei ole kaitse alla võetud kaitstava 
looduse üksikobjektina ega paikne kaitsealal ($ 4 1g 7). 

Piirangud sõltuvad kaitsealade puhul üldiselt sellest, milli- 
se kaitserežiimiga vööndiga on tegemist. Sihtkaitsevööndis on 
majandustegevus ja loodusvarade kasutamine ning uute ehitiste 
püstitamine eelduslikult keelatud, piiranguvööndis on majandus- 
tegevus lubatud teatud kitsendustega. Samas kehtestatakse iga 
kaitseala kaitsekord kaitse-eeskirjas, mistõttu piirangud võivad 
olla väga varieeruvad, sõltuvalt ala asukohast ning loodusväär- 
tustest. Suur otsustusõigus kaitsealal tegevuste lubamise või kee- 
lamise osas on antud ka kaitseala valitsejale. 

Ala looduskaitse alla võtmine on sarnaselt muinsuskaitse alla 
võtmisega kaalutlusotsus — täpseid kriteeriume, millised alad tu- 
leb kaitse alla võtta ja millised kaitsemeetmed neile kehtestada, 
ei ole sätestatud, ning see oleks ilmselt ka võimatu. Looduskait- 
sealade puhul tuleb aga arvestada, et traditsiooniliselt on loodus- 
kaitse peaeesmärgiks bioloogilise mitmekesisuse kaitse, mistõttu 
erilise loodusliku väärtuseta, ehkki ajaloolis-kultuuriliselt väär- 
tuslikud loodusmaastikud ei pruugi kaitse alla võetud saada, kui 
tegemist ei ole riikliku tähtsusega alaga (selgi juhul võib pigem 
olla tegemist muinsuskaitse huvisfääriga). Kohaliku tähtsusega 
ajaloolis-kultuurilise väärtusega loodusmaastikke oleks ehk kõi- 
ge efektiivsemalt võimalik kaitsta kohaliku kaitse alla võtmise 

kaudu, ent kohalike kaitsealade loomise traditsioon on alles alg- 
Järgus ning senine planeerimistava eelistab kaitsealadele pigem 
kinnisvaraarendust. 

Lisaks tuleb arvestada, et ajalooliste looduslike pühapaika- 
de kaitseks ei paku ka looduskaitse lõplikku lahendust. Paluküla 
hiiemäe puhul, mis asub Kõnnumaa maastikukaitsealal, ei näinud 
kaitseala valitseja probleemi mäel plaanitavates pinnasetöödes 
ega mäe jalamile rajatavates ehitistes, kuivõrd need ei ole loo- 
duskaitseliselt olulise negatiivse mõjuga tegevused (antud juhul 
võivad kaitseala valitseja hinnangul mõjuda pigem positiivselt, 
kuna puhkekeskuse rajamine võimaldab tõhustada järelevalvet 
maastikukaitsealal). 


Paluküla hiiemäe kaitsmine mullatööde eest. Foto Taavi Tatsi 2004. 


Protecting the Paluküla grove hill (Harjumaa County) from earth- 
works. 

1.3. Järeldused 

On ilmne, et senise praktika pinnalt pole looduslike pühapaika- 
de kaitse tagatud ei muinsuskaitse ega looduskaitse kaudu, ehkki 
seadusandlus seda isegi võimaldaks. Olukorra muudab keeruli- 
seks see, et looduslikud pühapaigad kujutavad endast väärtuste 
kompleksi — tegemist on pärandmaastikega. Maastike kaitset 
Eesti seadusandlus otseselt ei reguleeri, ehkki nende kaitse va- 
jadust on rõhutatud erinevate huvigruppide poolt nii Eestis kui 
mujal maailmas. Euroopas on 2000. a koguni vastu võetud Eu- 
roopa maastike konventsioon (European Landscape Convention), 
milles tunnistatakse maastiku erilist kultuurilist väärtust ning 
mille artiklis 5 kohustatakse konventsiooniosalisi tunnustama 
maastikku oma seadusandluses kui olulist osa inimeste ümbru- 
sest, nende jagatud kultuuri- ja looduspärandi mitmekesisuse 
väljendust ning nende identiteedi põhialust. Eesti ei ole selle kon- 
ventsiooniga seni ühinenud. 

Looduslike pühapaikade kaitse reguleerimisel on seega küsi- 
museks, kas kaitset on reaalselt võimalik tagada kehtiva seadus- 
andluse kaudu (mis eeldaks ilmselt senise praktika muutmist) või 
on vajalik täiesti uus õiguslik regulatsioon. Igal juhul on vaja 
lahendada küsimus, millistele kriteeriumitele peaksid kaitse alla 
võetavad alad vastama. 


2. Kogemusi mujalt maailmast 


Hinnates vajadust ja võimalusi ajalooliste looduslike pühapaika- 
de õigusliku kaitse tugevdamise ja/või täpsustamise järele, oleks 
mõistlik tutvuda ka muu maailma kogemusega selles küsimuses. 
Mitmetes riikides on põlisrahvaste pühapaigad kultuuripärandi 
osana muutunud erilise tähelepanu objektiks ning need riigid on 

vastu võtnud seadused, mille eesmärgiks on kaitsta pärandkul- 
tuuri, sh põliseid pühapaiku. Peamiselt on see küsimus regulee- 
ritud siiski koloniaalajalooga maades, milles tuntakse “kollek- 
tiivset süüd minevikus toimepandud genotsiidi pärast” (Brown 
2003, 16). Nii on põlisrahvaste pühakohtade kaitse reguleeritud 
Austraalias 1984. a kehtestatud seadusega (Aboriginal and Torres 
Strait Islander Heritage Protection Act), kus on muuhulgas seatud 
eesmärgiks “Austraalia piirkondade ja objektide säilitamine ja 
kaitsmine rikkumise või pühaduseteotamise eest”, kui need pai- 
gad on olulised Austraalia aborigeenide jaoks. Ameerika Ühend- 
riikides on põlisrahvaste kultuuripärandi kaitseks vastu võetud 
mitmeid erinevaid seadusi, nt 1966. a Rahvuslik Ajaloo Kaits- 
mise Seadus (Vatžonal Historic Preservation Act), 1978. a Ameeri- 
ka Indiaanlaste Usuvabaduse Seadus (American Indian Religious 
Freedom Act, AIRFA) ning 1990. a Põlisameeriklaste Haudade 
Kaitse ja Repatrieerimise Seadus (Native American Graves Protec- 
tion and Repatriation Act, NAGPRA). 

AIRFA sätestab, et USA “kaitseb ja säilitab Ameerika in- 
diaanlaste jaoks nende sünnipärased õigused uskuda, väljenda- 
da ja kasutada (oma) traditsioonilisi religioone [---] sealhulgas 
kasutada piiramatut juurdepääsu pühade objektide asukohtadele, 
nende kasutamisele ja valdamisele”. Et AIRFA pühapaikade koh- 
ta käivaid sätteid tugevdada, andis president Bill Clinton välja 
erikorralduse 13007, mis paneb föderaalametitele kohustuse “(1) 
tagada juurdepääs indiaani pühakohtadele ja nende tseremoniaal- 
ne kasutamine indiaani usu kasutajatele ja (2) vältida selliste püha- 
kohtade füüsilise terviklikkuse kahjustamist”. National Historic 
Prevention Act lubab identifitseerida piirkondi kui “traditsioonilist 
kultuuriomandit”, lubades neile tagasihoidlikku kaitset (Brown 
2003, 154—155). 

Ei Austraalia ega USA ole kehtestatud seadustest hoolimata 
siiski pääsenud pühakohtade kaitsega seotud konfliktidest, mille 

olemus ja põhijooned on mõneti ootamatult, mõneti ootuspära- 
selt väga sarnased Eestis aset leidnud juhtumitega. Alljärgnevalt 
on antud ülevaade kolmest USA ja ühest Austraalia juhtumist, 
mille analüüs võib olla Eestiski abiks ajalooliste looduslike pü- 
hapaikade õigusliku regulatsiooni küsimuste lahendamisel. Neid 
juhtumeid on lähemalt kirjeldatud juba eelpool viidatud Michael 
F. Browni, USA Williamsi kolledži antropoloogiaprofessori teo- 
ses “Who owns native culture?”, millele tugineb suures osas ka 
käesoleva artikli muude riikide seadusandlust ja praktikat puu- 
dutav osa. 


2.1. Esimene juhtum: Bighorn Medicine Wheel 

Esimene juhtum puudutab USAs Wyomingi osariigis asuvat 
Ameerika indiaanlaste ajaloolist pühapaika ingliskeelse nime- 
tusega Bighorn Medicine Wheel (Brown 2003, 144—148 ja 168— 
172). Tegemist on kividest laotud ringidest koosneva rajatisega, 
mille vanust on olnud raske määrata (seni arvatakse, et see on 
rajatud millalgi 1200. a ja 1700. a vahel. Arheoloogilised leiud 
näitavad, et seda piirkonda on indiaanlased kasutanud erinevatel 
eesmärkidel (sh religioossete tegevuste jaoks) u seitse tuhat aas- 
tat. Tänapäeval on pühakoha staatuse märke näha kiviringidele 
Jäetud andamitest. Selle kohta, mida indiaanlased selles pühako- 
has otseselt teevad, ei ole eriti palju kirjalikke andmeid, samuti ei 
ole otseselt (vähemalt laiemale avalikkusele) teada, millisel ots- 
tarbel paika praegu indiaanlaste poolt kasutatakse. Siiski kaht- 
levad vaid vähesed selles, et tegemist on indiaanlaste jaoks püha 
paigaga ning juba 1915. a on see nimetatud rahvuslikuks mo- 
numendiks ning 1970. a rahvuslikuks ajalooliseks maamärgiks. 
Kaitse alla võtmise põhjuseks oli paiga arheoloogiline väärtus. 
Pühakoha kaitse üheks probleemiks on see, et tegemist on turis- 
tide jaoks huvitava paigaga. Kui 1967. a käis paika külastamas 
umbes 2000 külastajat, siis 1990ndate alguseks oli neid 70 000. 

Isetegevuslikult sissetallatud jalgrajad ning turistide poolt maha 
Jäetud prügi said tõsiseks probleemiks. 

Paika haldav ametkond (U. 5. Forest Service) tegi 1988. a ette- 
paneku, mis oleks muutnud paiga avalikkuse jaoks veelgi ligipää- 
setavamaks: sooviti rajada kõvakattega juurdepääsutee ja parki- 
misplats, külastuskeskus ning vaatetorn. See plaan leidis tõsist 
vastuseisu nii Wyomingi osariigi kui naaberosariikide indiaan- 
laste hulgas. Indiaanlaste seisukohad ärgitasid aga omakorda 
vastuseisu kohalike rantšopidajate ning metsa- ja kaevanduset- 
tevõtete seas, kelle näol oli tegemist Wyomingi poliitikas juhti- 
va jõuga. Indiaanlaste suguharude loodud kaks organisatsiooni 
(Medicine Wheel Coalition ja Medicine Wheel Alliance) ning muud 
keskkonna- ja muinsuskaitselised ühendused tegid ettepaneku, et 
ala tunnistataks oluliseks põlis-Ameerika pühapaigaks ning seda 
hallataks viisil, mis kaitseks paiga terviklikkust pühapaigana ja 
riiklikult olulise põliskultuuripärandina. 

1996. a septembris allkirjastasid asjaomased ametiasutused, 
maakonnavalitsus ning indiaanlaste organisatsioonid ala ajaloo- 
lise kaitse kava, milles muuhulgas sätestati, et indiaanlastel või- 
maldatakse jätkuvalt kasutada ala religioossetel eesmärkidel ja 
tagatakse vajadusel nende privaatsus tseremooniate ajaks, ning 
et kogu turismihooaja vältel on kohapeal põlisameerika kultuu- 
ri tutvustavad isikud. Lisaks sätestati, et piiratakse sõidukite 
Juurdepääs alale (külastajad, v.a puuetega inimesed, peavad pai- 
ga juurde pääsemiseks kõndima ühe miili jalgsi), samuti aren- 
dustegevus (lubatud on loomade karjatamine ja turism).* Kava 
vaidlustati kohtus Wyomingi saetööstuste poolt, kuna pühapaiga 
läheduses olid nüüdsest keelatud ka metsatööstuslikud tegevused, 
mis oleksid nii visuaalselt kui müra tõttu seganud usuliste rii- 


* http://www.sacredland.org/historical sites pages/medicine. wheel. 
html (26.04.06). 

tuste läbiviimist. Kohtud jätsid kaitsekorralduskava siiski Jõusse, 
leides, et tekkiv majanduslik kahju ei ole märkimisväärne, kuna 
selles piirkonnas on metsa majandamine nagunii võimalik ainult 
piiratud ulatuses.* Läbirääkimiste tulemusena on alale paigalda- 
tud silt, mis teavitab külastajaid paiga religioossest tähendusest 
Ja palub neil jätta paik maha sellisena, nagu see oli enne külastust. 
Kui indiaanlased tulevad rituaale läbi viima (seda juhtub umbes 
150 korda aastas, ca pool tundi korraga), juhatatakse turistid sel- 
leks ajaks eemale. 


2.2. Teine juhtum: Devil's Tower 

Teine juhtum puudutab paika ingliskeelse nimega Devil's Tower 
(Brown 2003, 151—168),* mis asub samuti USA Wyomingi osa- 
riigis ja on võetud riikliku kaitse alla. Tegemist on vulkaanili- 
se tekkega jässaka monoliidiga, mida turismiobjektina külastab 
aastas umbes pool miljonit inimest; neist ca 6000 on kaljuronijad, 
keda ahvatlevad vertikaalne mäekülg ja sellelt avanevad vaated. 
1980ndate lõpus hakkasid indiaanlaste suguharud kurtma, et mäe 
intensiivistuv kasutamine kaljuronijate poolt rikub nende usulisi 
põhimõtteid. Muuhulgas esitati kaebus, et kaljuronijad häirivad 
Päikesetantsu tseremooniat, mida peetakse alates 1980ndatest 
aastatest igal aastal. Indiaanlased kurtsid, et kaljuronijate hõiked 
Ja nende haamrite ning puuride helid segavad neid palvetamisel 
Ja et neil puudub igasugune privaatsus, mis on selliste rituaalsete 
tegevuste jaoks vajalik. Pargivalitsejaid pani kasvav külastajate 
arv muretsema ka keskkonnamõjude pärast, kuna teraspoltide 
sisestamine kaljudesse on kahjustanud populaarseid kaljuroni- 


2 Juhtumi ja kohtuvaidluse sisu vt täpsemalt http://www.pluralism.org/ 
research/profiles/display.php?profile=74043 (26.04.06); vt ka Chapman 
1999. 

$ Paiga koduleht: http://www.nps.gov/deto/ (26.04.06). 

miskohti ka mujal läänes, lisaks segavad kaljuronijad lindude 
pesitsemist ja ohustavad õrna taimestikku. Seetõttu on ka muu- 
del kaitsealadel kaljuronimiseks lubatud ala ning kaljuronimise 
sagedust piiratud; Devil's Tower'i olukord erineb neist vaid oma 
religioosse dimensiooni poolest. 

1990ndate alguses avati pargivalitsuse poolt diskussioon ala 
majandamise kava ettevalmistamiseks, et saavutada tasakaal põ- 
lisameeriklaste ja mitteindiaanlastest külastajate, sh kaljuronija- 
te ja neile teenuste pakkujate vajaduste vahel. Samal ajal telliti 
antropoloogiline uurimus Devil's Toweri kultuurilisest tähen- 
dusest piirkonna indiaanlaste jaoks. Aruande tulemusena selgus, 
et mitmed indiaanlaste suguharud tunnistavad Devil's Tower'it 
kui pühakohta, sellele kuulub oluline koht nende mütoloogias ja 
suulises pärimuses ning seda on minevikus kasutanud tõenäoli- 
selt usulistel eesmärkidel. 1994. a pandi kaljuronimise haldamise 
kava avalikule väljapanekule.” Kava kohaselt oleks piiratud kal- 
Juronimisvarustuse kasutamist, seatud lindude pesitsuspaikade 
kaitseks sesoonsed piirangud ning kehtestatud mittekohustus- 
lik keeld kaljuronimisele Juunikuus. Kavas hoiatati, et kui juunis 
kaljuronimisest vabatahtlikult ei loobuta, seatakse kaljuronimise 
keeld sisse kohustuslikuna. Lisaks plaaniti muuta objekti ametlik 
nimi indiaanlaste suguharude poolt kasutatavaks nimeks (Bear's 
Lodge, eesti k = “Karu Vigvam'). Pargivalitsuse plaanid tekitasid 
koheselt opositsiooni kohalikul tasandil, kusjuures mitmed ea- 
kad kohalikud inimesed väitsid, et paik on oluline hoopis nende 
peretraditsioonide jaoks ja euroameeriklaste traditsioonide jaoks 
üldisemalt, ning et nemad ei ole selles kohas kunagi ühtki in- 
diaanlast näinud. Kohalikku opositsiooni juhtis organisatsioon 
nimega Bear Lodge Multiple Use Association (BLMUA), kusjuures 


7 Kava kehtiv versioon on kättesaadav arvutivõrgus aadressil http:// 
www.nps.gov/deto/deto. climbing/detosumm.htm1 (26.04.06). 

organisatsiooni nimes sisalduv mõiste või lähenemisviis “mitme- 
otstarbeline kasutus” (multiple use), mida mõnikord nimetatak- 
se ka “targaks kasutuseks”, tugineb põhimõttele, et avalik maa 
ei peaks olema reserveeritud vaid ühe konkreetse kasutusviisi 
tarbeks — selle asemel tuleks sellised alad teha “targalt” kätte- 
saadavaks kõigile huvigruppidele, alates keskkonnakaitsjatest 
kuni töösturiteni. Paljudes lääne piirkondades on “mitmeotstarbe- 
line kasutus” muutunud metsatöösturite, kaevandusettevõtete ja 
rantšopidajate tegevuse koondnimetuseks. 

BLMUA esitas 1996. a märtsis kaebuse Wyomingi kohtusse, 
väites, et Devil's Tower'i kaljuronimispoliitika on põhiseaduse- 
vastane. BLMUA väitis muuhulgas, et pargivalitsuse kohapealne 
selgitav programm, mis lühidalt kirjeldab indiaanlaste uskumusi 
Devil's Tower'i kohta, “eelistab või surub mõnede põlisameerik- 
laste uskumusi peale kogu avalikkusele”. Kaebajad väitsid, et par- 
givahtide poolt pakutav selgitav ringkäik on põhjustanud lähe- 
dalasuva kooli õpilastele emotsionaalset kahju, kuna pani nende 
kristlikud väärtushinnangud kahtluse alla. BLMUA kaebus jäeti 
siiski kõigis kohtuastmetes rahuldamata, ehkki erinevate põhjen- 
dustega. Esimese otsuse teinud kohus leidis, et kaljuronimise kee- 
lu eesmärgiks on tegelikult kõrvaldada piirangud Tower'i ava- 
likust kasutusest tulenevale rituaalsele kummardamisele, samas 
kui apellatsioonikohus leidis, et BLMUA ei suutnud näidata, et 
tema liikmed keelu tagajärjel mingit kahju kannaksid.” Otsusele 
aitas muidugi kaasa asjaolu, et kaljuronimise keeld oli kehtesta- 
tud nö vabatahtlikuna, mitte kohustuslikuna. Michael F. Brown 
teeb nii sellest kui Bighorn Medicine Wheel'i juhtumist järelduse, 
et mittekohustuslik keeld (mis sellisel kujul ei lähe ka vastuollu 
USA põhiseadusega) võib tuua indiaanlaste jaoks kaasa soodsa- 


* Apellatsioonikohtu otsus on kättesaadav arvutivõrgus aadressil http:// 
www.kscourts.org/CA 10/cases/1999/04/98-8021.htm (26.04.06). 

mad tagajärjed kui seadusega sätestatud piirangud, andes ühtlasi 
teatud moraalse eelispositsiooni (Brown 2003, 171—172). 


2.3. Kolmas juhtum: Hindmarshi saar 

Kolmas juhtum on pärit Austraaliast ja seotud Hindmarshi saa- 
rega, mis asub Lõuna-Austraalias Murray jõe suudmes, soolase 
Ja magevee kohtumispaigas (Brown 2003, 173—181). Austraalia 
valitsus tegi ettepaneku ehitada maismaalt saarele sild koos sa- 
damaga lõbusõidulaevade jaoks. Sillaehituse oponentideks olid 
kõigepealt keskkonnakaitsjad, kes viitasid silla negatiivsele kesk- 
konnamõjule, ent nende vastuväited ei suutnud projekti kulgu 
peatada. Seejärel esitati vastuargumendina probleem, et silla- 
ehitus hävitab arheoloogilised paigad, mis on lähedalt seotud 
ngarrindjeri hõimuga, aborigeeni rahvaga, kes tänapäeval räägib 
peamiselt inglise keelt ega ela Hindmarshi saarel, vaid on üle 
kogu Lõuna-Austraalia laiali puistatud. Paljudega neist ollakse 
hädas sotsiaalprobleemide tõttu (tööpuudus, terviseprobleemid 
jne). Enamik neist on vähemalt nime poolest kristlased, ehkki 
paljud seovad end ka aborigeeni religiooniga, nähes kristlust tra- 
ditsiooniliste uskumuste täiendusena. 

1994. a otsustas Lõuna-Austraalia valitsus, et mure Hind- 
marshi saare arheoloogiliste väärtuste kadumise pärast ei õigus- 
ta silla- ja sadamaehituse projektide tühistamist. Selleks ajaks oli 
sillavastase liikumisega ühinenud juba mitu aborigeeni eestkos- 
tegruppi. Doreen Kartinyeri, ngarrindjeri hõimust pärinev nai- 
ne, kes töötas Adelaide'i Lõuna-Austraalia muuseumis, viis läbi 
uuringu Hindmarshi saare kultuurilisest tähendusest. Uuringu 
tulemusena andis ta teada, et Hindmarshi saarel oli võtmeroll 
ngarrindjeri naiste rituaalides, mille kohta senised kirjalikud 
andmed puudusid. Austraalia föderaalseaduste kohaselt on aren- 
dustegevustel, mis võivad takistada traditsioonilise aborigeeni 
religiooni viljelemist, kohustus läbida valitsuse järelevalveme- 

netlus. Valitsuse poolt palgati antropoloog, et väiteid lähemalt 
uurida. Teise antropoloogi palkas aborigeenide organisatsioon, 
et viia läbi omaenda uuring. Mõlemad konsultandid kinnitasid 
uuringute tulemusena salajase teabe olemasolu, mis oli teada vaid 
mõnedele vanematele ngarrindjeri naistele ja milles Hindmarshi 
saarel oli väidetavalt keskne roll. Naiste salajased rituaalid olid 
väidetavalt suunatud peamiselt viljakuse reguleerimisele, sisal- 
dades murdeea saabumise, menstruaalperioodi, sünnitamise ja 
abordiga seotud tegevusi. Saare tähendus tulenes osaliselt selle 
asendist soolase ja mageda vee ühenduskohas, mida loeti sigivus- 
sümboliks — saare ühendamine maismaaga oleks selle sümboli 
hävitanud. Kuigi 1910. aastast ei ole saarel elanud ühtki ngar- 
rindjerit ning puuduvad tõendid selle kohta, et Hindmarshi saart 
hetkel aborigeeni rituaalide jaoks kasutataks, leidsid konsultan- 
did, et silla rajamine rikuks ngarrindjeri religioosseid põhimõt- 
teid väga olulisel määral, kahjustades nende väärtushinnangute 
Ja identiteedi põhialuseid. Huvitav moment oli asja juures see, et 
asjassepuutuvaid dokumente (sh uuringuid ja aruandeid) oli lu- 
batud lugeda vaid naistel. Küsimuse eest vastutav minister Ro- 
bert Tickner aktsepteeris sellist tingimust ja palus materjali üle 
vaadata oma naisalluval. Olles kaalunud talle teadaolevat infot, 
otsustas minister Tickner, et võimaliku pühaduseteotamise kohta 
käivad väited olid veenvad, ning peatas sillaehituse projekti 25 
aastaks. Siis aga teatas tosin austusväärset ngarrindjeri hõimu 
vanemat naist ootamatult, et teave “naiste asja” kohta Hindmars- 
hi saarel on väljamõeldis. Nad teatasid, et saare usulist tähendust 
ei ole neile kui vanematele suguvõsa liikmetele kunagi mainitud 
Ja et enne 1995. aastat ei olnud nad saarel läbiviidavatest olulis- 
test rituaalidest kuulnudki. 

Ministeeriumi poolt välja antud ehituskeeld oli vahepeal koh- 
tus vaidlustatud ning 1995. a veebruaris tühistas föderaalkohus 
keelu, leides muuhulgas, et minister Tickner tegi vea, jättes luge- 


280 Kärt Vaarmari 


mata konfidentsiaalsed dokumendid, millel oli saare kultuurilise 
väärtuse hindamise jaoks keskne tähendus. Kohus leidis, et amet- 
lik otsus, mille tegemisel ei ole olnud täit teadmist asjassepuutu- 
vate faktide kohta, on ekslik otsus.? 

1995. a asutas Austraalia valitsus asja uurimiseks komisjoni. 
Kuna see tegutses ainult 6 kuud, ei olnud komisjonil erilisi või- 
malusi asja sügavuti uurida ning komisjoni poolt läbi viidud me- 
netlus sarnanes pigem kohtuistungi või ülekuulamisega, mistõt- 
tu Doreen Kartinyeri ja enamik sillavastastest naistest keeldus 
küsitlemisest. Komisjon otsustas uurimise tulemusena, et väited 
naiste salajaste rituaalide kohta Hindmarshi saarel olid välja- 
mõeldised, mille eesmärgiks oli sillaehituse peatamine. Hind- 
marshi saare sild avati ametlikult 4. märtsil 2001. a.° 


2.4. Zuni indiaanlaste juhtum 

Neljas juhtum puudutab zuni indiaanlaste suguharu USA Arizona 
osariigis (Brown 2003, 192—194). 1985. a vaidlustas üks maaoma- 
nik zuni suguharu õiguse liikuda oma rituaalsete palverännakute 
korraldamisel üle tema maal asuva raja. Palverännaku sihtpunk- 
tiks oli koht nimega Kolhu/wala:wa, mida tavaliselt tõlgitakse kui 
“Zuni Taevas' ning see asub zuni reservaadist 110 miili kaugusel. 
Retked sinna toimuvad vähemalt kord nelja aasta jooksul suvise 
pööripäeva ajal. Zunid said 1984. aastal küll õiguse 11 000 aakrile, 
mis hõlmas vaidlusalust paika ja selle vahetut lähedust, ent ala 
omanik keeldus lubamast oma maad läbipääsuks kasutada. Õigus- 
tüli kulmineerus 1990. a kohtuvaidlusega, milles zuni suguharu 
esitas huvitaval kombel hagi mitte usuvabaduse kaitseks, vaid 


? Kohtuotsus on kättesaadav arvutivõrgus aadressil http://www.austlii. 
edu.au/au/cases/cth/HCA/1996/18.html (26.04.06). 

'° Juhtumi kohta on ülevaatlik info kättesaadav ka Wikipedias, vt http:// 
en.wikipedia.org/wiki/Hindmarsh. Island. 

servituudihagina. Kuna zuni hõim ei ole kunagi soovinud anda 
teavet oma usuliste tegevuste kohta, esitati ka kohtuasja käigus 
vähe väiteid palverännaku eesmärgi ja ürituse religioosse tähen- 
duse kohta. Selle asemel püüti tõestada, et zunid olid mööda seda 
teed rännanud juba sajandeid ning et tee kasutamine nende poolt 
oli üldteada. Kohtunik otsustas kiirelt suguharu kasuks. 


2.5. Juhtumite pinnalt tõstatuvad küsimused 

Kirjeldatud juhtumite pinnalt tõstatab M. F. Brown mitmeid 
küsimusi, mis võivad esile kerkida (ja ongi kerkinud) ka Eestis 
ajalooliste looduslike pühapaikade õigusliku kaitse üle diskutee- 
rides. 

Esimeseks oluliseks küsimuseks on pühakoha kaitsmise kri- 
teeriumide määratlemine. Kõigi eelkirjeldatud juhtumite puhul 
oli üheks võtmeküsimuseks pühakoha kasutamine praktikas, mil- 
le ümberlükkamatu tõendamine võimaldas saavutada pühakoha 
kaitse nt Zuni Taeva juhtumi puhul, samas kui suutmatus tõen- 
dada ala religioosset kasutamist tõi kaasa aborigeenide kaotuse 
Hindmarshi saare juhtumi puhul. Ka Eestis on Paluküla hiiemäe 
Juhtumi puhul maausulistele korduvalt ette heidetud, et hiiemäge 
ei kasutata tegelikult pühakohana ja seetõttu ei vääri see kaits- 
mist. Michael F. Brown viitab USA ajalooliste paikade riikliku 
registri (Vatzonal Register of Historic Places) kriteeriumitele, mil- 
le kohaselt peab koha määratlemiseks “traditsioonilise kultuu- 
riomandina” olema selle “kasutamine või jätkuv väärtustamine” 
olema toimunud vähemalt 50 aastat. Esineb juhtumeid, mille pu- 
hul hõimud väidavad, et on paiku kasutanud tuhandeid aastaid, 
ent praegune praktika on vähem kui paarkümmend aastat vana, 
mistõttu nende jaoks olulised paigad kaitstava pärandina ei kva- 
lifitseeru (Brown 2003, 201). 

Pühapaiga kaitse alla võtmisele kasutatavuse kriteeriumi 
seadmisel tekib koheselt küsimus, kas selle kasutajad on nõus 

üksikasjalikult paiga kasutust ja koha nende jaoks olulist reli 
gioosset tähendust kirjeldama (kui mitte, siis on keeruline paiga 


kasutamisega seotud aspekte hinnata). Religioossete tundmuste 
kaitse läbi seaduse on mitmetahuline küsimus — seadus peab küll 
inimõigusi ja usuvabadust kaitsma, ent tundeid ei saa allutada 
kohtulikule kontrollile (Brown 2003, 196). Lõppkokkuvõttes ei 
ole võimalik hinnata, kas pühapaigaga hingeliselt seotud isik ka 
tegelikult seda on või ainult väidab, et on (Brown 2003, 190—191) 
— samale probleemile viitas Kehtna valla esindaja Paluküla hiie- 
mäe juhtumis. Kuna paljud pühapaigad on võetud eelkõige ar- 
heoloogilise kaitse alla, võib tekkida (ja praktikas on tekkinud) 
vaidlusi erinevate väärtusskaalade üle, kuna arheoloogia ei saa 
paiga religioosset ja kultuurilist tähendust määratleda. 

Kolmandaks küsimuseks on see, kuidas määratletakse, kas 
pühakoha kasutamise praktika on osa kultuuripärandist ning 
kelle teadmine loeb kultuuripärandi määratlemisel kõige rohkem. 
Nt Hindmarshi juhtumi puhul esitasid ngarrind]jeri hõimu naised 
salajaste rituaalide kohta erinevat infot — tekib küsimus, kellelt 
saadud infole peaks haldusorgan kaitse alla võtmise (või mingi 
arendustegevuse keelustamise) otsuse tegemisel tuginema? Sa- 
muti tekib küsimus, kui suur või kui väike hulk üht paika püha- 
paigana kasutav inimeste hulk on piisav, et lugeda seda kultuu- 
ripärandi osaks, mitte pelgalt kellegi isikupäraseks tegevuseks. 
Nt Hindmarshi juhtumi puhul oli 'teadjateks* ehk pool tosinat 
inimest rohkem kui 3000 inimesega populatsioonist; on selge, et 
selline asjaolu tekitab ala staatuse määratlemisel ebakindlust. 

Viimaks, ent mitte kõige vähem olulisemana, on Ameerika ja 
Austraalia praktikas tekkinud ka küsimus, kuidas tehakse kind- 
laks, et tegemist on põliste” väärtuste kaitsega, mitte mõne uue- 
mal ajal tekkinud grupi poolt loodud (tõenäoliselt täiesti siiraste) 
väärtuste kaitsega. 

3. Lähtepunktid edasiseks 


Ehkki esmapilgul tundub, et Eesti looduslike pühapaikade kaitse 
probleemid on sarnased USA ja Austraalia kogemustega, ei saa 
looduslike pühapaikade kaitset lahendada pelgalt eelmise peatüki 
lõpus tõstatatud küsimustele vastuste leidmise kaudu. Nii USA-s 
kui Austraalias on põlisrahvaste näol tegemist praeguste etni- 
liste vähemustega, kelle mõtteviis ja kultuur vastanduvad Eu- 
roopast tulnud kolonistide kultuurile. Eestis on looduslike püha- 
paikade puhul tegemist siin ka praegu elava rahva põliskultuuri 
pärandiga, mistõttu nende pühapaikade kaitse eelduseks ei peaks 


Punutud pael hiiepuu tüvel — märk inimese ja hiie sidemest. 
Mahu (Viru-Nigula) khk, Samma k. Foto Ahto Kaasik 2006. 
Woven cord tied around an old grove-tree: a sign of connection 
between a man and the grove. Samma village (Lääne-Virumaa 
County). 

ehk olema nende otsene kasutamine konkreetse religioosse rüh- 
ma poolt. Küll peaks olema üheks kriteeriumiks, et tegemist on 
põlise väärtusega (nt Paluküla hiiemäe asjas kasutati ka kohtus 
tõendina väljavõtteid Eesti Kirjandusmuuseumi Eesti Rahvaluu- 
le Arhiivi kohapärimuse andmebaasist, mis rääkisid teadmisest 
hiiemäe kui püha mäe ja ohverdamispaiga kohta, mistõttu selle 
hiiemäe põlise väärtuse osas ei peaks kahtlusi tekkima). 

Kuna looduslike pühapaikade kaitse alla võtmisega kaasneb 
ilmselt täiendavaid kitsendusi kas vastavate alade maaomanikele 
või maa kasutajatele, on vaja selgelt määratleda avalik huvi selliste 
kitsenduste kehtestamiseks, millest tuleb lähtuda ka kitsenduste 
paikapanekul. Looduslike pühapaikade kaitse alla võtmise õigus- 
like küsimuste lahendamiseks on aga ilmselt vajalik põhjalikum 
Juriidiline analüüs, millele käesolev artikkel ei pretendeeri. 

Summary 

There are no special provisions in the Estonian legislation that 
deal with the protection ofholy groves or other historical natural 
sacred places. Some sacred places are protected as natural objects 
on the basis of'the Nature Conservation Act or as cultural monu- 
ments on the basis of'the Heritage Conservation Act, but there is 
no accurate picture of the situation because data on sacred sites 
has not been collected systematically. A large number of sacred 
sites are not protected at all. The Nature Conservation Act pro- 
vides a basis for state protection of sacred natural places, but in 
reality the sites are often not protected as a valuable whole: he- 
ritage conservation focuses on archaeological cultural layers and 
nature conservation on biological diversity. Thus, it is important 
to solve the guestion whether the legal regulation of granting 
state protection for sacred natural places is sufficient or it should 
be amended. 

It would be reasonable to learn form the experience of other 
countries when estimating the need and possibilities for strength- 
ening or specifying the legal protection of historical natural sa- 
cred places. Sacred natural places of the native population are 
given special attention as objects of national cultural heritage in 
various countries, and there are laws to protect the native cul- 
tural heritage, including sacred natural places. Nevertheless, nei- 
ther Australia nor the USA have succeeded in avoiding conflicts 
related to the protection of sacred places, in spite of the existing 
legislation; the nature of the conflicts are similar to the recent 
Estonian cases involving plans to use sites of ancient groves for 


economic purposes (plans to establish a ski centre in Paluküla 
and a wind-park in Kunda). 

Michael F. Brown, professor of anthropology, describes such 
cases in his book Who Owns Native Culture?, which raises the fol- 
lowing issues: the criteria that a state protected sacred site should 
meet, whether it should be in use, and if so, should the users of 
the site be ready to describe its function and religious meaning? 
Another issue is how to determine whether the use of'the sacred 
site is part of the cultural heritage and how to establish that not 
recent but ancient values are conserved. 

It seems at first that the conservation problems of' sacred 
sites in Estonia are similar to those in the USA and Australia, 
but they cannot be solved by merely giving answers to the above 
guestions. Estonian sacred sites are the cultural heritage of the 
native population that inhabits the country at the moment, and 
thus the use of'the site by a definite native religious group should 
not be a conservation criterion.. 

Nevertheless, ancient values should be protected. State pro- 
tection of natural sacred places sets limitations on landowners 
or land users, and therefore public interest in such limitations 
should be clearly defined and considered when imposing them. 
A thorough legal analysis is needed to solve the legal guestions 
related to the protection of sacred natural places. 


< Rist kuusetüvel Preeksa külas (Vastseliina khk). 
Foto Heiki Valk 1999. 


Cross-mark on the bark of'a spruce in the village of Preeksa 
(Võrumaa County). 

Proloog 


Alles hiljem, aastaid hiljem kohalike pärimusi uurides olin hakanud 
hoomama sünsetesse inimestesse imbunud uskumust puude esoteerilisest 
imamisjõust. Tihti arvati siin, et puuristi uuristamine on tegelikult 
surnud tagasipöörduja hingele varjupaiga pakkumine. Surnu vaim 
kinnistub puu sisse ja ei kipu enam kojujäänute meelerahu rikkuma... 
Ja selline süsteemitus loodushõimude uskumustes on mind alati köit- 
nud. Metsade keskel kasvanud inimpõlved kipuvad alati inimelu puu- 
de maagilise koosluseksisteerimisega seostama. Nii nagu puud elavad 
metsas oma elu, elavad ka inimesed oma tajutavas maailmas. Puud 
talletavad endasse kõike ümbritsevat, aastaringid räägivad ajaloost, 
kasvusuunad ilmastikust, koorde uuristatud surmaristid jäädvustavad 
inimese ja metsa ühtsuse... (Hargla 1999). 

Eestlased on põliste metsaelanike järeltulijad. Kuigi valdavalt 
agraarse eluviisi tõttu on mets ja metsaelu inimestest aastasadade 
jooksul üha kaugenenud, on puud ja metsad säilitanud inimeste 
elus emotsionaalse ja rituaalse tähtsuse ning tähenduse tänini. 
Pühad metsatukad (pühad hiied) ja (põlis)puud on osa meie rik- 
kalikust ja mitmekesisest pärandkultuurist. Ja kuigi tänapäeval 
leiame Eesti maastikul arvukalt ka selliseid kaitsealuseid omau- 
suga seotud pühakohti või loodusobjekte, mis peegeldavad eest- 
laste minevikku suunatud passiivset kultuurimälu, leidub piisavalt 
selliseidki looduslikke pühamuid, mis on jätkuvalt ühe või teise 
sotsiaalse grupi pärimuse ning kombekäitumisega seotud ning 
millega on pärimuskandjatel kestvalt aktiivne side ja suhe — olgu 
nendeks siis pühad hiied peamiselt Põhja- ja Lääne-Eestis, pühad 
kivid (näiteks Jaanikivi Setumaal), pühad allikad, kust käiakse ter- 
vist toomas või ennustatakse ilma, või ristipuud Lõuna-Eestis. 

Rahvausundi ja matusekombestiku lahutamatu osana sai risti- 
puude teema siinkirjutaja kui uurija jaoks aktuaalseks ligikaudu 
viisteist aastat tagasi; selle aja jooksul olen avaldanud arvukalt 
teemakohaseid (lühijuurimusi ning tutvustavaid ülevaateartik- 
leid (Kõivupuu 1996; 1997; 1999; 2000; 2002; Torp-Kõivupuu 
2003a, b; 2004). 

Pärimusekandjate hulka kuuluvana olen ristipuudega seotud 
olnud oluliselt kauem — teadlikult arvan esimest korda mäletavat 
risti lõikamist Hargla ristipallu koolieelikuna 1960ndate lõpust, 
kui maeti minu emapoolset vanatädi. Enam-vähem samast ajast 


Eesti teadolevalt vanim ristipuu — Laatre ristimänd Sangaste 
kihelkonnas. Foto Marju Kõivupuu 2004. 

Oldest known cross-tree of Estonia: cross-pine of Laatre 
(Tartumaa County). 

on mulle isapoolse suguvõsa kaudu tuttav ka teadaolevalt Eesti 
vanim, Sangaste kihelkonnas kasvav Laatre ristimänd (Kõivupuu 
2002) ning selle pühapuuga seotud uskumused, kombed ja tavad. 


Mis on ristipuu? 


Ristipuu (ka ristimänd, ristikuusk jne; lõunaeesti ristikuus”, ristipet- 
täi, ristikõiv — sõltuvalt puu liigist, millesse rist lõigatakse) all 
mõistetakse (rist)teeäärset suuremat puud või puud ristimetsas, 
mille tüvesse surnu ristipojad või lähimad meessoost sugulased 
lõikavad surnurongiga kalmistule minnes või harvemini tagasi- 
teel ristimärgi.' Rituaal märgib teadlikult või alateadlikult süm- 
boolset piiri, millest üleviiduna on surnud kogukonna liige lõpli- 
kult elavate hulgast välja arvatud. 

Varasemad teated ristipuudest või nende analoogidest Ees- 
timaal ulatuvad 17. sajandisse (Brand 1702; Olearius 1996).? Ole- 
arius kirjeldab muuhulgas laasitud ohvripuude (soomlaste hul- 
gas tuntud niinimetatud karsikkote?) traditsiooni, mille kohta 


' Ristipuu tõlkelisteks vasteteks on saksa Kreutzbaum, inglise cross-tree, 
soome ristipuu, ristikko, vene krestnoe derevo. 

* J.A. von Brand peatus Vastseliinas 1673. aastal, A. Olearius viibis Põhja- 
Eestis 1633. Ja 1635. aastal. Brandi teksti katke on avaldanud eesti keeles 
E. Laugaste (1963, 80). — Toimetaja märkus. 

* Karsikko (vrd sm karsia — laasida) — nii nimetati Savos ja Põhja-Karjalas 
(Ida-Soomes) kuuske või mändi, mis poolele teel kodust matusepaika osa- 
liselt või täielikult laasiti. Selline puu tähistas samuti maagilist piiri ela- 
vate ja surnute ilma vahel ning takistas surnu võimalikku koduskäimist. 
Varasemas traditsioonis eemaldati puult tükk koort ning tüvesse uurista- 
ti lahkunu peremärk ja sünni ning surmadaatumid. Hiljem, kui karsikko 
tehti pelgalt lahkunu mälestuseks, hakati puu külge kinnitama lauakesi 
kadunukese eluaastate või surmadaatumi ja peremärkidega, mis saadeti 

on kirjalikke teateid juba 13. sajandist. Kristfrid Gananderi teo- 
ses “Mythologia Fennica” (toim J. Pentikäinen 1995, 96) leidub 
märksõna Risti Kannot ja Petäjät, mille juurest leiab viite piiskop 
Gregorius IX poolt 1228. aastal Turu piiskop Toomale saadetud 
kirjale. Selles kirjas kõneldakse rahva poolt austatud ja pühaks 
peetud ristimändide ja -kändude hävitamisest. Soomlaste juures 
hääbuski ristipuude ja žarsžkkote traditsioon juba 19.—20. sajandi 
vahetusel (Vilkuna 1992, 165). 

Süsteemsed kirjeldused eestlaste ristipuude traditsiooni koh- 
ta on suhteliselt hilised, pärinedes alles 19. sajandi teisest poolest. 
Neile Eesti Rahvaluule Arhiivi talletatud M. J. Eiseni ja J. Hur- 
da kogudes sisalduvatele üleskirjutustele on tuginenud selle tee- 
ma varasemad käsitlejad Matthias Johann Eisen, Oskar Loorits, 
Ants Viires Ja soomlane Janne Vilkuna (Torp-Kõivupuu 2003, 
97—100). 

Kuna ristipuud ei kuulunud otseselt etnograafia valdkonda, 
puudus pikka aega ka eesti etnograafiaalastes teatmeteostes risti- 
puu (ristipedaja, ristikuuse) märksõna (Hiiemäe et al. 1993). Risti- 
puude traditsiooni käsitleti minevikunähtusena (Ränk 1995, 180— 
181) või kohati täninigi tuntud lokaaltraditsioonina (Viires 1995, 
237; 2000, 248; Kõivupuu 1997, 35—61; Vilkuna 1992, 54—58). 

Ristipuude analooge on Eestis lisaks Võrumaale leidunud 
ka õigeusklike setude matusekombestikus. Niinimetatud Jautsi- 
puu alla visati surnupesuvesi, sinna jäeti kõdunema või põleta- 
ti tseremoniaalselt lautsilauad, surnuõled ja surnupesemisviht. 
Lautsipuudesse on lõigatud ka ristimärke. 

Setumaal leidub kolmes kohas lautsisid: Sesniki, Jatsmanni ja Lute- 
pää külas. Lautsid asuvad kolmme tee ristil, ilusate puie varjus. Kui 


hiljem lahkunu kodutalusse ja kinnitati seal tulekoldeta ehitise (sm ky/mä 
huone) räästa alla. Karsikkote tegemine ei sõltunud lahkunu east, soost ega 
suremise põhjusest. Soome traditsioonis tuntakse ka nn karsikko-kive ja 
karsikko-kaljusid. (Vilkuna 1992, 164—166). 

inimene ära sureb, siis heidetakse sinna õled, millel ta suri, kauss veega, 
millega surnut pesti ja viht. Samuti ka üks kanamuna, et surnu süüa 
saaks, kui ta lautsile tuleb. Surma puhul lõigatakse lautsile ristid. Need 
puud on riste täis. Lautsid on pühad ja nende roojastamine on kõige 
suurem pühaduse teotamine. 

E IX 19 (60) < Setu — K. Ehrmann (1928) 

Ligikaudu 1940ndateni oli Eestis puudesse ristide lõikami- 
se traditsioon surnu koduskäimise tõkendina kas enne või pärast 
kalmistult tulekut tuntud veel ka Lääne-Saaremaal, kus risti- 
märgile lisaks lõigati puusse peremärk. Samal eesmärgil ning 
surnu ja/või elavate edasise käekäigu ennustamiseks on seal- 
kandis murtud veel männilatvu või oksi: usuti, et kui murtud 
oksa või ladvaga puu kasvab jõudsalt edasi, läheb elavatel siin 
ilmas ja lahkunutel teispoolsuses hästi. Selliseid puid nimetati 
virvepuudeks. Traditsioon hääbus Saaremal ühelt poolt kindlasti 
seetõttu, et sealsed ristimetsatukad jäid majandustegevusele ja 
teede laiendamisele ette ning inimestel puudus rituaali soorita- 
miseks harjumuspärane ja sobilik koht. Teiseks tõenäoliseks — Ja 
ilmselt olulisemakski — kombe hääbumise põhjuseks võib pidada 
tõika, et pärimusekandjate endi jaoks oli ristide lõikamise tava 
matusekombestiku osana kaotanud oma sakraalse ja kombekäitu- 
mise seisukohalt vajaliku tähenduse. Lääne-Saaremaa Kihelkon- 
na kandi ristipuude saatust kirjeldab värvikalt tekstinäide Eesti 
Rahvaluule Arhiivist: 

Praeguse Küirassaare küla piirkonnas Oitma põllu käänu juures 
olid jämedad männid, kuhu lõigati riste, mis pidid surnute hinged kin- 
ni hoidma. Kui matuserong oli mööda läinud, lõikas üks matuselistest 
koore sisse risti. Seda kohta kardeti õudsel kombel. [---] Männid võeti 
maha Eesti iseseisvuse ajal, kui anti välja seadus, et maanteede ääred 
olgu lagedad. Üks jäme, tihedalt riste täis männitüve jupp lebas veel 
kaua maantee ääres üksinda. Muuseumi ta vist siiski ei jõudnud. 


RKM II 205, 384/ 9 < Tartu < Kihelkonna — M. Knaps (< kogujalt) 
(1965) 

Ristide lõikamise traditsioon surnu võimaliku koduskäimise 
tõkestamiseks on tuntud ka lätlaste seas, kus on olnud tavaks 
lõigata puusse rist ning ohverdada riideribasid, värvilisi lõngu 
(viimaseid küll teadaolevalt peamiselt naissurnutele) ja alkoholi 
alles kalmistult tagasiteel matmisrituaali lõpetatuse märgina. Ka 
Põhja-Lätis (ja Lätimaal tervikuna) hääbus kõnealune tava juba 
esimestel sõjajärgsetel nõukogude aastatel, mil kombe järgijaid 
trahviti metsamajandite ametnike poolt riigivara tahtliku kah- 
Justamise ettekäändel.* 

Rist puu pääle? See on lätlastel ka. Vaat see koht, kus mina sün- 
disin, see on süit [ Valgast — M. KJ] umbes 400 km, Nereta rajoonis 
CNereta rajoon asub Läti lõunaosas Leedu piiri ääres — M. K:). Sääl 
ka lõigati riste puukoorde. Aga metsamajand trahvis puude rikkumise 
kohta. Mina küll er leia, et see on puude rikkumine... See koht oli sur- 
nuaia lähedal. Riste tehti ka salajas. > 

Seega võime tõdeda, et kalmistuteel puudesse ristide lõika- 
mine on tänapäeval üks tähelepanuväärsemaid ajaloolise Võru- 
maa“ traditsioonilisi matuskombeid ja ristimärkidega puud on 
nüüdseks tõenäoliselt ainulaadsed kogu Euroopas, et mitte öelda 
— kogu maailmas. 


* Okaspuude vaigutamise, mida nõukogude ajal rohkelt praktiseeriti, ela- 
sid puud siiski suhteliselt valutult üle. 

* 60-aastane Kaagjärves (Karula khk) elav lätlasest meesinformant 
M. Kõivupuule 1998. aasta detsembris. 

$ Ajaloolise Võrumaa moodustavad kaheksa Lõuna-Eesti kihelkonda: Põl- 
va, Kanepi, Urvaste, Karula, Hargla, Rõuge, Räpina ja Vastseliina. Need 
kihelkonnad hõlmavad peaaegu täielikult kolme praegust Kagu-Eesti 
maakonda: Põlva-, Võru- ja Valgamaad. Ainult Räpina kihelkonna põhja- 
osa kuulub praeguse haldusjaotuse kohaselt Tartu maakonda Ja osa Rõuge 
kihelkonnast Läti Vabariigi Alüksne rajooni. 

Ristipuude fenomenis on konserveerunud ettekujutus puust kui 
hinge asupaigast. Traditsiooni juured ulatuvad tõenäoliselt eel- 
kristlikku perioodi, mil surnute hauatagust elu kujutleti vara- 
sema elu jätkuna selles metsas, kuhu laibad jäeti või hilisemal 
ajal ka maeti. Traditsioonilistes kultuurides usuti lahkunu hinge 
siirdumist mõnda loodusobjekti (puusse, kivisse, allikasse), mida 
peeti pühaks. Seeläbi said need loodusobjektid erilise jõu, neile 
omistati arstimisvõimet ja nad võisid liikuda kohast kohta. Tun- 
tud on olnud uskumus, et loodusobjekti siirdunud surnu hingest 
saab objekti kaitsevaim, mida nimetati haldjaks, hoidjaks, pere- 
meheks, emandaks, isandaks (Loorits 1990, 69; Kulmar 1992, 
1612; Kulmar 1994, 20). Siirdhinge-kujutelm võib pärineda juba 
vara- või ka hilisneoliitikumist (Kulmar 1992, 1611). 

Uskumus, et surnud esivanemate hinged elavad puudes edasi, 
on levinud kõikjal maailmas. Näiteks dieri hõim Kesk-Austraalias 
peab end seotuks puudega, kuhu pärimuse järgi on siirdunud esi- 
vanemate hinged. Nad suhtuvad sellistesse puudesse austusega ja 
teevad kõik, et neid puid ei raiutaks ega põletataks, sest kardavad 
selle eest karistust. Samasugune uskumus on levinud ka Filipii- 
nidel ja paljude Aasia rahvaste hulgas. Korea uskumuste kohaselt 
leiavad katku või reisil olles surnud inimeste hinged, samuti sün- 
nitusel surnud naiste hinged püsiva koha puudes. Hingepuude all 
asuvatele kividele tuuakse hingedele ohvritoitu: pirukaid, veini ja 
sealiha. Hiina uskumuste kohaselt samastatakse haudadel kasva- 
vaid puid kadunute hingedega. Lõuna-Aafrikas elavad maravid 
peavad kalmistukohti pühadeks paikadeks, kust ei raiuta puid 
Ja kus ei tapeta loomi, sest iga jalatäit maad asustavad surnud 
esivanemate hinged (Dpezep 1986, 115—116). Uskumus puust kui 
hinge asupaigast on tuntud ka ida- ja lääneslaavlaste mütoloo- 
gias. Puudest peavad nad enim austusväärseks ja pühaks kaske, 

kus on leidnud asupaiga surnute hinged ja naissoost deemonid 
(vrd lõunaeestlaste tava lõigata naissoost surnule rist pigem leht- 
puusse, soovitavalt kaske). Seetõttu on kaske nii austatud kui ka 
kardetavaks ja ohtlikuks peetud. Kostroma kandis on suremise 
kohta kasutatud metafoori “kasekesse minema”, karpaatlaste us- 
kumuste kohaselt sureb keegi pereliikmetest, kui abielumees is- 
tutab oma õuele kasepuu (CnaBaHckaa MWponorn4 1995, 44—47). 

Surnukultuse muutudes tekkis kujutelm väljaspool surnukeha 
elavast hingest, kes võis olla pahatahtlik. Seepärast tuli surnute 
hingi mälestusohvritega lepitada ja tõrjemaagiliste toimingutega 
tõkestada nende tee matusepaigast koju. Vanemal ajal seoti puu 
külge mälestusohvrina värvilisi lõngu ja paelu samal kombel kui 
näiteks Põhja-Lätis. Mõnes Lõuna-Eesti kihelkonnas pakutakse 
tänapäevalgi pärast puusse risti lõikamist kõigile peielistele ri- 
tuaalne pits alkoholi ja suupistet, mida matuselised, tõsi küll, ei 
tõlgenda enam ohvritoiminguna, vaid lihtsalt ühe täitmist nõud- 
va kombena. Ohvriandide sidumine ristipuu külge on tänapäeval 
haruldane ja pole välistatud, et selles kajastub teatav uusmüto- 
loogiline maailmakäsitus, mis levis Eesti ühiskonnas laiemalt 
1990. aastate rahvuslikul (taasjärkamisajal. 


Ristimärk ja ristipuu 


Ristimärk on püha või müstiline sümbol, mis on tuttav juba 
esiajaloost — Aasia, Aafrika ja Euroopa, eriti Idamaade, Egiptu- 
se ja Vahemeremaade muististelt. Rist on nii ornamendikujund 
kui ka maagilise ja sümboolse tähendusega märk või ese. Rist 
moodustub kahest põhikujundist — vertikaal- ja horisontaaljoo- 
nest, millest esimene tähistab taevast, hinge, kõiksust, meesalget, 
ning teine eksistentsi, materiaalset olekut, naisalget. Kahe telje 

lõikumisel tekkiv täiuslik nelikjaotus sümboliseerib nelja ilma- 
kaart, nelja aastaaega ja nelja ürgainet: tuld, õhku, maad ja vett, 
samuti surematust ja elu, hinge ja keha. Ristimärk on erinevate 
rahvaste usundis kujutanud ka väljasirutatud tiibadega lindu või 
väljasirutatud kätega inimest, osundades üksiti linnu ja inimese 
jumalikule päritolule. 

Risti kanti kui talismani, pidades seda kaitsjaks kurja vaimu 
Ja nõiduse eest. Kuningad ja aadlikud, kes ei osanud kirjutada, ka- 
sutasid ristimärki kui head õnne toovat allkirjamärki dokumen- 
tidel (vrd kolme ristimärgi tegemine lepingu kinnituseks nii üle- 
loomulike olenditega kui ka ajalikus elus ettetulevate toimingute 
puhul kirjaoskuse-eelsel ajal eesti jt rahvaste traditsioonis). Head 
õnne sümboliseeriva tähendusvälja tõttu sai ristist ka plussmärk. 
Surematuse tähisena on riste asetatud ristteedele ja turuplatside- 
le mälestamaks lahinguid jm märkimisväärseid sündmusi. Kuid 
rist kujutas endast ka võllapuud, millel viljakusjumal pärast ve- 
getatsiooniperioodi kastreeriti ja siis hukati ning mille lehtedes 
ta uue vegetatsiooniperioodi alguses taas ellu ärkas — vastavaid 
seoseid on Dinonysuse kultuses ja Aafrika hõimude viljakuskul- 
tuses. See riitus viis ajapikku risti kasutuselevõtuni kurjategijate 
karistamiseks, mistõttu sellest sai üksiti ohverduse ja piinamise 
sümbol (Jobes 1962, 385—387). Ristilöömine on iidne hukkamis- 
meetod, mille puhul ohver seotakse või naelutatakse suure puust 
risti, või T-kujulise põikpuuga posti külge ning jäetakse sinna 
rippuma, kuni ta sureb. See oli tavaline hukkamisviis 6. saj eKr 
kuni 4. saj pKr, eriti Pärsias, Egiptuses ja Kartaagos. Ristilöömi- 
se analoogiat on nähtud ka skandinaavia mütoloogia kirjeldustes, 
kuidas Odin ennast ilmapuu Yggdrasili otsa poos, et omandada 
teadmisi maagilistest ruunidest. 

Täiesti uue tähenduse andis ristile kristlus, mis muutis selle 
Jeesuse ristilöömist, rooma märtriristi ja risti üldist elusümboo- 
likat ühendades lunastaja kannatuste ja igavese elu võrdkujuks. 

Kaugemas tähenduses osundab rist Kristusele kui maailma 
kosmogoonilisele keskpunktile, maailmapuule ja täiuslikule ini- 
mesele. Ristist on saanud tähtsaim ristiusu sümbol, sõnad rzsž 
Ja kristlus on kujunenud eesti keeles lähedase sisuga mõisteteks. 
Kristluses sümboliseerib ristimärk jumalikku tarkust, ülestõus- 
mist, usku, armastust, inimkonna lunastust, meeleparandust, oh- 
verdust, pääsemist, teenistust, võitu, kuid ka koormat, märterlust 
Ja tragöödiat. Ristimärki kasutatakse õnnistades ja pühitsedes. 
Alates keskajast on ristimärk hakanud asendama ka kukke kiriku- 
torni tipus: viimased said sageli pikselöökidest kannatada ja ris- 
timärk oli teretulnud asendaja — arvatav kurja eest kaitsev mõju 
muutis ta talismaniks. Ristisõdade ajal on kasutatud risti uskma- 


Ristipuu Hargla ristipalus. Foto Marju Torp-Kõivupuu 2004. 


Cross-tree in the cross-forest of Hargla (Võrumaa County). 

tute hirmutamiseks. Ristimärk sümboliseerib ka jumala poega 
Kristust, keda küll inimesena ristil ei kujutatud enne 608. aastat. 
Kristlik ristisümboolika sisaldab seega ka kõiki risti ristiusueel- 
seid tähendusi (Jobes 1962). Ristiusu levides kinnistus ristimärk 
surma ja igikõiksuse sümbolina ning kurja tõrjevahendina, seal- 
Juures süvenes ka uskumus, et kodukäija ristimärgist mööda ei 
pääse (Vilkuna 1991, 54—58; Viires 1995; 237—238). 


Ristipuude diskursus kaasaegses Eesti kultuuriruumis 


Kui 1980ndate lõpul asusin välitöödel süsteemselt koguma Lõu- 
na-Eesti pärimusainest, sealhulgas ka ristipuudega seotud ma- 
terjali, tuli tõdeda, et ristilõikamise traditsioon on Lõuna-Eestis, 
erinevalt näiteks Põhja-Lätist, üle elanud ka ideoloogiliselt kee- 
rulise nõukogude perioodi ning sulandunud märkimisväärselt 
tugevalt paikkondlikku luterlikku ja ilmalikku matusekombes- 
tikku. Samas säilitas komme ometi teatava sovjetiajale iseloomu- 
liku keelatu-lubatu piiril balansseerimise värvingu ning võõrad, 
kogukonda mittekuuluvad inimesed ei pidanudki toimingust täit 
aimu saama. "Traditsiooni elujõulisusest andis tunnistust seegi, 
et ei metsade majandamine ega ka võimalikud teedelaiendused 
jms majandustegevus ei saanud Võrumaal ristilõikamise kombe- 
le saatuslikuks — kui kalmistuteel võeti maha metsatukk, kuhu 
kohalik rahvas oli harjunud mälestusriste lõikama, leiti lähedu- 
ses uus sobilik puudesalu ja traditsioon jätkus.” Seda sünkreeti- 
lisele rahvausundile ja suhteliselt kitsalt lokaalsele subkultuurile 
iseloomulikku, pigem kollektiivmälus alateadlikult tunnetatavat 


7 Kaido Kama suulised teated autorile 2004. aasta talvel. 

sünteesi sobib siinkirjutaja arvates kõige enam illustreerima 
taaskord katke Indrek Hargla? loomingust: 

Siin usuti metsa, sest metsa polnud võimalik mitte uskuda. Ta oli 
alati olemas ja pidi ka igaveseks jääma. Ehk ka seepärast oli sin igal 
kirikuõpetajal raske olnud — puude ja metsasaladuste külgetõmme on 
võimsam ja lihtsam kui kantslist pakutu. Ja kui kiriku issameie ei passi 
kokku kohaliku maailmapildiga, tuleb teda veidi kohendada. [---) Ma 
ei usu, et mu vanaema oleks kunagi tõeliselt mõistnud, mida mustas 
kuues mees pühapäeviti pajatas. Aga ta uskus oma õnne. Ilmselt us- 
kus omal kombel jumalatki, nagu uskus puuristi vajadusse ja võimesse. 
Uskmatuse hinda ei tahtnud ta kanda, hind võinuks teiste peale lange- 
da, nende peale, kes usuvad. (Hargla 1999). 


Kuigi ristilõikamise traditsiooni võib tänapäeval tõlgendada ka 
kui kristlikku toimingut (Vilkuna 1991, 10), ei kuulu see komme 
ei ortodoksse ega ka luterliku kiriku Agendas sätestatud kombe- 
talituste hulka. Kuid enamik Lõuna-Eesti maakoguduste õpeta- 
Jaid aktsepteerib ristilõikamise kommet, põhjendades seda surnu 
Ja tema lähedaste viimase soovi austamisega. Mõned kogudus- 
tesse väljastpoolt teenima tulnud pastorid on siiski risti puusse 
lõikamise tava kristliku matusetalituse osana tauninud ja nende 
eest on toimingut sel juhul pigem varjatud. Endine Hargla ko- 
guduse diakon Eduard Kollom ja Rõuge Pindi koguduse endine 
õpetaja Laine Villenthal on öelnud siinkirjutajale, et nad ei ole 
vastu, kui leinajad on otsustanud ristilõikamise traditsiooni jär- 
gida, kuid nende isikliku seisukoha võib kokku võtta Eduard Kol- 
lomi sõnadega: “Ega see nüüd midagi juurde ka ei anna” (Torp- 
Kõivupuu 2003). 


* Pseudonüüm Hargla on 1970. aastal sündinud kirjanikul võetud siinkir- 
Jutajale teadolevalt oma sünnikihelkonna järgi. 

Ristilõikamise traditsioonil ei tohtinuks teoreetiliselt koh- 
ta olla ka ateistlikust vaimust kantud nõukogudeaegsel (pool)- 
ilmalikul matusel, seda enam, et sellesse traditsiooni kui tollal 
huvitaval kombel just kristlikuks peetud tavasse suhtusid hal- 
vustavalt nii kohalikud kui ka mujalt sissetulnud nõukogude 
Juhtivtöötajad (parteisekretärid, ateistlikust vaimust kantud koo- 
liõpetajad jne). Kui leinajatel oli võimalik, lõigati rist puusse nõu- 
kogude võimu poolt võõrandatud kodutalu piiril, väljendades sel- 
le toiminguga oma põliste traditsioonide austamist ning sõnatut 
protesti vägivaldse ja võõra ühiskonnakorralduse vastu. Ka on 
ristilõikamise rituaal nõukogude perioodil traditsioonikandjate 
endi arusaamade kohaselt teinekord kompenseerinud kristliku 
matusetalituse puudumist, mida erinevatel põhjustel polnud või- 
malik korraldada. 

Üldjoontes koosneb ristilõikamise rituaal mitmest osast: 
(Eelnev) ristipuu valik. Puu peab olema tingimata elus ja “ilus”, 
mida iganes viimane ka ei tähendaks. Mõnel pool (näiteks Harg- 
la kihelkonnas) jälgitakse sedagi, et mida eakam inimene, seda 
Jämedam — seega siis eakam — oleks ka puu, kuhu rist lõigatakse 
(seda muidugi juhul, kui rist tehakse kalmistuteele jäävas risti- 
metsatukas kasvavasse individuaalsesse ristipuusse). Harukorda- 
del on lisaks ristimärgile lõigatud puuse ka lahkunu nimetähed. 
Mulle teadaolevalt pärineb sellekohane varaseim kirjalik teade 
1931. aastast Richard Viidalepalt Põlva kihelkonnas asuva Rosma 
ristimänniku kohta, ise filmisin kahte initsiaalidega varustatud 
ristimändi Hargla ristipalus 2001. aasta suvel. 

Risti puusse lõikamise tseremoonia viivad läbi reeglina surnu 

lähimad meessoost sugulased (nt ristipojad) või kui neid pole, siis 

soovitavalt traditsiooniteadlikud meessoost matuselised. Talvel 

paljastavad ristilõikajad ja leinajad kindlasti pea, ülejäänud matu- 
selised jälgivad toimingut vaikides või omavahel tasaselt juteldes. 
Paiguti saadab toimingut ka kirikukellade helin. 

Rituaalse alkoholipitsi ja suupiste võtmine pärast risti lõi- 
kamist. Seda kommet ei järgita tänapäeval enam kõikides ajaloo- 
lise Võrumaa kihelkondades, kuid paiguti on seegi tava jätkuvalt 
au sees — naised pakuvad peielistele kandikutelt kodutorti või 
-küpsetisi, kompvekke-biskviite ning valget ja värvilist magusat 
napsi. Seejärel suundub leinarongkäik edasi kalmistule (vt Torp- 
Kõivupuu 2003, 11—117). 


Üldjuhul säilib omastel ristipuudega rohkem või vähem aktiivne 
side ka pärast matuseid. Ristimetsast möödudes vähendatakse 
teinekord autol kiirust ja meenutatakse, kelle mäletuseks see või 
teine rist on puusse lõigatud. Eriti sel juhul, kui kaasas on noo- 
remaid, traditsiooni vähe- või mittetundvaid sugulasi. Suhteliselt 
haruldasemad on teated, kus lahkunud omakse ristipuu alla istu- 
takse lilli või käiakse seal teatud tähtpäevadel mälestusküünalt 
põletamas. Viimast üldjuhul sel lihtsal põhjusel, et vanematel ini- 
mestel on kalmistule ühistranspordiga kauge ja ebamugav käia. 
Minu poolt küsitletud on seda ise põhjendanud nõnda, et nende 
meelest on ükskõik, kas mälestada lahkunut ristipuu (hingepuu) 
Juures või kalmistul, kuhu on maetud ainult inimese keha. Siin- 
kohal tekib tungiv soov tõmmata teatavaid paralleele surmakul- 
tuuri siirdhinge-uskumuse ja kaasaja meditsiinipärimusega, kus 
surija/surnu juures tavatsevad meedikud lähedasi lohutada sõ- 
nadega: ta on juba mere hulgast läinud/lahkunud, siin on vaid tema 
keha. Siirdhinge ja keha mõiste põhjalik diskursiivne käsitlus ei 
mahu siiski käesoleva kirjatüki raamidesse, kuigi täiesti puuduta- 
mata ei saa seda teemat antud kontekstis samuti jätta. 

Lisaks matusekombestikule on ristipuudel kindel koht ka 
kohaliku rahva usundilises jutupärimuses. Sellest ühe osa moo- 
dustavad rahvapärase tervendamisega seotud lood. Kuigi Lõuna- 
Eesti elanikkonna seas tänini levinud arusaamade hulgas tervi- 
sehädade tekkepõhjuste kohta praktiliselt puuduvad lood surnud 

esivanema(te) poolt saadetud haigustest, pole harvad kujutelmad 
psüühilise taustaga haigustest, mille peapõhjuseks on surnuhirm 
või surnust ehmumine (Kõivupuu 2000, 134—135). Sel puhul on 
hinnatud ravivahendiks peetud surnupesuseepi või -viina, samuti 
liiva, mida on toodud kalmult või surnu hinge asupaigast — ris- 
tipuu juurest (Torp-Kõivupuu 2004, 116). Tüüpiline rahvapäri- 
muslikule tervendamisele on neis narratiivides seegi, et sellisest 
tervendamisest saadakse teada alles täiskasvanu- või -raugaeas, 
kui pole enam karta, et see või teine “surnust saadud” tõbi tagasi 
pöördub. 

Harvades memoraatides kirjeldatakse ka ristipuude lähedu- 
ses kogetud intensiivseid religioosseid elamusi või siis kardetakse 
neist mööduda mingite ebaselgete hirmuaistingute ajel. Suurem 
kartus ristidega märgitud puude ees näib olevat neil inimestel 
(valdavalt naisterahvastel), kes on mujalt sisse rännanud ja pole 
kohalike tavadega eriti kursis. 

Põhjus-tagajärg (tegu-karistus) skeemi järgivad usundilised 
hoiatuslood on seotud suhtumisega ristipuudesse kui pühapuu- 
desse. Reeglina ei murta kohalike arusaamade kohaselt ristipuu- 
de oksi, neid puid ei langetata ega kahjustata mingil muul moel. 
Kes kirjutamata reeglite vastu teadmatusest või meelega eksib, 
seda tabab väidetavalt mingi õnnetus ehk siis teisisõnu — surnud 
esivanemate poolt saadetud karistus, mida rahvapäraste võtetega 
pole enam võimalik parandada. Halvemal juhul on tagajärg soo- 
tuks fataalne — puudelangetaja saab mingite juhuste kokkulange- 
mise tõttu ise surma (Torp-Kõivupuu 2004, 117). Kui 2005. aasta 
mais vallandus ajakirjanduses terav ühiskondlik mõttevahetus 
Põlva Rosma ristimetsa mahavõtmise asjus maantee laienduse 
tõttu, domineeris päevalehtede uudistes fakt, et puudelangeta- 
Jad on juba oma esimese karistuse kätte saanud: Esimese karistuse 
said teerajajad juba kätte. Üks ristimänd kukkus langetamisel uue side- 

bussi ja sõiduauto peale. Kahju hinnatakse poolesaja tuhandele kroonile 
(Michelson 2005, 4). 


Kellele kuuluvad pühad puud metsas? 


Nõukogude perioodil paiknesid teadaolevad või tänaseni säili- 
nud ristipuud ja ristimetsatukad nn riigimetsas või riigile kuu- 
luvatel maavaldustel. Osa suuremaid ristipuid oli võetud riikliku 
looduskaitse alla ja vastava tammelehe-sildiga ka märgistatud — 
näiteks Laatre ristimänd Sangaste kihelkonnas, Mustahamba 
ristitamm ja Haki ristipedajas ning -kased Rõuge kihelkonnas. 
Samuti olid/on kaudselt kaitsealused need ristipuud, mis kasva- 
vad arheoloogimälestistena arvele võetud muinasaegsete matu- 
sepaikade läheduses või peal. Ametliku kaitseta olid asulate ja 
kalmistute vahelistele teedele jäävad ristimetsatukad, osa üksi- 
kuid külade ristipuid, samuti individuaalsed ristipuud rohkem 
või vähem kõrvalistes kohtades. Viimaseid tavaõiguse kohaselt 
ei langetatud. Kuid majandustegevuse käigus on tulnud ette ka 
ristimetsatukkade mahavõtmist. Näiteks 1990ndatel Jäi maantee 
õgvendamisele-laiendamisele ette Urvaste kihelkonna Sastavi 
ristimets, 1997. aastal suvel langetati Kanepi kihelkonnas lage- 
raiet tehes ristipuudetukk jne. Need on mõned üksikud autorile 
seni teadaolevad näited. Ristilõikamise traditsioon jätkus neis 
paigus, kus püsiasustus oli elujõuline, ning kuulus seal jätkuvalt 
nn tuumikfolkloori* hulka. 

1990ndatel aastatel avaldati arvamust, et ristilõikamise tava 
on moodsate aegade tulles ka Eesti majanduslikult mahajäänu- 
mas kagunurgas hääbumisele määratud (Vilkuna 1991, 10). Tuli 


* Tuumikfolkloori mõiste kohta vt lähemalt L. Honko artiklit “Folkloori- 
protsess” veebiaadressilt http://www.folklore.ee/tagused/nr6/honko.htm. 

aga tõdeda, et seoses Eesti Vabariigi taasiseseisvumisega toimu- 
nud elukorralduse ja maaomandi õigusliku järjepidevuse muutus- 
tega kujunes küsimus pühapuude kuuluvusest eriti aktuaalseks. 
Ristipuude-traditsiooni näitel võis tõdeda, et folklooriprotsessi 
(kitsamalt: kombekäitumist) suunavateks ning mõjutavateks te- 
guriteks osutusid aktiivsetest pärimusekandjatest sootuks sõltu- 
matud asjaolud, nagu seda konkreetsel juhul on näiteks maa- ja 
metsaomandi kuuluvus ning sellest tulenevad õiguslikud taga- 
järjed (vt ka Torp-Kõivupuu 2004, 106—107). 

2003./2004. aasta vahetusel tuli tõdeda, et raieküpseks saa- 
nud riigimetsade mahavõtmise käigus hävisid osalt teadmatusest, 
osalt hoolimatusest mitmed Võrumaa ristimetsatukad, mis olid 
seotud aktiivse kombekäitumisega — neisse lõigati riste kuni vii- 
mase ajani. Koos sellega hävis ka ainulaadne osa meie pärand- 
kultuurist, mis praeguseks on säilinud ainult siinkirjutaja video- 
materjalidel ja fotodel. Muist ristimetsatukki ja ristipuid võeti 
maha ka röövraie käigus. Tihtipeale ei teagi tagastatud metsa- 
maade reeglina eakad või kiirelt rikastuda soovivad omanikud, 
kus täpselt neile kuuluv mets asub, rääkimata sellest, mis seal kas- 
vab või milliseid omakultuuri seisukohalt olulisi mälestusmärke 
seal leidub. Nn tankistide, kuid ka pärimuskultuuri hoolimatult 
suhtuvate kinnisvaraarendajate vastu on tänases Eesti Vabariigis 
kaitsetud ka (loodus)kaitsealused metsad ja muud pärandkooslu- 
sed (vt ka Torp-Kõivupuu 2004, 107). Eriti drastiliseks kujunes 
olukord 2005. aasta mais, mil väidetavalt teelaienduse-õgvenda- 
mise eesmärgil raiuti osaliselt maha Põlva Rosma kalmistu va- 
hetus läheduses asuv aktiivselt kasutatav ristimännik.'* Dialoogi 


" Kogu kirjutavas ja elektroonilises meedias vallandunud teemakohane 
poleemika väärib omaette artiklit, kuid positiivne on asja juures see, et 
Eesti Rohelise Liikumise eestvõttel on nüüdseks käivitunud ristipuude 
ja -metsade inventeerimise ja kaitse organiseerimise kava, mida veab Liis 
Keerberg ning kuhu on eksperdina kaasatud ka siinkirjutaja. 


Teetööd Rosma ristimetsas Põlva külje all. Foto Marju Kõivupuu 
2008. 


Road construction works in the Rosma cross-forest near Põlva 
(Võrumaa County). 


puudumine vallavanema ja kohaliku rahva vahel paisus ülevaba- 
riigiliseks meediasündmuseks, et mitte öelda skandaaliks, mis 
õnneks küll päädis kavandatava viie meetri laiuse puude riba ma- 
havõtmise asemel lageraiega kahe meetri ulatuses. Kuid emotsio- 
naalne ja kultuurilooline kahju, mille vallavanema läbimõtlematu 
käitumine põhjustas, on korvamatu. 

Lõuna-Eesti traditsioonilise matusekombestiku osana markee- 
rivad ristipuud maastikul nähtavalt elu ja surma piiri. Vähem- 
nähtaval moel kajastub see piir aga usundilistes tõekspidamistes, 
rahvajuttudes ja ilukirjanduse — rahva kollektiivses mälus. 

Ristilõikamise põlise kombe säilimist toetavate teguritena 
tulevad arvesse erinevate põlvkondade kooselamine külas ja talus, 
samuti küla kui terviku ühiste väärtushinnangute eelistamine 
nn moodsale kultuurile ja (nõukogude) ühiskonna poolt pakutu- 
le. Matusetalitus on küla vanemate inimeste sotsiaalse kontrolli 
all, põliste tavade eiramist mõistetakse küllaltki avalikult hukka. 
Samas olen just Võrumaal tõdenud, et surma ja matustega seotud 
valdkond on üheks oluliseks vanade ja noorte kokkupuutepunk- 
tiks pärimuse edasi andmisel — noorem põlvkond tahab teada, 
kuidas korraldada nö korralikke traditsioonilisi matuseid, mille- 
ga arvestada, mis reegleid tingimata järgida. Seda kõike peetakse 
tähtsaks ka tänapäeval, mil surma ja matustega seotu on ühis- 
konnas reeglina järjest enam tabuteemaks muutumas. 

Nn võru liikumisega seoses on ristipuud sattunud varasemast 
erineva, positiivse tähelepanu alla — esmalt kui kaitsealused loo- 
dusobjektid või kui puud, mis vajaksid riiklikku kaitset. Samuti 
on võru keele ja kultuuriloo õpetamine koolides suurendanud las- 
te pärimusteadlikkust, juhtinud nende tähelepanu ristidega puu- 
dele ja avanud nähtuse semantikat. 2001. aastal Võro Instituudi 
poolt üllitatud koolilaste auhinnatud võrukeelsete kirjatööde ko- 
gumikus “Mino Võromaa” leidub Mõniste Põhikooli 3. klassi õpi- 
lase Marilin Mõttuse lugu ristipuudest, mida illustreerib Võru 1. 
Põhikooli 9a klassi õpilase Inga Antsoni joonistus (Mõttus 2001, 
26—27). Pärimusteadlikkuse illustratsioonina võib veel tuua järg- 
misegi näite: kohalike valdade ajalehed kasutavad leinakuulutus- 

te rubriigi päisena sageli fotofragmenti mõne ristpuu tüvest, mil- 
lele on lisatud temaatiline regivärsikatke. 

Lõuna-Eestist pärit kirjanike proosas ja luules (Henrik Visna- 
puu, Kauksi Ülle jpt) on ristide lõikamise traditsioon samuti ka- 
Jastamist leidnud. Sellest on juttu Pärnumaalt pärit Peet Vallaku 
novellis “Relvad vastamisi”, mille esmatrükk ilmus 1929. aastal 


samanimelises novellikogus (Vallak 1985, 77—96). Pertti Virta- 
ranta avaldab trükis eesti- ja soomekeelsed vestlused kirjanik 
Valev Uibopuuga (Virtaranta 1991). V. Uibopuu emapoolne sugu- 
võsa on pärit Võrumaalt Kanepi kihelkonnast, isapoolne Tartu 


Küla viimaste elanike mälestuseks lõigatud ristid Kanepi 
kihelkonnas. Foto Marju Kõivupuu 2003. 

Crosses to commemorate the last inhabitants of the village in the 
parish of Kanepi (Võrumaa County). 

Ja Võrumaa piirilt Sangaste kihelkonnast Laatrest. Kirjanik ise 
sündis 19. oktoobril 1913. a Urvaste kihelkonnas Õru metsavahi 
pojana ja on end ise nimetanud võrumaiseks kirjanikuks (Virta- 
ranta 1991, 17). Vestlustes P. Virtarantaga kõneldakse ka risti- 
puudest Kanepi kihelkonna kirikuteel (Virtaranta 1991, 48—50). 
Samal teemal on V. Uibopuu mõtteid vahetanud Sarust (Hargla 
khk) pärit Raimond Kolgiga. 

And last, but not least — ristipuudel on jätkuvalt koht Lõuna- 
Eesti proosakirjanduses ja luules. Üks omapärasemaid, 1990nda- 
tel ulmeromaanidega Eesti kirjandusmaastikku ilmestama tul- 
nud Indrek Hargla naaseb jutustuses “Uskmatuse hind” (1999) 
oma kodukoha põliste traditsioonide juurde, püüdes mitme- 
tasandiliselt süveneda inimese ja puu, inimese ja metsa, inime- 
se ja maastiku suhetesse. Ristipuu on märk maastikul Ja inimese 
hinges ning käitumises. Ristilõikamise rituaalil on tugev emot- 
sionaalne laeng — seda nii lapse silmade läbi nähtuna kui ka hil- 
Jem ise sootuks teises ajas ja kohas sedasama rituaali sooritades. 

Ristipuude traditsiooni jätkumine on ühelt poolt seotud Kagu- 
Eesti maaelu jätkusuutlikkusega — koos elukeskkonna hääbumi- 
sega hääbuvad ka tavad, sealhulgas matusekombestikku puutuv. 
2003. aasta suvel pildistasin kahte leinalintidega ristikuuske Ka- 
nepi kihelkonnas (vt foto eelmisel leheküljel) — need sümbolisee- 
risid ühe väikese küla kahe viimase elaniku tagasipöördumatut 
meie hulgast lahkumist. 

Kuid määravaks teguriks pärandkultuuri säilimisel ja kaits- 
misel, sealhulgas ka ristipuude-traditsiooni püsimajäämisel, on 
traditsioonikandjate, metsaorganisatsioonide, folkloristide, etno- 
loogide, arheoloogide, kultuuri- ja kirikutegelaste senisest soo- 
tuks tõhusam koostöö, mis ei saa tugineda ainult paragrahvi jõule, 
vaid ennekõike vastastikusele usaldusele, koostööle ja mis pea- 
mine — lokaalsete kultuurierinevuste aktsepteerimisele ja väär- 
tustamisele. Seda nii kohapeal kui “ülalpool”. Alles siis muutub 

mõttetuks küsimus, kellele ikkagi kuuluvad pühad puud metsas, 
pühad kivid põllul ja pühad allikad mäekalda all. Sest me teame 
vastust — need kuuluvad meile, eesti rahvale, ja me soovime, et 
ka järeltulevad põlved saaksid sellest osa. Kas aktiivselt, järgides 
kombeid ja tavasid, mis on meile olulised, või passiivselt — tõde- 
des, et üks või teine objekt maastikul on olnud meie esivanemate 
Jaoks oluline, püha ja puutumatu. 


See artikkel on valminud sihtfinantseeritava teadusteema 
0130033507 raames. 

Cross-trees in southern Estonian landscape 
and folk beliefs 


Summary 


Marju Kõivapuu 


Cross-tree is a big tree, such as a spruce, pine, or birch, into 
which the godsons or closest male relatives of the deceased cut 
a cross-mark during the funeral procession. Cross-trees may be 
either single-standing trees at (cross)roads or there could be sev- 
eral cross-trees growing on the roadside edges of forests (“cross- 
forests”). 

Earliest reports of cross-trees or their analogues in Estonia 
date to the 17th century (Brand: from 1673; Olearius: from 1635). 
In addition to southern Estonia (mainly the historical district of 
Võrumaa), the tradition was kept alive on the island of Saaremaa 
in western Estonia up to the 19405, and similar practices can be 
met in the funeral customs of'the Orthodox Setus. Cutting cross- 
es on trees when returning from the graveyard after the funeral 
was also common in northern Latvia, Finland, and some other 
places. Cross-trees have preserved the idea that souls reside in 
trees. Today, the living tradition ofcross-trees of southern Esto- 
nia is unigue in Europe and probably also in the world. 

The location of'a cross-tree depends on landscape, but usually 
it marks consciously or subconsciously the place where relatives 
bid final farewell to the deceased because the deceased 1s no more 
part ofthe world of'the living. Cross-forests (coniferous or mixed 
forests) are located either in the immediate vicinity of graveyards 
or along the church roads, that is, roads that link the village and 
the cemetery. 

Social changes disrupted the former way of life of'the village 
community in the Soviet period, but they also favoured the pres- 
ervation of the tradition of cross-trees. If possible, crosses were 
cut on the trees bordering a farm expropriated by the Soviet au- 
thorities. The custom honoured ancient traditions and expressed 
protest against the illegal and foreign social order. The custom 
of cross-trees did not rule out Lutherans living in rural areas. It 
was insignificant in the given context whether a person was bap- 
tized and a member of'the congregation or not. Normal relations 
between the church and the people were restricted in the Soviet 
period and cutting crosses was regarded as a substitute for reli- 
gious ceremony. Atheist schoolteachers, local authorities of the 
Communist party, and other officials showed a negative attitude 
towards it, which reinforced the custom of'cross-trees as a substi- 
tute for Christian funeral rites, often impossible to practice in the 
Soviet time. Older local pastors had a neutral attitude towards 
cross-trees generally, and they were themselves involved in the 
ceremony. "Their motives for participation were respect for local 
customs and meeting the wishes of'the deceased. 

The article focuses on the following: 

1) narrative beliefs connected with cross-trees, beliefs as an im- 
portant factor in preserving the tradition of'cross-trees in present- 
day southern Estonia; 

2) cross-trees as sacred trees that need to be protected in those 
parts of post-communist Estonia where landscape is actively 
transformed into urban or man-made landscape. 


Loodi Siniallik Viljandi khk. Foto Heiki Valk 2006. 
“Blue Spring” — offering spring in Loodi (Viljandimaa County). 

Ahto Kaasik, Maavalla Koja vanem, on looduslike pühapaikade uurimise 
Ja kaitse küsimustega tegelenud alates 1989. aastast. Valmistanud ette ja 
korraldanud pühapaikade väliuuringuid, avaldanud teemakohaseid artik- 
leid, osalenud kodukihelkonnas asuva Samma Tammealuse hiie hooldami- 
ses ja looduslike pühapaikade riikliku arengukava ettevalmistamises. 


Aare Kasemets on Keskkonnaministeeriumi õigusaktide ja strateegia- 
dokumentide mõjude hindamise korralduse töörühma koordinaator, Tartu 
Ülikooli sotsioloogiadoktorant ja liikumise Kodukant juhatuse liige. Loo- 
duslikud pühapaigad, eelkõige hiied, pühaks peetud puud ja ohvriallikad, 
on autori jaoks üks omakultuuri püsimise aluseid, millega ta on kokku 
puutunud nii kodukandi radadel, Kirjandusmuuseumi fondides kui ka 
maasotsioloogiliste küsitluste ajal külast külla ja perest perre liikudes. 


Heiki Valk on Tartu Ülikooli vanemteadur, arheoloogiakabineti juhata- 
Ja. Korraldab Eesti arheoloogilise kohainfo koondamist ja kaardistamist. 
Lävinud pühapaikadega alates 1981. aastast, juhatanud kaevamisi kahel 
keskaegsel ohvrikohal. Uurimisvaldkonnad: Lõuna-Eesti hilismuinasaeg 
Ja keskaeg, keskaegsed kalmistud ja rahvausund, sh pühapaigad (eeskätt 

paiknemisega seonduv). Osalenud looduslike pühapaikade arengukava ette- 
valmistamises. 


Eerik Leibak on looduskaitsja ja ornitoloog. Alates 1992. aastast tööta- 
nud peamiselt Eestimaa Looduse Fondi looduskaitsespetsialistina. Tege- 
lenud muuhulgas nii märgala-, metsa- ja niidukoosluste inventeerimisega 
kui ka soome-ugri rahvaste loodusterminitega. 


Auli Kütt on Maavalla Koja hiite toimkonna ja looduslike pühapaikade 
riikliku arengukava töörühma liige. Osalenud pühapaikade väliuuringu- 
tel. 2004. a kaitses TÜ semiootika erialal bakalaureusetöö “Pyhade puude 
Ja puistutega seotud käitumisnormid pärimustekstides”. 

Mall Hiiemäe on folklorist, töötab Eesti Kirjandusmuuseumis Eesti 
Rahvaluule Arhiivis alates 1964. aastast. Uurimisalaks inimese ja muu 
looduse suhte ökoloogilised aspektid. Raamatuid: “Kodavere pajatused” 
(1978); “Eesti Rahvakalender” II-VIII (1981—1999); “Päiv ei ole päiväle 
veli. Lõunaeesti kalendripärimus” 2006; “Sõnajalg jaaniööl” (2007). 


Mari-Ann Remmel on folklorist, töötab alates 1991. aastast Eesti Kir- 
Jandusmuuseumi Eesti Rahvaluule Arhiivi teadurina. Uurimisalaks on ko- 
hapärimuse eri aspektid, sh pühapaikadega seotud folkloor. Pühapaikade 
riikliku arengukava töörühma liige. Avaldanud teemakohaseid artikleid 
ja raamatuid, sh rahvajutuvalimiku “Hiie ase. Hiis eesti rahvapärimuses” 
(Tartu 1998). 


Kärt Vaarmari on Eestimaa Looduse Fondi Jurist, tegeleb keskkonna- 
õiguse temaatikaga alates 2002. aastast. Osutanud tasuta keskkonna- 
õigusabi, koostanud juriidilisi analüüse ning uurinud keskkonnaõigusabi 
raames alates 2004. aastast hiite kaitsega seotud juriidilisi küsimusi. On 
olnud Paluküla Hiiemäe Hoiu Seltsingu liikmete esindaja Paluküla hiie- 
mäe kohtuasjas. 


Marju Kõivupuu on Tallinna Ülikooli Eesti Humanitaarinstituudi maas- 
tiku ja kultuuri keskuse vanemteadur. Võrumaa ristipuudega sinasõbraks 
saanud juba lapsepõlves. Folkloristi ja rahvausundi-uurijana on ristipuid 
ja nendega seonduvat uurinud 1990ndatest aastatest. Käesoleva sajandi 
algusest tegelenud unikaalse kombekäitumisega seotud ristipuude kaitse 
küsimustega. Raamatud: “Rahvaarstid Võrumaalt” (2000), “Surmakultuu- 
ri muutumine ajas: ajaloolise Võrumaa matusekombestiku näitel” (2003). 


<— Ohvrikadakas Pireta kivi Juures. Pöide khk Kõiguste k. 
Foto Ahto Kaasik 2006. 


Holy juniper in the village of Kõiguste (Saaremaa County). 

Eesti ajaloolised looduslikud pühapaigad: 
uurimine ja hoidmine 


Valdkonna arengukava 2008—2012 


Eelnõu (väljajätetega)' 


1. Sissejuhatus 


1.1 Arengukava üldeesmärk ja kestus 

Arengukava üldiseks eesmärgiks on 

1) saada ülevaade Eesti looduslikest pühapaikadest, luua vastav andmeko- 

gu ning teha vastav see kättesaadavaks planeeringute ning kultuurimäles- 

tiste- ja looduskaitsega tegelevatele institutsioonidele; 

2) inventeerida pooled teadaolevad pühapaigad; 

3) korraldada pühapaikade riiklik kaitse nõnda, et pühapaikades oleksid 

hoitud vaimne ja materiaalne kultuuripärand ning loodusväärtused. 
Arengukava teostumine tagab kohapärimust ja kohalikku identiteeti 

siduvate paikade ning nende ajaloolise ilme säilimise. Seni unustatud püha- 


* Looduslike pühapaikade valdkonnaarengukava tekst avaldatakse lühendatult. 
Välja on jäetud lõike, mille tähendus laiema lugejaskonna jaoks on väike, samuti 
teemasid, mida on käsitetud kogumiku artiklites. Arengukavas sisalduvad mõtted 
on paljuski välja öeldud Ahto Kaasiku poolt 2005. a märtsis Rahvusraamatukogus 
peetud ettekandes, mis on ühtaegu tema artikli lähtekohaks. Arengukava eelarve- 
kava täpsustub 2007. aasta esimesel poolel ning jääb seega raamatu ilmumise 
Järgsesse aega. — Toimetaja märkus. 

paiku hakatakse väärtustama; nende ajaloolise, kultuuriloolise ja sotsiaal- 
se tähtsuse teadvustamine annab elukeskkonnale lisaväärtust. 

Arengukava peamisteks sihtgruppideks (kasusaajateks) on looduslike 
pühapaikade omanikud ja valdajad, kohalikud omavalitsused, eesti tradit- 
sioonilise loodususu tavade järgijad ja uurijad, pärandkultuuri, looduse- ja 
ajaloohuvilised ning ühiskond tervikuna. Arengukava elluviimise tulemu- 
sena peaks tõusma teadlikkus looduslike pühapaikade väärtuslikkusest ja 
laienema võimalused nendega seotud traditsioonide jätkamiseks ning ne- 
nde loodushoidlikuks külastamiseks. Looduslike pühapaikade ja nendega 
seotud traditsioonide väärtustamine on eelduseks sellele, et võetakse ette 
konkreetseid samme nende püsimajäämise tagamiseks. 

Arengukava on kavandatud aastateks 2008—2012. Arvestades prob- 
leemide aktuaalsust ja nende lahendamisega seotud tegevuste ning vajali- 
ke rahalike vahendite mahukust, tuleks Kultuuriministeeriumil selle lõp- 
pemise järel jätkata samalaadse meetmetekavaga uuel tegevusperioodil. 


[--- 2 


1.3 Eeltööd arengukava koostamiseks 

Eesti looduslike pühapaikade riikliku programmi lähtekohtade etteval- 
mistamiseks moodustati kultuuriministri käskkirjaga 11.02.2005 nr 49 
töörühm koosseisus: Agne Trummal (Muinsuskaitseameti peadirektor, 
töögrupi esimees), Andres Heinapuu (Taarausuliste ja Maausuliste Maa- 
valla Koja esindaja), Ahto Kaasik (Taarausuliste ja Maausuliste Maavalla 
Koja vanem), Ants Kraut (Muinsuskaitseameti järelevalveosakonna pea- 
inspektor arheoloogiamälestiste alal), Ilme Mäesalu (Muinsuskaitseame- 
ti järelevalveosakonna peainspektor ajaloomälestiste alal), Anton Pärn 
(Kultuuriministeeriumi asekantsler kultuuriväärtuste alal), Mari-Ann 
Remmel (Eesti Kirjandusmuuseumi teadur), Ringo Ringvee (Siseminis- 
teeriumi usuasjade osakonna peaspetsialist), Urve Sinijärv (Keskkonnami- 
nisteeriumi looduskaitseosakonna spetsialist), Toomas Tamla (Eesti Aja- 
loomuuseumi direktor), Heiki Valk (Tartu Ülikooli arheoloogia kabineti 
Juhataja). 


? Peatükk 1.2 käsitleb pühapaikade arengukava seoseid teiste valdkondade arengu- 
kavadega. 


EALP arengukava 323 


2005. a septembriks kaardistas programmi töörühm looduslike püha- 
paikade hoidmise ja uurimisega seotud peamised valdkonnad ja problee- 
mid ning valmistas ette dokumentide eelnõud Eesti looduslike pühapaika- 
de riikliku programmi algatamiseks. [---] 


1.3.1 Arengukava koostamisel osalenud ministeeriumid ning kaa- 
satud asutused ja ühendused 

Kultuuriministri 06.10.2006. a käskkirjaga nr 281 moodustati Eesti loo- 
duslike pühapaikade arengukava koostamiseks töörühm koosseisus: Ka- 
lev Uustalu (esimees, Muinsuskaitseamet), Ahto Kaasik (Maavalla Koda), 
Ants Kraut (Muinsuskaitseamet), Jürgen Kusmin (Riigimetsa Majanda- 
mise Keskus), Auli Kütt (Maavalla Koda), Ilme Mäesalu (Muinsuskaitse- 
amet), Jaanus Paal (Tartu Ülikooli botaanika ja ökoloogia instituut), Silvi 
Puusepp (Keskkonnaministeerium), Anton Pärn (Kultuuriministeerium), 
Mari-Ann Remmel (Eesti Kirjandusmuuseum), Ringo Ringvee (Sise- 
ministeerium), Urve Sinijärv (Keskkonnaministeerium), Heiki Valk (Tar- 
tu Ülikooli filosoofiateaduskonna ajaloo osakond). 


1.4 Arengukava objekt ja kasutatavad põhimõisted 

1.4.1 Ajaloolised looduslikud pühapaigad 

Ajaloolised looduslikud pühapaigad on loodusliku välisilmega pai- 
gad, millega seostub ohverdamisele, pühakspidamisele, ravimisele, pal- 
vetamisele vm usulisele või rituaalsele tegevusele viitavaid folkloorseid, 
arheoloogilisi, ajaloolisi, etnoloogilisi vm andmeid. Arengukava hõlmab 
maa-alasid ja üksikmälestisi, mille aktiivse kasutamise algus ulatub 20. 
sajandist varasemasse aega. 

Ajaloolised looduslikud pühapaigad võivad olla nii kompleks- kui 
üksikmälestised. Kompleksmälestised hõlmavad teatud maa-ala, mille 
piires võib eristada konkreetseid usulise või rituaalse tähendusega üksik- 
mälestisi (nt pärimuse või toponüümide põhjal erilist tähendust kandvad 
puud, allikad, kivid, vared või lohud hiiealal). 

Maa-alana määratletud mälestiste puhul hõlmab loodusliku pühapai- 
ga mõiste ka maastiku pinnavorme, seal paiknevaid üksikobjekte ja tai- 
mestikku. 

1.5 Ajalooline taust 

1.5.1 Eesti ajalooliste looduslike pühapaikade eripära 

Ajaloolised looduslikud pühapaigad — hiied, pühad puud, allikad, ohvri- 
kivid, ohvriaiad, ristipuud jm — on Eesti rahva ajaloo ja kultuuri oluline 
osa. Olles läbi sajandite ilmestanud meie looduskeskkonda ja kultuuri- 
ruumi, moodustavad nad ainulaadse mälestiste rühma, milles väljenduv 
mitmekihiline ja keerukas kultuuripärand sisaldab nii looduslikke kui ka 
materiaalse ja vaimse kultuuri tahke, ajaloolisi, arheoloogilisi, usundilisi, 
folkloorseid, etnoloogilisi ja keskkondlikke väärtusi. Tegemist on meie 
vana pärimuskultuuri olulise ja olemusliku nähtusega, mis on aastasadade 
kestel inimesi väga mitmekülgselt mõjutanud. 

Eesti looduslikud pühapaigad kujutavad endast laiemal taustal silma- 
paistvalt erilist ja haruldast nähtust, sest õhtumaises kristlikus Euroopas 
on samalaadsed muistised ja nendega seotud kultuuritraditsioon enamasti 
hääbunud. Vanade traditsioonide tavatult kauane püsimine tuleneb Eesti 
asendist, samuti siinse ühiskonna varasemast polariseerumisest maarah- 
vaks ning võõra keele- ja kultuuritaustaga ülemkihiks. 


1.5.2 Ajalooliste looduslike pühapaikade uurimine ja hoidmine 
Pühapaikade uurimine 
19. sajandil alanud ulatusliku rahvaluulekogumise tulemusena on meie 
teadusasutustesse, arhiividesse ja muuseumidesse talletatud andmeid li- 
gikaudsel hinnangul enam kui 2500 ajaloolise loodusliku pühapaiga koh- 
ta. Pühapaikadega seostuv arvukas materjal on laiali eri institutsioonide 
andmekogudes ning on suures osas läbi töötamata. Erinevate projektide 
raames on viimasel kümnendil küll alustatud kohapärimuse ja arheoloo- 
gilise kohateabe uurimist ja digitaliseerimist, kuid ilmne on vajadus ühtse 
kõikehõlmava ajalooliste looduslike pühapaikade andmekogu järele. 
Looduslike pühapaikade andmekogu koostamisel ja välitööde etteval- 
mistamisel on esmatähtis seni talletatud rahvapärimuse ja muu asjakoha- 


> Pühapaikade määratlemise lähtekohti ja teabeallikaid, samuti pühapaikade pea- 
misi rühmi ja eri liiki pühapaikade inventeerimise ulatust eelseisvatel välitöödel on 
tutvustatud Ahto Kaasiku artiklis (ptk 3.1, 2 Ja 5.2) 

se teabe digitaliseerimine. Seejuures on looduslikke pühapaiku puudutava 
pärimuse kodeerimiseks ja kaardistamiseks ning välitööde ettevalmista- 
miseks vajalik terviktekstidena digitaliseerida kogu kohapärimuse and- 
mestik. [---] 

Varem ei ole ajaloolised looduslikud pühapaigad olnud eraldi objek- 
tina uurimis- ja kogumistöö fookuses. Folkloristlikud välitööd on olnud 
enamasti frontaalsed, st kogutud on kõike, mis folkloori mõiste alla kuu- 
lub. Samuti pole looduslikud pühapaigad seni olnud ulatuslikumate arheo- 
loogiliste inspektsioonide tähelepanu keskmes. 

Ajalooliste looduslike pühapaikade kaardistamist ja inventeerimist on 
takistanud sobiva metoodika puudumine, mis kaasaks välitööde etteval- 
mistamisse ja teostamisse kogu olemasoleva vastava teabe. Erinevate eri- 
alade teadlaste koordineeritud uurimis- ja kogumistööd on takistanud pü- 
hapaikade üldise andmekogu, sh kohateabe puudumine. Maa-ala määratlev 
kohateave on viimase ajani puudunud isegi kultuurimälestiseks tunnista- 
tud pühapaikade kohta. Puuduliku kohateabe ja olemasolevate andmete 
hajususe tõttu ei ole erinevate loodusinventuuride (näit. vääriselupaikade 
inventuur, pärandkoosluste inventuur) kavandamise ja teostamise käigus 
looduslikele pühapaikadele pööratud piisavalt tähelepanu. [---] 


Pühapaikade hoidmine 

Kultuuritraditsioonidest lähtuvalt on Eestis ajalooliste looduslike pühapai- 
kade kaitse toiminud läbi sajandite n-ö rohujuure tasandil. Kogukonnas 
Juurdunud käitumisnormid ja väärtushinnangud tagasid paljude pühapai- 
kade asukoha saladuses hoidmise või aktiivse kaitse paiguti veel 20. sajan- 
dil. Kodanike teadlikkus ja meelekindlus on ka viimastel aastatel peatanud 
mitmed arendustegevused, mis oleksid muutnud jäädavalt pühapaikade 
ilmet. [---)' 

Riiklikul tasandil on ajalooliste looduslike pühapaikade kaitsega oma 
pädevuse raames seotud Kultuuriministeerium ja Keskkonnaministeerium. 
Siiski on tähelepanu looduslikele pühapaikadele olnud ebapiisav, mistõttu 
puudub rahuldav ülevaade nende arvust, paiknemisest ning seisukorrast, 
samuti säilinud looduslikest, ajaloolistest, arheoloogilistest, usundilistest 
Jt väärtustest. Nappide finantsressursside ja koosseisude tõttu on kaardis- 


* Pühapaikade kaitsest Eestis, sh muinsus- ja looduskaitseseaduse alusel vt Ahto 
Kaasiku artikkel (ptk 4.2). 


326 Lisa 1 


tatud ja riikliku kaitse alla võetud paikadest osa inventeerimata. Puudub 
ka õiguslik regulatsioon, mis käsitleks pühapaiku terviklike kultuurilis- 
looduslike mälestistena, sealhulgas vaimse kultuuripärandi ja rahvusliku 
mälu kandjatena. [---] Kuna looduslikud pühapaigad hõlmavad väga eri- 
nevaid kultuuri- ja loodusväärtusi, aga ka sotsiaalseid aspekte, ületab see 
temaatika tunduvalt arheoloogia- ja ajaloomälestiste valdkonna piirid. 


1.6 Praeguse olukorra analüüs 


1.6.1 Vajadus kaitsta looduslikke pühapaiku ja nendega seotud 
kultuuritraditsioone 

Kultuuriliste, looduslike ja sotsiaalsete väärtuste kaitse avalikes 
huvides 

Looduslikud pühapaigad moodustavad lahutamatu osa eestlaste aastatu- 
handete taha ulatuvast kultuuritraditsioonist. Samas on traditsioonide 
säilimine ja taastamine oluline tasakaalustatud ja jätkusuutliku arengu 
tagamisel nii kogu ühiskonna, kui ka piirkondlikul ja kohalikul tasandil. 
Maailmakultuuriga lõimuv eesti kultuur vajab pidepunkte, mille ümber 
taasluua ja mõtestada rahvuslikku identiteeti. Meie traditsiooniliselt loo- 
duslähedase maailmavaate ja pärimuskultuuri säilitamisel ning tutvusta- 
misel on pühapaikadel suur hariduslik ja kasvatuslik tähtsus. Konkreet- 
sete paikadega seotud kohapärimuse ning traditsioonide järjepidevuse 
säilitamine aitab väärtustada kodukohta, hoida paikkondliku kultuuripildi 
omanäolisust ja mitmekesisust ning tugevdada selle kaudu meie rahvus- 
kultuuri tervikuna. [---] 

Looduslikke pühapaiku kui ajaloolisi objekte ohustab ühest küljest 
elava pärimuse kustumine, teisalt teadmatus nende olemasolust. Sageli 
mäletavad pühapaikade asukohti või nende olemasolu vaid üksikud vana- 
inimesed. Kui uurijad ei jõua neid lähiaastatel küsitleda, kaovad pärand- 
maastikult ühiskonna jaoks jäädavalt paljud tähenduslikud ja väärtuslikud 
paigad. Sellest tulenevalt aheneb Eesti kultuuriruumi ulatus. 

Kriitiline olukord on tingitud asjaoludest, et ajaloolisi looduslikke 
pühapaiku pole seni metoodiliselt otsitud ja varasematel uuringutel talle- 
tatud asukohaandmed on liiga napid või vananenud. Samuti on meie kul- 
tuurmaastik 20. sajandil linnastumise ja suurpõllumajanduse tõttu vara- 
semaga võrreldes oluliselt muutunud. 

Vastava teabe puudumine või selle vähene kättesaadavus ei võimalda 
kohalikes, maakondlikes ja riiklikes arengukavades ning planeeringutes 
ajalooliste looduslike pühapaikadega piisavalt arvestada. Pühapaikadesse 
suhtumist iseloomustab sageli teadmatus ja hoolimatus. Suur hulk tea- 
daolevaid ajaloolisi looduslikke pühapaiku on halvas seisukorras, kuna 
senine maakasutus ja kaitsekorraldus pole nende käsitlemist täpsemalt 
reguleerinud. Keskkonnakasutuse säästlikuks juhtimiseks, sh kohaliku 
kultuuripärandi hoidmiseks, vajavad kohalikud omavalitsused ja teised 
ruumilise planeerimisega tegelevad asutused tunduvalt enam looduslike 
pühapaikadega seotud teavet. 

Ajalooliste looduslike pühapaikade vähene väärtustatus, teadmiste ja 
huvi puudumine, samuti pühapaikade ja neile omaste tunnuste mitmeke- 
sisus — pühapaigad seovad eneses looduslikke ja sotsiaalseid, vaimse ja 
materiaalse kultuuri aspekte — on seni tinginud nende paikade õigusliku 
määratlematuse. Eesti õigusaktides seni mitte üksnes ei puudu pühapaika- 
de otsene regulatsioon, vaid isegi ei mainita nende olemasolu. 


Seadused ja rahvusvahelised lepped 
Kooskõlas Põhiseaduses riigile pandud kohustusega tagada eesti rahva 
Ja kultuuri kestmine läbi aegade, on Riigikogu poolt vastu võetud Ees- 
ti riigi kultuuripoliitika põhialuste üks peaeesmärk eesti rahvuskultuuri 
traditsioonide kestmine (RT I 1998, 81, 1353). Eesti riigi kultuuripoliitika 
põhialuste järgi on kultuuri riiklikul rahastamisel prioriteetseks tegevuse 
rahvuskultuuriline tähendus. Samuti pöörab riik erilist tähelepanu teatud 
piirkondadele omaste ainulaadsete, eriti aga kadumisohus olevate kultuu- 
rinähtuste säilitamisele, mille hulka kuuluvad kahtlemata ka Eesti ajaloo- 
lised looduslikud pühapaigad ja nendega seotud kultuuritraditsioonid. 
Eesti Vabariik on ühinenud Ülemaailmse kultuuri- ja looduspärandi 
kaitse konventsiooniga (RT II 1995, 10, 53)*, mille kohaselt kultuuri- ja 
looduspärandi mis tahes objektide kahjustumine või hävimine tähendab 
maailma rahvaste ühisvara hukutavat vaesestumist. Konventsioon rõhu- 
tab riigipoolse rahalise toetuse vajadust kultuuri- ja looduspärandi välja- 
selgitamiseks, kaitseks, säilitamiseks, populariseerimiseks ja edasiandmi- 


5 Selle ja alljärgnevas lõigus mainitava konventsiooni tähenduslikkusest Eesti 
looduslike pühapaikade kaitse jaoks kirjutab käesolevas kogumikus Ahto Kaasik 
(ptk 1.2; 1.4). 

seks järeltulevatele põlvedele. Konventsiooni objektiks liigituvad ka Eesti 
ajaloolised looduslikud pühapaigad. 

2006. a alguses ratifitseeris Eesti Vaimse kultuuripärandi kaitse kon- 
ventsiooni (RT II 2006 19, 51), mille preambulas on viited inimõigusi 
käsitlevatele dokumentidele, eelkõige 1948. aasta inimõiguste ülddekla- 
ratsioonile, 1966. aasta majanduslike, sotsiaalsete ja kultuuriliste õiguste 
rahvusvahelisele paktile ning 1966. aasta kodaniku- ja poliitiliste õiguste 
rahvusvahelisele paktile. Konventsioon rõhutab vaimse kultuuripärandi 
tähtsust kultuurilise mitmekesisuse edasiviijana ja säästva arengu tagati- 
sena, samuti vaimse kultuuripärandi ning ainelise kultuuri- ja looduspä- 
randi tihedat omavahelist seotust, mis tuleb eriti ilmekalt esile ajalooliste 
looduslike pühapaikade puhul. [---] 

Siseriiklikest seadustest reguleerivad looduslike pühapaikadega seo- 
tut eelkõige Muinsuskaitseseadus (RT 1 2002, 27, 153) ja Looduskaitse- 
seadus (RT I 2004, 38, 258). 

[---] Paraku puuduvad seni rakendusaktid ja metoodilised juhendid 
looduslike pühapaikade kaitse alla võtmiseks, piiritlemiseks ning kaitse 
korraldamiseks. 

Looduslike pühapaikade kaitse korraldamist on ilmselt pidurdanud 

seegi, et Muinsuskaitseseaduses puudub ajaloolise loodusliku pühapaiga 
mõiste ning seda asendavad üldise tähendusega mõisted nagu näiteks 
“kultusepaik“. Looduskaitseseadus reguleerib muuhulgas liikide, püsielu- 
paikade, looduse üksikobjektide ja maastike kaitset ning selle eesmärk on 
tagada looduslike väärtuste säilimine. Looduskaitseseaduse alusel võib 
kaitsta küll kultuuriväärtusega looduse üksikobjekte, kuid kaitse ei hõlma 
otseselt vaimset ja materiaalset kultuuripärandit. [---] Üksnes loodus- 
väärtuste kaitsele keskenduv Looduskaitseseadus ei taga looduslike püha- 
paikade säilimist ja nende olukorra paranemist. 


E 


Põhiseaduses sätestatud võrdse kohtlemise põhimõtte kohaselt tuleb sar- 
naselt mujalt meile jõudnud uskude pühakodadega sakraalobjektideks 


° Lähemalt vt Ahto Kaasiku artikkel (ptk 4.2.), Aare Kasemetsa artikkel (ptk 4.1.) 
Ja Kärt Vaarmari artikkel (ptk 1). 

7 Arengukavas sisalduvat usuvabaduse tagamise põhimõtet vahendab Ahto Kaa- 
siku artikkel (ptk 4.2). 

tunnistada ka Eesti põlisrahva looduslikud pühapaigad. See leiaks prak- 
tilise väljundi näiteks Maamaksuseaduses, milles maamaksust vabastatud 
objektide hulka lisatakse looduslikud pühapaigad. 

Olemasolevad siseriiklikud seadusaktid reguleerivad ajaloolistesse 
looduslikesse pühapaikadesse puutuvat üldjoontes, kuid ei käsitle neid 
terviklike looduslik-kultuuriliste mälestistena, mis on seotud rahvusliku 
mälu ja kultuuri säilimisega. Looduslike pühapaikade hoidmist raskendab 
oluliselt seegi, et täpsemalt on reguleerimata vaimse kultuuripärandi kait- 
se— selle valdkonnaga on alles asutud tegelema. Pühapaikade ebamäärane 
õiguslik seisund põhjustab ühiskonnas asjatuid vastasseise, pidurdab re- 
gionaalarengut, takistab pühapaikade ja nendega seotud vaimse kultuuri- 
pärandi kaitsmist ja taastamist ning tekitab probleeme põlise loodususu 
traditsioonide järgimisel. 


= 


Üldhinnang olukorrale 

Selleks, et tagada looduslike pühapaikade ning nendega seotud kultuuri- 
liste, looduslike ja sotsiaalsete väärtuste säilimine, taastumine, taaselus- 
tamine ja kasutamine, on asjassepuutuvate probleemide süsteemne lahen- 
damine riiklikul tasandil vältimatu. 

Kultuuriministeeriumi, Keskkonnaministeeriumi, Siseministeeriumi, 
Haridus- ja teadusministeeriumi, kohalike omavalitsuste, teaduslike asu- 
tuste, usuliste ühenduste jt kodanikeühenduste ühistööna tuleb käivitada 
hiite ja teiste looduslike pühapaikade riiklik arengukava. 


2. Arengukava peamised eesmärgid, 
meetmed ja tegevussuunad 


Arengukava üldeesmärk on säilitada Eesti looduslike pühapaikade ja nen- 
dega seotud vaimse kultuuripärandi omapära pühapaikade inventeerimise 
Ja nende kaitsekorralduse väljatöötamise, samuti pühapaikade väärtusta- 
mise, hoiu (sh korrastamise) ja uurimise kaudu. 

Üldeesmärgi saavutamise mõjunäitaja aastaks 2012: Pooled loodus- 
likest pühapaikadest on inventeeritud, säilinud objektid on heas või rahul- 
davas seisukorras. 

Lähtudes arengustrateegia Säästev Eesti 21 aluspõhimõttest — ühendada 
üleilmsest konkurentsist tulenev edukusenõue säästva arengu põhimõtete 
ning Eesti traditsiooniliste väärtuste ja omanäolise kultuuriruumi säili- 
tamisega — seab arengukava oma üldeesmärgiks meie looduslike püha- 
paikade väärtustamise ja püsimajäämise. Vastukaaluks üleilmastumisele 
hindavad inimesed üha rohkem kohalikku pärandit ning kõike, mis kan- 
nab nende identiteeti, sealhulgas hiisi ja teisi looduslikke pühapaiku. Kor- 
rastatud ja väärtustatud pühapaigad on üheks eelduseks maapiirkondade 
tasakaalustatud arengule, noorte sidumisele esivanemate kodukohtadega, 
samuti säästvale ja loodushoidlikule eluviisile. 

Eesmärgi saavutamiseks on vajalik toetada pühapaikade õigusliku 
regulatsiooni täpsustamist, uurimismetoodika väljatöötamist, looduslike 
pühapaikade andmekogu loomist, pühapaikade inventeerimist, valdkonda 
populariseerivaid tegevusi, pühapaikadega seotud maaomanike ja -valda- 
Jate nõustamissüsteemi loomist ning pühapaikade säilitamiseks vajalike 
toetusmeetmete väljatöötamist ja rakendamist. 


Üldeesmärgi saavutamise mõjunäitaja aastaks 2012: Pooled loodus- 
likest pühapaikadest on inventeeritud, säilinud objektid on heas või rahul- 
davas seisukorras. 


Eesmärgid aastaks 2012: 

1. loodud on looduslike pühapaikade andmekogu; 

2. täpsustatud on looduslike pühapaikade õiguslik seisund; 
3.inventeeritud on pooled looduslikest pühapaikadest; 

4.inventeeritud ja säilinud pühapaigad on võetud kaitse alla; 

5.toimuvad looduslikke pühapaiku tutvustavad ja väärtustavad tegevu- 
sed; 

6. toimub looduslike pühapaikade järjekindel korrastamine ja tähistamine. 


E" 


> Avaldamata on jäetud arengukava täitmise mõju- ja väljundnäitajate loendid. 

Eesmärk 1: 

loodud on looduslike pühapaikade andmekogu 

Põhiliselt folkloristide, arheoloogide ja kodu-uurijate aastatepikkuse tege- 
vuse tulemusena on ajalooliste looduslike pühapaikade kohta kogutud ja 
talletatud erinevatesse kogudesse suur hulk väga väärtuslikku materjali. 
Pühapaikadega seotud andmeid leidub ka erinevate institutsioonide koos- 
tatavates uutes andmekogudes: Eesti Kirjandusmuuseumi Eesti Rahvaluu- 
le Arhiivis koostatakse Eesti kohapärimuse andmekogu, Tartu Ülikoolis 
Eesti arheoloogilise kohateabe andmekogu, Maavalla Kojas pühapaikade 
andmekogu, Riigimetsa Majandamise Keskuses pärandkultuuriobjekti- 
de andmekogu. Muinsuskaitseamet haldab kultuurimälestiste riiklikku 
registrit ja Keskkonnaministeeriumi info- ja tehnokeskus Eesti Looduse 
Infosüsteemi. 

Kuigi nimetatud andmekogud sisaldavad suuremal või vähemal mää- 
ral andmeid looduslikest pühapaikadest, ei ole nende eesmärk, ülesehitus, 
koostamise metoodilised põhimõtted või ka tehnilised võimalused piisa- 
vad ja kohased looduslike pühapaikade andmekogule seatavate ülesannete 
täitmiseks. 

Looduslike pühapaikade andmekogu peab looma võimalused nen- 
de paikade kaardistamiseks, inventeerimiseks, uurimiseks, kaitsmiseks 
Ja keskkonnakasutuse ruumiliseks planeerimiseks. Samuti peab loodav 
andmekogu vastama valdkonna arengukavas Digitaalne kultuuripärand 
2007—2010 esitatud põhimõtetele Ja tingimustele. 

Pühapaikade-keskne andmekogu koondaks pühapaikadega seondu- 
vaid folkloorseid, arheoloogilisi, loodusloolisi, etnoloogilisi, kartograafi- 
lisi, ajaloolisi jm andmeid ning annaks teavet pühapaiga täpsest asukohast, 
seisundist Ja omandivormist. 

Ajalooliste looduslike pühapaikade andmekogu puudumine takistab 
otseselt nende paikade uurimist ja kaitse korraldamist, sealhulgas inven- 
teerimise ettevalmistamist. Seetõttu on käesoleva arengukava esmaseks 
ülesandeks ajaloolisi looduslikke pühapaiku puudutav olemasolev teave 
koondada, digitaliseerida, kodeerida ja kaardistada ning moodustada neist 
looduslike pühapaikade andmekogu. 

Meede 1.1: 

Looduslike pühapaikade andmekogu arendamine 

Tegevused: 

* veebipõhise looduslike pühapaikade andmekogu loomine ja tellimine; 

* andmekogu koostamine ja täpsustamine ning välitöödel kogutud mater- 
Jalidega täiendamine; 

* andmekogu haldamine. 

Andmekogu koostamisel ja täiendamisel digitaliseeritakse ja/või koonda- 
takse pühapaiku puudutavad andmed: tekstid, heli-, filmi- ja pildimaterjal 
(fotod, joonised, plaanid, kaardid), seotakse need Eesti digitaalse põhikaa- 
rdiga ja muudetakse erinevate andmekogude vahel ristkasutatavaks. And- 
mekogu moodustamisel tuleb asjakohased andmed valida, digitaliseerida, 
kontrollida, kirjeldada ja koostada neile metaandmed, tagada andmete 
kättesaadavus kasutajatele, samuti tagatakse andmete säilimine. 

Pühapaikade ja nendega seotud isikuandmete turvalisuse tagamiseks 
võimaldab andmekogu moodustada erinevaid kasutajarühmi ja erista- 
da kasutusõigusi rühmade sees. Andmekogu kavandamisel arvestatakse 
vajadusega liita sinna hilisematel välitöödel ja uuringutel kogutavad ma- 
terjalid. Võimaldamaks tulevikus paremini ühitada looduslike pühapaika- 
de, maa-arhitektuuri, miljööväärtuslike maastike, looduskaitsealade jms 
andmete kaardipõhist töötlemist, jälgitakse arengukava raames kogutud 
andmete lõimimise vajadust vastavalt Eesti Vabariigi ruumiandmete stra- 
teegiale (eelnõu). 

Kaitse all olevate, kaitse alla esitatud ning hävinud pühapaikade ja 
nende kaitsekorra osas tehakse andmekogu kättesaadavaks ruumilise pla- 
neerimise, keskkonnamõjude hindamise ning loodus- ja kultuurimälestis- 
te kaitse ja tutvustamisega tegelevatele institutsioonidele. 


Eesmärk 2: 

täpsustatud on looduslike pühapaikade õiguslik seisund 

Tulenevalt seadustest ja rahvusvahelistest lepetest on Eesti riigil kohus- 
tus reguleerida looduslike pühapaikadega seotud küsimused viisil, mis ta- 
gab nende ja nendega seotud materiaalse ja vaimse kultuuripärandi ning 
loodusväärtuse uurimise, säilimise, taastamise ja edasiandmise järeltule- 
vatele põlvedele ning tagab usuvabaduse ja võrdse kohtlemise põhimõtete 
teostamise. 

Eelnevast lähtudes on käesoleva arengukava üks tähtsamaid ülesan- 
deid teostada pühapaikadega seonduvate õigusaktide ja pühapaikade kait- 
se korralduse analüüs ning täpsustamine. 


Meede 2.1: 

Looduslike pühapaikade õigusliku seisundi täpsustamine 
Tegevused: 

* moodustatakse pühapaikade õiguslike küsimustega tegelev töörühm; 

* teostatakse vastavate õigusaktide analüüs; 

* koostatakse ja esitatakse ettepanekud seadustiku täpsustamiseks. 
Õiguslike küsimustega tegelevasse töörühma tuleb kaasata arheoloogide, 
Juristide, folkloristide, etnoloogide, Siseministeeriumi usuasjade osakon- 
na, usuliste ühenduste ja teiste huvitatud ja pädevate asutuste ning ühen- 
duste esindajad. Töörühm koostab analüüsi järel ettepanekud olemasole- 
vate seaduste täpsustamiseks ja/või uue pühapaikade seaduse eelnõu, mis 
peab tagama pühapaikades leiduvate sotsiaalsete, looduslike ning vaimse 
Ja materiaalse kultuuri väärtuste hoidmise ja taastamise. Esitatakse ette- 
panekud pühapaikade aluse maa maksuvabastuse osas. 


Eesmärk 3: 

inventeeritud on pooled looduslikest pühapaikadest 

Seni on looduslikke pühapaiku uuritud eeskätt vaimse kultuuripärandi 
aspektist. Uurimistöö tulemusi on avaldatud üksikutes raamatutes ja ar- 
tiklikogumikes. Vähem on pööratud tähelepanu pühapaikade kaardistami- 
sele ja nende loodusteaduslikule uurimisele. Võttes arvesse folkloristide, 
arheoloogide ja loodusteadlaste seniseid kogemusi mälestiste uurimisel 
ning spetsiifilisi loodusteaduslikke inventuure, on aastatel 2001—2006 
tegeletud pühapaikade inventeerimise strateegia ja metoodika koostami- 
sega. Käesoleva arengukava raames tuleb alustatud töö Tartu Ülikooli 
Juhtimisel lõpule viia. 

Rahvapärimuse ja ajalooliste allikate põhjal teadaolevatest pühapai- 
kadest on praegu riikliku kaitse all kuni viiendik, ülejäänute asukohast ja 
säilinud väärtustest puudub ülevaade. Samuti on inventeerimata osa kait- 
se all olevaid pühapaiku. Toimunud pilootprojektide raames on selgunud, 
et märkimisväärne hulk pühapaiku on uurijatele seni teadmata. Seetõttu 

on looduslike pühapaikade kaardistamine ja inventeerimine käesoleva 
arengukava üks tähtsamaid eesmärke. 

Inventeerimise tulemusel peab selguma, kui palju looduslikke püha- 
paiku on Eestis säilinud, kus nad asuvad ja millises seisukorras nad on. 


Meede 3.1: 

Kaardistamiseks ja inventeerimiseks vajalike eelduste ja infra- 
struktuuri loomine 

Tegevused: 

* metoodika väljatöötamine; 

* koostöövõrgustiku loomine; 

* üle-eestiliste ja rahvusvaheliste koostööprojektide algatamine. 
Uurimistööde ettevalmistamisel ning väli- ja kameraaltööde teostamisel, 
samuti muude käesoleva arengukavaga ette nähtud ülesannete täitmisel 
on rakendusasutuseks Tartu Ülikool. 

Interdistsiplinaarsete uurimisküsimuste lahendamiseks ja koordinee- 
ritud tööjaotuse väljaarendamiseks sõlmib rakendusasutus koostööleppeid 
kaasatud asutuste, kõrgkoolide, kodanikuühenduste ja isikutega. Lisaks 
riiklikule rahastamisele püütakse leida nii sise- kui välismaist kaasrahas- 
tamist. Projektipõhise uurimistöö üks eesmärke on anda ühiskonnale asja- 
tundlikku abi keskkonnakasutuse suunamisel. 

Rakendusasutus töötab välja uurimismetoodika ja täiendab seda väli- 
tööde käigus saadud teabe põhjal. 

Välitööde tarbeks luuakse asutusi, organisatsioone, kodanikeühendu- 
si ning kodu-uurijaid ühendav võrgustik ja algatatakse ühiseid projekte. 
Samuti algatatakse rahvusvahelisi projekte asutuste ja ühendustega, mis 
tegelevad looduslike pühapaikade uurimise, tutvustamise ja kaitsega. 


Meede 3.2: 

Looduslike pühapaikade kaardistamine ja inventeerimine 
Tegevused: 

* väljuuringute ettevalmistamine; 

* väliuuringute teostamine; 

* väliuuringute tulemuste vormistamine. 

Looduslikud pühapaigad kaardistatakse ja inventeeritakse ühtse metoodi- 
ka alusel. Välitööde oluliseks osaks on rahvapärimuse ulatuslik kogumine. 


EALP arengukava 335 


Arvestades rahvusteadustes kujunenud andmete territoriaalse süstemati- 
seerimise traditsioone, toimub töö maakondade ja kihelkondade kaupa. 

Töö keerukuse ja mahukuse ning välitööde hooajalisuse tõttu ei saa 
käesoleva arengukava kestel kavandada enam kui 50% teadaolevate pü- 
hapaikade inventeerimist. Ülejäänud pühapaikade inventeerimine tuleb 
tagada Järgmise arengukavaga. 


Eesmärk 4: 

inventeeritud ja säilinud pühapaigad on võetud kaitse alla 
Looduslike pühapaikade tähtsust rahvausundi uurimise allikana, rahvus- 
kultuuri ja rahvusliku identiteedi säilitajana on raske üle hinnata. Sellest 
hoolimata on praegu teadaolevatest pühapaikadest riikliku kaitse all kõi- 
gest kuni viiendik. Nendegi puhul katab kaitse objekti maa-ala ning seal 
leiduvaid väärtusi sageli üksnes osaliselt. Et tagada paikkondliku vaim- 
se ja materiaalse kultuuripärandi säilimine, selle seisundi parandamine 
Ja edasiandmine järeltulevatele põlvedele, tuleb riikliku kaitse alla võtta 
kõik säilinud looduslikud pühapaigad. 

Looduslike pühapaikade näol on tegemist arvuka, keeruka, mitmeid 
teadus-, haldus- ning muid tegevusvaldkondi puudutavate mälestiste rüh- 
maga. Prognoosi kohaselt võib kultuurimälestisena kaitstavate loodusli- 
ke pühapaikade arv käesoleva ja järgneva arengukava teostamise käigus 
tõusta praeguselt 416-lt 1000—2000-ni. Seetõttu pole Muinsuskaitseame- 
til olemasoleva struktuuri ja isikkoosseisu juures võimalik tagada loodus- 
like pühapaikade adekvaatset ja piisavat kaitset. 


Meede 4.1: 
Pühapaikade kaitse korraldamine 
Tegevused: 
* koostatakse pühapaikade kaitse korraldamise metoodilised alused 
* moodustatakse Muinsuskaitseameti juurde looduslike pühapaikade eks- 
pertnõukogu; 
* igale kaitse alla esitatud pühapaigale koostatakse kaitsekord; 
* pühapaigad võetakse kaitse alla; 
* moodustatakse usaldusisikute võrgustik. 
Tingituna olukorrast, kus puuduvad ametlikult heaks kiidetud me- 
toodilised alused looduslike pühapaikade kaardistamiseks, piiritlemiseks, 

kaitse alla võtmiseks ja nende kaitse korraldamiseks, tuleb moodustada 
töörühm vastavate küsimuste lahendamiseks. Töörühma kaasatakse ar- 
heoloogide, juristide, folkloristide, etnoloogide, Siseministeeriumi usuas- 
Jade osakonna, Keskkonnaministeeriumi, usuliste ühenduste ja teiste hu- 
vitatud ja pädevate asutuste ning ühenduste esindajad. 

Muinsuskaitseameti juurde moodustatakse looduslike pühapaikade 
ekspertnõukogu, kuhu kuuluvad erinevate pädevate teadusasutuste, ins- 
titutsioonide ja huvigruppide esindajad. Samuti tuleks kaaluda looduslike 
pühapaikade mälestiste kategooria moodustamist ja vastava valdkonna 
järelvalve peaspetsialisti ametikoha loomist Muinsuskaitseametis. 

Tagamaks seda, et konkreetse pühapaiga kaitse alla võtmine või kait- 
se alla võtmata jätmine on teaduslikult põhjendatud, koostab rakendus- 
asutus inventeerimise ja andmekogusse kandmise järel iga uuritud püha- 
paiga kohta ekspertiisiakti, kus on fikseeritud paigaga seotud folkloorsed, 
etnoloogilised, arheoloogilised, ajaloolised, loodusteaduslikud ja muud 
andmed. 

Lähtudes pühapaikade kaitse alla võtmise, piiritlemise ja kaitse kor- 
raldamise metoodilistest alustest, koostab arengukava rakendusasutus 
vajaduse korral eksperthinnangu inventeeritud pühapaiga kaitse alla võt- 
miseks. 

Kui looduslike pühapaikade ekspertnõukogu ja Muinsuskaitse Nõu- 
kogu on pühapaiga kaitse alla võtmise otsuse ja kaitsekorra eelnõu heaks 
kiitnud, esitatakse see kinnitamiseks kultuuriministrile. 

Inventeeritud ja seni kaitse alla võtmata, samuti kaitstavate looduslike 
pühapaikade tõhusam järelevalve tagatakse usaldusmeeste võrgustikuga. 


Eesmärk 5: 

toimuvad looduslikke pühapaiku tutvustavad ja väärtustavad 

tegevused 

Looduslike pühapaikade arengukava lähtub sellest, et valdkonna popula- 

riseerimisel saab toetuda haridussüsteemile, muuseumidele ja meediale. 
Igasugune uurimistöö muutub sotsiaalses mõttes tõhusaks siis, kui 

selle tulemused ületavad kitsa spetsialistide ringi ning muutuvad kät- 

tesaadavaks kogu ühiskonnale. Sellise avalikustava tegevusega ei väär- 

tustata mitte ainult asjaomaste spetsialistide tööd, vaid tõstetakse esile 

ka käsitletavaid piirkondi ja nendega seotud inimesi. Kõik see suurendab 
arengukava olulisust Eesti regionaalarengu seisukohast. 

Eesmärgi saavutamisel arvestatakse looduslike pühapaikade kui paik- 
kondlikku identiteeti hoidvate, ent samas ka haavatavate loodusmälestiste 
eripäraga ning välditakse tegevusi, mis võivad tuua kaasa pühapaikade 
kahjustumise (näiteks massiturism, aardeotsimine või muud mittetradit- 
sioonilised tegevused). 

Laiemale avalikkusele suunatud tutvustustöö eesmärk on tõsta tead- 
likkust pühapaikadest ja nendega seotud väärtustest ja kultuuritraditsioo- 
nidest. Kohalikul, eeskätt maakonna ja valla tasandil tutvustatakse lisaks 
põhjalikumalt lähikonnas asuvaid pühapaiku. 


Meede 5.1: 

Avalikkuse teadlikkuse tõstmine ja väärtushinnangute kujundami- 
ne 

Tegevused: 

* meediaprojektide käivitamine, pidev teavitustöö televisioonis ja raadios 
vastavate saatesarjade kaudu; 

* looduslike pühapaikade võrguvärava koostamine ja järjepidev täienda- 
mine; 

* ministeeriumide, maavalitsuste ja omavalitsuste nõustamine planeerin- 
gutesse ning arengukavadesse looduslike pühapaikade traditsioonilist il- 
met ja piirkondlikke eripärasid hoidvate sätete sisseviimisel; 

* üldhariduskoolide õppekavade täiendamine ja vastava õppematerjali 
koostamine; 

* avalike ürituste ja teavituskampaaniate korraldamine; 

* looduslike pühapaikade alaste loomevõistluste korraldamine; 

* muuseumide haridusprogrammide koostamine; 

Ühiskonna teavitamisel ja avalikkuse hoiakute kujundamisel pööra- 
takse kogu arengukava kestel tähelepanu meedia võimaluste igakülgse- 
le kasutamisele. Mõjusama tulemuse saavutamiseks korraldatakse lisaks 
artiklite ja intervjuude avaldamisele ka pikemaajalisi meediakampaaniaid, 
algatades näiteks vastavaid saatesarju ringhäälingus ning televisioonis. 
Teavitustöö täpsemaks kavandamiseks ja selle tulemuslikkuse hindami- 
seks korraldatakse avaliku arvamuse uuringuid ja osaletakse teiste uurin- 
gute küsitluskavade koostamises. 

Kuna teema- ja üldplaneeringud on kõige olulisemad vahendid maas- 
tikupildi edasisel kujundamisel (on aluseks detailplaneeringute koostami- 
sel), siis on vajalik nõustada maa- ja omavalitsusi, et teema- ja üldplanee- 
ringutesse viidaks sisse looduslike pühapaikade traditsioonilist ilmet ning 
piirkondlikke eripärasid hoidvad ja/või taastavad sätted. 

Arengukava rakendamise ühe tulemusena täiendatakse koostöös Ha- 
ridus- ja teadusministeeriumiga üldhariduskoolide ainekavasid looduslik- 
ke pühapaiku käsitleva teabega. 

Samuti saab arengukava rakendamise tulemusena korvata senised 
lüngad muuseumide kogudes ning anda uut ja värsket materjali nende 
kaasaegsemaks, teaberikkamaks ja külastajale huvitavamaks muutmiseks. 
Muuseumide haridusprogrammides saab tutvustada ka looduslikke püha- 
paiku ja nendega seotud erinevaid väärtusi. 

Tuleb arendada koostööd kohtadel tegutsevate kodu-uurijate ja asja- 
huvilistega, koolitada välja vabatahtlike võrgustik, kes aitaks korraldada 
erinevaid Eesti looduslikke pühapaiku tutvustavaid ja nende säilitamist 
populariseerivaid üritusi. 


Meede 5.2: 

Arengukava raames toimunud uuringute tulemuste tutvustamine 
Tegevused: 

* näituste (sh veebinäituste) koostamine; 

* trükiste ja artiklite avaldamine; 

* seminaride, ümarlaudade, õppepäevade jmt korraldamine; 

* piirkondlike ülevaateteoste koostamine ja avaldamine. 

Näitused nii kohalikes muuseumides kui ka suurtes keskmuuseumides, 
erinevad trükised, sh maakondlikud kogumikud, samuti virtuaalsed esit- 
lused ja teabematerjalid internetis aitavad tutvustada konkreetses piirkon- 
nas asuvaid pühapaiku ning tugevdada sealsete inimeste eneseteadvust. 

Uurimistulemuste alusel välja töötatud arengu- ja/või säilitamissoo- 
vitused aitavad tõsta kohalike inimeste teadlikkust ja väärtushoidlikkust, 
tutvustada abiprogramme, mille vahendusel oleks võimalik leida toetust 
piirkonna arendamiseks ja kultuuriruumi omapära säilitamiseks. 

Eesmärk 6: 

toimub looduslike pühapaikade korrastamine ja tähistamine 

Eesti regionaalarengu seisukohalt on tähtis pöörata tähelepanu pühapai- 
kade praeguse seisukorra parandamisele ja nendega seotud vaimse päran- 
di tutvustamisele ja traditsioonide taaselustamisele. 

Pilootprojektide uurimistulemuste põhjal on selgunud, et suurema osa 
looduslike pühapaikade välisilmet on kõrvaline inimtegevus, eelkõige ma- 
Jandustegevus, suuremal või vähemal määral rikkunud. Sellele vaatamata 
on paljud pühapaigad säilinud loodusobjektidena, mis võimaldab nende 
esialgse loodusliku ilme taastamise/taastumise või paranemise. 

Kuigi reeglina ei ole pühapaikade taastumiseks vaja teha olulisi ka- 
pitalimahutusi, tuleb siiski leida vahendeid nende heakorrastamise või 
taastamise kavandamiseks vajalike ekspertiiside tellimiseks, paikade hea- 
korrastamiseks ja soovimatute rajatiste lammutamiseks. Sarnaselt loo- 
duskaitsealadega tuleb ette näha vahendid maaomanikele looduslike pü- 
hapaikade kaitseks kehtestatud piirangutega kaasneva majandusliku kahju 
hüvitamiseks maamaksu alandamise või kaotamise kaudu. 


Meede 6.1: 

Pühapaikade korrastamine ja tähistamine 
Tegevused: 

* pühapaikade tähistamise põhimõtete koostamine; 
* looduslike pühapaikade tähistamine; 

* looduslike pühapaikade korrastamine. 

Pühapaikade heakorrastamine (näiteks soovimatute rajatiste lammu- 
tamine, piiritlemine piirkonnale traditsiooniliselt iseloomulike aedade ja 
väravatega, looduslike taimekoosluste taastumise kavandamine ja taga- 
mine, teabetahvlite paigutamine jms) väärtustab kohalikku identiteeti ja 
elukeskkonda ning annab lisaväärtuse elukeskkonnale. 

Looduslike pühapaikade korrastamiseks koostatakse ekspertiise aren- 
gukava rakendusasutuse ja Muinsuskaitseameti koostöös. Ekspertiisi ees- 
märk on hinnata pühapaiga usundilist, ajaloolist, etnograafilist, arheoloo- 
gilist, looduslikku, kultuuriloolist ja sotsiaalset väärtust, paiga seisukorda 
ning teha ettepanekuid pühapaiga hooldamiseks ja taastamiseks. 

Korraldatakse vastavaid projekte ja korrastustalguid. Pühapaikade 
heakorrastamisel ja tähistamisel tuleb lähtuda pühapaikade kaitse metoo- 
dilistest alustest ja konkreetse paiga kaitsekorrast ja ekspertiisist. 

Looduslike pühapaikade keskuse ja Muinsuskaitseameti koostöös töö- 
tatakse välja pühapaikade viidastamise ja tähistamise põhimõtted. 


Meede 6.2: 

Maaomanike nõustamissüsteemi väljatöötamine ja rakendamine 
Tegevused: 

* nõustajate võrgustiku loomine; 

* pühapaikade kaitsmise ja säilitamise juhendmaterjalide väljatöötamine, 
avaldamine ja levitamine; 

* koolituste korraldamine: üldharivad loengud pärandmaastikest ja rah- 
vausundist, kursused traditsiooniliste puit- ja kiviaedade ning kiikede ra- 
Jamiseks; 

* veebiportaali arendamine. 

Pühapaikade kaitsmiseks ja taastamiseks on vaja luua pidevalt toimiv 
ja kättesaadav nõustamisteenus. Tuleb välja arendada üle-eestiline nõus- 
tamisvõrk, et huvilistel oleks võimalik sellealast teavet ja nõuannet saada, 
seda ka interneti vahendusel. Koolitussüsteem tuleks siduda maa-arhitek- 
tuuri ja -maastike nõustamisvõrguga. 


Meede 6.3: 

Toetusmeetmete väljatöötamine ja rakendamine 

Tegevused: 

* pühapaikade säilitamiseks ja taastamiseks vajalike toetuste eraldamise 
põhimõtete väljatöötamine; 

* pühapaikade säilitamiseks ja korrastamiseks vajalike toetusmeetmete 
rakendamine. 

Käesoleva meetme raames töötatakse kõigepealt välja toetuste jaga- 
mise põhimõtted ja hindamiskriteeriumid ning määratletakse vajaliku 
projektdokumentatsiooni ulatus. Järgnevalt on kavas toetada pühapaikade 
omanikke ekspertiiside tellimisel. 

Toetusmeetmete laiem rakendamine saab toimuma pärast käesoleva 
arengukava täiendamist (alates 2013. aastast), 2011. aastal alustatakse 
ekspertiiside tellimise toetamisega. 

Võimaluse korral alustatakse toetuste eraldamist (rahastamine võib 
toimuda väljaspool käesolevat arengukava, nt tõukefondide või SA Era- 
metsakeskus kaudu). 


4. Arengukava rakendamine ja seire 


Vastutav ministeerium 

Arengukava täitmise eest vastutab Kultuuriministeerium, kes hindab iga 
aasta järel tegevuste tulemuslikkust vastavalt dokumendis loetletud mõju- 
Ja väljundnäitajatele, esitab Vabariigi Valitsusele ülevaate arengukavas 
püstitatud eesmärkide saavutamisest ning teeb vajadusel ettepanekuid 
arengukava täiendamiseks või lõpetamiseks. 


Juhtnõukogu 
Arengukava elluviimist, eelarvet, hindamist, ja täiendamist koordineerib 
Muinsuskaitseameti juurde moodustatav juhtnõukogu, kuhu kuuluvad: 
Keskkonnaministeeriumi esindaja; 
Kultuuriministeeriumi esindaja; 
Siseministeeriumi esindaja; 
Haridus- ja Teadusministeeriumi esindaja; 


Muinsuskaitseameti esindaja; 
Tartu Ülikooli esindaja; 
Eesti Maaülikooli esindaja; 


1 

2 

3 

4 

5. Põllumajandusministeeriumi esindaja; 

6 

7 

8 

9. Taarausuliste ja Maausuliste Maavalla Koja esindaja. 


Juhtnõukogu täidab järgmisi ülesandeid: 

* kinnitab rakendusplaani; 

* tagab arengukava elluviimise; 

* esitab kultuuriministrile ettepanekuid; 

* vaatab läbi ja esitab kinnitamiseks eelarved; 
* arvestab ja kontrollib vahendite kasutamist; 
* kiidab heaks aastaaruanded ja lõpparuande. 

Rakendusasutus ja põhitäitja 

Arengukava elluviimist korraldab Tartu Ülikool, mis täidab Järgmisi 
ülesandeid: 

* koostab arengukava rakendusplaani (hiljemalt kolme kuu jooksul käes- 
oleva arengukava kinnitamisest arvates); 

* palkab projektijuhi ning moodustab töörühmad arengukava eesmärkide 
saavutamiseks vajalike meetmete elluviimiseks; 

* koordineerib töörühmade tööd; 

* tellib meetmete elluviimiseks vajalikud tööd, sõlmib lepingud; 

* esitab juhtnõukogule arengukava täitmise aastaaruanded ja lõpparu- 
ande; 

* kavandab, moodustab ja täiendab looduslike pühapaikade andmekogu, 
valmistab ette, korraldab ja koordineerib välitöid ning kogutud materjalide 
vormistamist, teeb uurimistööd, tutvustab arengukava raames toimunud 
uuringute tulemusi, populariseerib valdkonda meediaprojektide, haridus- 
programmide ja näituste korraldamise kaudu, töötab välja metoodilisi ma- 
terjale, teostab ekspertiise ja osaleb partnerina koolituste korraldamisel. 


Kaastäitjad 
Keskkonnaministeerium — arengukava täitmisel osalev ministeerium. 
Siseministeerium — arengukava täitmisel osalev ministeerium.” 


Muinsuskaitseamet koordineerib: pühapaikade säilitamiseks ja taas- 
tamiseks vajalike toetuste eraldamise põhimõtete väljatöötamist ning 
rakendamist, teostab ekspertiise, osaleb töörühmade töös, metoodiliste 
materjalide koostamises, pühapaikade väärtustamisel ning nõustamissüs- 
teemi loomisel ja rakendamisel; samuti töötab välja ettepanekud loodusli- 
ke pühapaikade kui kultuurimälestiste eraldiseisva grupi moodustamiseks 
ja looduslike pühapaikade ekspertnõukogu moodustamiseks. 


? Kaastäitjateks võiksid olla ka Haridus- ja Teadusministeerium ning Põllu- 
majandusministeerium, kuid raamatu väljaandmise ajal pole nende tegevused ja 
osaluse ulatus veel lõplikult määratletud. 

Eesti Kirjandusmuuseum teeb uurimistööd, töötab partnerina välja me- 
toodilisi materjale, osaleb partnerina andmekogu kavandamisel ja moo- 
dustamisel, välitöödel ja ekspertiiside koostamises. 


Kõrgkoolid korraldavad looduslike pühapaikade loengu- ja seminari- 
kursusi, suunavad üliõpilasi looduslike pühapaikade uurimisse, osalevad 
partnerina välitöödes ja uurimistöös ning nõustamissüsteemi loomisel ja 
rakendamisel. 


Riigimetsa Majandamise Keskus tagab riigimetsa säästva majandami- 
sega seal paiknevate looduslike pühapaikade säilimise. Võimaldab käesole- 
vat arengukava elluviival töörühmal kasutada riigimetsamaal paiknevate 
pärandkultuuri objektide eelvaliku andmeid. 


Taarausuliste ja Maausuliste Maavalla Koda osaleb töörühmade töös, 
töötab partnerina välja metoodilisi materjale, osaleb andmekogu kavan- 
damisel ja moodustamisel, osaleb välitöödel, ekspertiiside koostamises, 
pühapaikade väärtustamises ning koolituste korraldamisel. 


Kohalikud omavalitsused osalevad partnerina looduslike pühapaikade 
toetusmeetmete väljatöötamisel Ja rakendamisel, omanike nõustamisel ja 
valdkonna populariseerimisel. 


Kolmas sektor nõustab omanikke, korraldab koolitusi, osaleb partnerina 
välitöödel ning metoodiliste materjalide väljatöötamisel. 


Ärisektor (sh füüsilisest isikustest ettevõtjad) kaasatakse vajadusel kooli- 
tuste korraldamisse ning nõustamissüsteemi rakendamisse. 


Aregukava koostamisel osalenud töörühma (06.10.2006 — 31.01.2007) 
koosseis 

Esimees: Kalev Uustalu (Muinsuskaitseamet) 

Liikmed: Ahto Kaasik (Maavalla Koda) 

Ants Kraut (Muinsuskaitseamet) 

Jürgen Kusmin (Riigimetsa Majandamise Keskus) 
Auli Kütt (Maavalla Koda) 

Ilme Mäesalu (Muinsuskaitseamet) 

Jaanus Paal (Tartu Ülikool) 

Silvi Puusepp (Keskkonnaministeerium) 

Anton Pärn (Kultuuriministeerium) 

Mari-Ann Remmel (Eesti Kirjandusmuuseum) 
Ringo Ringvee (Siseministeerium) 

Urve Sinijärv (Keskkonnaministeerium) 

Heiki Valk (Tartu Ülikool) 

Näiteid pühapaikade kohanimedest 


Mäed / kõrgendikud 

Hiie-osisega nimetusi: Hüealuse seljandik, Hiiekingu, Hiiemägi, Hiiepealne, 
Iidemetsa mägi, Iie määd, Ijealliku mägi, Ijemägi, Iissaar, Suur- ja Väikehiis 
(soosaared); 

Pühadusele viitavaid nimetusi: Jumalamägi, Kujumägi, Kergomägi, Palve- 
mägi, Pudrumägi, Päevapöörmise mägi, Pühamägi, Reomägi, Salumägi, 
Toorimägi, Tõotusemägi, Töörimägi; 

Kabelitele viitavaid nimetusi: Jaanimägi, Annemägi, Tennüssemägi; Kabeli- 
mägi, Kerikomägi, Kirikumägi, Kirikuase; 

MAatmisele viitvaid nimetusi: Kalmatumägi, Kabelimägi, Surnumägi; 

Muid üksiknimetusi: Emandamägi, Killemägi, Maidomägi, Pelisoo mägi, 
Ugurimägi 


Lohud jt nõgusad pinnavormid 
Hüieauk, Tie paju, Iieoru 


Kivid 
Hiie-osisega nimetusi: Hüizekivi, Itukivi; 


' Hüis- või iis- nimeosisega paikade nimenäiteid on toodud ka Mari-Ann Remmeli 
artiklis. 

Pühadusele viitavaid nimetusi: Annektivi, Jaanikivi, Jumalakivi, Juudakivi, 
Kivijumal, Kuradikivi, Kurikivi, Liukivi, Nõiakivi, Ohvrikivi, Palvekivi, Piima- 
kivi, Pühakivi, Taarikivi, Tondikivi, Tõnnikivi, Tõnnivaka kivi, Ukukivi, Uri- 
kivi, Väljajumal; 

Ravimisele viitavaid nimetusi: Arstikivi, Kärnakivi, Maa-aluste kivi, Moalja- 
kivi, Ohutamiskivi, Tervisekivi, Tohtrikivi; 

Muid üksiknimetusi: Alakivi, Helsekivi, Iivakivi, Jälgedega kivi, Kalevi kivi, 
Kalevi jäljega kivi, Kilgikivi, Kitsekivi, Lesknaiste kivi, Liukivi; Naiskivi, Neitsi- 
kivi, Ogolikivi, Orjakivi, Trepikivi, Vananaiste nutukivi, Võnnukivi 


Metsad 

Hiie-osisega nimetusi: Hüelaan, Hüelepik, Hiüiekuusik, Hiiemännik, Hiie- 
tammik, Hüietukk, Iijemets; 

Pühadusele viitavaid nimetusi: Ahtemetsa, püha kasesalk, Pühalepik, püha 
Sarapselja mets, Tüüra ehk Taara kuusik; 

Muid üksiknimetusi: Lehmja tammik, Räästa pihlis 


Puud ja põõsad 

Hiie-osisega nimetusi: Hižepihelgas, hiiepuu(d), Iiekõiv, Iijemää pärn, Igjepärn, 
Tjejalakad, Ije künnabu, Iite mänd; 

Pühadusele viitavaid nimetusi: Andepuu, Ohvritamm, Paise lepp, Pühalepp, 
Pühamänd, Püha paju, Püha pedajas, Püha remmelgas, Püha Uku tamm, Püha- 
liistu tamm, Tennüspettäi, Toora tamm, Virvekõiv, Ülendi äbajumal; 
Kalmetele viitavaid nimetusi: Kalmu männid, Kalmõpedäjäd; 
Surmariitustele viitavaid nimetusi: Lautsipedajas, Ristikõiv, Ristipeitäi, 
Ristitamm; 

Muid üksiknimetusi: Jällikõiv, Raademetsa mänd, Sandikuusk, Tammelauri 
tamm 


Põõsad, puhmad 
Maahaldja põõsas, ohvri toome põesas, Peko puhm 


Pühaaiad 
Teaid, Kummi-nukk, ohvriaid, Pelli aid, puhas-paik, Pühaaid, Tapuaid, Tondi- 
aid 

Vared 
ahevars, ahivare, ahikotus, ahemurd, kivivare, ohvrivare, reovare, Taaravare, 
Urrivare, Toolse keldrivare 


Ohvrisundusega paigad 
Reo, Reokivi, Reomägi, Reonõmme, Rihumägi, Risuauk, Risumäe auk, Risu- 
maa, Risumägi, Riu nõmm, Viieristi risu 


Allikad 

Hiie-osisega nimetusi: Hüeallikas, Ijeallik, Hiiekaev; 

Pühadusele viitvaid nimetusi: Hmallikas, Ohvriallikas, Pühaallikas, Püha- 
veeauk; 

Ravimisele viitavaid nimetusi: Raviallikas, Silmaallikas, Silmaläte, Silma- 
veeallikas, Terviseallikas, Tervisekaev; 

Muid imeomadustele viitvaid nimetusi: Armuallikas, Imeallikas, Nõialäte, 
Vastlapäeva allikas, Viinaallikas; 

Muid üksiknimetusi: Kärdu allikas, Lavi allikad, Lähte allikas, Kuldallikas, 
Külmaallikas, Memmeallikas, Päevaallikas, Siniallikas, Veriläte, Vähjaallik, 
Õrte allikas 


Ojad, jõed 
Hüejõgi, Hüieoja, liejõgi, Iiuoja, Pühajõgi, Rootsioja, Uku oja 


Järved, veesilmad 
Ahitse järv, Hüeloik, hejärv, Ohvrituk, Silmissoodi tiik, Pühajärv, Silmajärv, 
Tondilomp 


Saared; merealad, karid 
Uku saar, Iissaar; Tiebe, Tie kari, Mari kakk, Pühade kare, Pühakari 


GE 

Head tavad hiies 


Oskus end hiies kohaselt ülal pidada on osake põlistest headest 
kommetest. Hiietavade tundmine ja täitmine on vajalik nii meile 
endile kui ka Eestit külastatavatele välismaalastele. Pärimusli- 
kult kehtivad hiies erilised, kirjutamata seadused. 

Hiis on püha paik, kus tuleb hoida rahu, vaikust ja puhtust: 
võib-olla aitab kõrvutamine sauna, kalmuaia ja pühakojaga. Hiied 
on olnud me esivanemaile vahel kalmeks. Võib-olla just seetõttu 
on eestlaste surnuaiad hiite sarnased — nende puuderikkus erineb 
täiesti läänelikust tühjusest haudade kohal. 

Hiies, nagu kalmuaiaski, ei tohiks häirida paiga rahu. Hiiest 
tuleb lugu pidada, kas või ainuüksi nende inimeste pärast, kes 
seal mäletamata aegadest saati on palunud omi jumalaid, pidanud 


Kui meie ei hoia esivanemate pühapaiku, pärimust Ja tavasid, siis kes 
veel? Tammealuse hiieväraval. Mahu (Viru-Nigula) khk, Samma k. 
Foto Ahto Kaasik 2006. 

Who else if not us should protect the sanctuaries, traditions and 
customs? 

üheskoos olulisi aastaringi pühasid, kogunud jõudu ja tasakaalu 
ning oma elu üle järele mõelnud. 

Auto jääb hiie piirile. Hiide minnakse jalgsi. Kui püha paik on 
piiratud aiaga, sisenetakse ja väljutakse ikka väravast. Seal, kus 
värava kohale on riputatud lokulaud, võib nii minnes kui tulles 
koputada ja öelda tervitus- ja lahkumissõnad. 

Kui hiies on kiik, võib sellel kiikuda. Kui on rajatud lõkkekoht, 
võib seal teha tuld. Tulle ei loobita purke, pudeleid ega plastikut. 
Sarnaselt kalmistuga võib hiiest ära viia vaid prügi. Marju, see- 
ni ja muid loodusande hiiest ei korjata. Lõkke jaoks võib korjata 
murdunud puid ja oksi. Hiies, nagu kalmistulgi, peab hoidma puh- 
tust — seal ei rahuldata loomulikke vajadusi ega visata prügi maha. 
Rahvapärimus räägib, et hiie reostajaid on tabanud õnnetused. 

Hiies hoidutakse vägivallast. Seal kasvavat puud ja põõsast 
või selle oksa ei sobi murda ega raiuda. Maarahva meelest on 
taimedki elus. Samuti ei tehta hiies liiga teisele inimesele. Ei kuri 
sõna ega mõte ole lubatud. Et vägijooki tarvitanud inimene ei 
valitse oma mõtteid, sõnu ja tegusid, pole alkohol hiies kohane. 
Loomulikult laieneb puutumatus loomadelegi — hiies ei kütita 
ega kalastata. 

Hiieallikast võib võtta jJoogi- ja ravivett. Selle eest antakse 
allikale vastu (vette või kaldale mulla sisse) valge münt või kaa- 
bitakse allikasse hõbedat. Võib anda ka paela või riideriba, mis 
seotakse kaldal kasvava puu külge. Pühale kivile või puule võib 
Jätta ande — kas selleks, et palvel oleks suurem jõud, või tänutä- 
heks. Või lihtsalt selleks, et väeka paigaga jääks side, mida hiljem 
meenutada. 

Kui lähed hiide vaid uudistama, siis pea meeles: hiide min- 
nakse puhta Ja kainena. Hiierajatisi ei lõhuta. Ohvrikivi ja puu 
otsa ei ronita, allikasse ei minda jalgupidi sisse. Kui lähed hiide 

(hinge)jõudu koguma, nõu saama, palvetama, abieluks õnne loo- 
ma, lapsele nime panema või ravima, siis püüa käia enne (saunas) 
pesemas ja pane selga (valged) puhtad rõivad. Peatu hiie piiril ja 
rahune, selita meeli. 

Hiis toetab ja hoiab neid, kes temast lugu peavad, ning karis- 
tab neid, kes rikuvad tema tavasid. 

